
DUSI DOMAĆEGA OGNJIŠTA 

I. • 

Pred vratima vojničkog spremišta sjedjeio je jednog 
besposlenog popodneva malo društvo. To je Melanka i 
Anica i njihova najnovija drugarica Ljubica. Ostavile su 
svoje kuće, da se tu nagriju predjesenskoga sunca, koje 
je sjalo i grijalo malu poljanicu ispred njihovih domova 
kao da je u po ljeta. Djevojčice se lijepo razmjestile po 
širokim stepenicama i lijepo ih mogahu vidjeti njihove 
mame, t. j. Anicu i Melanku svaka iz svojeg prozora, pa 
i teta Julka mogla je da nadzire Ljubicu iz svoga isture¬ 
noga okna, kao što je vidjela svakoga, tko je god onuda 
prolazio, pa se dječaci mnogo čuvali, da umaknu oštrim 
pogledima, kad ih je po pustolovinama vodio put ispod 
njenih prozora. Jer teta će Julka i pored pletiva i pored 
karata-gatalica odmah svakoga uglavu upamtiti i do zgode 
prokazati materama. 

Teta je Julka, kako se vidi, bila vrlo stroga, pa je 
imala i svoja, dabome stroga načela, što se tiče odgajanja 
djece uopće a djevojčica napose. Tako je ona primivši 
Ljubicu, svoju odnedavna hranjenicu, iz ruku njezinih 
roditelja svečano obrekla, da će je čuvati kao oko u glavi 
i nikamo je samu ne puštati osim u školu pa Anici i Me- 
lanki. Djevojčicama se nikako ne pristoji, da same, bez 
pratnje starijih svojih, hodaju po gradu. Ali je teta Julka 
razumjela i to, da djeci treba društva, pa je Ljubici rado 
dopuštala, da ide svojim prijateljicama, kadgod je imala 

kada, i to je više voljela, nego kad bi one dvije dolazile 
Ljubici. Jer stara je gospođa osim ostaloga još bila i vrlo 
točna, što se tiče reda i čistoće, pa je strepila od svake 
dječje stope i šake, da joj se lijepi red u njenoj kući ne 
pomuti. A tko pozna djecu, taj i zna, da su ona rođeni 
dušmani svakoga reda i čistoće. Prsti, noge, lakti, sve je 
to od pamtivijeka opasnost za sve, što je teta Julka tako 
brižljivo čuvala: za ćilime, što su sastavljeni od stotinu 
krpica, za stakleno i zemljano suđe na policama i po 
ormarima, za pletene pokrovčiće po divanima i stolovima. 
Ona je svaki dan iznova prikričila Ljubici, da pazi i da 
čuva, da vazda tare noge, prije nego što će ući u sobu, te 
nekad Ljubica i skrbna i vesela govorila, kako bi teti 
Julki najviše ugodio onaj, koji bi umio ući u kuću, a da 
ostavi pred vratima nesamo cipele nego i noge. Pa kako 
se teta Julka, već otkad ju je ostavio tetak i ona ostala 
pred dvadeset godina tužnom udovicom, naučila na svoj 
red i mir, njoj je odlanulo, kadgod Ljubica hoće da ode 
u pohode Anici ili Melanki. 

— Samo se nemoj skitati po gradu! opominjala sa¬ 
vjesna tetka Julka — i budi učtiva u tuđoj kući. 

— Pa ja i ne idem u tuđu kuću — odgovara Ljubica 
držeći se rukom za pršnjak, u kojemu se nešto krilo, a 
izmaklo je tetkinim očima, što nije imala naočale. — 
Mi ćemo sjediti tu pred vratima spremišta. 

To je tetki Julki upravo zgodno, jer ona sa svog pro¬ 
zora može vidjeti sve tri djevojčice, gdje lijepo sjede 
uvrh stepenica i mirno i mudro se razgovaraju. I zato je 
teta Julka bila sasvim umirena. 

Dakle djevojčice se lijepo namjestile pa udrile u 
razgovore, u one beskrajne i zavojite razgovore, što vode 
najnevjerojatnijim putovima i skokovima u sva područja 
ljudskoga znanja i mišljenja. Prije svega Anica i Me¬ 
lanka mislile su, da će Ljubicu naprosto zabušiti svojim 

školskim znanjem i ispitima, što su ih polagale na gimna¬ 
ziji — prve djevojčice gimnazijalke u gradu a valjda i u 
zemlji Slavoniji. No brzo bio je red na njima dvjema, da 
se čude Ljubici, koju su držale, da je neuka seljanka, što 
je istom došla iz male varošice, i otac je njen poslao 
ovamo u grad, da se tu izobrazi i nauči, što se god više 
može, jer u njegovu mjestu nije bilo ni škola ni učitelja 
za više nauke. Anica i Melanka mislile su, Ljubica će se 
ubezeknuti od veličine njihova grada, od visokih kuća, 
prostranih trgova i ravnih ulica i naročito od stupa svete 
Trojice i kipova naokolo, što stoje nasred njihova trga. 
Jer toga svega zacijelo nema u njezinu selu. Ali Ljubica 
se ne da. Štaviše, njezino se rodno mjesto može pohvaliti 
nečim, zašto bi mu mogao zavidjeti i najveći grad. A to je 
prekrasna crkva, što je dao sagraditi sam biskup. Već 
izdaleka viđa se, gdje se diže sred slavonskih polja visoka 
u zrak sva crvena kao plamen i svojim tornjevima i tor- 
njićima pokazuje put neba. 

Raspričala se Ljubica nadaleko i naširoko o stva¬ 
rima, o kojima su Anica i Melanka pored svih školskih 
knjiga jedva još bile i čule. Ljubičinu tati dolaze mnoga 
gospoda, pa se razgovaraju i ona sluša, pa tako zna. Tu 
su bili umjetnici i slikari i ona je čujavala za svakojaka 
slavna imena velikih i glasovitih ljudi i njihovih djela i 
po drugim velikim gradovima, na priliku za Petrovu 
crkvu u Rimu i tako. I tamo je pun grad samih kipova 
svetaca i svetica i bezbroja crkvi i drugo šta. Da. 

Slušaju Anica i Melanka i ne da im se vjerovati. Do¬ 
duše sad se i njima štošta činilo poznato u tome pričanju, 
ali kako je prvi put o tome pred njima progovorila jedna 
njihova vršnjakinja, postale i njima te stvari nekako 
bliže, nimalo »školski« svečane, nego bliže i razumljivije. 

Pošto se iscrpao ovaj predmet, prešlo se na drugu 
stvar. A ta je bila ona u pršnjaku Ljubičine keceljice. 

— A šta ti je to tako debelo u kecelji? — pita Me- 
lanka. 

— To? To je roman! — odgovori Ljubica svečano. 

— Roman! 

— A smiješ li ti čitati romane? — pita Anica. 

— Zašto ne? Nitko ne brani. U moje mame ima ih 
vazdan. I ona veli, neka samo čitam, da naučim njemački. 

— No baš je to debela knjižurina, — Melanka će i 
uzme knjigu u ruku. — Meni bi brzo dosadilo, da čitam 
tako dugačku pripovijetku. 

— Samo da znaš, kako je zanimljiva, ne bi ti dosadilo. 

— Pa de da vidimo. 

I uzmu čitati. Kad al doista bile su tu vele zanimljive 
stvari. Sve sami vitezovi, grofice, samotne kule, razboj¬ 
nici, sablasti, noćne strahote, podzemne tamnice, dusi i 
aveti... j 

— Hu, kakova je to strašna pripovijest! — hukne 
Anica. Ja mislim, moja mama ne bi dala, da to čitam. I 
Anica pohlepno listala po knjizi i lakomo pabirčila. 

— Ja bih ipak htjela da znam, je li to sve istina i 
vraćaju li se zazbilja dusi sa drugoga svijeta? — pitala 
zamišljeno i dubokoumno. 

— Kako da nije? — uznosi se Ljubica vatreno. — 
Sve je istina, sveta istina! 

— Istina! Baš ste vas dvije budale, — nasmije se Me¬ 
lanka lakoumno. — Moj tata veli, da su to sve izmišljo¬ 
tine, što tako pišu u romanima, a duhova uopće i nema, 
jer što je mrtvo, mrtvo je i više se ne vraća. 

— I moj tata to doduše isto veli i on se jako ljuti, 
kad se o tom razgovaramo. Ali se ipak ne može znati... 
Zašto onda ljudi o tome toliko pišu i razgovaraju se? 

— No vidiš, — prihvati Ljubica osokoljena ovim po¬ 
lovičnim pristankom Aničinim uz njezinu tvrdnju. I di¬ 
žući prst u vis nastavi važno: I ova je pripovijest prava 

pravcata istina. Eto tu piše i godina, kad se dogodila. 
Čitaj samo: hiljadu četiri stotine i trideset i šest, pa i dan 
je naznačen i mjesto i sve — sasvim točno. I duhova ima 
zazbilja. Kod nas je bio neki gospodin iz Beča i on je ka¬ 
zao, da je sve oko nas puno duhova pokojnika, samo što 
ih mi ne vidimo. I oni se ne javljaju svakome, i to je 
istina, već samo nekima odabranima. I onda mu se onaj 
duh pokazuje u svakojakom liku, kao bijela ili siva sjena, 
ili po kući puca i kucka u zidu i u gredama. A najviše 
javlja se u stolu. Da, baš u stolu. Ne vjerujete? No ja vam 
kažem, ja sam vidjela na svoje oči, kako se stol dizao i 
sam samcat i čula, kako kuca i govori. 

Melanka se ponovo smije i ruga, ta to netko valjda 
nogom diže i gura, pa se stol onda diže. Ali Anica vjeruje 
i hoće da više o tome čuje. I Ljubica priča, kako se to radi. 

— Eto tako, sjedne ti vam nekoliko ljudi oko okrugla 
stola ■— okrugao mora biti! — pa metnu ruke na stol, eto 
tako, kako se sjedi u školi, i sad mirno čekaju, ne govore 
ništa. I tako sjede, sjede, nekad malo, nekad i dulje, po- 
gdjekad i po čitav sat... 

— A ... baš mi je i to zabava! — uspe Melanka. Ali 
Ljubica se ne da smesti, već nastavi: 

— Kad eto ti odjednom makne se stol, kao da ga je 
tkogod gurnuo odozdola ... 

— No to je valjda tako i bilo, — opet će nepoprav¬ 
ljiva i nevjerovna Melanka. 

— I sad se zna, da je duh došao, — produži Ljubica. 
— Onda ga onaj, tko umije da se razgovara s duhom — 
zove se »melodijum«! — onaj ga pita, tko je, i duh odgo¬ 
vara i kuca nogom, a mi brojimo a, be, ce i tako, dok sa¬ 
stavimo riječ i sve, što nam hoće da kaže. I sad pitaš, 
štogod si rada znati, i duh će sve lijepo odgovarati. Po¬ 
gađa, šta je bilo a nekada i što će biti. Da. I moja je mama 
tako sjedjela pa se smijala i nije ništa vjerovala. Ali kad 

je duh jednom kazao, gdje je njena izgubljena naušnica, 
odonda tvrdo i ona vjeruje. 

— Naušnica? — zapita Melanka življe. — Je Y to 
ona, što je tvoja mama izgubila na zabavi? Pričala nešto 
o tome teta Liza. 

— Da, to je ta, — odgovori Ljubica. — Mama pret¬ 
prošle zime izgubila jednu naušnicu, kad se u saonicama 
vraćala sa sijela. Pretražili fenjerima čitavu cestu do 
velike gostionice, svu gostionicu i salu ispremetali, svu 
kuću našu izvrnuli: naušnice nema te nema. A bila je 
vrlo skupocjena od rubina i dijamanata. Prođe tako i više 
od pola godine dana i mama se jedno veče sjeti, da tako 
u društvu pita stol, gdje je njena naušnica. I stol se dugo 
nije odazivao. Onaj je gospodin rekao, bit će vrlo teško, 
pa se i duh nešto zamislio, zato tako dugo ne odgovara. 
Najposlije, kad je mama još dva puta pitala, eto ti od¬ 
jednom duh, gdje se javi i otkuca, da je minđuša na ta¬ 
vanu u maminoj bundi. Sad svi skoče pa na tavan u izbu, 
izvade bundu iz sanduka i stanu tražiti. I dugo ne mogu 
ništa da nađu. Svaku dlaku opipavali. Ništa. Kad ono teta 
Liza vikne: »Evo nešto tvrdo u kožici ogrlice.« I zbilja. 
Tu se u jednoj rupi uhvatila minđuša i spuzla među krzno 
i podstavu! Kad se ono mama vozila sa zabave, zapela 
minđuša za onu rupu i pala u podstavu. I sad recite još 
jedamput da nije istina! 

Zašutješe djevojčice. Ni Melanka nije znala, šta bi 
na to kazala. A Anica i onako već odavna sva je bila puna 
i vjere i strave od duhova i sablasti. Ona je zinula i očima 
i ušima i upijala u se novu vijest. 

Zapalo je sunce, i naokolo se počeo spuštati suton. Na 
ulici bilo je sve prazno i tiho i nastalo je ono doba između 
dana i noći, u koje se najbolje roje kojekakve misli i 
fantazije, što tako ugodno golicaju dušu. Anica se neho- 

tiče stane ogledavati. Ne reče li Ljubica, da je zrak na¬ 
okolo pun duhova? Da se sada koji javi? 

Najednoć sušne nešto za vratima u spremištu. Anica 
vrisne i skoči niza stepenice sve preskakujući dvije po 
dvije. 

— Jeste li čule? Šta je to bilo? Da ni jesu dusi? — 
šapne sva blijeda. 

— Ajde, strašivice, — naruga se Melanka, ali i ona 
se — nešto polaganije — počne spuštati niza stepenice. 
Samo Ljubica ostala sjedeći. 

— To su slijepi miševi ili golubovi, — nastavi Me¬ 
lanka kuražno, — drugo i nema ništa. Zgrada je prazna, 
nikada u njoj žive duše. 

— Pa baš u praznim zgradama najviše se zadržavaju 
dusi, — rekne Ljubica neuskolebljivim uvjerenjem. — U 
svakom starom praznom gradu i u crkvama na priliku 
ima po koji duh. 

— No vi ste obadvije prave lude, — ponovi Melanka, 
ali se uputi spram svoje kuće. 

Za njom pristanu i druge dvije. Kad dođu u široku 
vežu, koja je bila zajednički ulaz i u Melankinu kuću i 
u školu, sretnu se ovdje sa dvije djevojčice, koje su 
upravo izišle iz školskoga dvorišta. To je bila Mica, Me- 
lankina sestrična, i Lenka bilježnikova. Svršile su vjež¬ 
banje na Aničinu glasoviru i sad su htjele da pođu kući. 

Ustave se djevojčice i udre u razgovor. 

— Šta radite? — pita Mica. 

— Pričale smo o dusima! — nasmije se Melanka, a 
Anica zadršće i ponovo se ogleda. Ta je Melanka zbilja 
nesnosna i neoprezna. Tako glasno govoriti o tim stva¬ 
rima, kad je naokolo mrak! 

— Jeste li se i vi već kadgod razgovarale s dusima? 
— pitala Melanka. 

Nije ni jedna, ali tu je bilo tetaka i strina, kojima su 
se dusi do zgode i na svakojaki način već javljali. Lenka 
je čak odnijela pobjedu svojom pričom, koja je nadilazila 
sve, što se danas već pričalo i slušalo. Da bi se bolje raz¬ 
govarale, sjedoše na stepenice ispod vrata djevojačke 
škole, jer nijedna — pa čak ni Melanka — nije mislila, 
da se već rastane s drugaricama i da uđe u kuću. Tako 
dakle počne Lenka: 

— Tako tetka moje tetke — to je dabome bilo već 
odavna — pošla jedne večeri u drugu sobu, gdje je bio 
mrak, kad al tu stoji njen pokojni muž bez glave i rekne 
šaptom, ali sasvim razgovijetno: »Dobar večer, Hermina, 
kako si?« A tetka samo vrisne i padne pa se osnesvijesti. 
Kad je došla k sebi, pričala je, šta je vidjela i čula i svi 
se dabome prestrašili i čudili. I to je bila istina, jer onu 
je istu noć izgorjela štala. 

Djevojčice od strave širom razvalile oči, samo bez- 
božna Melanka udri u ponešto neprirodan smijeh govo¬ 
reći dršćućim glasom: 

— Ta kako je, vjere ti, tetak mogao govoriti, a veliš, 
da je bio bez glave. 

— Pa eto, govorio je. Pitaj samo tetku moju Anku. 
Prava je pravcata istina. 

Tako se nizale priče sve jedna stravičnija od druge. 
Istom jedna prestala, druga već prihvaća. Čak i Anica se 
sjetila nekih, što je čula od Kristine, a i ta je bila, da se 
pripovijeda. Sjedi čovjek sam u svojoj kući, kad al od¬ 
jednom otvori se komin i iz njega ispadne jedna ljudska 
noga, pa za njom druga, onda ruke jedna po jedna, trup i 
najposlije glava i sastavi se čovjek, strašan kao avet. I 
onu noć umre taj čovjek. 

Međutim išetao mjesec i prosuo po poljanici svoje 
mliječno svijetlo, da je iz veže bila gledati kao kajmakom 

polivena. Djevojčice ne mogu da se rastanu i raspoloženje 
postalo je sve stravičnije. Najposlije zaori iz obiju kuća: 

— Anice! 

— Melanka! Kući hajde! 

Tako se rastanu, te svaka na svoju stranu. 

Odsada bili su glavni razgovori naših prijateljica o 
dusima i sablastima. Ista Melanka malo pomalo prestala 
zadirkivati i rugati se, čak s istom slašću slušala priče 
kao i njene drugarice, i što su bile stravičnije i groznije, 
to bolje. A to se zna, da je od svih najviše uživala Anica. 
Ona najlakomije sluša i nije joj dosta, pa pričalo se od 
jutra do mraka. Do mraka, da! Ali kad padne noc, onda 
je to nešto sasvim drugo. U noći sve je crno. A crno je 
zlo, strava, grozota. Noć nema očiju, ne vidi, al je zato 
uhata. Pa ipak, kad se naokolo svijet zatvori pa nastaje 
pomrčina kao u rogu, eh zar se baš onda najprije ne bi 
mogli javiti dusi, što vazdan okolo po zraku lebde, a ne 
vide se po danu? I kad se po mraku mora u drugu ili čak 
u treću sobu po tatine papuče, po mamine škare ili po ba¬ 
kine naočare, zar ne bi mogle iz onih dubokih kutova 
odjednom poskakati kakove aveti, što tamo čitav dan, či¬ 
tavu godinu zgureno vrebaju. 

A istom u dubokoj noći navale sanje i muče stravama 
svojim te mama, koja spava kao zec i čuje svako šuštanje 
svoje djece, ima pune ruke posla da primiruje uzbuđene 
duhove njihove. I doduše neka su noćne strahote bile 
kako mu drago stravične, čim se majčina ruka preveze 
preko čela i lica, odmah nestaje i straha i avetinja: pred 
majčinom brigom i ljubavlju bježi svako zlo! 







II. 

Nedugo iza onoga jesenskoga sastanka naših djevoj¬ 
čica pred spremištem i njihovih interesantnih razgovora 
mala poljanica, inače tako tiha i samotna, nenadano oživi. 
Vrata spremišta, donle nijema i tvrdo zaključana, širom 
razjapila svoja krila i iz njih stanu vojnici izgrtati čitave 
bregove vojničkih odijela, razastru modre hlače i bijele 
dolame po razapetim užetima i uzmu ih palicama mlatiti 
i tući. Naokolo sve se napuni prašinom, da su brižne do¬ 
maćice na vrat na nos pozatvorale prozore. Između po- 
vješanih haljina dostojanstveno se šetao brkati straž- 
meštar, kuckao štapom po odijelima, uzeo i po gdjekoji 
komad u ruke, da ga spram sunca gleda i tu je odista vidio 
čudo i imao je rašta da mršti obrve: jer malo je koji bio, 
da nije izrešetan to sitnijim to krupnijim rupama što od 
moljaca, a bome i od miševa. 

— Loza im njihova, — stane stari vojnik kleti, — kako 
se samo ta stoka ovoliko nakotila! I gdjegod je masna bila 
mrlja, izjedoše je, kao da ju je probila puška ili čak i top. 

Dok su momci napolju tako tresli i tukli haljine, ni 
unutra, u spremištu nije se dangubilo. Tu su se vitlale 
metle, zaronile u svaki kutić, u svaku rupu i nemilice izgr- 
tale prašinu i mišja legla, pa ih momci onda zatrpavali 
staklom, otrovom i mazom. 

Smrtna strava spopade mišji narod. Ovakove ubojite 
oluje, ovakova progona i smrtne pogibije još nitko nije 
doživio, otkad je živ. I došlo je sasvim bez priprave, usred 
najvećega mira naglo kao grom, kao potres. 

— Sudnji dan, sudnji dan! — uzjektali se stari mi¬ 
ševi. — Spasite se, bježite! 

Od luda straha sve se obezumilo pa udri u divlju 
trku. Lete amo tamo glavom bez obzira, ciče, ječe i izdišu 
pod ubojitim udarcima strašnog oružja, metle progonite- 
ljice nesmiljene. 

Kojemu je poslužila sreća, pa uteče živ, skloni se 
s ono malo preostale mišje dušice po rupama u zidu be- 
demskom pa se tu šćućuri i smota, ušuti se kao kamen. 
I kome ga bilo motriti, vidio bi dvije crne očice, kako 
pune užasa gledaju preda se, ono se sitno tijelce trese kao 
u groznici, a siva se dlaka naježila i znojila od smrtne 
strave pa tako čeka, šta će biti dalje. 

No nije bilo ništa dalje. I ta je olujina prošla. I spre¬ 
mište, stara mišja tvrđa, palača, grad mišji, iznova utone 
u mir i tišinu, kao što je i prije bilo. I kad je nestajalo i 
pogibli, smrtne strave, počelo se noću sa svim oprezom 
izlaziti iz skloništa, i pomalo nađoše se ostaci raštrkanoga 
naroda. Nađu se tako i nekoji članovi velike jedne i 
ugledne porodice mišje. Pošli svojim tragovima i skupe 
se u jednoj povećoj rupi. Nije im bilo stalo da pitaju, 
gdje su ostali drugi ove mnogobrojne svojte, pa da se za 
njima dadu u jauk. Jedina im je bila briga, kako će sebi 
očuvati glavu. I stanu kukati za izgubljenim rajem. Pa 
da baš i nije bio raj, ali tamo ni jesi trebao strepiti zbog 
svagdanjega hljeba i svoga mira. Ako i nije bilo kobasica 
i slanine, a to ipak nije ponestajalo ručkova ni večera. 
S tavana dobri i milostivi golubovi svaki dan ispuštali po 
koje zrnce, ljeti mogao si i u polje izlaziti, pa se tu nađe 
i po koja pečenka, to hrušt, to crv, to puž, a za zimu skr- 
bjela su čitava brda odora, pa dok si se kroza sve pro- 
grizao, mogao si i stotinu godina da poživiš. 

Ali šta će sada biti? Već nekoliko dana od straha ne 
smije nitko ni da proviri nekmoli da izađe iz rupe, pa da 
vidi, kako je u staroj domaji. No trebalo se i na to odva¬ 
žiti, te jedne noći uputi se najsrčaniji, da izvidi priliku. 
Ali kad do zore njega ne bi natrag, svi su znali, da je 
zaglavio. 

Zakukalo zaostalo društvo i poslalo druge noći dvo¬ 
jicu. Od njih vratio se samo jedan i tek što je ispripo- 

vjedio, kako su u starim mišjacima doduše našli slatke 
hrane, pa se i nakusali, ali drug njegov na mjestu ostao i 
mrtav, a uto i jadni glasonoša ispusti ojadjelu dušu. 

— Otrov, morija, smrt! — zaori nato u mišjim redo¬ 
vima. Zakukalo, zapomagalo, zaječalo na sve strane od 
jada i brige. — Šta će biti od nas, nevoljne mišadi? Tu da 
ostanemo gotovo pod vedrim nebom, to je nemoguće, jer 
kad stegne zima, sve se pokrije snijegom, onda možeš 
samo još da umreš od gladi i leda. Mis mora da ima svoj 
krov nad glavom i pune hambare, inače mu nema života. 
A sva je prilika, ova će zima biti izvanredno ljuta. Jeste li 
vidjeli, kako se već sada neke bube duboko zakopale u 
zemlju? Dakle ne valja otezati, treba pod svaku cijenu 
što prije naći sigurno zaklonište i trajno boravište. 

O tome su svi bili jedne duše. Ali kako i gdje da se 
nađe? 

Bila je u toj mišjoj porodici i jedna stara, prastara 
baka, napo već slijepa, krezuba, i njena dva najstarija 
unuka, isto već matori i oronuli. 

— Teško meni! — jaukala baka i tare suze, — teško 
meni, što sam jadna dočekala! Kad se sjetim, u kakvom 
sam obilju, u kakovoj divnoj carevini provodila svoju 
mladost, a sada da skapam od gladi ili da poginem od ka¬ 
kvegod druge strahote. O moji divni dvori visoko nad 
ljudskim stanovima, divne moje dvorane, gdje se noću za 
mjesečine provodila vesela kola, gdje li ste mi sada? Pod 
debelim gredama sigurni su nam bili stanovi, sigurni i 
mnogobrojni, da nikoji neprijatelj nije mogao da nas 
stigne i potjera. A što je bilo hrane, to treba da se pripo¬ 
vijeda! Svaku se jesen dvori kao sami sobom napunili 
svakojakim smokom. Tu su bili čitavi bregovi jabuka i 
krušaka, oraha i suhih šljiva, tu pšenice i kukuruze, a tko 
je bio smjeliji pa se odvažio da siđe pod kuću, mogao se 
do sita najesti i mirisave slanine i druge mesnate robe. 

Što su to bili pretili ručkovi i obilne večere — taman bio 
nam je preko sve godine Božić s kraja na kraj. To je bio 
bogovski život. A sada, jao meni nevoljnici, što sam do¬ 
čekala pod stare dane! Kao beskućnica da se potucam od 
nemila do nedraga ili da poginem od gladi. Jao, jao! 

— Šta kukaš, bako, bog te ne vidio! — kazala unu¬ 
čad, koja su zinula od čuda te divne priče. — Samo nam 
rastu zazubice. Pa odvedi nas onamo u te tvoje dvore, pa 
da se i mi naužijemo pretilih ručkova i obilnih večera. 

— Da, da, vodi nas, vodi nas! — zakmečaše najmanji 
i najveći, — neka se već oslobodimo ove bijede i nevolje. 

Stara uzdahne i makne krezubom gubicom, da su joj 
brci zatreptjeli kao trepetljika. 

Djeco, djeco, ne znate vi, što hoćete i što želite! 
Ne znate vi, koji nas je to strašni dušmanin izagnao iz 
našega raja. Ali kako vam drago. Volja vaša. Da idemo! 

Tako se jedne noći uputi čitava družba, da nađe iz¬ 
gubljeni raj bakin. Lijepo se po mjesečini penjali po vi¬ 
soku zidu, našli otvoren prozor i zamalo se stvore u doista 
visokim dvorima školskoga tavana. Najprije se sklonili u 
na jtješnji prostor, gdje se zid sastaje s krovom i kamo 
ne može nitko da ih nađe i dokuči. Neko se vrijeme ovdje 
smirili i ušutjeli a morali su i postiti, jer je trebalo istom, 
da se izvidi prilika i sigurnost. Za to je vrijeme baka 
djecu učila i davala im svakojake spasonosne opomene. 
Naročito pričala« im o onoj strahovitoj zvijeri, koja je 
nekad potamanila gotovo čitav njezin rod i ona jedva 
živa iznijela glavu iz općega pokolja: 

I sada još sjećajući se te krvave prošlosti, sva je 
baka drhtala od mržnje i ogorčenosti, govoreći uzbuđeno: 

Djeco moja, velim vam, samo se njoj uklanjajte, 
a joj; našemu dindusmaninu, pa ćete biti već na po spa- 
Seni ' v Po f nat ćete j e > šl° je silna, jaka, pa brkata i repata. 
Ali što je okata, to treba istom da znate. Kad pogleda po 

danu, a ono divlje i bijesno plamte dva oka kao dvije 
pogače, velika, okrugla, zelena, žuta, i samo neka p^g ^ 
daju siromašnoga miša, vec ga i nema vls - 
iadnik uhvati ga uzma i gotov je. A te oci, da su kao 
druge čeljadi, ni po bijede. Ali tešu oči prave zvjerske, 
živinske, krvožedne. Posred srijede s vrha do dna pre- 
siekla ih greda, po danu je i ne vidiš i mislis, ih, sta nu 
ie i to. Ali po noći, da, čujte čuda, ona se greda raširi, 
rasteže i napravi se crna i sve crnja, načini se jama, ponor, 
ždrijelo, p/progutue žutu pogaču svu, i onda zvijer vidi 

noću. kao i po danu! , . *i 

Tu baka stane sva zadihana od pričanja i svi i 

strahota^ ^ ^ } ^ g . Wla da tu ima čitavih bregova 

svakojakog mrsa? - zasiči jedno sitno unuce. 

1 1 ti si rekla, da tu ima jabuka i oraha i suhih šljiva 
i da je tu svaki dan Božić, javi se drugo. Pa de, pokaži 
nam, odvedi nas, da se nakusamo. Gladni smo. 

Ih, lakomče proždrljivi! — razljuti se baka. A 
zašto ja vama pričam? Da slušate i da naučite, a o ce e 
se čuvati, ako nesrećom sretnete gdjegod tu naš« rođenu 
dušmanku. I zato još ne smijete iz ove rupe, dok vam sve 

“'Sakle, ta vam je zvijer mačka. Mačka se zove 
najljući krvnik našega roda. Štogod maca okoti, sve to 
Sše lovi. To pamtite. I ne izlazite iz ovoga sigurnoga 
zamka, dok se tvrdo ne uvjerite, da je nema ni blizu ni 
daleko I doduše ovi dvori prilično su jos i sigurni. Jer 
ako koji put mačka ovamo gore i zabasa, obično ne misli 
na lov nego se njih puno sastaje pa se P« m ^secim p 
krovu šetaju i pjevaju. Onda nam ne ce ništa. Ali jao,_ ako 
se vas koje drzne, pa hoće da silazi, gdje prebivaju ljudi, 

tu će nemilice nagraisati. 

— Eh, bako, šta će nam i to, kad smo gladni. 

_ Gladni, gladni! — zaori naokolo u jedan glas. 

_ Pa nam pokaži već jednom one bregove jabuka i 

oraha, eto izrasle nam već zazubice, ne mogu više ni da 
stanu u ustima, kako su goleme. Hoću da jedem, da 
glođem, da se gostim! 

— I ja, i ja! zakmečalo naokolo jadljivo pa i bijesno. 

— Vi proždrljivci nijedni, — karala baka pa s ono 
malo staračke snage, što joj je još preostalo u kostima, 
opali prednjom šapom najbližega pra-pra-praunučića, da 
je ovaj s mjesta obliznuo jezičcem gubičicu. 

— Još vam nijesam ni kazala ono najgore i najstraš¬ 
nije, čime nam je mačji rod tako strahovito opasan, go¬ 
tovo mu ne možeš da odoliš, — nastavi mišja praprababa, 
a potomci njeni časom ušute pred grobnim glasom, kojim 
je to izrekla. A baš i nijesu ušutjeli toliko od rešpekta 
koliko, jer su mislili, da će još štogod saznati pobliže o 
obećanim i očekivanim slastima. 

— Dakle, ta vam je zvijer osim svega još i strašno 
lukava i što je podmukla, to više ne rodi. Kako se samo 
umije pritajiti, to se još nije čulo. Kad hoda, ne čuje se 
ama upravo ništa. Tako ti vam se ona šulja, i odjednom 
eto ti je, kad joj se najmanje nadaš. A znate li, zašto se 
ne čuje, kad hoda? To vam je otuda, što vješto uvlači 
nokte pa onda ide kao po jastucima. Pravi lopov! I što 
se samo zna ljudima ulagivati, to poštenome mišu nikada 
ne bi izišlo za rukom. Ne znam, šta im se samo toliko na 
njoj sviđa! Valjda ne njezin dugački rep. Ta i druga 
čeljad ima repove. Na priliku ni naši repovi mišji nijesu 
samo štogod! Još kako su fini i tanki, upravo otmjeni. A 
onaj mačkin — pih! Kosmat i debeo baš kao i čitavo ka¬ 
basto tijelo i debela glava. Ili im se možda sviđaju njezini 
brkovi? A zar su naši brčići manje lijepi? Pitam ja vas, 
djeco! 

— Lijepi su, lijepi — odazove se zbor miševa. Ali 
čuju se i neki glasovi: 

_ Pusti repove i brkove, već ti nama daj, da je¬ 
demo. Gladni smo. 

— Gladni smo, gladni! — zapišti opet iz svih rupa 
unaokolo. 

Baka se ne da smesti. Ona je jednom zašla u pričanje 
i ne će prestati, dok nije sve skinula sa srca. Te tako opet 

nastavi: . v , .. 

— Ali šta ćete! Ljudi su ipak stvorovi najčudnije 

ćudi. I eto šta sve ne rade s tom nakazom. Šta mislite, 
oni ti vam tu napast ne trpe samo oko kuće i u kući i na 
svom ognjištu, nego ti vam puštaju, da hoda i sece, gdje 
god hoće, da sjeda i leže, kudgod hoće, te tako ti se ona 
valjuška i po mekanim stolicama i krevetima, šta više 
čujte i snebivajte se! — uzimaju tu golemu ružnu zvijer 
i na krilo! Pa kad ugledaju gdjegod samo kakvo mace, 
odmah se zacene: »Gle miče mace«, pa udri miluj i tepaj 
i gladi ono prokleto runo, ne bilo ga! A od nas, neka samo 
najmanje mišje djetence jednom pretrči put golemome 
čovi, odmah se svi zgranu, žene zasukuju suknje pa po- 
skaču na klupe i stolice te udri u dreku: — Eto prokle¬ 
toga miša! gonite, bijte, ubijte ga! Te sad uzimaju metle, 
lopate, pa po jadnome mišu, napravi se hajka, kao da ce 
na lava ili medvjeda! A ipak za koliko su naša dječica 
zgodnija i ljupkija nesamo od čupave mačadi, nego i od 
svih živina na četiri noge. Samo da ste vidjeli, djeco 
moje unučadi i praunučadi, da ste vidjeli, kad ste bili 
sitna čeda. Mali majušni mišići, ne možeš da zamisliš kako 
maleni, a rumeni kao ružica. Kožica fina i tanka kao 
svila, a šta je prozirna, kao staklo, pa se kroz nju vide 
sve one sitne bijele koštice. Prava radost materina. Našla 
se ja jednom tako s punim gnijezdom svoje dječice, va¬ 
ših djedova i baka i otaca i majki u povoju, našla se u 

sijenu na tavanu. Kad al dođe ti vam netko, pa sijeno 
strpa u vreću i vreća prenoći pod glavom nečijom u kre¬ 
vetu. Dakako da su šuškali noću, to se zna. Šta bi mala 
djeca drugo i radila? A ja opet sve traži i traži izlaz, da 
se oslobodimo, jer je položaj bio vrlo opasan. Šta mislite, 
pod glavom čovjeka, svoga jakoga dindušmanina! A treba 
i tražiti hranu, za se i za dječicu. Kad ujutro podigla se 
galama, istresli vreću na dvoru, a ja dabome odmah utekla, 
jer valjda ne ću ostati, da me ubiju, tko će onda hraniti 
moju djecu? Tako ja utekla da tražim pomoći. Kad al 
ugledaše moju jadnu dječicu rasutu po zemlji, šestero 
sjajnih, rumenih, zlatnih mišića. Hi, da ste to sad vidjeli! 
Ko pravi krvoloci navale na njih sa svih strana vičući: 

— Šatri prokleto sjeme! I sve ih poubiše. Samo jedna 
se duša našla, mala djevojčica, koja ih je požalila i go¬ 
vorila: 

— Joj, što su zlatni mišići! Ne udarajte, ostavite! 

— Dabome, tko je još vidio živo čeljade, pa će da 
ostavi na životu miša. Da, ona je bila prava i pravedna. 
Uopće, s djecom je većinom lakše. Ne gadimo im se to¬ 
liko. Milostivija su. 

— Ja znam, ja znam! — podigne na to svoj glas jedan 
od mišje djece i progura se naprvo da kaže, što zna.' — 
Jednom sam gledao iz rupe, kako je jedan dječak uhvatio 
jednog našeg brata i držao ga u ruci i milovao ga po 
leđima i ništa mu nije nažao učinio. I pitali ga drugi dje¬ 
čaci, šta će s mišem, neka ga ubije. A onaj dječko rekne, 
da će ga ponijeti kući i držat će ga u kutiji i hranit će ga. 
Da, tako je rekao. 

— No, p’ onda, šta je bilo dalje? — pitali ostali miševi 
radoznalo. 

— Pa ništa nije bilo, utekao miš dječku za rukav 
pa odovud za vrat i onda skoči pa pobjegne! 






— Ha, tako treba, tako treba. Baš je bio junak! — 
hvalili naokolo miševi u jedan glas. 

— Zar još ne ćemo ručati? — zapiskuta najmanje 
unuče i stane se nemirno vrzati po rupi i njuškom zvje¬ 
rati po zraku. 

— Aha, bi 1 slanine? — ošine ga najbliže momče. — 
Evo tebi, ti lak omče. A zar mi ne bismo ručali? Ovamo te, 
baku slušaj kako nas lijepo uči i nemoj vazdan misliti 
na žderanje, ti izjelico! 

A baka osokoljena ovim nenadanim priznanjem 
svoga unuka, nastavi življe: 

— I znate li, kako ta mačka naplaćuje tolika dobro¬ 
činstva ljudi? Pukom, crnom, najcrnjom nezahvalnošću. 
Pa nesamo da im djecu grebe noktima, nego ona još i 
krade, krade, do čegagod dođe, a poslije se učini tako ne- 
vješta i nevina, licemjerka nijedna, pa se drži kao kakva 
svetica. A vi znate, kolika je opačina krađa. 

— Kad se samo sjetim onoga riđana dolje, taj je 
još od svih najgori. Da ga samo vidite, kal*) se oholo 
drži, kao da je kralj glavom. Naduva se, da samo izide 
što golemiji i silniji. Rep ispružio uvis, strši kao koplje. 
Uši zaoštrio, čisto vidiš, kako rastu, rastu, samo da što 
bolje čuje. Brci mu igraju i trzaju od same želje za 
mišjim mesom. Runo mu se sja, misliš na vršku svake 
dlake riđi je plamen. Strahota! Tako hoda polako, tobože 
nehajno, ni za što ne mari. One dvije paklenske oči izbe- 
čio, ravno preda se zapiljio, kao da se ne zna, da ovako 
vidi i sprijeda i sa strane pa bome i sastrag. Ne čuješ 
ništa, ni stope ni papka. Kad al odjednom neka se gdje¬ 
god pomoli samo vršak mišje gubičice, dlačica mišja, 
strugne podmuklica kao strijela i već te ima u šapi. A 
onda barem da odmah svrši pa da bude kraj muci. A jok! 
Hoće mu se sad još da se malo poigra jadnom svojom 
žrtvom. Malo ga drži pod šapom, pa onda ga za dlaku 

digne, sasvim malo, pa kad vidi, miš se ne miče, skine 
s njega šapu, i sad bi mislio, hvala Bogu, jadnik se oslo¬ 
bodio, pobjeći će. No u to se nemojte pouzdavati. Nema 
tu više ni bježanja ni slobode. Što jednom mački u pandže 
dođe, tome vise nema spasa. Ali jadnik, misli ipak u svom 
srcu, da pokuša, pa se pruži da bježi, ali oni plameni krje- 
sovi mačji drže ga kao pandžama, hvata ga zima, od 
straha se ukoči kao kamen. A onda ga mačka kao milu¬ 
jući hvata šapom, igra se njime kao loptom, ispušta, 
hvata, načini se jedna nesmiljena, bolna, okrutna igra, 
kojoj je svršetak mučenička smrt jadnoga miša. 

Tu stara mišica proli dvije suzice bola i ganuća i 
popije ih gubicom. Od pričanja joj se osušilo grlo, pa joj 
dobro dođoše ove dvije kapi slane vodice. 

Uto stara osjeti, da je sama, sama samcata. Njezina 
se družina razišla, jedno po jedno ostavilo sigurno zaklo- 
nište, jer glad ne zna ni za zakon ni za strah, a od priča 
i propovijedi ni sit ni pijan. Raziđu se na sve strane tr¬ 
buhom za kruhom. 

Te sad baka, šta će, osjeti i ona neku prazninu u 
sebi pa se onako oronula, poluslijepa počne šuljati oko 
svoga legla, njuškom poigrava i traži s ostatkom mirisa, 
gdje bi naišla na zalogaj. Nađe iza dugoga traženja dva 

snjetljiva zrnca pšenice pa uze s ostacima svojih zubi _ 

a bile su samo još dvije podrtine u čitavoj gubici — uze 
glodati, kako je bolje mogla i znala. 

Kad al osvane jutro i družba se vrati sa svoga 
noćnoga izleta, i navali grajom velikom na svoju starje- 
šinku. 

A°> bako, što si ti nama svašta bajala o kakvom 
raju zemaljskom, o bregovima svako jakoga smoka, ja¬ 
buka, suhih šljiva, oraha, o platnima slanine i bog te pita 
o čemu sve? zagrajaše miševi i navale na staru. 

Stara samo šuti, ne zna, što bi kazala. 


21 


— Zašto ni jesmo ostali, gdje smo i dosad bili, 
vrištala mišja deriščad, - jedva smo naišli na kakav 

šuplji orah. ... j 

Drugi viču, da je sve prazno, prazno, i da im se de¬ 
sila jedino nekolika zrna kukuruze, što su ih s teškom 
mukom izgrtali iz tijesne pukotine, pa se oko njih s 
potukli i jedva je koji ugrabio trun žute ljuske. ^ 

_ Da smo ostali, gdje smo bili, — zacvile miševi, 
tamo je bilo svega dosta i ako baš i ni je bilo pečenih pilića 
i suhe slanine. Samo kad se sjetim divnih hrusteva i pu¬ 
ževa, pa onih pretilih crva i glista što su nam se kao sami 
od sebe samo tako nuđali i izmiljali iz zemlje Trebali 
smo samo da posegnemo i bi svega u obilju. I tamo nije 
trebalo bojati se kojekakovih zvijeri na dvije ma cetir 
noge, slobodno smo se utrkivali s poljskim našim rođ - 
cima po zelenoj travi, a ono kamenje u zidu bilo nam je 
čvrsta tvrđava i štitila nas od svakoga neprijatelju. A bilo 
je i toplo i mogli smo da se naigramo i skrivača koliko 
smo samo htjeli. Ja bih, da se opet vratimo, otkud smo i 
došli. — završi mišji mladić svoju tužbu 

— A zar sam ja rekla, da idemo? — branila se baka. 

— A tko je silio, da se selimo? He? 

— Da, pa dobro, odbije jedan od starijih; ali zar 

nijesi rekla, da su ti dvori kao jedno carstvo^ u kojemu 
teče med i mlijeko i da je tu čitave godine Bozic? 

— To je bilo, dok sam ja još tu živjela, sto je bilo iza 

moga odlaska, to ja ni jesam mogla znati 

Nasta potiho mrmljanje. Svak je vidio, da to baka 
nije mogla znati. Podigli se opet glasovi, da se vrate u 

Priia I ni lkatot“e e ' S ada? - opet baka prihvati riječ. 
_ Toš malo i sve će tamo pokriti debeli snijeg. 1 onda tu 
nema više ni ručkova ni večera, a od zime i vode, sto ce 
zamalo napuniti prijašnji naš stan, poginuli bismo, uto- 

pili se bez pomoći. A zar ovo nijesu krasni dvori, suhi, 
visoki, zračni? Lijepi moj stari zavičaj! — uzdahnu stara. 

— Star može biti, al baš da je lijep? Gladan ti je taj 
zavičaj, bako, jadan je, kad u njemu nemaš ni šta glodati, 
ni šta zobati. Meni se želudac već sasvim usukao. 

— No, no, tako opet nije ni strašno, — mirila baka. 

— Treba samo da se strpimo, dok ljudi dovezu svoju zi- 
minu pa je sklone ovamo. Možda im je nešto i okasnila. 

Čuo te riječi i jedan odvažan junačina, koji se us¬ 
prkos bakinih opomena odšuljao niza stepenice dolje i tu 
se stisnuo u kut, da čeka, što će vidjeti i čuti. Treba da se 
razvide sve prilike, kad se dođe u nov kraj. I stane pričati: 

— A bako, nijesi istinu rekla, nema tamo one riđe 
zvijeri, od koje nas toliko odvraćaš. Nego ima tamo drugo 
zvijere na dvije noge, golemo kao brdo, u ruci joj ne¬ 
kakva strašna sprava, pa njom vitla po svim kutovima, 
jedva sam se spasao od nje ... 

— Znam, to je stara sluškinja, — rekne baka. — I 
ona vam je onom svojom metlom pomela tavan, samo da 
za nas ne ostane ni zrnca hrane. O poznam je ja dobro! 

— No eto ti, — nastavi miš svoj izvještaj. — I tu sam 
ja slušao, kako je drugo zvijere dvonožno reklo onome 
prvome zvjeretu s metlom, da je baka prodala svoja polja 
i vinograd na selu, i da sad više ne će biti ni jabuka ni 
oraha onoliko kao nekada, jer će trebati novcima kupo¬ 
vati, a ne će se više dovoziti kolima, pa da se natrese pun 
tavan. Eto sad ste čuli: I mi ćemo ostati praznih ruku ... 

— I prazna želuca! — zakukalo naokolo. 

— I sad nema se kud, ili natrag, odakle smo došli, 
da se tamo utopimo i izginemo, ili dolje pod kuću, pa se 
čuvaj od riđeg mačka, koliko tko može, — svjetovao jedan 
od matorih miševa. 

— Što ću jadna, da vam kažem? — jadala se baka. 

— Idite u ime božje, pa se hranite kako znate. 

— Šuljat ćemo se, što bolje mognemo. Pa kad štogod 
nađemo, donijet ćemo i tebi, bako, - veselo obećavala 
poduzetna unučad. Bili su veseli, što će se proves i po 
svijetu i najesti dobrih stvari. 

— Tamo dolje i može se naći — rekne baka. Ako 
samo nekad ona djevojčica vitla metlom po kući, ona ce 
i ostaviti po zakucima štošta, koji očinak jabuke, košticu 
od pileta ili drugo što. Djeca su milostivijeg srca. Stara 
ona sluškinja doduše kara, da mala nije uredna i točna, 
kad mete kuću. Ali mi to bolje znamo. 

Tako se mišad počela seliti s tavana u donji kat i 
odavle odmah u podrume. 


III. 

— Mama, mama, samo da vidiš, kako je ovaj nas 
Macan pametan! — vikne Anica uletjevši u sobu majci 
s mačkom u naramku. - Pomisli samo, sjedim ti ja tako 
za glasovirom pa sviram, kad eto ti Macana, sjedne kraj 
mene na stolicu, sav se ukočio, rep smotao oko nogu pa 
tako napeto sluša i sve gleda čas u me, čas u moje ruke, 
pa onda opet u glasovir, kao da pita: »A sta je to. Kakva 
je to svirka!« Kažem ja tebi, mamice, on je sigurno mu¬ 
zikalan. Šta misliš! 

Anica pogladi mačka po sjajno riđoj dlaki i sve ga 
miluje i tepa mu, kako je lijep i pametan i sve. Ali u tome 
milovanju dotakne se vrha repa mačjeg, — i sad vi Ma¬ 
cana milujte ili štipajte gdjegod hoćete, gladite ga i dra¬ 
pajte uzduž i poprijeko, sve će on strpljivo podnijeti, ali 
dotaknite ga se samo i najmanje vrha njegova repa uzet 
će nam to, za što samo gore može. Uvrijedili ste ga 
smrtno, jer on nikako ne trpi, da mu se dira u njegov rep. 
Te on sad zabode svoje oštre pandže u Aničinu ruku. 
Anica vrisne, udari ga u debela leđa, a mačak skoci pa se 

popne na ormar i tu se podmuklo smota i stane zlobno 
žmiriti dolje. 

— O ti nezahvalno zvijere, — grdila Anica i prije¬ 
tila šakom, — to je zar hvala, što ja tebi svako jutro od- 
lijem polovicu svojega mlijeka? Vidi, mama, kako me je 
ogrebao! 

— Pravo ti je, šta se s njime sigraš! — odgovori 
mama udijevajući konac u iglu. 

Macan ni najmanje nije mario za Aničine prijetnje. 
Stane ti se — baš kao da se htio Anici narugati — stane 
se lizati i lickati, a onda opet legne i tu će sad proležati, 
dok se njemu svidi, jer je tu najsigurniji od preveć že¬ 
stokoga dječjeg milovanja i jer se odavle najbolje može 
promotriti situacija i različite promjene u kućnome ži¬ 
votu. .Tako će on tu na priliku dočekati, dok se po velikom 
stolu ne zabijeli stonjak, dok ne zvekne suđe i pošto se 
svi poredaju oko ručka, sići će milostivo, dostojanstveno 
uzdignuta repa obilazit će oko stola, obredat će sve stolice 
i sva krila, dok se ne namjeri na najudobnije i tu će pri¬ 
mati sve najbolje zalogaje. Ne drži on više ni za vrijedno 
da moli, kad mu se daje i bez molbe. Uzalud mama i tata 
karaju: 

— Ne dajte mačku za stolom da jede, u kuhinji mu 
je mjesto. 

Djeca mu potajice ipak ispod stola dobacuju na po 
oglodano krilce pileće ili kus slatke pite. A doduše slado¬ 
kusac je on veliki. Voli naročita jela, na priliku sve vrste 
pečenke, kobasice i šunke. Za šunku i dušu bi đavlu za¬ 
pisao. Voli i sir i kolače, ako su slatki i dobro zamašćeni. 
Ali zato s varivom, grahom, kupusom ili s kruhom ne¬ 
mojte mu doći, jer to on s najvećim prezirom odbija. 

A i vidi mu se, da se hrani finom i odabranom hranom. 
Debeo je, golem je, silan. Glava mu velika i okrugla i to 

tako okrugla, da je skoro već i četverouglasta. S obje se 
strane izvalili obrazi kao dvije mješinice. Lice kao mje¬ 
sečina, a čelo se isturilo, ono pravo, tvrdo, samosilno 
mačje čelo, pa se već po njemu vidi, da za njime caruje 
pamet, sila i sve vrline mačjega duha. A znao je on, da 
je lijep i pametan. To mu se već vidi po svemu držanju. 
Svoju riđu bundu nosi kao kraljevski plašt. Sav plamti 
od gospodstva. Ohol je i naduven. Kad hoda, isprsuje se 
kao kakav general. Nos daleko isturio preda se, a oči — 
one oči kao dva žuta dukata — nekad su mu širom otvo¬ 
rene, a opet izgleda, kao da ništa i ne vide od same otmje¬ 
nosti, a nekad su kao zatvorene, a to je onda, kad se ona 
greda na polovici do kraja širi pa zja kao crna rupa. I 
opet misliš ne vidi, a kad tamo, onda istom vidi — i po 
mraku kao i po danu. 

A što je čist, taj naš Macan, i to se još nije čulo. 
Vazdan se liže i oblizuje i čisti i licka. Pravi kicoš! Pa 
da ga onda ne voliš ovakova, kakav jest! Doduše vazdan 
ga za štogod grde. Jednom je uvalio jamu u nečiji krevet, 
na drugome poremetio pokrivač, ili je iz ormara — a 
valjda nije iz zatvorena? pa uostalom, čemu su ključi 
na svijetu? — odnio najbolji komad pečenke, ili čak na 
divanu ostavio dlake. Tata psuje, tko je to vidio, da živina 
čitav dan proleškara po krevetima i divanima. Neka ide 
na dvorište i u podrum, pa neka lovi miševe. I onako je 
nekidan nastao čitav ustanak zbog miša, što se odjednom 
pojavio u školi. Mama opet grdi Anicu, što Macana od¬ 
više mazi. Razuzdat će se sasvim. I Kristina se ljuti, jer 
čim ona izjutra o čanku brusi nož, da isiječe govedinu ili 
pile, eto ti na tu zveku mačka, pa bio on u tome hipu baš 
i na drugom kraju grada ili svijeta. Dojuri, kao da ga 
zovu na važno državno vijeće, pa se koči, kao da se ne 
može nikako bez njega svršiti. Preskakuje plotove, ruši 
cvijetnjake, provlači se kroz najuže pukotine i probija 

tarabe — i eto ti ga bez daha u kuhinji, da pomaže kod 
važnoga posla. Rep digao strmo uvis kao mač, mota se 
slatko i umiljato oko Kristininih sukanja i gleda je ze¬ 
lenim očima tako prijazno i iskreno, rekao bi sušta je ne¬ 
vinost i dobrota. A Kristina se izdere: 

— Iš, brez traga, a tko je tebe zvao? Baš je tebe još 
trebalo. 

Ali Macan to ne prima za zlo. Ni najmanje nije 
uvrijeđen. Štaviše, čuje on i iz tih riječi, da njega i Kri¬ 
stina, baš kao i svi drugi — zapravo ipak voli i da ne misli 
nikako zazbilja, što ga ovo kara. Kara doduše, ali ispod 
noža ispast će to jedan to drugi komadićak masne kože, 
žilica, kost ili čak čitav drob pileći, a što naš Macan voli 
friško i još krvavo meso, to jedva umije i sam da kaže. 
Za jedan ovaki friški batačić mogle bi mu se ukrasti sve 
ostale pečenke u pečenjari. To je barem jelo za mačkov 
fini želudac, a ne ona ispržena, iscijeđena mesetina. Tako 
isto Macan zna, da ni karanje tatino i mamino ne ide od 
srca, i da ga ne mrze onoliko, koliko kažu. Štaviše, zna 
ugursuz, da im se može čak i umiliti, samo ako hoće. A 
on dabome da hoće, kako da ne će! Odmah ćemo vidjeti, 
kojim je to vrlinama umio steći ugled i simpatije i u glave 
porodice. To su bile naročite Macanove neke sjajne umne 
sposobnosti. 

Bio je prije svega izvrstan mišolovac. Ali što rekoh, 
ta to su manje više svi mačkovi, dakle u tome nema ništa 
osobito. Osobitost bi bila jedina u tome, što je on taj svoj 
prirođeni zanat vršio na naročit način. Tako on dugo vre¬ 
mena ne mari za miševe, ama upravo ništa. Mogu oni oko 
njega čak i kolo voditi, on im samo okrene leđa. Ne mari. 
To je doba, kad njega spopane neobjašnjiva lijenost. Ne 
će pa ne će. Isključite ga po čitave noći iz kuće, on će vas 
izjutra dršćući, izgladnio dočekati pred vratima i po¬ 
nizno primiti, što mu se da. 

Ali onda — kad ga uhvati huja! — on odjednom noć 
na noć pohvata i po petero i više miševa, gdjekada još i 
kojega parcova i — a to je sada ta njegova odlična oso¬ 
bina — i sve ih lijepo naniže pred kuhinjskim vratima, 
poreda ih taman jednoga pored drugoga sve postepeno po 
veličini, a parcova pored najvećega miša. I tako leže mi¬ 
ševi počevši od najsitnijeg do najvećeg, a kraj njih sjedi 
Macan podvita repa i čeka, dok se otvore vrata, pa da se 
pohvali svojim noćnim lovom. 

A sad slušajte, sada dolazi istom njegova najveća 
majstorija. To je vrlina mačja, za koju se još nije čulo. 
Naš Macan umio je i govoriti. Da, govorio je, i to ne onim 
običnim mačjim jezikom: Mao, mao, cic, mic! Nipošto. 
Nego vam je govorio taman ljudskim jezikom, i to umio 
je čak i u dva jezika zboriti. 

Kad onako izjutra, pošto je noć probavio napolju, 
Bog te pita gdje i kako, da li u poštenu lovu ili u tuma- 
ranju po krovovima i tuđim dvorištima, te ozebao, gladan 
i umoran stane na vrata, on ne će kao druge miče mace: 
mile lale, miju, čiju, nego onako pokorno, ugursuski i 
skrušeno: 

— Jao, zao, jao imao zao! 

Pa bi to tako tugaljivo zvučalo, da se Kristinino 
meko srce odmah stane topiti te ona širom otvara vrata i 
govori: 

— Jao, zao, malo si zar zao bio, Macane, je 1? Šta si 
to opet skrivio? Kuda se svu noć skitao? Pa i ni jesi ništa 
kriv! Aula, šta je to? I sve si ti to zar sam pohvatao? No 
pa ti si onda valjan i ne valja, da se sam grdiš! A1 sad će 
tebi Kristina zato dati dobar, dobar zajutarak. 

A Macan se zadovoljno predući mota oko Kristininih 
sukanja, rep ustrmio kao koplje i čas i po huče: 

— Zao, zao, mao! 

— Ta da, nekad si dabome i zao, i lijepo, da to pri- 
znaješ. 

— Mao, mao! maokao Macan i lakomo se zagleda u 
priprave za svoj zajutarak. 

— Malo, malo samo, no naravno. Ali zato ću ja tebi 
puno naliti mlijeka. 

I Kristina ga pogladi po sjajnome runu i sad Macan 
skoči na stol, da odanle pripazi, kako Kristina njemu 
ulijeva bijelo mlijeko u zeleni njegov čanak. 

I pošto se naručao i kako treba polizao od glave do 
repa, svaku šapu napose, i na šapi svaki prstić lijepo oči¬ 
stio i umio, pa neka je još rano ujutru i gospoda smiju 
još malo da prodrijemaju, dok bude vrijeme ustanku, 
onda se Macan uputi ravno pred vrata sobe i stane se 
moliti, neka ga puste unutra. 

I progovori opet jezikom ljudskim i to ovaj put baš 
njemačkim. On zna, da gospoda u njihovu gradu vole go¬ 
voriti njemački, jer drže, da je to jezik gospodski. A 
Macan je obrazovana živina. Kako da ne će, kad je od¬ 
rastao u školi: I on zna, šta se pristoji. Te sad počni: 

— Frau, mah auf! Frau mah auf! što će reći hrvatski: 
gospođo, otvori! 

A iznutra mu se odmah odazove nekoliko glasova, 
jedni cikom, jedni vikom, treći hukom. 

— Evo našega Macana! Mica maca, hodi! — zovu 
djeca, a tata huče tobože kao ljut: 

— Iš, ne treba ga! 

A mama će milostivo: 

— Pusti, siroma noćio je napolju, a noć je mrazna. A 
možda je bio i na lovu. 

— Samo pazi, da ti opet ne donese miša u krevet, — 
opominje tata, — kao ono nekidan. 

— Pa, tata, vikne Anica, to se Macan htio samo umi¬ 
ljavati darom zato, što mu je tako dobro i lijepo u nas. 

I po tom se vidi, kako je zahvalan i pametan. 

_ N... da, — promrmlja tata, — radite kako vam 

je drago. 

Macan ovako dočekan ušeta dostojanstveno. U polu- 
mračku bliješte mu se oči kao dva krijesa, a riđa dlaka 
od crvenila plamti kao vatra pod pepelom. Tu stoje dva 
kreveta duž zida, i u njima se skupila čitava porodica. 
Čim je svanulo, iz druge se sobe došuljala djeca, jedno 
po jedno, pa koje k tati pod pokrivač, koje k mami pod 
perinu, da se malo maze i proleškaju, dok bude vrijeme 
da se ustane. Izviruju dječje glave ispod perina i jorgana 
pa mite i dozivaju, što slađe umiju: 

— Cicane, Macane, k meni dođi, lijepi moj crveni 
vraže, da vidiš, kako je tu toplo i mekano. 

Iz drugoga kreveta čuje se još slađe dozivanje. Macan 
stoji po srijedi i ne zna, za koju da se stranu odluči, taman 
kao drevni Pariz s jabukom. Najposlije skoči na najbliži 
krevet, ta svejedno je, s koje se strane počinje dnevno 
djelo. A lijepo će mu biti i tu i tamo. Te sad počne da se 
pozdravlja s porodicom. Prošeta preko perine, voljko pre- 
dući i noge visoko dižući probija se između onoliko dječjih 
ruku, što se za njim pružahu, tare se o sve i svakoga, pa 
razmišlja, gdje da se skrasi. Ne boji se ni tatine brade, 
nego se upravo kraj nje smota, između brade i pazuha, 
da tu nadoknadi probdjevenu noć. 

— Iš brez traga! — makne tata ramenom, kao ba- 
jagi ljuti se. A to Macan zna i ne prima za zlo nego čak i 
za poziv. I dok drugi glasovi vabe i mite, a ruke se za 
n jim istežu. Macan bez stida i straha turi glavu pod tatino 
pazuho i smota se u kolač, kao da misli ovdje provesti 
čitav svoj život. 


30 


— Sad jeste V vidjeli to bezobrazno zvijere! — kara 
se tata i otresuje mačka. A Macan sve to uzima za šalu i 
samo se čvršće i udobnije namjesti u osvojenom položaju, 
voljko prede i lukavo žmiri iz poluotvorenih očiju. 

— Ali tata, kad on tebe voli, pusti ga, — sa saučešćem 
pijuču djeca i gledaju bez zavisti, kako se njihov Macan 
šepiri kod tate. — Vidiš, kod nas ni kod kojega ne će, 
nego upravo samo kod tebe. Ne smeta mu ni tvoja brada, 
a ona bome i bode. 

Tata samo nešto zarogobori ispod brkova pa se i on 
spremi, da još hip dva prodrijema. 

Eto tako je Macan umio svima ući u volju i svi su ga 
preko reda pazili i mazili. On smije svuda po kući hoditi 
i šetati iz sobe u sobu, ležati, spavati, gdjegod hoće, ula¬ 
ziti i izlaziti kadgod hoće i, kako smo vidjeli, umije upravo 
učtivo moliti kad mu štogod ustreba. Ne cendra se kao 
obične mačke, nego upravo kako dolikuje dobro odgo¬ 
jenome Macanu. Kad dođe posjeta, on ušeta u sobu za 
primanje, pozdravi: 

— Mao, zao, mrr, zrr, i čim posjetilac sjedne, popne 
mu se na krilo i nuđa mu svoja sjajna leđa uzdignuta 
repa, da ga pogladi i miluje, jer on drugo i ne misli nego 
da je svakome lijep i drag. 

IV. 

Jednom opet tako sjedi porodica za ručkom ništa zla 
ne sluteći, kad al iz druge sobe zažvecne na glasoviru. Svi 
se trgnu: 

— Šta je to? Ta svi smo za stolom. Tko to dira u 
tipke? Anica problijedi, pritisne ruke na srce i šapne: 

— Duh! 

— Ajde, budalo, — nasmije se Ćiro. — Ta Anica 
vjeruje u duhove, jeste T čuli? 

I Dragoš izbuljio oči spram sobnih vrata držeći u 
ruci na vilici naboden valjušak kao da je dušmanska 
glava na koplju. 

Dva tri puta glasovir se oglasi. 

— Ta ajdete vidjeti, šta je, — zapovjedi tata. 

Ćiro se prvi digne, za njim se na prstima šuljala 
Anica i izviruje preko ramena mu. Polako otvore vrata. 

Šta je bilo? 

Anica digne obje ruke, neka se nitko ne makne i 
neka šute. Sjedi tu na stolcu pred glasovirom Macan 
glavom, jednu šapu ispružio i dira u tipke. Kadgod se 
tipka odazove, brzo potegne šapu k sebi pa se široko raz- 
valjenim očima zagleda u tu čudnu živinu pred sobom. 
Onda pokuša drugom nogom, al je na glas žice kao opečen 
opet trgne k sebi. I sad stane malo njuškati po tipkama. 
Vidi, da ga ne grizu, te sad polako i oprezno popne se 
jednom po jednom nogom, dok nije sa sve četiri stajao 
na tipkalu i uzme uzdignuta repa šetati polako spušta¬ 
jući nogu za nogom na dirke, i čim se oglase, digne šapu 
pa je stresuje, kao da je stao u vodu. Onda stane i pri¬ 
sluškuje i njuška na sve strane, odakle dolaze ti glasi, pa 
digne glavu spram nota i sad će se popeti gore, zaviruje 
pod zaklopac i tu dabome vidi svakojaka čuda i čuje ne- 
kaku potmolu huku, pa se prestrašeno trgne natrag i 
opet na dirke. A kako je naglo skočio, zahvati sa sve četiri 
noge u tipke i zazvekne silno, neskladno, slavno. 

Sad al Anica ne može više od dragosti, nego zaklikće: 

— O Macane, cicane, ovo je doduše bio vrlo nehar- 
moničan peterozvuk, ali ti si ipak pametna glava. Ovamo 
te, da te milujem, slatki moj riđo! 

Ali Macan uzima za zlo, što ga uhodiše na njegovim 
umjetničkim stramputicama, te brzo preskoči Anicu 
preko ramena pa se sakrije pod krevet. Ne voli on, da ga 
gledaju kad on kuša svoje vještine. 

— Sad recite, da naš Macan nije muzikalan, — za¬ 
nosno zapi jesne Anica u ruke. Tata, jesi Y čuo? To je 
sigurno bila mačja septima, i još temperirana... 

-— Marinirana, — prodere se Ćiro i vrati se ručku. 

— Baš ću ja kušati, da ga naučim svirati po no¬ 
tama, — prkosila Anica Ćiri, dok je Dragoš morao šutjeti, 
jer su mu usta bila zatrpana velikim valjuškom. 

Anica je zbilja pokušala. Ali odmah prva lekcija svr¬ 
šila se s potpunim porazom učiteljičinim. Dok se Anica 
trudila, da svome četveronožnom učeniku utuvi kamo 
treba šapom pritisnuti, repati se đak branio iz petnih žila 
njezinu umjetničkom nastojanju i najposlije ju ljudski 
ogrebe. Anica njega zbog toga isto tako ljudski po njuški, 
i sad se stanu učiteljica i đak pravdati i tući. Anica grdi, 
Macan jauče, ali ni hrvatski ni njemački, nego čisto bistro 
mačinski. Galama. 

— Ta pusti tu živinu na miru, — kara mama iz 
druge sobe. — Što te je napopalo, da ga toliko mučiš? 

Ali ako Macan nije pokazivao volje za glazbu, s tim 
više iznenadio je jednoga dana čitavu kuću svojim pje¬ 
vanjem. 

Došla uoči Božića frajla Hana, da uvježba pjesmu, 
jer je trebala pjevati za ofertorijem novu pjesmu na ve¬ 
likoj misi. Tata prati na fisharmoniju, a frajle Hane glas 
rastegao se s punom snagom po svoj kući. Čisto te hvata 
jeza od tolike sile i svak se pita, kako samo može da ovo¬ 
liki glas stane u onoliko sitnoj frajli Hani. Tata veli: 
piano, pianissimo, ali glas se ne da odmah tako lako 
ustaviti. Najposlije se sporazumiju tata i frajle Hane 
glas. Kad odjednom čuje se još jedan glas, čuju se dva 
glasa. Svi se uplašeno obazru, šta je to opet, frajla Hana 
prestane pjevati, ali onaj drugi glas još dalje ječi, ječi 
bolno, otegnuto pišti. 

Dusi domaćeg ognjišta 3 






To je bio Macan. Stao nasred sobe pa pjeva piano, 
pianissimo. No kad vidi, da je prestala frajla Hana, osjeti 
se opet izložen — a vidjeli smo, da on to nikako ne voli 
— te odmah na vrata i tu zacvili slatko, umiljato: 

— Jao, zao, fraumauauf, jao zao. 

To je bio smijeh! Frajla se Hana nimalo nije našla 
uvrijeđena, što je Macan begenisao njeno pjevanje pa 
uz nju pristajao, štaviše, od svih se ona najviše smijala; 
a zar je i trebalo puno, da se vesela frajla Hana smije? 

Kraj ovolikih uspjeha, što ih je Macan polučio, i 
priznanja, što ga je stekao u porodici, nije čudo, da mu 
se malo zavrtio mozak. Ima čeljadi, koja nikako ne mogu 
da podnose uzvisivanje, čast i slavu. Odmah se uzohole i 
izopače. Tako se na žalost i Macan jednoga dana prozločio. 
Šta ćete, svi su u njemu još gledali ono jadno, gladno i 
ozeblo mače, čupavo i jedva šaku veliko, kako ga je Anica 
pred godinu i po našla na ulici pred svojom vežom. I nitko 
u današnjoj sjajnoj i uglednoj prilici ne bi tražio onu 
nakazu naježurenu, što ju je onoga dana Anica donijela 
kući. Svi se bili onda zgranuli na prokislo zvijere, da je 
ružno, blatno, nečisto. 

— Izgleda kao kuhan parcov, — vikne mama, — nosi 
ga otale. Zar ne vidiš, da je jedva živo. 

— I šugavo je! — šapne Kristina, a Ćiro i DragoŠ 
ponove. Ali ipak im se ražali na živinicu. 

Samo Anici bila je lijepa. 

— Ako je šugavo, a mi ćemo ga izliječiti, ako je 
blatno, očistit ćemo ga. Ali prije svega da ga nahranimo. 
I onda rekne još i tata, da se sad još ne može ni znati, 
što će od njega biti, lijepa ili ružna mačka ili mačak. I 
Šarac Kraljevića Marka bio je ždrebetom šugav i ružan, 
pa kakov je to poslije bio konj, i stopedeset je godina 
živio u svoga gospodara. 

— A joj, — zaprepasti se Kristina, — ako i ovo 
mače poživi sto i pedeset godina! 

Kako je to tata rekao, odjednom svima postalo mače 
preko mjere zanimljivo. Svi su ga žalili, hranili, milovali, 
i gle čuda, za nekoliko dana od prokislog, čupavog ma¬ 
četa razvila se sve to ljepša i sjajnija i okruglija mačkica. 
I što je bila samo vesela i dosjetljiva! Čitavu bi kuću to 
mače nasmijalo svojim skokovima i šalama. Šta je samo 
bilo smiješno, kad mu se za rep priveže komad papira i 
ono se upelo i uzvrtjelo kao vreteno, ne bi li ga uhvatilo, 
a papir samo bježi i ne da se. 

I bude svaki dan ljepše i svakome milije, jer se sva¬ 
kome znalo umiljavati. Pogleda samo onim svojim žutim 
vlažnim očicama, što se sjahu kao dva sjajno ulaštena 
puca, pa zamijuče, zamauče kao da se vježba, da nauči 
ljudski jezik, pa da kaže slatko predući: 

— Uzmi me, nosaj me, miluj, siroče sam ostalo bez 
majke... 

Eto tako ga razmazili i Macan postao silan i samo¬ 
voljan goso u kući. I kao što se čovjek, kome je predobro, 
lako izopači, tako se dogodi i Macanu. Počelo mu dosa¬ 
đivati, što svega ima, čim samo poželi. I dođe mu želja za 
pustolovinama, zamami ga grijeh i zlo i on počeo — krasti. 
I to nesamo u kući, gdje mu se naskoro omeo rđavi zanat, 
što se jelo i smok bolje pozatvarao i ormari tvrdo po- 
zaključavali, nego ti vam se dao Macan na krađu i izvan 
kuće u susjedstvu. Tu je odmah kraj kuće bila mesnica. 
Ona sila svakojakih butina, rebara, golemih komada kr- 
tine i goveđe i praseće i teleće, sve lijepo i redom povje- 
šano po zidovima i niz banak: to je bogatstvo Macana 
neodoljivo mamilo i zaslijepilo svaki osjećaj poštenja i 
pravde. To je njemu meso mirisalo slađe od bosiljka i od 
ružice, a zveka velike sjekire, što se već iz rana jutra 
orila po čitavoj ulici, ta zveka bila mu skladnija muzika 

i od proljetnih mačjih koncerata na krovu pa i od sa¬ 
moga pjevanja frajle Hane. 

Tako Macan počeo zalaziti u mesarnicu, obilaziti oko 
nje, naslađivati se mirisom mesa i krvi i kupiti po zemlji, 
što bi sa tezge otpalo. 

Ali to njemu naskoro nije bilo dosta. I lav, istom što 
malo samo pomiriše krv, sve jače za njom gine. Tako i 
Macan sve češće se šulja oko mesnice i jedno veče uluči 
čas, kad baš nikoga nije bilo unutra: mesar časom nekuda 
otišao u kuću, banak otvoren i sam, pun puncat od vrha 
do tala najizvrsnijega mesa. 

Tu se sad Macan nije puno predomišljavao. Kao stri¬ 
jela skoči na visoku tezgu, pograbi, što je baš bilo naj¬ 
bliže — prekrasnu džigericu, rumenu kao ružica, pa opet 
kao strijela nestade ga, nijesi ga vidio. 

To je bilo prvi put. Mesar traži, grdi, psuje, sluškinje 
dolaze i kupuju, ali nitko ništa niti je vidio, niti se išta 
našlo. Drugi put opet nestalo komada teleće plećke. Opet 
nitko nije ništa vidio. Mesar kune, grozi se sa stotinu 
smrti lupežu i tatu. 

Kod kuće svi se čude, što sad Macan izostaje nesamo 
po čitave noći nego i po čitave dane, a kad dođe, svaki 
dan deblji i veći, a ne jede skoro ništa i s prezirom se 
odvraća i od najdelikatnijih koštica pilećih. Jedva posrče 
mlijeko izjutra. 

Kristina ne sluti na dobro, te jednom njega preda se 
pa ga ispituje: 

— Macane, Macane, da ti ne ideš po tuđem kvaru? 
Da ti možda ne kradeš? Nije li te stid, i ne znaš li, da je 
to grijeh? Možeš i nagraisati, pa onda eto ti! 

Macan ništa ne govori, nego izbi jeli oči nedužno kao 
novorođenče, umiljava se, izvrne se ugursuski na leđa, 
ispruži sve četiri noge i prede od same milote i dobrote. 

Ali najposlije lija dolijala. Koja tikva prečesto na 
vodu ide, razbit će se. Tako se dogodilo i našemu kra¬ 
dljivcu. U jednom opet času, kad je Macan mislio da ga 
nitko ne vidi, te opet tražio kruha preko pogače pa se 
polakomio za volujskim jezikom, odjednom iskrsne odne- 
kale debela batina te Macana po leđima, da je odmah 
pao kao presječen. Jedva se dovuče kući sve poklecava- 
jući i stane na vratima ječeći i moleći, da ga puste, a 
molio je jadan — ni hrvatski ni njemački nego čisto i 
bistro mačkinski. 

— A joj, Macane, što je to s tobom? — zajauče 
Anica, koja se tu upravo desila, jer je pomagala Kristini 
trti suđe. — Šta se ti tako vučeš? Da nijesi, da te ni jesu 
bili? Da ti nijesi bio po zlu? O ti zlotvori, što učiniše 
s tobom? 

Anica Macana pretražuje, a Macan samo tiho i bolno 
ječi, srce ti se para od smilovanja, pa gleda žutim očima 
punim prošnje za pomoć. 

Ali Macanu nije bilo više pomoći. Bila su mu pre¬ 
lomljena krsta. Hranili ga i dvorili i liječili i žalili, ma¬ 
kar su tata i mama i Kristina rekli, da ga je stigla zaslu¬ 
žena kazna. I on je siromah platio glavom. Nekoliko se 
dana napatio muka a s njim i svi ukućani, jer nema ništa 
strašnije nego gledati, kako živ stvor pati a ne možeš mu 
pomoći. Onda jednoga dana Macana nestalo. Odnijela ga 
Kristina, otkud se više nije vratio. 

U kući velika žalost. Macana nema, svima je falio, 
čak i tata izjutra poželio Macanova jutarnjega pozdrava, 
a mama veli: siromah Macan uči i djecu, da se čuvaju 
zla i rđavštine svake, jer eto nikada ne vodi dobru, a 
vrlo često propasti. 

V. 

Na jednom od narednih sijela naših prijateljica 
Anica osvanula krcata novostima i sva naduvena pono¬ 
som, što su te novosti prava pravcata istina, doživljena i 
gledana rođenim očima i ušima. Najprije ispriča pred 
začuđenim društvom pripovijest o Macanovu slavnom ži¬ 
votu i žalosnoj smrti. No to baš nije bilo tako ni neobično. 
U Ljubice ima kod kuće vazdan živine svakojake, pa bi 
se o svakoj moglo štogod pričati. Isto bi i Melanka znala 
da pripovijeda o slijepoj kujici, ali nije mogla početi, 
jer je Anici gorio jezik, da se oslobodi svoje druge, do¬ 
življene i proživljene zgode i one neka samo slušaju i 
čude se, jer u Aničinoj sobi obilaze dusi i aveti, i ona 
ih je vidjela i čula, Bog i b ....! 

Melanka se nasmije, ali Ljubica diže prst: Anica 
neka priča. Jer što Ljubica vazda govori i tvrdi? 

Dakle u sobi, gdje Anica spava, obilazili dusi, točno 
noću o ponoći. Ona ih čuje kako hodaju, skaču, čak 
zvižde i pjevaju, pa pucaju i praskaju svuda naokolo, 
stružu i lupkaju amo tamo, nekad dođu sasvim blizu 
njezina kreveta i onda dabome Anici nesamo da se koža 
ježi od glave do pete, nego joj se od strave ustavlja dah 
i ona onda misli na sve prikaze duhova i avetinja, o ko¬ 
jima je ikada čula. I onda se Anica od groze znoji pod 
jorganom i samo stenje, pa dođe mama i pita, šta je, ali 
Anica ne smije kazati, da su dusi, nego se samo potuži, 
da sve netko hoda po sobi i neka mama zapali žižak, jer 
se kraj žiška prijatnije spava nego u mraku, što čovjeka 
poklopi kao klobuk. 

Mama ne vjeruje i veli, to je Anica sanjala, jer tko 
bi po sobi hodao? 

Ali sada gori žižak u dupku peći iza otvorene knjige, 
pa je sada mnogo prijatnije, ali svejedno, dusi se kanda 

ne boje ni svijetla, jer još svake noći struže i puca 
po sobi. 

<— Ih, to su ti, draga moja, miševi, — rekne Melanka. 

— Kakvi miševi, — zgrane se Anica, — otkad ih je 
pokojni Macan sve potamanio, nema ama baš ni mišjega 
traga u čitavoj kući. 

No, pa onda pucaju daske na ormarima i podu, jer 
se u sobi loži, — dočeka nepopravljiva Melanka. 

— Eh, pa baš u tome pucanju dasaka javljaju se 
dusi, — uspe Ljubica polagano i razumno. 

— No eto, i Ljubica kaže, da su dusi, — slavodobitno 
će Anica. 

U daljem razgovoru spomene Mica, da je umro brico 
tamo sprijeda, na trgu, i da ga je jutros išla gledati. 

Anica se zapanji. Zar je nije bilo strah gledati 
mrtvaca? 

A šta bi je bilo strah? Ih, koliko je Mica već vidjela 
mrtvih ljudi! Njihova stara služavka ide svakoga gledati, 
tkogod u njihovu selu umre, pa i u drugom i trećem selu 
čak. A Mica svuda s njom. I jednom, da jednom pokazao 
joj se mrtvac čak i u noći. Jest, prava pravcata istina. To 
je bila pokojna baka Micina. Išla ju je gledati, a zabo¬ 
ravila je izmoliti očenaš, samo ju je oškropila svetom 
vodom. I onu noć eto ti bake s kapom i u crnoj svili, 
taman kako je ležala na odru, pa došla i hoće da povuče 
Miču sa sobom u zemlju. A to je bilo zato, jer nije se 
molila Bogu za njenu dušu. I čim se Mica počela moliti, 
nestalo bake. 

— Istina, bogme! 

To je Anici bilo dosta, pa bi i ona htjela da ode 
vidjeti pokojnoga bricu. Kristina će ga sigurno pohoditi. 

Kristina ga je pohodila a s njom i Anica. Anica se 
dabome u srcu tresla kao trepetljika od užasa i straha, 
ali je junački izdržala, čak je mogla i podulje motriti 

mrtvaca, ma da od njega osim pokrovca i vrha nosa 
ništa drugo nije vidjela poradi visokoga odra, na kojemu 
je ležao. Nije zaboravila ni škropljenje ni očenaš, što je 
oboje savjesno i puna vjere izvršila. 

Ali usprkos toga druge noći iza bricina sprovoda 
Anica usni sanju tako strahovitu, kako je grozniju nije 
mogla zamisliti u najfantastičnijoj priči. Našao se tu stari 
brico s britvom u ruci, i ništa manje nego hoće da zakolje 
Anicu. Anica se očajno otima, ali on je grabi sad za ruku, 
sad za nogu i vitla britvom i strašno se ceri. Od strave 
Anica ne može dati glasa od sebe, i napreže se, da zove 
mamu u pomoć. I kad je već bila sasvim blizu da izdahne 
od straha, probudi se sva u znoju. 

Otvori oči, ali jao! Tu sasvim do nogu kreveta stoji 
nitko drugi nego brico u dugom kaputu, sa šeširom na 
glavi, a pod šeširom izviruje lice, blijedo lice mrtvačko, 
u nju grozno bulji, a u ruci se sja — britva. 

Anici zamre srce. Brzo zatvori oči, i sad leži teška i 
tvrda kao klada. Ne diše. Ne pušta glasa od sebe. Šuti 
i strepi, šta će sad biti. Noge joj ledene od zime, vire 
gole do koljena ispod jorgana. Ne daj, Bože, uvlačiti ih; 
odmah bi ih sablast pograbila svojim mrtvačkim rukama. 
I čuj, nešto tiho obilazi po sobi, tapka, struže, puca ta¬ 
man oko kreveta, i sada — smiluj se, Bože! po podnožju 
kreveta pipa, mili po drvetu amo tamo. 

Anica je već sva mrtva i misli, sada će se rastati 
s dušom. Od straha ni mamu ne smije zvati. 

Ali sad dulje ne može trpjeti. Puklo kud puklo, mora 
da žmirne i da vidi, šta je. Ali brzo opet stisne oči. Pri¬ 
kaza još stoji i prijeti. Stoji u onomu polumračku prema 
bijelim vratima, što jasno odudaraju od slaboga svijetla 
žiška iz druge sobe. 

Najposlije se Anici ipak otkine pridušen vrisak: 

— Mama! 

A mama ko mama probudila se već na prvo stenjanje 
Aničino, i sad Anica s neizrecivim ushitom začuje lagane 
korača je mamine. Oslobođena od straha otvori oči. U taj 
čas mama upravo iz druge sobe zaobilazila otvorena vrata 
pa da će Anici, a to se pored mamine bijele noćne pojave 
sasvim jasno pokaže na vratima tatina kabanica, više nje 
tatin šešir, pod šeširom bijeli ovratnik a kraj rukava svi¬ 
jetlilo se puce, i eto ti pokojnoga brice! 

— Ah mama, mama, — uzdahne Anica, kao da se 
s nje odvalila čitava planina. — Mama, ja se strašno bojim. 
Molim te, ostani kod mene. U sobi neko hoda i puže. 

— Šta treba da se bojiš? Prekrsti se pa se pomoli 
Bogu! — rekne mama, ali mora da legne uz Anicu, jer 
Anica ne pušta mame od sebe. Sad Anica uvuče ozeble 
noge pod perinu, tijesno se pribije uz majku i iz njene 
duše izleti posljednji tračak straha. I istom osjeti toplinu 
mamanih ruku, smjesta zaspi kao da ništa ni bilo nije. 

Mati još malo slušala, kad zaista nešto zatopće, sitno 
i lagano. 

— Ih, ta to su miševi! Kako su se opet raskuražili 
otkad Macana nema. Odmah ću sjutra postaviti mišo- 
lovku, prije nego nam se opet nakote. 

Nato sve opet potone u naručju sna, a žižak spokojno 
čuva stražu nad usnulim srcima junačkim i strašivim 
malih i velikih ljudi. 

VI. 

Kad je ono Macan svršio tako tragički svoj mladi i 
nadobudni život, gore na tavanu zacarovala pusta radost 
i veselje. Sve je zahvatila prava vrtoglavica, i staro i 
mlado, od sreće, da je nestalo dindušmanina mišjega roda. 
Divnu zgodu proslaviše još istu noć velikim plesom, na 
koji pozvaše i sve došljake, što su pošli tragom prve 
porodice iseljenika, a nijesu u početku bili ni dobro gle- 

dani ni dobro dočekani u onim oskudnim i gladnim prili¬ 
kama novoga doma. Poslije plesa učine vijeće, kako će 
zapremiti pozicije neprijateljske, t. j. kako će se naseliti 
u donjim prostorijama i pod zemljom. 

Tako počne polaka i oprezna seoba jednoga dijela 
mišjega naroda s tavana u podrum i odavle putem mar¬ 
ljivo proglodanih rovova i tunela čak i u kuću i u sobe. 

I tako počeše obilaziti kućom dusi, što ili je noću 
čujavala Anica i toliko ih se plašila, a mama odmah znala, 
tko su ti dusi, pa sjutradan lijepo namjestila od žice sple¬ 
tenu mišolovku i u nju vrgla velik komad pečene slanine. 
Slatki se miris odmah rasprostre po svim rupama i javi 
kao preko brzojavne žice veselu vijest, da je miševima 
negdje spremljen fin ručak. A jer pametni i obzirni mi¬ 
ševi moraju imati uvijek poviše ulaza i izlaza — na¬ 
opako, ako je samo jedan, gotova propast, — to je taj 
divni miris naskoro prodro kroz sve mišje trijemove i 
došao u sve dvorane, i nasta silno veselje i opća uzbu- 
đenost. 

Ali prije nego što će krenuti na gozbu u novoj zemlji, 
gdje — sva je prilika — teče med i mlijeko, sastane se 
skupština oko humčića, pod kojim je u pijesku bila za¬ 
kopana mrkva i peršin. U sredini stao miš, ni prestar ni 
premlad, ali iskusan i mnogo svijestan svojih zasluga i 
zato se sam postavio na čelo mišjega puka, da ga svjetuje 
i vodi. Najprije stane se silno hvaliti svojim junačkim 
djelima, koliko je puta sretno umakao zamkama, što mu 
ih prirediše lukavi ljudi, koliko je puta oplijenio svakojake 
mišolovke i na sramotu tih istih tako pametnih ljudi osta¬ 
vio ih prazne, koliko se inače nagrabio svakojakoga pli¬ 
jena po smočnicama, kačarama i podrumima i već kuda 
ljudi sve spremaju svoju krmu i smok, da ih ne nađu 
miševi. Ih, pameti ljudske! Brzo ti je on ispipao sve na¬ 
čine i prilike, kojima hoće čovjek da dođe glave nesret¬ 


42 


nome narodu mišjemu. I zato će on sada — kad je put 
slobodan — prvi na opasnu ekspediciju. Jer makar je ne¬ 
stalo onoga riđeg dušmanina, još sa svih strana vrebaju 
neočekivane opasnosti, pa zato treba iskusna junačine, 
da pripravi staze za pothvat čitavoga puka. Tu se sada 
više ne radi o pustolovinama pojedinca, koji bi onako 
na dobru sreću pošao, da ugrabi zrnce kruha po trijemo- 
vima ili ispod stola razasuto. Sada je drugo. Kadgod za- 
miriše ovako ljuto slatko i slano, da te sve huja hvata 
od žudnje pa te zagolica u nosu kao munja, to ti vam je 
onda postavljena nebeska mana u kući spletenoj od žice, 
ljudi je zovu mišolovkom — da Bog ubije nju i njih! —, 
i to jedino samo zato, da primami, zaludi i upropasti ne¬ 
iskusno i ludo, koje još ne zna dokle ide ljudska opakost, 
te tako lakomo srlja u propast. Ali on, stari, iskusan de¬ 
lija, on zna, šta tu treba, da se izbavi opasnosti. I tako, 
kad on sretno prođe, onda istom neka idu ostali sve jedan 
po jedan. 

Tako je govorio matori junak, družba ga zadivljeno 
slušala, osobito mladež, koju su naročito zadivili dugački 
i vrlo trepetljivi brci. 

Dakle naš se delija uputi stazom slave pa se naskoro 
nađe pred okruglom, vrlo zračnom i skroz i skroz pro¬ 
zirnom kućom, iz koje je strujio neodoljivi miris, a od 
prevelikog komada divne i hrskave pečene slanine. Miš 
njuškom omiriše kuću okolo naokolo i sve mu više rasle 
zazubice, čisto obnevidio od lakomosti. Tako blizu mu je 
bio onaj komad slanine, jedva šapu daleko od njuške, 
a on ne može do nje! Strašno se ljutio! Samo čeljadetu 
zadavaju posla bez potrebe. 

— Ih, misle ljudi, da su bog te pita kako pametni. 
Hoće da prevare jadne miševe. Koješta. Ima i u nas pa¬ 
meti. Valjda ja ne znam, da to oni misle, kad uđe ludi 
miš kroz onaj rov od žice na krovu, da više ne može na- 

polje! Hi, hi, hi. Cvi, cvi! Ko da ja ni jesam već bio u ta¬ 
kovoj buturnici i opet se sretno iz nje izvukao. Doduše 
odro sam ljudski bundu o nekakva prokleta koplja. Ali 
drugi put treba bolje pripaziti. A onda bio sam još i mlad, 
neiskusan, dječko, dijete. Pa da bi me sada uhvatili! 
Smiješno. Pokazat ću ja i ljudima i onoj mojoj družini, 
tko ima soli u glavi. 

I miš se popne na krov žičane kuće i zaroni njuškom 
oprezno u rov pa se opet nasmije i od mirisa, što je ozdol 
neprekidno strujao, i zbog ljudi, koje će on sada divno 
prevariti. Sve mu se brci od smijeha vijorili. Onda po¬ 
lako i oprezno počne silaziti u ljevkastu šupljinu. Nije 
baš bilo ni lako. Prilično je otustio od sala života. A1 to 
njega ne smeta. Stisnut će se, pa šta za ono tren dva. Samo 
neka se nađe unutra. 

I našao se, i počela divna gozba. Tako se najeo, da 
mu trbuh dvojinom narastao. Kad je napokon bio gotov 
i polizao posljednju mrvicu masti i oblizao i sebe, dokle 
je stigao, hoće da se vrati putem, kojim je sišao, ali jao, 
ne može ni da se krene, kamoli da se protisne kroz ljev- 
kasti rov, jer ga odmah sa svih strana stanu bosti oštre 
bodljike. 

Šta sada? Uhvati ga strava, dlaka mu se nakostruši. 
Tome se ipak nije nadao. Zar da ostane na sramoti, a 
možda i da zaglavi, ne junački, kukavno i nečasno? 

Stane kao mahnit trčati po neobičnoj kući okolo na¬ 
okolo, tura glavu kroz žice, ali žica gusta, glava ne može 
proći. Te opet okolo naokolo, okolo, naokolo, dok se umo¬ 
ran ne ustavi na sredini, uspravi se i po stoti put kuša, 
da se provuče kroz tijesni rov. Ali izboden iglama mora 
opet da odustane, te opet nastavi očajnu trku uokolo. 
Najposlije od bola i smrtna straha zacikće i zaječi, kamen 
bi se smilovao. 

To ciktanje i ječanje čula je i Anica kroza san, čula 
i trku i skakanje. Ali ona se više ne boji, jer zna, to se 
sada ulovio miš i sjutra će ga svi vidjeti. Pa opet zaspi. 

Čitavu noć čekala družba svoga junaka. A kad je 
svanulo, i njega nema natrag, znali su, da je zaglavio. 
Počeli ljudi velikim nogama gaziti po zemlji, uznemiruju 
okolicu svu i sad se ne može ni virnuti kroz mišjak, nego 
treba opet sačekati večer, da se pođe tragom prvoga iza¬ 
slanika i da se nađu obećane slasti ili junačka smrt. 

U kući međutim veliko veselje, što se uhvatio miš. 

— I koliki je golem, — čude se svi a Ćiro odmah 
pokuša, kako se to otvoraju vratanca. Kad al u nevolji 
nađe se ponajčešće pamet, te uhvaćenik čisto namirisa 
nešto veći otvor na prokletoj tamnici, i kao strijela izleti 
pa bjež glavom bez obzira. Podigla se hajka na jadnoga 
bjegunca, nasta vika i graja, te tko papučom, tko metlom, 
tko tatinom dugačkom lulom pa vitlaj na sve strane, udri 
amo tamo, ali koliko puta je sirotan miš bio blizu, da ga 
pomlati jedno od ovog strahovitog oružja, svaki put pro¬ 
maši, i gonjena zvjerka u posljednjem trenu nađe ipak 
još spasa, nađe rupu, pa polumrtva strugne unutra, osta¬ 
vivši samo komad svoga repa pred rupom, gdje joj ga 
odsiječe oštra tatina lula. 

— No sad možemo postavljati stupica, koliko nam 
god drago, — mrndala Kristina, — nijedan se miš ne će 
više prevariti. Tako je, kad se djeca miješaju u poslove, 
što se njih ne tiču. 

Bila je dabome ljuta, što je Ćiro otvorio vrata na 
mišolovki. 

A bila je istina, šta je rekla. Postavljali redom svaku 
noć mišolovku s najslađom mekom, ali svako jutro nađe 
se slanina netaknuta a nađu se i tragovi, da se oko nje 
šetali miševi. No unutra se nijedan nije dao. 

— A ipak ja svaku noć čujem, kako miševi plešu 
i pjevaju i kolo vode po sobi, — tužila se Anica. — Već 
mi je dodijalo. 

— I meni, pristane Dragoš. — I ja sve slušam, kako 
kolo vode i hoću da ih hvatam, a oni se ne daju. 

— Ih, šta samo buncaš, — ruga se Ćiro. — Svu noć 
spavaš kao zaklan. 

— Sanja mu se, — mama će puna brige, — jer mi¬ 
ševi zli su gosti, a kako je snijeg navalio, bit će ih sve više. 

Potuži se kumi, a kuma odmah hoće da pomogne. 
Šta mišolovka od žice, to je za mačka. Ona zna jednu 
nefaljenu stupicu i mnogo je jednostavnija. Uzmi prazan 
petnjak ili lonac, podupri ga na jednoj strani raskoljenim 
orahom, jezgrom naunutra, pa da vidite, samo neka miš 
primiriše orah, smjesta se uhvati. I za malo svi će se tako 
pohvatati. 

I postave nekoliko petnjaka cvjetnih po svim kuto¬ 
vima i pođu mirno spavati. Zbog velikoga snijega kuma 
će noćiti u svojih kumova i dabome pred spavanje djeci 
će poispričati sve i stare i nove priče. 

Međutim u podzemalju nastala silna strava, kad se 
vratio prvi izvidnik i izaslanik. Vratio se, ili bolje, pao 
je u mišjak kao mrtav i nekoliko vremena nije došao 
k sebi. Svi su već mislili, gotov je. A1 kad se opet malo 
ponačinio, imali su šta da slušaju. Ovakove strahote još 
se ni jesu rodile. Svi se natisli oko spasena svoga druga, 
načinila se gužva, jer svako hoće da vidi odsječeni rep, 
taj nepobitni dokaz nečuvenih junačkih djela, što ih iz¬ 
vršio njihov prvak, general, car! Svi su se zgražali čuvši 
za strahovitu tvrđu od gvožđa, koju je naš delija bio 
osvojio sam samcat usprkos noževa i kopalja, kojima je 
bila oružana i utvrđena. S najvećim udivljenjem pratili 
su pričanje, kako je slavno uljezao u tvrđu kroza sam 
krov i kako se onda divno gostio, kako nitko ne može 

ni zamisliti. Ali kad je htio da izađe i da dozove i druge, 
neka se i oni omaste na bogatoj gozbi i da s njim podijele 
slavu, kad al eto ti oko njega čitava vojska ljudi. Ljudi 
golemi, svi na dvije noge, jaki su, strašni, ali pametni? 
Jok, bratac moj dragi! 

I tu se miš baš od srca nasmije pun ruga i sprdnje. 

— Bio ti vam je tu jedan mali dječak — a ma i on 
je spram nas kao kakva planina što hoda, dakle taj mali 
čovječić budala, te budula. Doduše za mene je to bila 
sreća i pamet, sjajno! Otvori ti vam on dakle vrata moje 
tvrđave i ja — a da šta ću? — mislite samo: skoč pa bjež! 

— Ha ha ha! — zahihotaše miševi u sav glas, — to je 
pravo! Živio! Slava ti! 

— Eh, al sad je istom počelo, — nastavi pripovjedač 
oholo isprsivši se što je bolje mogao. — Uzeše zlotvori 
svakojako strahovito oružje, lopate, metle, toljage, topove 
i bog te pita šta još sve, pa svi na mene jedinoga, njih 
vojska nebrojena! Da je bio drugi na mome mjestu, onaj 
bi čas od straha umro. Ta gdje će jedan da samo i po¬ 
kuša da se brani od tolike sile? Ali ja se ne dam! Stanem 
trčati, a oni za mnom, vijali me, gonili me, ja skačem, 
bježim, letim, a oni sve za mnom udaraju, mlate, šibaju, 
pucaju, strijeljaju. Sto puta sam mislio, gotov sam, umlatit 
će me. Kad al odjednom stanu se ono dvojica najmanjih 
otimati oko sablje, topa, toljage, šta li, uto ja pred sobom 
spazim rupu i tako utečem. 

Završi miš duboko odahnuvši od zadovoljstva i po- 
pipa se po kusastom repu, jer ga je počeo jako boljeti. 

Svi ciknuše od saučešća i čuda s tolika junaštva... 
Stanu slaviti junaka i dogovarati se, na koji bi ga način 
što dostojnije odlikovali. Ujedno zaključe, da će prvom 
prilikom navaliti na neprijatelja, da osvete osječeni rep 
svoga slavnoga druga. 

Za jedne tihe noći stanu provaljivati u neprijateljski 
tabor, pa nađu i onu gvozdenu tvrđavu. Ali kolikogod su 
im rasle zazubice za mirisavom slaninom i oni se očajno 
vrtjeli oko te kuće varave sreće, nijedan se ne prevari, 
jer se pored vonja od slanine sasvim jasno čuo i zadah 
mišji, što znači, da je tu malone zaglavio jedan njihov 
drug. Zadovolje se teška srca mrvicama, što se našle tu 
i tamo, kako se već nađe u svakoj kući, gdje ima djece. 
A kako je to bila vrlo kukavna večera, načeli i stare pa¬ 
puče i za inat ljudima poveli tu svoje kolo. 

Kad al druge jedne noći našlo se nešto novo. Bili 
nekakvi lonci, klobuci poduprti orasima. Bit će to opet 
kakav lopovluk ljudski, pa se miševi samo s velikim opre¬ 
zom približavali i stali radoznalo razmatrati. Najodvažniji 
zavuku se pod klobuk, i gle, on stoji, ne miče se. Onda 
— onjušiti se valjda može i orah, ne će odmah ugristi! 
Istom se njuška dotakne jezgre, kad al klop i s užasnom 
treskom klobuk se sruši i zaklopi miša. I redom klopne 
jedan po jedan lonac i zakopa pod sobom po jednoga 
junaka. Što je ostalo, razbježalo se na sve strane. 

Sjutradan veliko veselje u kući. Šest se miševa ulo¬ 
vilo. Ali ne dadoše djeci ni blizu. Oprezno podizala Krista 
daščice, na kojima je bila postavljena lončana stupica, 
pa sve redom u vodenu bačvu i tu se svi zarobljenici jadno 
podave. 

Nakon te strašne pogibije mišje, neko se vrijeme u 
kući nijesu više javili miševi. Vidjeli su, da im tu i bez 
mačka nije opstanka, pa krenuše za kuću dalje, i divno 
se namjeriše — na samu mesnicu, i tu im je bilo doista 
kao u raju. 

Samo jedan sitan, mlad mišić zaostao. Ne zna se, što 
ga je potaklo, da nije pošao s drugima. Bio se negdje za¬ 
bavio sam, pa kad se vratio društvu, društva više nije 
bilo. Ne čuje više trčkaranja, ne čuje glodanja, ni vri- 

skanja. Osjeti, da je ostao sam. Tišina kao u grobu. Šta 
je to moglo biti i šta se tu dogodilo? 

Stane obilaziti sve stanove svoga roda i naroda, prođe 
kroz sve tunele i rovove, prošeta se svim stazama i pu¬ 
tovima — ali narodu ni traga ni glasa. Jesu 1 poginuli 
ii su se odselili? 

Naiđe tako mišić na dugačak hodnik, u kojemu još 
nije bio. Ta on se, otkad se rodio, još nikada ni micao nije 
iz mračnoga podruma. To mu je prvo dulje putovanje. 
Kad eto ti odjednom na kraju trijema svjetlost. Miš se 
ustavi, gleda, pa onda oprezno naprijed. Tu ti se on sada 
nađe odjednom pred golemim prostorom, a u prostoru 
negdje u kutu sja sitna luč, no za miša bila je silno velika 
i sjajna. Brcima igra amo tamo, da vidi, je li sve mirno. 

Sve je mirno, samo neko pravilno se hukanje čulo, 
al mu se nije učinilo opasno. Te sad hajde malo dalje. Al 
tu ti se našla nekakova stvar kao kula, šuplja i poduprta 
orahom. 

Vidi, zgoda, baš kao za nj namještena. Upravo osje¬ 
tio, da je vrlo gladan. Nasrne na orah. Kad al treska i 
grom, ždrijelo se zaklopi i uštine miša za rep. 

Ah što se prepao! Sreća, što se istrgao repom toj 
nemani. Doista, stari imaju pravo, kad govore: to se nije 
rodilo, kakve će ljudi izmisliti grozne zamke, da hvataju 
miševe. A on im se oteo, prevario ih. Jer orah ostade na¬ 
polju i miš fino izjede jezgru, oblizuje brke i vrati se 
svojoj rupi. Tako malen miš i koliko pameti u njemu! 
Tako ti miš nekoliko noći šetao i vazda sretno umakao 
zamkama, sve da ih i nije svaki put opljačkao, jer orasi 
nijesu bili vazda tako susretljivi, pa da bi pali izvan 
zamke. 

Tako se miš bez brige šetao po prostranom svijetu, 
pošteno se hranio otpacima ispod ormara i kojegdje i 
šetao se nesamo po noći nego i po danu. Doduše po danu 

stravila ga buka i galama od tolikih velikih nogu, što su 
hodale amo tamo, ali za maloga miša nađe se lako kakovo 
zaklonište, dok prođe opasnost, a inače lijepo je razgle¬ 
davao sve, što je tu bilo, obišao sve ormare i druge stvari, 
dok se najposlije ne skrasi u kakovom udobnom kutiću 
da prespava dan. 

Jednoga se dana namjeri na osobito prijatno noćište, 
meko i toplo, i prije nego što zaspi, još se sjeti svoje 
stare družine, kako joj je i je li im samo izdaleka tako 
dobro kao njemu. 

Onaj dan Anica se dala na veliko spremanje svojeg 
lučjeg gospodarstva. To nije učinila već poodavna, jer 
je bila zabavljena drugim poslom. Osim toga mama je 
grdila, da već jednom treba pomesti taj kut pod stolom. 
To će Anica sada učiniti. Razmetne svu lučju kuću, digne 
s Jeličina kreveta jastučiće i perinice, kad al tu usred 
kreveta na mekanom ležaju čuči nešto maleno, sivo, kao 
klupko, i gleda Anicu iz dva crna sjajna oka, gleda nepo¬ 
mično i gotovo uzeto od straha. 

Šta će sada biti? Miš još nikada nije bio u takovoj 
situaciji. Tko je ovo stvorenje, što ima tako dugačke 
krake pa njima vitla amo tamo? 

Anica samo što opazi klupko, odmah vrisne i skoči 
pa se udari o stol glavom. 

— Šta je, naopako? — pita mama, pita Kristina, obje 
s metlom u ruci. 

— Miš u Jeličinu krevetu! 

— No pa zato valjda ne treba tolika vika! 

Te sad obje metle u potjeru za mišem pa pod stol. 
Miš skoči i prestravljen i zaluđen od vike uzme trčati po 
sobi uzduž i poprijeko, a metle za njim. Sto puta je mislio 
— odzvonilo mu, ali svaki put iznese živu glavu, kolikogod 
je puta metla za njim posegla. Najposlije strugne pod 
jednu crnu pećinu, obezumljen od straha nađe se u vrlo 


50 


tijesnom klancu, popne se iznutra sve naviše i osta stisnut 
u rovu, koji nije bio širi od samoga miša. 

Osjetio je, da ovamo ljudi ne mogu za njim. Srce 
mu je strašno lupalo, ali on je znao, da je još živ i da će 
možda još poživjeti. 

Međutim se izvana čula ovamo unutra galama, vika, 
lupa i najposlije neko rekne: 

— Evo utekao je u onu rupu za peć. Valja rupu zatr¬ 
pati staklom i zamazati mazom, da se miš ne može više 
vratiti. 

Nasmije se miš, jer koliko je bio još mlad, toliko je 
već znao, da je doista jadan onaj, koji bi imao samo jednu 
rupu, a takovih miševa sigurno i nema. 

Mišić odahne. Iza duljega vremena, kad je napolju 
sve utihlo, usudio se i micati. Tijesno je, ali sva je prilika, 
bit će tu sigurno. Trebat će da se ovdje i udomi, dok bude 
prilike, da se vrati u svoj stari bogati dom. Eh što se i po¬ 
lakomio za boljim, kad je tamo imao čime da se hrani. 
Zar nije i mrkva i peršin izvrsno jelo, kad nema ništa 
drugo? A sada doista nema drugo. Tu su doduše nekakve 
stare prašljive kože i nekakve dlakave stvari, ali kad 
nemaš drugo, glodat ćeš osim starih papuča i stafih ha¬ 
ljina bome sve, što se upravo nađe. Glad je najbolji 
kuhar. — 

Jednoga dana tata sio za fisharmonium, da kuša 
novu pjesmu, što ju je napisao za ofertorium, kad al one 
dvije najkrupnije pištaljke ne odazivaju se. Tata pritište 
tipke, što bolje može, gazi nogama mijeh — ništa. 

— Koji ti je đavo? — srdi se tata. — Da nije vas 
koje diralo, sviralo pa pokvarilo? 

— Ja nijesam, tata, — brani se Anica, — što će mi 
stari fisharmonium kraj glasovira! Bit će pištaljka ostar¬ 
jela pa onijemila. 


* 

Poslije nekoga vremena onijemjele još dvije pi- 
štaljke. 

1 — No tu ipak ni jesu čisti posli, — promrmlja tata i 
stane otvarati i rastavljati glazbalo. Najprije skine po¬ 
klopac, pa onda digne stražnju stijenu i otkrije pištaljke. 
Kad al tu je nekakvo zelenkastožuto klupko nad samim 
ždrijelom pištaljki. Čim ga se tata prstima dotakne, skoči 
nešto maleno, živo tati preko ruke pa nasred sobe i odavle 
za ormar. 

— Miš! — vrisne Anica i na vrisak ulete svi u sobu. 

— Zar opet miš? 

— I‘ baš u fisharmoniki! Da to nije onaj od ono- 
madne, što je bio u lučjoj sobi. 

— Ta gonite ga, tucite ga, — viče mama, — da se već 
jednom oslobodimo te gamadi. 

— A joj, šta je to? — vikne Anica i nogom rasturi 
onu loptu od iščihane čohe na zemlji. Klupko se raspalo, 
a među krpicama provrvjelo nešto živo, sitno, rumeno, 
miče se, ne zna, kako mu je. 

— Joj, mama, vidi, šta je to? 

— Pa to su mladi miševi, — rekne Ćiro i sagne se, 
da prstom raščeprka gnijezdo. 

— I baš moj fisharmonij odabrao miš za kolijevku 
svoje djece, — srdio se tata. — Kako je samo vješto savio 
gnijezdo. Šuplja lopta od krpa i kože. Lijepo li mi izjede 
obloške, trebat će popravaka. Još malo i sav bi harmonij 
iznutra izio miš. 

— J ostao bi šupalj! — vikne Dragoš. — Bog zna, 
kako bi onda svirao? 

— Nikako. 

Dragoš mišiće uzima u ruke. Anici se grste, ali ipak 
ih gleda, jer su tako lijepi, sitni i rumeni kao ružica, a 
prozirni kao staklo, svaka im se koštica vidi. 

— Nemoj, zdrobit ćeš ih, — brani Anica bratu. 

— Pa šta ćemo s njima? 

*— Na lopatu pa u vatru, — mama će. 

Kristina donese lopatu i metlu pa jednim potezom 
pomete mišju dječicu i njihovu kolijevku. 

Anica vrisne, ne će da dopusti, da se spale. Žao joj 
je lijepih živinica. 

— Da ih odgojimo kao kokoši, pa da nam nesu 
jaja? — ruga se Ćiro. 

Svi za Kristinom u kuhinju. Otvori rupu na ognjištu, 
zine žarko ždrijelo i grabi svoj plijen, malena rumena 
tjelešca. Mladi mišji životi zasikću, planu, zacvrlje, žera¬ 
vica zadovoljno zaprašti i gotovo je. 

U kući je zaostala samo još mlada mišja mati, i ona 
će još nekoliko noći plašiti Anicu, tražeći svoje mlade, 
dok se jednom u svojoj tugi ne prevari i uhvati u stupicu 
i tako jadno skonča svoj život. 

ANICA I NJENA UČITELJICA 

— Jedan, dva, tri ... sedam ... dvanaest! ... Brojila 
Anica svoje koračaje od jednoga kestena do drugoga. 
Brojila je i stabla, ali se brojevi poremetili i sad ne zna 
više od broja stopa, koje li je to drvo, petnaesto ili šes¬ 
naesto, otkad je zašla u drvored. Tako ti ona svaki put. 
Počne brojiti drveće i korake, ne bi li jednom točno 
znala reći gospođici, koliki joj je put od kuće do škole, 
ali se svaki put zabuni pa i prestane brojiti. Jer dolaze 
uvijek druge misli pa se upleću u brojke i načine među 
njima zbrku. I tako Anica, makar je toliko stotina puta 
prevaljivala isti taj put, još ni danas ne zna, koliko je 
koračaja dug i koliko ima kestenova u drvoredu između 
grada i gornje varoši. 

I doduše sad ona više i ne ide tako često gospođici. 
Otkad je bila bolesna, ide samo po dva puta na sedmicu, 
ali onda ostaje odmah po dva dana. To jest, odlazi po¬ 
podne, ostaje preko noći u gospođice a sjutra se dan u 
podne opet vrati kući. 

Anica voli ovaj dugački put, makar se kadgod i 
umorila. A to je bivalo za zimske studeni, kad zebu noge 
i nos se smrzava, pa se usprkos bijele krasote okolo 
uokolo na oči natiskuju suze i ona plačući osvane u go¬ 
spođice, te gospođica onda zapjeva pjesmu rugalicu o 
»smrzloj košulji«. A nekad ni ljeti nije bolje, kad pri- 
žeže sunce pa pali, mozak hoće da izgori, a vrući zrak 
stoji kao kakav visoki zid i ne možeš kroza nj, pa se zno¬ 

jiš i hučeš od vrućine. I kako zimi divno godi gospođi- 
čina topla soba, tako ljeti razblažuje hladovina dugač¬ 
kog trijema u velikoj zgradi pa visoke odaje gospođi- 
ćine, pune svježosti i mirisa, čistoće i reda. Ali to su 
rijetki dani, i brzo se zaborave. Većinom nije ni pre- 
vruće ni prestudeno, i to su onda šetnje, kad možeš uži¬ 
vati u svakoj stvarci i stvari, što je sretneš. 

I makar svijet govori, da je njihova varoš dosadna 
i nema ništa u njoj vrijedno da se gleda, Anica je ipak 
voli, jer joj je tu sve poznato i pouzdano. Zato joj put 
nikada i ne dosadi. Voli gledati debele bedeme gradske 
i duboke šančeve i voli prelaziti preko mostića i ispod 
gradskih vrata. A osobito sve to voli s proljeća, kad se 
iza dugačke zime počne zelenjeti trava po utvrdama, kad 
stane pupati grmlje, a osobito kestenovi u drvoredima 
njeni su naročiti prijatelji, i pored njih se Anici ne čini 
put odviše dug. Istom što počne sunce jače grijati a snijeg 
se sve više povlači u hladovinu i tu se krije i kao od 
stida i ljutitosti pocrni i najposlije ga i nestane. Onda 
Božja sjajna zvijezda brže bolje popije onu vodu po 
baricama i pojede ono blato po cestama i stari se put kao 
preko noći ponovi, pomladi, uljepša. Čisto počne sjati. 
Ona četiri niza granatih kestenova, što ga prate kao 
vjerna straža sve do gornjega grada, okite se sitnim, sjaj- 
nosmeđim pupovima kao gizdava djevojka zlatnim đer- 
danima a viteški momci bisernom čelenkom. I pupovi 
rastu, rastu, svaki su dan veći, deblji i sjajniji, dok naj¬ 
poslije ne nabubre kao mali diplići. I čisto kao da su 
nemirni od sjaja i debljine. Zna Anica, da u njima spa¬ 
vaju mnogobrojna dječica kestenova. Vidi im se, jedva 
čekaju, da se probude. Te jednoga dana nemaju više 
mjesta u tijesnoj kolijevci, kolijevka pukne, i iz nje 
skoči gizdavo zeleno momče i odmah za njim prekrasna 
princesa u prekrasnoj bjelkastorumenoj haljinici, pot- 

kićenoj zlatožutim vjenčićima i kitama. I onda još malo 
i čitavo drvo, čitava četiri niza drveća planut će srebrno- 
bijelim duplirima i sva će cesta izići svečana kao za ve¬ 
liku slavu u doček kralja svijeta, mladoga proljeća. 

I onda odjednom ožive i počnu pjevati. Pjevaju 
stari kestenovi od radosti što su živi i što su se opet po¬ 
mladili. Oko debelih cvjetnih bakalja bruje tisuće i ti¬ 
suće pčela, zuje, pjevaju, zbore, milota slušati i gledati. 
Izlazi staro drvo, kao da ga je obavila zlaćana kopre- 
nica, živa, talasasta koprenica, koprenica sjajna i ras¬ 
pjevana. Nasmije se Anica tome čudnome svijetu i šapne: 

Sunce sije, svijet se smije, 

Pčela zuji, lišće bruji, 

Bit će meda, Bože daj ga. 

Ali jednoga dana nestat će sjaja i krasote. Veselo se 
lice kestenova uozbilji, smiri. Svijeće se po njima po¬ 
gasile i sada se u njima pomalo sprema nešto novo. Stari 
se put još za mali čas ospe bijelim cvjetovima, kao da 
hoće da se drži posljednjih ostataka mladosti. No njoj je 
odzvonilo, treba da se dalje ide. Dolazi ljeto. A Aničin je 
put još daleko. 

Anica se hvata zidova kućnih, uklanja se žarkome 
suncu i traži hlada, pa neka ga je samo kao dlan. Idući 
tako i klopkajući peticama po pločniku Anicu prati či¬ 
tava povorka njenih misli. Sve se ispremiješale: i one iz 
škole i iz svakojakih knjiga pa i one, što nijesu ni iz 
škole ni iz knjige, nego puste nikle u Aničinoj glavi. 
I što se put dulji, povorka je sve mnogobrojnija. Prin¬ 
ceze i kneginje, što ih proganjaju ili drže pod svojom 
silom različiti hajduci i zmajevi, čarobnjaci i vilenjaci, 
a treba ih osloboditi. Ali tu su već druga čeljad, pastiri 
i pastirice, istisnu princeze, one ostaju neoslobođene, ali 
zato veselo skakuću po livadi stada janjaca. I još Anica 

ne zna, šta će s njima, kad eto ti ulaze opet nova lica, 
novi događaji ... 

Odjednom zalomoću kola, zahihoće kočijaš. Umalo 
da Anicu ne pregaziše, tako se bila zamislila. Jednim 
hipom nesta čarobnoga carstva kao dima na vjetru. Vile 
i prinčevi razbjegnu se na sve strane. Osta Anica, sama 
sa svojom torbom i knjigom u njoj i lekcijom, koju će 
trebati da odgovara. A tamo izdaleka pozdravlja je već 
toranj svetoga Roka. Sad brže bolje da se u pameti po¬ 
novi zadaća. Ali istom počne i već izmakne nit iz pameti. 
Tu sad smeta i vrućina i prašina i dosadna duga ulica. 
I onda zazvrndaju odnekale besposleni stihovi: 

Sunce sije, prašina se vije, 

Od vrućine čovjek jedva diše. 

Daj nam, Bože, s neba rosne kiše, 

Da nam polje ne ostane pusto, 

A grožđe i voće da rodi gusto. 

— Aula, kakova je to velepjesan? — pita gospođica 
pošto je Anica skidajući šešir u po glasa izbacila tu svoju 
najnoviju tvorevinu. 

— Napolju je tako vruće! — odgovori Anica. 

— A ti zar od same dešperacije kovala stihove! — 
nasmije se gospođica. Ali sad najprije popiti kavu. 

I doista, čitava soba već je mirisala od krepkoga 
mirisa, što se izvijao iz malenog samovara. Doći gospo¬ 
đici poslije ručka i ne popiti čašu kave, bila bi uvreda. 
A kava mora biti vruća, jaka i slatka, inače ne valja. 
Gospođica nalije u fildžane, sebi mnogo kave i malo mli¬ 
jeka, a Anici mnogo mlijeka i malo kave. 

— Za djecu ne valja mnogo kave, — reče, — a oso¬ 
bito moje. Ja u kavu ne mećem nilcakove cikorije i zato 
je vrlo jaka. 

Pošto popiju i suđe umiju, zapali gospođica cigaru. 
Popuši samo nekoliko dimova, onda utrne cigaru i 
spremi je opet, govoreći Anici: 

— Znaš, sinko, možeš od mene štošta naučiti, samo 
nemoj jaku kavu i pušenje. Ne valja ženi ni jedno ni 
drugo. Vrlo je rđava navika. Zato se okani i jednoga i 
drugoga. 

Anica i ne misli, da bi ikada zapušila. Ona ne razu¬ 
mije, kakva je slast u duhanu. Ona zacijelo ne će se ni¬ 
kada propušiti. A doduše u ono doba bila je vrlo velika 
rijetkost, da je koja žena pušila. Čisto je bila i sramota. 

Onda počeše učiti. Sad, koliko je sve u Aničinoj 
školi i okolo škole bilo veselo i prijatno, samo učenje 
bilo je vrlo, vrlo ozbiljno. Tu je moralo sve u glavu, što¬ 
god je gospođica htjela, pa baš htjela Anica ili ne htjela. 
Ali između odgovaranja i novog zadavanja sve su pauze 
bile ispunjene onim dobrim stvarima, što je Anici sladilo 
nauku. To su bile priče i pričice, istinite i izmišljene, što 
ih je gospođica ili sama doživjela ili čula i od drugud 
saznala. I taman bilo sve tako udešeno, da su priče pri- 
stajale kao skrojene. Osobito oko prirodopisa zaigralo 
veselo kolo svakojakih basana. Priče zaigraše o marlji¬ 
vome mravu i lakoumnome cvrčku, o lukavoj liji i 
proždrljivom vuku, o velikodušnome lavu i zahvalnome 
mišu. A onda kad se opet učila povijest, što se god dalo, 
začinilo se slikama gradova i krajeva i znamenitih ljudi. 
Tako je Anica učila i hrvatsku povjesnicu na sedam 
slika, što su zapremile čitav jedan zid u velikoj sobi. Tu 
su bili stari Hrvati od njihova dolaska u današnju po¬ 
stojbinu pa sve do smrti kralja Zvonimira. A onda, kad 
nije bilo slika, bilo je pjesama i pjesmica i tako ni uči¬ 
teljici ni učenici škola nije bila dosadna. 

Poslije stanu obje snatriti, kako bi divno bilo vi¬ 
djeti sve one krasne zemlje i gradove, gdje gospođica 

još nije bila. Na primjer Švicarska i Alpe. Nema ništa 
ljepše od ovih zemalja. Ali za to treba novaca i to mnogo, 
a u nje nema. — To je za bogate ljude, a mi smo siro- 
maci, — dovršila bi učiteljica. — Ali svejedno, dobro 
nam je i tako. Je 1 da? 

Anici je dobro. Ona još ne pozna velikih želja i 
jakih čežnja. Za nju je i sadašnjost još puna čara. Samo 
da nije onolikoga pisanja, pomisli, pošto ju je gospođica 
posadila pred pisanku i zadala da prepisuje iz francuske 
bilježnice. To je bilo nekakvo pismo neke grofice svojoj 
kćeri. Ah tako su je slabo privlačile nauke i opomene 
grofičine. Ali trebalo je svakako da se prepiše, jer go¬ 
spođicu valja slušati bez pogovora. I lijepo treba pisati, 
ne samo kakogod drljati. Oho, to gospođica ne bi ni¬ 
pošto trpjela. Samo još neka velika slova ne mogu da 
budu kao gospođičina. U ono se doba mnogo gledalo na 
rukopis. Po rukopisu se najprije sudilo, je li tko pame¬ 
tan i školovan ili nije. 

Anica tako piše, kiti slova, pero struže po papiru, a 
gore, više glave topoću mali potkovani tabani djece, koja 
se vratila iz škole i sad ih gospođica mora dočekati i nad¬ 
zirati, ispitivati, kako su se u školi vladali, što su dobili 
za sjutra da nauče novo, djevojčicama određuje ručne 
radove, i sve tako. 

A dolje tišina oko Anice. Kroz otvorene prozore 
ulazi zujanje muha i pčela. Eto sad jedne čak ovamo 
Anici oko glave, hoće da je plaši: Zametnuo se boj, a ne 
zna se, tko se koga više boji, Anica pčelice, ili pčelica 
Anice. Najposlije izleti pčela, ali jeste 1 vidjeli, zamalo 
eto je natrag s drugom. Šta, zar su uistinu naumile, da se 
s njom pobiju? Jedva jedvice nekako ih se riješi. A sada 
eto svršila i zadaću. 

Gospođice još nema. Anica može malo da razgledava 
po sobi. Ova je soba gospođičina Anici kao kakova knjiga 

puna prezanimljivih stvari i za gledanje i za pripovije¬ 
danje. Zapravo to su i dvije odaje u jednoj. Ona četiri 
visoka prozora, što od njih dva gledaju spram juga, a dva 
spram zapada, propuštaju toliku množinu svijetla, da je 
zacijelo dosta za čitavu jednu kuću. Tako je tu dakle u 
toj sobi lijeva polovica »škola«, a desna je »salon«. 
»Školu« prije svega krasi hrvatska povjesnica na zidu, 
to jest onih već poznatih sedam slika. I Anica je tužna, 
kad gleda sliku smrti posljednjega hrvatskog kralja, jer 
učila je gospođica, da je veliki pokor za narod, kojim ne 
vlada kralj njegova plemena i imena nego tuđin. I još 
ju je učila, da je najveće zlo za narod, ako je nesložan 
i da bez sloge nema ni sreće ni napretka. Pa jer su stari 
Hrvati bili neslozni, zato su se morali pokoriti tuđemu 
vladaru i mnogo trpjeti od svakojakih neprijatelja. I 
zbog tih se neprijatelja Anica često zabrinula i u sebi 
žalostila i jadila. Ali gospođica ju je znala i utješiti go¬ 
voreći, da će i pred naša vrata jednom sinuti sunce slo¬ 
bode, samo treba učiti i raditi, puno učiti i raditi. To 
Anica hoće. Učit će i radit će, i to joj je bilo potpuno jasno, 
ali nikako nije mogla jasno zamisliti, kako će izgledati 
ta toliko željena sloboda. 

No međutim tu još ima onaj veliki crni stol, i taj je 
zapravo prava škola. Za njim sjede učenica i učiteljica. 

^ s J e( ^’ on da je sve pa i gospođica sasvim dru- 

gojačija. Onda nema šale ni besposlice. A to pokazuje 
već i sam taj stol i njegov besprijekorni sjaj. Na njemu 
nema ni mrljice, ni grebotine i naopako, da bi se na 
njemu našla i najmanja! Taj se stol tako neodoljivo sja, 
kao da je na njemu stotinu očiju, koje te gledaju i do 
dna duše ispituju. I doduše Anica mu nikada drugojačije 
i ne pristupa nego s najvećim poštovanjem. A to on do¬ 
ista i zavređuje, jer je, kako gospođica veli, već vrlo 
star i ona ga naslijedila od svoje tetke i pomajke, mnogo 

je doživio, vidio i slušao. I zato ga tako pomno i čuva 
i pazi. 

To je dakle bila »škola«. Zdesna je »salon«. Tu je 
onaj veliki i krasni divan, koji je, što se tiče sjaja, dičan 
premac školskome stolu, štaviše, još ga i premašuje. Crna 
i glatka mu se koža sja kao ogledalo i da poradi prašine 
i sunca nije vazdan pokriven onim šarenim indijskim 
šalom, zacijelo bi svojim bliještanjem prepunio nesamo 
»salon«, nego bi uznemirio i »školu«, a dabome na štetu 
potrebite pažnje kod učenja. A bila je u toga kanapea 
još ta čudna osebina, čim bi tko slučajno na nj sio, odmah 
bi se opet i digao. Nikako ti on ne trpi, da se na njemu 
mirno prosjedi. Neprestance se amo tamo po njemu kli- 
žeš i kotrljaš kao orah na rešetu. Veli kuma, da taj di¬ 
van i nije za sjedenje, nego samo za gledanje, pa zato 
je još tako nov. A tata veli, da je još i mlad i da ne će 
nikada ni ostariti, jer je tako jogunast i tvrd. Mama opet 
kaže, da je on u njih, brzo bi ga djeca umekšala. Ali 
Anica misli, da ga baš ni djeca ne bi mogla tako skoro 
umekšati. Jer kad je ona jednom noćila u gospođice i 
spavala na tome divanu, a to u pola noći digao Anicu i 
bacio na zemlju tako žestoko, da su za njom poletjeli i 
jastuci i perina i jorgan. 

Gospođičin divan nikako ne trpi ni da se na njemu 
sjedi ni da se na njemu spava, i čim tko na njega, on se 
odmah buni i nadima, — zaključi Anica svoje razmatra¬ 
nje o toj interesantnoj kućnoj spravi. 

I tako se prekrasni ovaj komad namještaja samosil- 
nički kočio od prevelike gizde i oholi je. A bila je na 
njemu još jedna stvar, koja je još povećavala njegovu 
ljepotu, vrijednost i oholi ju. To je bio prekrasan jastuk 
od crna sukna s prekrasnom kitom cvijeća. U toj je kiti 
bilo cvjetova toliko, koliko ni u jednoj bašči. U samoj 
sredini tri divne ružice, bijela, rumena i žuta, a oko 

njih sve vrvjelo od karamfilja, ljubica, maćuhica, ka- 
tanaca, sumbula i bogtepita kakvog još sve drugoga cvi¬ 
jeća. I svi su cvjetovi tako pravi i tako fino izvezeni, da 
bi rekao, živi su. I nijesi mogla drugojačije, nego da 
im se diviš. Ali međutim i taj je jastuk bio pod čitavom 
sedmicom pomno pokrit maramom i samo nedjeljom za¬ 
jedno sa sjajnim svojim kanapeom smio se pokazivati u 
svoj svojoj divoti. 

A dakako bile su i ostale stvari oko ova dva iza¬ 
brana predmeta prema njima. Više kanapea po zidu slike 
samih znamenitih ljudi, što živih, što već pokojnih. U 
sredini ban Mažuranić ozbiljno i strogo pogleduje sva¬ 
koga, tko spram njega podigne oči. Okolo bana eto ti 
Ljudevita Gaja, bana Jelačića, Ivana Gundulića, sve 
hrvatski velikani. Onda bilo još nekoliko Čeha, a jedan 
od njih imao je silnu bradu do pojasa a na glavi malu 
kapicu. O svima gospođica pričala je Anici, pa su joj 
zato bili kao dobri stari znanci. Znala bi Anica sve to i 
prepričati, ali sada nema nikoga, da je sluša. Zato odmah 
dalje da gleda. Ima tu još i jedna velika, sjajno-crna 
stelaža, ljepotom ravna i stolu i divanu, a osim toga još 
je i krcata knjiga svakojakih u svakakvim krasnim uve¬ 
zima i sa zlatnim slovima na hrptu. Anica bi smjela i da 
ih vadi i gleda i čita, ali one su za nju još odveć teške. 
A ima ih najviše čeških, a Anica toga jezika ne umije. 
Sad su tu još i druge knjige i časopisi, sve porazmješteni, 
gdjegod je stiglo: po ormarima, na prozornim daskama, 
po podu — svuda. I to je bio jedini nered u gospođičinu 
stanu, rekla bi mama. Od samih knjiga više puta ne znaš, 
kamo da sjedneš. Ali gospođica kaže, da knjige i časopisi 
ni jesu nikakov nered. I sad Anica ne zna, tko ima pravo: 
mama ili gospođica? 

No gospođice još uvijek nema, te tako Anica nastavi 
šetnju po sobi. Tu ovaj manji stol između prozora, to je 

pisaći stol. Ovdje piše gospođica. Ima na njemu knjiga 
i pisanaka i jedno crno gvozdeno raspelo, i jedan mali 
gvozdeni dječak leži i spava, a jer je težak, čuva papire, 
da se na vjetru ne razlete. Toga se dječaka Anica mnogo 
namlatila, dok je još bila sasvim mala, govoreći, da je 
velik pospanac, jer spava od jutra do noći i još nikada 
nije ustao. 

Aha, sad se sjetila, da tu ima još štošta iz onoga 
doba, kad je ona bila mala. Tamo na priliku u onome 
albumu pred divanom. Kod kuće album je zatvoren u 
ormar, da ga djeca ne raznesu. A tako je zanimljivo listati 
po albumima. I sada je tu slika gospođice. Ima na sebi 
široku, široku suknju, u pasu tanku, a kosa visi niz pleći. 
Onda dođu kojekakove druge gospođe i gospoda, kojih 
Anica ne pozna. Ali sada ova. To je mama i tata i Anica 
dok je još bila mala malicka kao lutkica. A dabome i 
nije mogla biti veća, jer joj još nije bila ni godina dana. 
Ali da je već onda bila vragolanka, vidi se odmah otuda, 
šta je ustanca namjestila tako, kao da će isplaziti jezičac. 
Na toj slici tata je u surki s gajtanima, a mama u širokoj 
haljini s dugačkim uvojcima iza ušiju. Kad je bilo sve 
gotovo, odjednom Anica isplazi taj svoj mali jezičac 
onome gospodinu, što je pravio sliku. I nitko ne zna, zašto 
je Anica bila tako neučtiva. Ali bio je tu još i jedan mali 
majmun pa možda je taj pozdrav išao i njega? To se 
dakle ne zna. 

Godinu dvije iza toga pošlo se po drugi put istome 
gospodinu. Ovaj put bio je i Ćiro već s njima. Slika će 
biti tati uz imendan. Mama se u omnibusu odvezla u 
gornji grad s djecom i tu ih dočekala teta učiteljica. 
Anica odmah ostavi maminu ruku pa potrči spram go¬ 
spođice vičući veselo: 

— Teta »Juhu«, teta »Juhu«, idemo »hotografu«! 

Anica naime nije gospođičino ime umjela drugoja- 
čije izgovarati. A jer je teti bilo krivo ovo odveć veselo 
ime, mnogo si je davala truda, da Anicu nauči pravi 
izgovor. No nije bilo puno uspjeha. I tako je zadugo 
ostala teta Juhu. 

Onda se popnu po mnogo mnogo stepenica u visoku 
kuću i u veliku odaju s jednim golemim prozorom, čitavim 
zidom prozora. Tu je bio jedan gospodin s dugom bradom, 
i to je bio gospodin »hotograf«. Mama morala sjesti na 
stolicu s Ćirom na krilu. Anicu posade uz mamino ko¬ 
ljeno, da stoji. I sad se gospodin uzvrtio oko nekakvog 
visokog tronoška i crne kutije na njemu, pa časom utone 
pod crnom maramom, čas opet izroni ispod nje. To se 
dalo Anici na smijeh, ona spuzne na zemlju i jednom 
rukom pokazujući u gospodina, drugom pokrivši oči 
rekne vragoljasto: 

— Kukuc, kukuc! 

Mislila je, da se to gospodin s njom hoće da igra skri¬ 
vača. Tako se malo poigraše i nasmijaše, a onda gospodin 
Anicu opet digne na nožice i rekne joj, neka sad mirno 
stoji i neka pogleda u crno zjalo. Ali Anica ispruži ruku 
i zapita: 

— Hoće pucati top? 

Smijeh. Onda gospodin reče, da ne će pucati, nego 
će naslikati Anicu i mamu i Ćiru. 

— Nalikati? — obveseli se Anica, ali odmah ispravi: 
Napisati Anicu? I sve, i ruke i noge i haljinicu i mamu 
i Ćiru? 

— I ruke i noge i haljinicu — ponovi gospodin iza 
tronoška i digne ruku: 

— Sad molim mir! 

Taman gospodin hoće da skine poklopac sa zjala. U 
taj čas Anica ponovno spuzne mami do nogu, ispruži no¬ 

žice preda se i rukama digne suknjicu do koljena, pa će 
kao iz puške: 

— I nove pipele nalikati! 

Tako je postala ova slika, na kojoj Anica sjedeći na 
zemlji pokazuje svoje nove cipele. I poslije toga nikada 
ne bi propustila, da upozori na nove cipelice, što su tako 
lijepo naslikane. 

Pomisli Anica, kako je to moralo biti smiješno, kad 
je bila još tako mala i luda. A gle sada, kako je i velika 
i pametna. Ih, to nikako pred gospođicom ne bi smjela 
reći, da se drži pametnom. 

Uto se vratila učiteljica i sad će najprije pogledati, 
što je Anica napisala. Anica je strepila, hoće li je gospo¬ 
đica pohvaliti ili će prigovarati. Ali jer joj se činilo, da 
je danas osobito lijepo izvela pismo, tako, da gotovo i 
nema razlike između njezina i gospođičina, to nije mogla 
da dočeka presudu, nego rekne malo drhtavim usnama: 

— Je 1 te, da sam danas lijepo pisala? 

Gospođica samo digne obrvice i otegne suhoparno 
i značajno: 

— Qui se loue, s’emboue. A to će reći: Tko se hvali, 
sam se kvari. 

A to je Anica odmah mogla znati, da će gospođica 
tako kazati. Gospođica je imala za svaku zgodu po što- 
kakve rečenice i poslovice, i hrvatske, i francuske, i to 
od onih nebrojenih, što ih je Anica morala učiti napamet. 
A mogla je znati i to, da je gospođici od svih Aničinih 
pogrješaka najmrža samohvala. Pa zato se Anica silno 
postidi i čvrsto odluči, da se nikada više ne će sama hva¬ 
liti, koliko se već unaprijed može kazati: nikada. 

Sad još pročitaju nekolike pjesme i to ovaj put ša¬ 
ljive« jer je gospođica vidjela, da se Anica rastužila, pa 
hoće da je udobrovolji. To joj je pošlo i za rukom, jer 

se Anica opet od srca nasmijala kapi od Budjejovica, što 
na kocu sred slavonskog polja plaši vrapce, vražje ptice. 

I pošto se za taj dan svršila nauka, još se malo vjež¬ 
baju gimnastikom. Učiteljica i učenica uzmu svaka u 
ruku motku, proture je odostraga među isturene lak- 
tove pa se nagiblju naprijed i natrag, i na stranu, hodaju, 
stupaju i pri tome pjevaju: »Igra kolo, igra kolo u dva¬ 
deset i dva« ili drugu kakvu pjesmicu, rastežu ruke na 
sve strane i najposlije, kad se umore, legnu na pod pa 
spruže noge i ruke, što se moglo dalje od sebe i to je go¬ 
spođica nazvala raspećem tvrdeći, da je najbolji način, 
da se leđa nauče uspravnome držanju i da se spriječi, 
kako se kičma od sjedenja ne bi iskrivila. 

Nekad, a to u pokladno doba, gospođica bi i Anica 
malo i protancale i proigrale, neka bude i zabave, a bude 
li snijega, čak se i grudale i to je onda bilo vazdan smijeha 
i šale, jer sad učiteljica nije ko ni bila učiteljica, pa do¬ 
puštala, da je Anica bije grudama, koliko je volja, a kako 
je bila hitra i spretna, nije se gospođica mogla potužiti, 
da je bilo premalo. 

Ali sada je još ljeto, dani dugački, pa još nije bilo 
vrijeme da se ide spavati, štaviše sunce sa zapada prosulo 
još uvijek žarke svoje zrake kroz prozor male sobice, na¬ 
punivši je plamenim rumenilom kao grimiznim ružama. 
Iz blagovaonice čula se glasna molitva djece. Večera se 
svršavala i djeca će još malo na dvor i u bašču, da se 
prije spavanja protrče i proigraju. I Anica s gospođicom 
poblaguju, što je već bilo za večeru, a onda počnu naj¬ 
ljepši časovi za obadvije, za učenicu i učiteljicu. 

Upute se dolje k Dravi, pa stanu šetati pred solanom 
amo tamo po obali. Tamo gore, otkuda Drava dolazi, po¬ 
lako se niz nebo valja žarka lopta sunčana. Ne možeš da 
pogledaš od ognja i plamena. Sad preko nje prošeta bijel 
oblačić. Čudan mu je lik. Vidi se kao dugačka lađa sre- 

brna s jarbolima i jedrima pozlaćenim, a jedna kao go¬ 
lema krila tjeraju lađu naprijed. A krila se rastezuju, 
lađa se raspala i sve se pretvori u čipke i bijele ruže sa 
zlatnim obrubom. 

Tu je bila tik nad vodom klupa. Sjedoše, da bolje 
gledaju, kako sunce iza koprene od čipaka polako tone 
u vodu. Velika žarka ploča časom stoji nad vodom, kao 
da hoće još da se u njoj ogledava, prije nego što će se 
rastati s crnom sestrom svojom, Zemljom. 

Po bijelim zidovima kućica, što su se nanizale na 
povisokom pješčanom brijegu, igraju posljednji plame¬ 
novi, prije nego što će ugasnuti sunčevo žarko oko. Blago 
i brižno još jednom osvijetli domove ljudi i zavije ih u 
svoj zlatni plašt, da ih ogrije i naknadi im one duge noći 
i beskrajne mjesece, kad ovamo i ne zaviri, nego ih bije 
ljuti sjever ispreko Drave i koče ledene magle. 

Onda odjednom nestane sunca. Još se jedamput za¬ 
palilo nebo, zažarilo, zaplamtjelo, čisto vrištalo od kr¬ 
vavih i grimiznih boja. Prozori kućica hvataju posljednje 
zrake i drže ih: kao da ne će da ih puštaju, pa bliješte. 

Anica se prikučila svojoj učiteljici i šapne: 

— Kako je to lijepo. Mene je čisto strah! 

— Zašto te je strah? A lijepo jest. To je kao pjesma, 
kao molitva, ispisana plamenim slovima. To su velika 
ognjena vrata, koja vode u vječne dvore vječnom ocu na 
nebesima. Gle one ribice, što je u ovaj hip vrcnula iz 
vode? Nije li, kao da i ona hoće da se nagleda čuda i 
svjetlosti? 

— Mogu li životinje misliti? — pita Anica. 

*— Da li mogu? Zašto ne bi? Zar ne žive, ne dišu, 
hrane se, brane se, baš kao i ljudi, raduju se i boje se, na¬ 
daju se i tuguju? Ja bih rekla, da imaju i dušu. Možda je 
ta duša i nesavršena, slijepa, sapeta, kako bi rekli uče¬ 
njaci, a možda ta duša osjeća i misli kao i čovječja. A 

zar bi sveti Franjo propovijedao ribama a sveti Ante pti¬ 
cama, da ni jesu bili uvjereni, da u njih ima duša? I ne 
nazivlje li svetac svako živo stvorenje bratom ili sestrom? 

— Čitala sam o jednome monahu, — nastavi gospo¬ 
đica — koji se razumio u govor prirodnih bića. Kad bi 
se šetao s braćom po polju, šaptao bi braći, neka šute i 
slušaju, da čuju. Ali braća nijesu ništa drugo čula nego 
vjetar, što šušti u granju i mušice, što zuje u travi. A 
svetac metne prst na usta i opet prošapta: »Kako da ne 
čujete? Ta sve okolo nas viče; zar vam ne ječe uši?« — 
»Ne čujemo, tko viče?« — govorahu braća. — »Ta sve 
viče: i šareno cvijeće i zelena trava i granato drveće i 
lakokrili leptiri i sitne bubice i cvrčci i ova gruda, po 
kojoj hodamo i oblaci, što plove po vedrom nebu. Sve 
viče i govori.« — »A što viče?« — »Viču — govoraše svetac 
zanosno, — viču: Bože, oče, stvoritelju, tebe hvalimo, tebi 
se molimo, u tebe se uzdamo.« 

Nato će Anica uzdahnuvši duboko: 

— Jest, i kuma kaže, da njezino cvijeće živi i zna, 
kad ga ona gleda i odmah ljepše cvate i bolje miriše. A 
kad jednom zaboravi na koji cvijet, da se onda žalosti i 
odmah obori glavu. 

— No vidiš, kuma je filozof — rekne gospođica. 

— Da, i ja mislim, nastavi Anica, kad na priliku 
ružica ili karamfilj mirišu, to onda kao da govore: Evo 
me, to sam ja ružica, gledaj me, i raduj mi se. I kad vje¬ 
tar šušti u lišću, to kao da se razgovara i nešto pita. Kao 
da im priča o dalekim krajevima i gdje je sve bio. A jer 
je nestašan, lišće njega kara i tjera ga dalje, i on strugne 
drugome drvetu i tako ih sve obreda. Ali ja nekada ne 
volim vjetra a nekad ga opet i volim. 

Gospođica se nasmije. 

— To je tako, ljeti ga voliš, da te hladi, a zimi ga 
ne voliš jer brije. I ti si mi nekakav mali filozof. No kako 

bi bilo, da o ovome, što smo se danas razgovarale, napi- 
seš zadaću? 

Anica se zgrane. 

— Pa ja ne znam. To je vrlo teško. 

— Kušat ćeš, — potakne gospođica. 

A Anica će kušati. 

U tom se sasvim i smrklo. Na tamnozelenkastom se 
nebu pojave prve zvijezde. Naokolo se spusti tišina, i u 
njoj se jače čulo podmuklo pljuskanje Drave, što se va¬ 
ljala kao kakova grdosija zmija između svoja dva pje¬ 
ščana brijega. 

— Ova mi se Drava čini kao kakova tajanstvena 
neman, što je poradi nekoga grijeha prokleta, da mora 
neprestance putovati i teći i nikada ne stići cilju. 

— Pa ona i stvara dosta zla, kad se s proljeća i jeseni 
razlije i potopi usjeve i ljudske domove davi i guta, — 
potvrdi gospođica. 

Uto se počeše javljati i noćni pjevači. 

— Uh, komaraca! — zamahne Anica rukom oko sebe. 

Obje se dignu, da uteknu ujedljivoj zvjerki. 

Anica se uhvati gospođici pod lakat. Svijetlo je dana 
potpuno iščezlo; nebo je ličilo tamno modrome baršunu, 
po kojemu se sjalo izvezeno cvijeće — srebrne zvijezde. 
Sitne luči spokojno su titrale i žmirkale s neba na zemlju. 

1 — Eno ona je večernjica, — pokaže Anica spram za¬ 
pada na onu sjajnu, titravu zvijezdu. — Sjutra ujutro 
bit će nad donjim gradom. 

— I zvat će se Danica, — završi gospođica. 

Međutim izlazilo sve više zvijezda — čitava jata zvi¬ 
jezda. Kao bašča čarobna puna zlatnih i srebrnih cvje¬ 
tova. 

— Osulo se nebo zvijezdama kao ravno polje ovcama 
drobila Anica. A gospođica prihvati: 

— Znaš li? »Nebesa su knjige od vijeka, Gdje svojim 
prstom višnji piše, Neka vidi, tko ga nijeka, Čijim du¬ 
hom stvor saj diše. Vjekovitijem na njih slovi, Kijeh ne 
izbrisa ikoje vrime, Ki sagradi vas svijet ovi, Štije se 
višnjeg stvorca ime«. No, otkuda su ovi stihovi? 

Anica zna i veselo dočeka, da su bana Ivana Mažu- 
ranića iz Osmana. 

— No pa hajde, da i mi malo kušamo da štijemo po 
toj knjizi od vijeka, — pozove gospođica Anicu i zadube 
se s učenicom u gledanje noćnog zvjezdanog neba. Naj¬ 
prije nađu zvijezdu Sjevernjaču, što stoji nepomična, za- 
bita u nebeski svod kao čvrsti klin i oko nje se kao oko 
stožera okreće čitav zvjezdani svijet. Anica brzo sastavi 
velikog i malog medjeda, — narod ih zove plug i volovi, 
— pa onda nađe više svoje glave ono gnijezdo sitnih 
zvjezdica — Vlašiće, pa Oriona, one četiri zvijezde, što 
stoje kao štapci u pređi jedna prema drugoj. 

— »Hvalila se lijepa djevojka: Jarko sunce ljepša 
sam od tebe, I od tebe i od brata tvoga, Brata tvoga mje¬ 
seca sjajnoga, I sestrice zvijezde preodnice, Što preodi 
preko vedra neba, kao pastir pred bijelim ovcama...« 
Tiho pjevucale učiteljica i učenica, dok im iza leđa po¬ 
lako iz Drave iznicalo drugo čudo, srebrna i tajanstvena 
mjesečina. 

— Sjaj, mjeseče, junački putniče, — zaintačile po¬ 
novno i pošto svrše i ovu pjesmu produži gospođica: 

— Ljepota djevojka. Suncem glavu povezala, mje¬ 
secom se opasala. Zvijezdama zapućila. Nije li to naj¬ 
ljepša toaleta, što se da zamisliti? 

I onda stanu pričati sve, što su znale o tom noćnom 
putniku nebeskom. Onda se Anica nasmije i rekne: 

— A ima ljudi, koji vele, da ono u mjesecu sjedi 
nekakav čovjek. A Kristina kaže, da su ono dva anđela 
da drže krunu. 

— To su priče, — tumačila učiteljica. — Kad svijet 
nešto pravo ne zna i ne razumije, onda izmišlja i tumači 
maštom. 

— A je li istina, da je u zvijezdama zapisana sudbina 
ljudi? 

— Nekad se i u to vjerovalo; znat ćeš iz povjesnice. 
To su bili astrolozi. Ljudi su odvajkada bili željni, da sa- 
znadu budućnost, hoće 1 im donijeti sreću i moć, vlast i 
silu. Pa zato su rado i gatali u svašta. Ali ja mislim, da 
je po nas bolje, ako ne znamo unaprijed, što će nam se 
dogoditi. Mnogome bi zagorčilo život takovo saznanje. 
Bolje je biti spreman na sve i čiste savjesti dočekati, što 
Bog da. Valja biti junačkog duha i srce dizati gore k nebe¬ 
sima. Onda ćeš rasti u mudrosti i jakosti duše. 

Dođe vrijeme i vrate se u kuću na počinak. Tu su 
dva kreveta, jedan spram drugoga, bijeli su čisti i miri¬ 
savi od svježine. Onaj drugi, u kojem će Anica spavati, 
pun je perina i jastuka, tako, da se Anica samo preko sto¬ 
lice može popeti na nj. Anica se čudi tolikome blagu. Go¬ 
spođica veli, da je to sve od pokojne njene majke i tetke 
pomajke, pa ne može da se rastaje ni od jednoga komada. 

— Sve su to one skupile svojim rukama, perce po 
perce, pa zar da prodajom možda dođe u tuđe nemile 
šake? — pričala gospođica. 

Čuva ona tako svaku stvarcu s najvećim poštova¬ 
njem, štogod joj ostaviše ove dvije majke njene. 

Još gospođica po sobama amo tamo šuška, kad je 
Anica već ležala među svježim bijelim jastucima, izmolila 
svoju molitvicu. Onda i gospođica legne. Na stoliću gori 
svijeća i gospođica će još malo čitati novine ili knjigu. 
Anica brzo zaspi. Ali bude li štogod i za nju, onda uči¬ 
teljica čita na glas, a učenica sluša. Tako su jedne zime 
pročitale sve narodne pripovijetke i svu silu narodnih 
pjesama. 

Anica sluša i gleda uvis, kako se na stropu ocrtava 
svijetlo kolo od lampe. Onda će gospođica iznenada: 

— Slušaš li ti? 

— Slušam, — odgovori Anica. 

Ali već na drugo pitanje nema odgovora. Anica za¬ 
spala, a gospođica čitala u vjetar. 

Nekad opet našali se gospođica i zapita: 

— Spavaš li, Jakobe? 

— Ne spavam. 

— Pozajmi mi forintu. 

— Spavam, spavam! — mrnda Anica. 

— A tako je to! 

Tako prođe noć. No ima tu još i zimskih večeri i 
osim ovih ljetnih, a Anici su isto tako drage. Oko velike 
kuće urliče vjetrušina, fijuci sviraju kroz tolike dimnja¬ 
ke i druge svakojake cijevi i prolaze, kojima je kuća 
isprobušena, ali u sobi je toplo, kako to ne piše samo u 
knjigama, nego zazbilja. U obadvije peći gori vatra i pri¬ 
jatno se žari kroz rešetkasta vratašca. Još se ne pali svi¬ 
jeća. Kroz prozore viri zimski suton, od snijega bjelkast 
kao prozirna ponjava. Anica sjedi kraj peći na klupici, 
gospođica se šeće kroz obadvije sobe amo tamo i plete. 
O lijevi joj lakat visi košarica, a u njoj se vrti klupko 
pamuka, među prstima zvekeću igle. 

Anica se nimalo ne boji, ni urlikanja vjetrova, ni 
sutona, ni onih sjena, što se kriju po kutovima, iza ormara, 
pa polako izlaze i rastu spram prozora, iza kojih stoje 
noćni mraci i hoće da uđu u kuću. Ali ne da mu bijeli 
snijeg, on brani pomrčini, da ne plaši odviše malene dje¬ 
vojčice. 

Anica strašno voli te časove. Jer sad će biti razgo¬ 
vora i pričanja, koliko ti srce ište. Gospođica onda voli 
pričati o sebi, o svojoj mladosti i djetinjstvu. Nekad su 

te priče i tužne, nekad i vesele. I najviše ih ima oko Bo¬ 
žića, prije i poslije. Kad se Anica iza Božića opet nađe u 
gospođice, pa sva puna još božićnjeg veselja zbog božić¬ 
nica i slatko proslavljenoga Badnjaka, sipa samo kao iz 
rukava svoje doživljaje. Gospođica rado sluša i onda 
dovrgne nekako blago i milo: 

— Vidiš, to je velika sreća, koju nikad za života ne 
ćeš zaboraviti. I u najvećoj tuzi bit će ti te uspomene kao 
svijetle luči, koje će obasjavati i grijati stazu života tvoga. 
Uspomena na oca, majku, braću sveta je i ničim se ne da 
nadomjestiti. Te su uspomene kao one svjećice na božić- 
nom drvcu, koje nikada ne gasnu. Blago onome, kome 
svijetle! I najcrnju će noć pretvoriti u bijeli dan. 

I sad malo prošuti gospođica. Koraci joj tutnje po 
podu, igle zveckaju. Iz peći pružio se mlaz crvenozlatna 
svijetla preko polovice sobe do prozora, do zida, zaiskri 
pozlata i staklo na slikama onih velikih ljudi, što nijemi 
ali budnih očiju dijele samoću ovoga doma. 

Onda gospođica opet prihvati ' pričanje. I nikada 
tako od srca ne priča kao u ovakove večeri. Anica se ža¬ 
lila, što gospođica nije htjela da božićuje kod njih. Ne bi 
bila tako sama. Bilo je tako veselo kod kuće. I mama je 
kazala, da na taj dan neka nitko nije sam, pa ni gospođica. 

— Pa ipak, ostala sam sama, — govoraše gospođica. 
— Djeci podijelismo božićnice, zapalismo im veliki bor, a 
onda siđem u svoju sobu. Šta da kažem? Da s vremenom 
čovjeku i svoja samoća postaje draga. I od godine do go¬ 
dine draža, makar od godine do godine tužnija. Pa i tuga 
nam naša omili. To ti još ne možeš znati, i dat će Bog, da 
nikada ne saznaš. I baš na Badnjak sve oživi, i samoća i 
tuga pa i veselje nekadašnje, ako ga je bilo. U drugo vri¬ 
jeme ne damo im blizu, zatvor amo pred njima vrata. Od 
posla i briga nemamo kad da mislimo na ono, što je bilo. 
Treba da se ide naprijed. Ali na Božić ne daju se više 

goniti. Čitav dan stoje pred vratima napolju, pa čekaju, 
kako će se prokrasti u kuću... 

Sluša Anica i neka je jeza hvata, ugodna i mila. Tko 
su oni, što stoje pred vratima i čekaju da uđu? A gospo¬ 
đica nastavlja: 

— Kad padne noć, ne branim im više. Sjedim za sto¬ 
lom i prebiram po starim listovima. I iz njih izleti čitava 
družba pa u susret onima ispred vrata. Najprvo ide stara 
sijeda gospođa Uspomena. Za njom eto ti njena pratnja: 
Mladi danci, zlatni sanci, ono malo veselja i smijeha, 
mnogo tuge i plača, propale nade, propali ideali. Svako 
nosi knjižicu punu bilježaka. Listovi šušte, sjene progo¬ 
varaju. Napuni se soba stvarima, koje su jednom bile, 
dušićima prijateljstva i ljubavi, šetaju amo tamo, švrljaju, 
šapću, smiju se, plaču. Sva prošlost oživi u to jedno Bad- 
nje veče. I sad sam ja maleno djetešce. Moja me majka 
drži na rukama i diže k božičnom drvu. Ne pamtim joj 
lica, ali pamtim ruke, tople i meke. Onda sam ostala bez 
majke. Opet me netko diže i ja je ugledam bijelu i ne¬ 
pomičnu između visokih svijeća. Tražila sam je posvuda 
i nijesam je mogla naći. Našli me prozeblu na cesti među 
konjskim kopitima. Onda me odvedoŠe u veliki grad 
mojoj tetki. Tetka nije majka, neka je inače kao sam 
anđeo. Nitko na svijetu ne može nadomjestiti majku i 
majčinu ljubav. To je jedino svijetlo, koje grije čovje¬ 
čju dušu i onda još, kad sva ostala svijetla ugasnu... 

Sluša Anica bez daha, srce udara, a niz obraze toče 
se nijeme suze. Prvi se put rascvjetalo saučešće, žalost 
s tuđe žalosti. Ali Anica šuti i guta slanu vodu, da ne 
smeta učiteljicu u pričanju. 

— Moja je tetka bila dobra, nastavi gospođica, do¬ 
bra, koliko je mogla da bude dobra. Učinila je za me 
više nego što bi mogla učiniti moja majka. Jer moja je 
majka bila siromašna, a tetka imućna. I kuća je bila 

imućna, čista, sjajna i — hladna. Tetka je bila stroga 
ali pravedna. Ni u čem nijesam oskudicu trpjela. Imala 
sam svega, što mi je trebalo. I hvala joj na svemu. I na 
strogosti joj hvala. Jer kako bih ja bez te strogosti mo¬ 
gla poslije da se probijem kroz teškoće i tvrdosti života, 
da se nijesam naučila snašati krutost riječi, da se nije¬ 
sam zarana vježbala u samozataji i pregaranju? Na 
svemu tome hvala njoj, koja me othranila. Naučila me, 
da sam i najmanju radost dočekala zahvalna srca kao 
velik dar božji. Valja svako dobro da se vrati. I svako zlo 
treba da se vrati — ali samo dobrim. Tko tebe kamenom, 
ti njega kruhom. Samo to će spasti čovječanstvo i doni¬ 
jeti rodu ljudskome pravi mir i pravu sreću! ... 

Žeravica u peći počela se raspadati. Svijetla sve ma¬ 
nje. Odjednom kroz pomrčinu iskraj peći čuo se prigu¬ 
šen glas. Anica ne može više da suspregne plač. Zar nije 
i njoj Bog zapovjedio, da bude zahvalna za svako dobro? 
I ne ukazuje li joj danomice to dobro baš njena učite¬ 
ljica, koja je toliko voli i tako je svemu dobru uči i upu¬ 
ćuje? O, zahvalnost je velika stvar, eno sasvim je pritisla 
Aničinu dušu, da joj se malo srce nadulo kao rascvao 
cvijet. 

Gospođica poleti k Anici . 

— Anice, dušo, što ti je zaboga? Zašto plačeš? 

I uzme dijete u naručje pa je stane ljuljati amo 
tamo. 

— Da te nijesam rastužila svojom pričom? O mene 
nespretnice. Zaboravila ja stara, da si ti još dijete i da je 
moja priča još preteška za tvoje malo srce. No, no, nemoj 
više misliti na to. Budi vesela. Eto, sad ću zapaliti svijeću i 
odmah će biti bolje. O, o, zanijele me uspomene, pa za¬ 
boravih na tebe. Oprosti, sinko. Ali znaš, da ja nemam 
nikoga na svijetu, pred kojim bih mogla da otvorim 
knjigu svoga života ... 

O pa ja, pa ja — pentala Anica još pod trzajima 
posljednjih jecaja. — Meni je samo tako žao, što ni jeste 
imali mamu ... 

Kad je gorjela svjetiljka, i svi se dušici razbježali 
a soba se napuni prijatnošću i svijetlom, onda se Anica 
strašno postidjela svojih suza i jedva je smjela pogle¬ 
dati u učiteljicu. A gospođica se učini, kao da ništa nije ni 
bilo pa počela pričati jednu šaljivu priču, da se Anica i 
preko volje morala nasmijati. Onda sjedoše za veliki 
stol pa uzmu gledati slike u češkom časopisu. I gospo¬ 
đica pričala i tumačila slike i govorila o bogatoj i staro¬ 
drevnoj zemlji Češkoj, gdje se rodila i ona pa i Aničin 
tata i gdje su proveli prvu svoju mladost. I nju i tatu 
njena odvela je sudbina iz otadžbine u novu domovinu, 
na topli jug u divnu sunčanu zemlju Hrvatsku. I tu je 
ona našla i novu domovinu i zavoljela je kao svoju ro- 
đenu. Divna je zemlja, ima slavnu prošlost, ali još nije 
dokučila, šta treba da dokuči pa da mogne stati u red 
s ostalim obrazovanim narodima. I zato svaki Hrvat i 
svaka Hrvatica, osobito mladost naša, treba da radi za 
narod i zemlju. 

U takom razgovoru i usnu: Anica prospava noć 
među mirisnim čistim jastucima, što se svako jutro obi¬ 
lato zračili na otvorenim prozorima i upijali sunce i 
svijetlo. 

I tek što bi svanulo, gospođica ustane i tiho uzme 
po sobi poslovati. Zimi dakako pri svijetlu i još prije 
svanuća, i to je bila njena tuga, taj dugi zimski mrak. 
Ali zato čisto bi oživjela, kad bi dani počeli rasti. Govo- 
rda bi, da ljeti dvostruko živi, zato tako rano i rani. I 
dok se Anica počela rastajati sa snom, — a pustila je 

učiteljica da spava jer dijete treba još dosta sna _ a to 

se po sobi stalo kroz otvorene prozore širiti svijetlo i mi¬ 
risavi jutarnji zračak pa se miješao s mirisom kave i 

Anica to sve osjeća kroza san kao kroz tanku koprenicu. 

I kao kroz koprenicu čuje toptanje malih nogu više svoje 
glave, čuje mrmorenje pitomaca, što mole svoju moli- 
tvicu jutrenju. Ali još Anica ne daje znaka, da je budna. 
Istom kad gospođica, svršivši prvi jutarnji posao, s ple¬ 
tivom u ruci počne šetati po sobi amo tamo pa u po 
glasa pjevucati jednu od onih pjesama, što ih je za naro¬ 
čite zgode izmišljala, i riječi i napjev: 

Ustalo sunce, svanuo dan, 

Pred žarkim svijetlom pobjego san. 

Samo još Anica lijenčina spi, 

A1 sad će ustat, jedan, dva, tri! 

onda Anici nema više duljeg ležanja. Pjesma raz¬ 
bije i posljednje konce na mreži sna i ona se sasvim 
probudi. Tare oči, žmiri, malo se stidi, a onda se hitro 
izvlači iz perja i pozdravivši se s učiteljicom stane se 
rediti. 

— No, no, još nije tako kasno, istom je prošlo šest. 
Ne trebaš toliko da se žuriš, — tješila gospođica užur¬ 
banu svoju učenicu, koja od same hitnje ne može da po¬ 
godi nogom u čarapu. I dok se Anica umivala i gospo¬ 
đica je poslije češljala, pričala je, kako je to divno rano 
ustajati i da ljudi, koji dugo spavaju, nesamo prespa¬ 
vaju pola života, nego još i najljepši dio života, jutro, 
kad svijet izide iz noćne pomrčine, rosom okupan, sun¬ 
cem s istoka obasjan, sav mlad i kao novorođen. 

Sad je gospođica opet morala da ode nadgledati 
djecu, prije nego što će u školu, a Anica je međutim imala 
napisati zadaću s naslovom: Naša sinoćnja šetnja. 

To je Anici drago. Ona se nimalo ne boji zadaća. 
Ona čak voli pisati zadaće nego odgovarati. Odmah pero 
veselo i hitro pošeta po bijelom papiru. Još se gospođica 
nije povratila, a zadaća je u glavnom bila gotova. U njoj 

sve se lijepo našlo na okupu: i sunce i zvijezde i mjesec 
i komarči; žabe su kreketale u barama kraj Drave i 
priče su tu bile i sve. Najposlije završi vrlo mudrom 
refleksijom: 

— I ja volim, kad krekeću žabe, jer i one govore 
svojim jezikom i slave Boga, stvoritelja svoga! 

Kad je gospođica čitala zadaću, Anica sa strepnjom 
čekaše, što će kazati učiteljica. Kad bi se gospođičina usta 
naškubila, nekad samo jedva primjetno skupila i u jed¬ 
nom kutu usnica zatitrao sitan, sitan smiješak, onda je 
Anica znala, da je napisala nešto smiješno ili budalasto, 
i mada se gospođica i nije rugala riječima, Anica se ipak 
strašno stidjela i najvoljela bi da propadne u zemlju 
zajedno sa svojom zlosretnom zadaćom. 

Ali učiteljica se nije smiješila ni najmanje. Čita¬ 
jući ispravljala je pogrješke, a kad je svršila, rekne 
čudno smućenim glasom: 

— Sad lijepo u čisto prepiši. 

I preveze rukom pa Aničinoj glavi. 

Sad je Anica znala, da je bilo dobro i nije se tre¬ 
bala više bojati, što je u zadaći pisala i o svojoj učite¬ 
ljici. I sada se samo veselila, jer zna, da ničim tako ne 
može obradovati gospođicu, kao dobrom zadaćom. Go¬ 
spođica voli, da Anica mnogo piše i uvijek bi govorila, 
da je bolje mnogo pisati nego mnogo govoriti. Jer mno¬ 
gim se pisanjem, pa i prepisivanjem dobrih stvari ne- 
samo izvježba vještina pismenoga govora, nego i usmeni 
se gladi i postaje biraniji i ljepši. Pa onda gospođica 
nastavi govoriti o ljudima umnim i požrtvovnim, što ulažu 
sve svoje sile, da podignu svoj narod bilo knjigom, bilo 
umjetnošću, i to su učenjaci, pjesnici i umjetnici. I oni 
su pravi učitelji naroda. I što koji narod ima više i va- 
ljanijih umnika, prije će i u prosvjeti napredovati. 

— Do vas mladih stoji, da se ispune naše nade. 
Učite, radite, ljubite sve, što je naše. Imamo svoga Gun- 
dulića, koji je još pred toliko godina iskitio našu knjigu, 
pa imamo Mažuranića i Preradovića. A imamo ih još. 
Zavolimo ih, prigrlimo ih, da sve jače uzljubimo svoj 
narod i zemlju svoju ... 

Anica je pobožno slušala svoju učiteljicu. O, ona će 
za sigurno ljubiti sve, što je hrvatsko ali po onoj pjesni¬ 
kovoj: Tuđe poštuj, a svojim se diči. Zar ona ne sluša 
svaki dan kod kuće, kako tata govori o domovinskoj lju¬ 
bavi i kako treba da čuvamo svoje. 

U deset sati imala je doći Melanka pa da zajedno 
s Anicom ima francuski. Ali deset je davno već odbilo, a 
Melanke nema. Gospođica se ljutila, jer pod živu glavu 
nije trpjela netočnosti. Točnost, rekla bi, prva je duž¬ 
nost čovjeka spram čovjeka. 

— Melanka voli da radi, šta hoće, ona ni svojih ro¬ 
ditelja ne sluša — izmakne se Anici. 

— Jedinica je, pa su je razmazili. Ali tko se zamlada 
ne nauči redu, njega će naučiti život, a ta je nauka mnogo 
skuplja i okrutnija. 

— To kaže i Melankina baka, — rekne Anica. 1 — 
Ona uvijek kara, kad se Melanka oholi i kaže joj, neka 
pazi, da joj se jednom ne dogodi kao njenoj staroj tetki 
Katinki. Poznate li vi tu tetku Katinku? — okrene Anica. 
Ona je već umrla. Ja sam jednom bila s Melankom kod 
nje u donjem gradu. Bit će tome dvije godine. Ja sam se 
jako bojala. Bila je tako stroga u licu. 

— Da, bila je stroga, — ponovi gospođica. — Počela 
sa strogošću spram drugih, a svršila njom na sebi. 

— Kako je to bilo? — zapita Anica. 

— No, budne li prilike, pričat ću ti o toj tetki Ka¬ 
tinki, — obeća gospođica. — Njen je život vrlo poučan i 
trebalo bi da se napiše, da ga čita svaka mlada djevojka. 

Još je trebalo preturiti taj francuski sat. Anica se 
doduše nadala, da će je minuti, jer nije došla Melanka. 
Ona baš nije voljela taj jezik, ali jer ga je voljela go¬ 
spođica, ona se trudila, što je bolje mogla, da svaki put 
nauči lekciju i da što bolje napiše zadaću. Ali da bude 
veselije — kad već nema lijenčine Melanke — rekne go¬ 
spođica, — pozvat će malu Tugomilu, da bude na satu. 

Na vratima skromno zakuca. U sobu stupi djevoj¬ 
čica, mala plavuša, sitna i nježna, zaplašenih modrih 
očiju i neizrecivo krotka lica. Imala je na sebi zavodsku 
haljinicu od modra platna s bijelim točkama i modru 
pregaču. Donijela je gospođici mlijeko u lončiću kao 
svako jutro. 

— Ostani tu, — rekne gospođica, — učit ćeš s Ani- 
com francuski. 

Tugomilino se lišće razvedri, kao da je na njemu 
svanulo sunce. Kadgod je smjela doći gospođici, za nju 
je bila najveća radost. A smjela je doći svaki dan, otkad 
je svršila četvrti razred. I doći će unapredak svaki dan, 
da u gospođice uči. Za ove dvije godine, što će još ostati 
u sirotištu, Tugomila će se s drugim pitomicama svoje 
dobi uputiti u kućanske poslove, prije nego što će u svi¬ 
jet, da sebi tamo nade krušac i opstanak. No jer je bila 
bistre glave i dobre pameti, gospođica ju je u slobodno 
vrijeme uzimala k sebi, da nastavi nauke započete u 
školi, znajući, da joj ne može podati bolje popudbine za 
život od knjige i znanja. A mala je Tugomila pokazivala 
silnu volju k nauci, pored toga bila je vanredno dobra i 
skromna djevojčica, uslužna i poslušna, marljiva i ra¬ 
dina i nikada nije davala razloga, da itko bude s njom 
nezadovoljan. Spram druge djece bila je nesebična i 
dobra srca, a spram starijih pokorna i zahvalna. Gospo¬ 
đicu je upravo obožavala. Majku je izgubila, kad je bila 
još nejako djetešce i nikada nije znala, što je majčino 

milovanje. Gospođica je bila prva, koja je siročetu pri¬ 
klanjala pažnje i nježnosti. Zato ju je zavoljela sa svom 
svojom malom žarkom dušicom. Gledala je u učiteljicu 
kao u sveticu. U njoj je vidjela svoju majku, od nje joj 
dolazilo svako dobro, na nju je imala sav svoj nad i 
svoju sreću. I zbog lijepih vrlina duše i uma, kojima ju 
je obdario dragi Bog, voljela je gospođica malu Tugo¬ 
milu i pazila je želeći, da joj jednom pripravi bolji ži¬ 
vot, nego što obično dočekaju otpuštene pitomice u hlad¬ 
nom i nemilosrdnom svijetu. I učiteljica je mnogo željela, 
da bi se Anica sprijateljila s Tugomilom. Zato je obje dje¬ 
vojčice sastavljala na zajedničku nauku, kadgod bi se de¬ 
sila prilika. 

No bila je tu još jedna djevojčica, najživlja opreka 
skromnoj i čednoj Tugomili. Zvala se Polda i bila je starija 
od Anice, i mala ljepotica. Ali u tom prelijepom tijelu duša 
nije bila lijepa. Doduše vrlo je bila dobre pameti, u školi 
izvrsno učila, svašta znala i lako shvaćala, ali vladanje 
bilo joj nada sve slabo a ćud prkosna i pakosna. I nitko 
je nije mogao ukrotiti, samo pred gospođicom pokazivala 
bi još nešto kao strah. Ako je što skrivila i ona dabome 
tvrdo tajila pred svakim, jedino gospođica znala bi od nje 
izmamiti priznanje. 

I začudo, od svih pitomica, s kojima je gospođica 
dopuštala Anici da se kadgod poigra na dvorištu, Anica 
upravo odabrala ovu Poldiku i s njom se najradije raz¬ 
govarala. Učiteljici je bilo nemilo iznenađenje, kad je 
Jednom primijetila, kako se Anica s Poldikom šeće i smije 
i živo udarila u razgovore, a Tugomila stajala sama po 
strani i tužno se zagledala za onim dvjema. Pita je go¬ 
spođica jednom, zašto se ne druži s Tugom, ona je va¬ 
ljana djevojčica. Anica odgovori: 

Ne znam, što da se s njom razgovaram. Ona je 
tako šutljiva. 

Dusi domaćeg ognjišta 6 



— As Poldom zar znaš? Ona nije šutljiva? 

_ O. Polda je tako vesela, — prione Anica živo. 

Ona se zna toliko razgovarati. 

— No, a šta ona to toliko zna? ispituje učiteljica. 

— O svašta. Ona veli, da jedva čeka, da ode odavle. 
Onda će ona imati puno novaca i kupit će fine svilene ha¬ 
ljine i zlatnoga nakita i vozit će se u kočiji i ne će mo¬ 
rati da pere suđe niti da mete kuću i dvorište. 

— Tako? A otkuda njoj onoliki novci za sve to? 

Anica ne zna. 

_ Novci ne padaju s neba, — ozbiljno proslijedi 

gospođica. Novci se teku poštenim radom, često teškim 
i dugotrajnim. Ako Polda ne misli raditi, može doći 
do novaca samo na nepošten način. I tebi se zar mile ova- 
kove rđave misli i nakane? 

Anica se postidi. Ona na to nije ni mislila. Nju je 
Polda očarala svojom ljepotom, svojom drskošću, svojom 
neustrašivošću, tako da ju je ona držala nekom začara¬ 
nom princezom, koja pod krpama sluškinje u teškom radu 
čeka, da je izbavi kakav kraljević i posadi u svoj zlatni 
dvor. Anica još nije bila vješta, da spozna pravu dobrotu 
i čestitost i da je razlikuje od zla i opačine, što se krije 
pod svakojakim blistavilom. 

— Gledala sam ja nekidan, — nastavi učiteljica — 
kako si se razgovarala i smijala s Poldom a podalje od 
vas stajala Tugomila sama pod drvetom pa tužno i željno 
spram tebe pogledu je. Ona tebe voli i uvijek govori, 
kako si pametna i umiješ lijepo svirati glasovir i žao 
joj je, što ne ćeš da se s njom razgovaraš. I ja sam onda 
pomislila, kad sam vidjela Tugomiline suze, da je grijeh, 
velik grijeh, kad ravnodušno prolazimo mimo sirote, krotke 
i skromne i ne gledamo na njih, da li možda trebaju našu 
pomoć, našu ruku ili možda samo i dobru rijeeeu. 

Anici su sve teže padale na srce ozbiljne riječi uči¬ 
teljice. Najposlije počelo je nešto daviti u grlu. Ona se 
stidjela i bilo joj je, kao da je svojom krivnjom razbila 
neku dragocjenu stvar. Ćutjela se strašno krivom i da¬ 
bome polije se odmah suzama. 

Gospođica prestane govoriti. Uzme Anicu u naručje 
i stane je miriti. 

Vidiš rekne — ove suze oprat će sve s tvoje 
duše, što se kao prašina po njoj nasložilo, i ostat će čista 
i lijepa, i ti ces onda raditi, kako je pravo i Bogu drago 
a po tebe dobro. 

I Anica pomisli u sebi, kako je život mnogo zaple¬ 
ten i kako je teško pogoditi, sto je pravo i što je krivo. 
I čudno joj je bilo, da se ono, što ne valja, može poka¬ 
zati u lijepom liku, a što je dobro i korisno, u neuglednom 
a često i neprijatnom vidu. Ali u srcu odluči, da će po¬ 
slušati učiteljicu pa je jedva čekala, da može ispraviti 
svoju pogrješku pred Tugomilom. Pa kad je mala siro¬ 
tica pristupila stolu, Anica joj odmah uslužno primakne 
stolicu, podmetne joj knjigu i pokaže, što je bilo zadato 
i lijepo s njom pročita štivo. A iza svršena nauka, kad je 
Tugomila odlazila, Anica joj prijazno pruži ruku. 

Gospođica radosno sve to gledala i onda opet po¬ 
gladi Anicu po kosi, a to je značilo, da je s njom zado¬ 
voljna. 

Međutim taman kad je Anica trebala da se uputi 
kući, spusti se žestok pljusak i gospođica joj nije dala 
otići. Zadrži je na objedu a odmah iza ručka otpratit 
će je kući, da roditelje Aničine umiri zbog izostatka 
kćerina. 

Kiša je tako i prestala i učiteljica s učenicom krene 
put grada. Sad Anica pomisli, kako je dugačka šetnja 
najzgodnija za pripovijedanje. Pošto je svoju želju naj¬ 
prije svakojako prevrtala po glavi, svlada plahost i za- 

moli gospođicu, da joj ispripovjedi priču o lijepoj Ka- 
tinki, kako je obećala. 

— No znala sam ja, da ti meni tu priču ne ćeš opro¬ 
stiti, — nasmije se učiteljica. — Anici samo treba poka¬ 
zati krajičak kakove priče, odmah će ona posegnuti obje¬ 
ručke za njom. No pa neka ti je. Danas si i zaslužila malu 
nagradu. 

I dok su stigli pred Aničinu kuću, gospođica svrši 
pripovijedanje ovim riječima: 

— Sirota Katinka! Zgriješila je ohološću, ali je i 
okajala, jer je mnogo trpjela. I zato će joj sigurno biti 
i oprošteno. Treba da je žalimo, a ne da je osuđujemo; 
jer svi smo grješnici na ovome svijetu ... 

Kako je ljeto napredovalo, približi se i gospođičin 
imendan. Za tu zgodu Anica bi svaki put na finom papiru, 
iskićenu lijepim cvijećem, na prvoj stranici napisala če¬ 
stitku, koju je dabome morala da zna i na pamet. Nekad 
je tata, ako je bio dobre volje, napisao nekoliko stihova, 
ali većinom Anica sama sastavila a tata ispravio. I onda 
se lijepo u čisto prepisalo na tom lijepom listu, list se 
omotao i svezao svilenom vrpcom, pa je Anica česti¬ 
tajući svojoj učiteljici predala taj svoj čedni darak. Jer 
drugoga gospođica nije primala. 

Trebalo je dakle razmišljati, što će se ovaj put na¬ 
pisati. Pomisli Anica, da bi moralo biti nešto vrijedno i 
valjano, što će gospođicu odista obradovati. Učine joj se 
dosadašnje čestitke na onom cvjetnom papiru već po¬ 
nešto djetinjaste. I kako je stala misliti, mozgati, odjed¬ 
nom dođe Anici sjajna misao. Ona će napisati pripovijest 
o lijepoj Katinki i darovati je gospođici uz imendan. To 
će joj sigurno biti drago i draže nego kakva god druga 
čestitka. 

Odmah se Anica dade na posao. Nekoliko dana Anica 
sve svoje slobodno vrijeme provodi za stolom pišući nešto 
vrlo marljivo. Misli mama, zadaća je, pa i ne pita. Ali 
kad Anica sve to vrijeme zanemaruje svoje lutke, s bra¬ 
ćom se ne pravda, po kući obilazi nekako zamišljena, 
mama se začudi i zapita jednom: 

— A šta ti to vazdan pišeš? 

— Zadaću — odgovori Anica — zadaću za gospo¬ 
đičin imendan. Ali ne smiješ kazati gospođici, neka bude 
iznenađenja. 

Mama dakako ništa ne će kazati. I jednoga dana eto 
ti Anice mami, da joj poda šesticu za fin papir, na koji 
će prepisati zadaću. Mama poda, a Anica ode u dućan i 
nabavi pet aralca onog najfinijeg papira, što se zove mini¬ 
starski. Anica doduše nije znala, zašto se tako zove, a nije 
imala ni kada da pita. Sašije arke u sveščić rumenom 
svilom, i sad stane s puno pomnje i s mnogo truda prepi¬ 
sivati, što je ljepše i bolje znala. A kad je iskitila po¬ 
sljednju riječ i metnula točku, veselo se protegne i po¬ 
misli u sebi: Baš sam to lijepo napravila. Ali sad joj se 
ona prva stranica činila odviše praznom i tako strašno 
bijelom, te pomisli, da bi možda bilo ipak lijepo, da je tu 
nešto cifrasto napisano ili nacrtano. Te ne budi lijena i 
ona načini veliku kitu cvijeća nasred srijede i u toj kiti 
je bilo cvjetova od svake vrste po jedan, taman kao što je 
u Noemovoj lađi bilo životinja od svakog roda po jedna. 
A bila je ta kita mnogo nalik na onu gospođičinu u nje¬ 
nome »salonu«. Samo dabome onoliko, koliko može da na¬ 
likuje šegrt na majstora. Oko kite odozgora ispiše velikim 
pismenima naslov. A bila su i pismena vješto i mnogo isci- 
frana, da je bila milina pogledati. A glasilo je ovako: »U 
sreći se ne ponesi. Pripovijest o lijepoj Katinki. Svojoj 
miloj učiteljici uz imendan.« A ispod kite čedno je pi¬ 
salo: »Napisala Anica, učenica.« 

Kad je osvanuo taj važni dan, mama se i Anica obuku 
u stajaće haljine, pa se s velikom kitom ružica i s pomno 
povezanim zamotuljkom u rukama upute u gornji grad. 
Mama je nosila cvijeće, a Anica svoju zadaću. I makar 
je zamotuljak bio lak kao perce, što su dalje pošle, Anici 
se činio sve teži, a isto oteščalo joj i srce u njedrima i 
strašno zakucavalo, kadgod se Anica sjeti, da će morati 
gospođici čestitati. Jer se Anici ništa nije teže činilo nego 
ovako odraslome čovjeku pristupiti, na pr. učiteljici ili 
drugome kome prva progovoriti, čisto ne možeš da nađeš 
početak. A tek kad treba da se čestita! To je pogotovu 
posao mučan i nepriličan. Dok je bila malena, pa još i 
preklani, naučila bi nekoliko stihova ili redaka napamet 
i makar pentajući, ipak se preturilo ono najteže, početak, 
a onda je već i ono drugo išlo, ko jedna riječ za drugom, 
kao otprilike ovo: Mala jesam curica, mnogo jošte ne 
znam ja, al mi srce veli i svašta dobra želi, zdravlja i ve¬ 
selja i... i... I ovi i-ovi, ih lako za njih: malo se na- 
smiješ, malo i rasplačeš, gospođica pomaže i sve ostalo 
kazuju poljupci i radosni usklici: 

— Živjela! Živjela! 

No to sada Anici više ne bi dolikovalo, da govori 
nešto napamet naučeno i nabubano. Rekla joj mama ot¬ 
prilike, kako se to čestita, ali što se bliže dolazilo gospo- 
đičinu domu, Anica se sve manje sjećala tih riječi. Ah 
samo kad ne bi bilo onoga ludoga straha i još luđega stida 
— ii početka! Doista, pravo veli gospođica, da je svaki 
početak težak. 

Ali šta ćemo, bilo je suđeno, da će Anica stati pred 
svoju učiteljicu, da će htjeti da počne, ali se zaplete u 
prve riječi kao pile u kučine i nikako si nije drugojačije 
mogla pomoći nego udri u plač. No gospođica je ipak sve 
odmah razumjela i znala, što je Anica htjela kazati. 
Uzme svoju budalastu učenicu u naručje i rekne: 

— No, no, znam ja, da ti meni svašta dobra želiš, kao 
i ja tebi, sinko, i tvojoj dobroj majci. I samo budi uvijek 
valjana, da nam budeš na diku i veselje. 

I sad je Anici odmah odlanulo i ona se oslobodila i 
čestitke i straha. Odmah razmota zamotuljak i s velikim 
zadovoljstvom preda gospođici govoreći i sa stidom i sa 
šalom: 

— I ovo sam napisala za vaš imendan. 

Ja da ste vidjeli gospođice! Najprije širom raširi oči 
od čuda, šta bi to moglo da bude? A kad ugleda onu sjajnu 
kitu cvijeća i pročita, što je sve okolo nje pisalo, žestoko 
se uzradova, te zagrli najprije Anicu, pa onda mamu i 
rekne: 

— Vidiš li ti, što je to tvoja kći načinila? 

— Ta valjda je zadaća, dosta je dugo na njoj kitila. 
Samo neka je valjana, — odgovori mama mirno. Mama 
nikada svoju djecu nije hvalila ni pred njima ni pred 
drugima. 

— Ali ja tebi kažem, da valja, — klikne gospođica, 
pošto je malo prelistala sveščić. — Kažem ja tebi, doživjet 
ćemo nas dvije stare kvočke još veselja s tom našom 
kćerkom. A znaš li ti, što je to? 

Mama ne zna. Gospođica joj rekne: 

— Svakako treba da i mama pročita. 

Ali Anica se stisne uz mamu i propenta: 

— Ne, mama, nemoj čitati. 

— Tako, zar mama da ne čita, što si ti napisala? — 
uvrijedi se mama. 

Anica sakrije lice u maminu krilu i prošapće stidno: 

— Ne mamice, možeš, ali da ja ne znam... 

Učiteljica i mama pogledale jedna drugu, i u očima 
obiju nešto neobično zasja. I kad je poslije otišla kući 

mama s Anicom, sjedne učiteljica da pročita tu lmen- 
dansku zadaću naoružavši se debelom modrom olovkom. 
A to je bilo i vrlo potrebno pored sve pomnje i truda 
Aničina. I olovka je imala pune ruke posla, dok je po- 
iščupala sve pogrješke, a zadaća najposlije procvala kao 
njiva puna šarena cvijeća. Anica je sad morala jos jednom 
prepisati na čisto, a onda je oboje gospođica zadržala i 
spremila među svojim spisima u najdonjem pretincu 
svoga ormara. Prije toga još držeći prijepis u rukama, 
namigne Anici i rekne u po šale: 

— Šta misliš, kad bi se to sada štampalo u kakovoj 
knjizi ili časopisu? 

Anica se nasmije. Takova šta ne bi joj došlo ni u san, 
kamoli da o tome zbilja samo i pomisli. To joj se zacijelo 
nikada ne će dogoditi. 

_ Ništa se ne može znati, uzdahne gospođica. Može 

to doći, da se i ne sanja i kad se najmanje misli. Ima u 
drugih naroda ženskih spisateljica. 

_ Ali ja bih najvoljela da postanem pjevačica, 

povjeri se Anica svojoj učiteljici. Tata veli, da imam 
dobar glas, a kao pjevačica mogu da prođem kroz mnoge 
zemlje i gradove. 

— Ah ne, to nije ništa. Valja ostati u svojoj domo¬ 
vini. To je mnogo bolje. I za nju raditi perom u ruci. 
Vidiš, ništa više ne želim od Boga, nego da te jednom 
doživim spisateljicom hrvatskom, pa makar i skromnom. 
Kad već meni nije bilo suđeno, neka se barem na tebi i 
s tobom ispune moje puste nade, dovrgne gospo lca i o 
i onda pokaže Anici u ormaru hrpu ispisanih papira go¬ 
voreći: Ovo su moja nesuđena književna djela, koja ne 
će nikada ugledati bijela dana. Ali ja se čvrsto nadam, 
da će tvoje pero jednom okititi hrvatsku knjigu, pa bilo 
još kako skromnim poljskim cvijetkom. Jer čovjek treba 

da se zadovolji onim, što mu je Bog dao, kao što je i dužan, 
da svoje darove iskoristi, što bolje zna i umije, za napre¬ 
dak svoga naroda i otadžbine. 

Sva sreća, Anica je još uvijek bila dijete i ove riječi 
nimalo nijesu pokrenule tašte misli u njezinoj glavi. 
Gdje su još lutke carovale, tamo nema mjesta za velike 
težnje i visoke želje. Ali da se ispuni želja preblage uči¬ 
teljice, slijedi sada Aničina pripovijest. 

U SREĆI SE NE PONESI 


Aničina pripovijest o lijepoj Katinki. 

U staro doba živio je jedamput vodeničar i njegova 
žena. Zvao se Ilija a žena njegova Ana. Imali su troje 
djece, kćer Katu i dva sina, Josu i Ivu. I bili su u početku 
veliki siromasi. I živjeli su blizu Drave i djeca su se si- 
grala na vodi i na pijesku i pecala su ribe. Onda je Ilija 
jedamput obogatio i preselio se u grad i kupe veliku kuću 
i stanu dobro živjeti. Kata je nosila fine haljine i kitila 
se zlatom i dragim kamenjem i bila je prva ljepotica 
među gradskim djevojkama. I mnogi su je mladići prosili 
za ženu, ali ona je bila ohola, i nije htjela ići za vode- 
ničara ni za trgovca, nego je htjela da se uda za velikoga 
gospodina, kakova majora ili grofa ili tako. I redom je 
odbijala sve prosioce i gazdinske sinove. A bila je vrlo 
ohola i prezirala sve siromašnije od sebe i stidjela se 
svojih roditelja, što su bili priprosti i nijesu se znali fino 
kretati. I zato će je dragi Bog i pokarati. Jer je najveći 
grijeh prezirati svoje roditelje i jer je Bog zapovjedio, 
da treba oca i mater ljubiti i poštovati. 

Sinovi Joso i Ivo počeli su učiti škole, ali nijesu do- 
učili, jer Ivo nije imao glavu za nauku, pa ga je otac 
uzeo u trgovinu, a Joso je imao glavu, ali je bio lijen i 
vjetrogonja, volio se kockati i kartati i po terevenkama 
očeve novce rasipavati. Ali on je bio vrlo lijep i skladan 
mladić i jer je bio veseo i sa svakim prijazan, pozivali 
su ga u svoje društvo mladi oficiri i gospoda. I on je 

imao svoga konja i išao je u lov na zecove i jelene i svaki 
se dan zabavljao. I s njim je išla Kata na sijela i gospod¬ 
ske balove i nije se više zvala Kata nego Katinka, jer je 
to bilo onda finije tako se zvati i nijesu više govorili 
hrvatski, jer im je to bio prost i paurski jezik, nego nje¬ 
mački. A to nije lijepo zapuštati svoj materinji jezik i 
njega se stidjeti, jer naš pjesnik Petar Preradović pjeva: 
»Ljubi, rode, jezik preko svega, U njem živi, umiri za 
njega«. 

I bila je prva djevojka u gradu i laskali joj mnogi 
mladići i hvalili je poradi njezina lijepa lica i finih ha¬ 
ljina i poradi bogatstva njezina oca. Ali ona nije bila 
dobra, nego ohola i tvrda srca. Siromahe i prosjake gonila 
je psima iz kuće i mati se njezina jako uplašila i kazala: 
»Kato, tebe će jednom Bog strašno pokarati«. I plakala 
je stara mati, a otac se ljutio. A Kata je samo rekla: »Ne¬ 
mojte me, majko, zvati Katom, već Katinkom«. I opet se 
otac vrlo ljutio a majka žalostila. Ali bilo im je ipak 
drago, što su imali lijepu djecu i svijet ih pozivao i hva¬ 
lio i gospoda se s njima družila, i nijesu marili, što su 
sami sjedjeli kod kuće, a djeca su išla na sijela i balove 
i tako. I Katinka ništa u kući nije radila, samo je čuvala 
bijele ruke i škropila se mirisnim vodama i lickala se. 
A mati je sve sama radila po kući. 

I sad je tu bila još jedna djevojka imenom Marta. 
1 bila je dobra i vrijedna i mnogo se brinula i radila za 
svoje sedmero braće i sestara. Jer je majka bila teško bo¬ 
lesna i nije mogla puno raditi po kući, a otac je morao 
učiti djecu, i bio je učitelj. I učitelji nijesu bogati i mo¬ 
raju se puno mučiti i dobri su i valjani. 

I Marta je čitav dan radila, kuhala je i prala i sobe 
redila i djecu umivala i sve. I nije joj bilo mrsko, nego 
je vazdan bila vesela i pjevala po kući i sa svakim je bila 
dobra, i kad zaplače dijete, ona ga miluje, a kad je otac 

skrban bio, ona mu je rukom gladila čelo i dodavala mu 
lulu, neka puši i neka se odmara. I majci je govorila: 
»Neka, majko, nemoj raditi, sve ću ja sama narediti.« I 
tako je u kući bilo sve sirotinjski, ali čisto i svi su bili 
dobri i veseli i bilo je smijeha i tako. A najljepše je bilo 
navečer, kad je bio sav posao gotov, i onda sjedne otac 
za čudni stari glasovir na četiri noge i svirao je, a Marta 
je po notama pjevala, a poslije je Marta sjela za glasovir 
i svirala a otac je gudio u gusle. I svi su slušali i mama i 
djeca. I kad je bilo koje dijete zločesto, onda je Marta 
samo rekla, da ne će pjevati, i odmah je opet bilo dobro 
i mirno. I onda su bili svi veseli, i mati i otac su kazali: 
»Blago nama, što nam je Bog dao dobru djecu.« I braća 
su jako voljela Martu. I ona je još bila dobra srca i nikada 
siromaha nije gonila od kuće, nego je svakome štogod 
udijelila i dobru im riječ kazala. I oni su je blagosiljali 
i govorili: »Blago roditeljima s takovom kćeri.« I to je 
jako lijepo i svaka bi se djevojka trebala ugledati u 
Martu, jer njoj će dragi Bog za sve udijeliti sreću. 

A Marta i Katinka bile su vršnjakinje. Išle su za¬ 
jedno u školu, učile čitati i pisati u Martina oca, a u majke 
Martine učile su čarape plesti i šivati košulje. I kuće su 
im bile jedna do druge, ali učiteljeva dabome mala i 
prosta, a Katinkina velika i gospodska. 

Onda su djevojčice jedamput odrasle i sada se Ka¬ 
tinka pogospodila i nije se s Martom više razgovarala, jer 
je bila bogata i nosila fine haljine. A Marta je bila 
skromna i siromaški je bila obučena i morala puno raditi 
po kući i još je vezla fine vezove za gospođe u gradu, tako 
maramice i ogrlice i za te novce kupovala haljine za sebe 
i svoje sestrice. 

I onda je u tome gradu još bila i kapetanica i jednom 
je ona uzela Martu k sebi u kuću, jer joj je bila kuma 
na krstu i rekla je, da Marta sada treba da vidi svijeta i 

da se bolje nauči svirati i pjevati, jer ima dobar glas i 
dobre ruke. I Marta najprije nije htjela da ostavi svoju 
kuću, jer tko će raditi i gospodariti i za djecu se brinuti, 
kad nje nema? Ali mati i otac ni čuti, nego rekoše, samo 
neka ide za svojom srećom i neka se ne brine za kuću i 
tako. Eno druga joj sestra Mara dohvatila petnaestu, pa 
se već pomalo razumije i u kućne poslove i ona će na¬ 
mjesto Marte voditi gospodarstvo. A druga će djeca po¬ 
magati; i mati je opet malo ojačala, pa može i ona raditi. 

I sad se Marta oprostila od svoje kuće i nikako nije 
mogla da se otkine od majke i oca i sestara i braće. I 
kola su pred kućom čekala, a kuma kapetanica zvala, a 
Marta nikako ne mogla preko praga. Jer nikoje dijete ne 
voli ostaviti svoje roditelje i braću i teško mu je jako. 
Ali kapetanica je kazala, neka već jednom uđe u kola. 
I onda su svi mahali rupcima, doklegod su se vidjela kola. 

Sad je Marta putovala s kumom kapetanicom i vi¬ 
djela mnoge gradove i sela i mnoge zemlje i planine i čak 
i more i svašta lijepa naučila i bila je zahvalna svojim 
dobrotvorima, što su je hranili i odgajali i dali joj, da 
nauči lijepo svirati i pjevati. I to je bilo u jednom velikom 
gradu i čudnom, i zvao se Mleci. I to je vrlo neobičan grad. 
Tu su ulice sve vodene i ne hoda se pješice, nego čam¬ 
cima. I još su tu prekrasne crkve i palače. I sve je to vi¬ 
djela Marta i još je naučila i druge jezike, talijanski i 
francuski. I Marta je poslije bila baka Melankina i u kući 
vise mnoge slike o Mlecima i jedna je vrlo dugačka i uska 
i na njoj sve kuće i crkve i mostovi i vodene ulice i tako. 
I baka Melankina zna mnogo pričati o zemlji Italiji, pa 
o hrvatskoj Dalmaciji, o gradu Zadru i Dubrovniku, i 
vozila se po moru i tako. 

Ali najedamput dobije Marta pismo od tate, i pisao 
je, da je mama na smrt bolesna i neka odmah dođe, jer 
mama hoće još jednom da je vidi i da je blagoslovi, prije 

nego što umre. I to je bilo upravo po godine, da Marta 
svrši nauke za pjevačicu. I kum i kuma najprije ni jesu 
htjeli pustiti Martu i rekli su, šteta je da prekine nauku. 
Ali Marta nije htjela nego je rekla, da što će sada i nauka. 
Preča je mama i ona mora da ide kući i da vidi mamu. I 
mnogo je plakala. I putovala je mnoge dane kolima, jer 
onda još nije bilo željeznice i sve se putovalo dele- 
žansom i kolima. I putem je Marta naplela šest pari ča¬ 
rapa, za svako svoje braće i za tatu nazuvke i za mamu 
narukvice. Ali sirota mama nije se nanosila narukvica, 
jer je brzo umrla, a djeca su čarape iznosila i brzo izderala. 

I kad se Marta kući vratila, svi su je željno dočekali 
i mati ju je blagoslovila i umrla. I Marta je vrlo plakala, 
jer mati je prva i jedina na svijetu i bez majke dijete je 
žalosno i ne može majke zaboraviti, makar i sto godina 
živjelo. 

I opet je Marta ostala kod kuće i nije više otišla 
kumovima, makar su je oni uvijek zvali. I ona im je pi¬ 
sala dugačko pismo i pisala je: »Ja vas puno pozdravljam, 
draga kumo i dragi kume, i ja znam, koliko sam vam 
dužna zahvalnosti za sve dobro, što ste mi učinili. I ne¬ 
mojte misliti, da mi nije žao. Ali ja nikako ne mogu doći. 
Mene trebaju moja braća i sestrice, jer sad više nema 
naše mile majke, da se za njih brine i da ih odgaja. I tata 
je vrlo slab i ne može se brinuti, a sestra Mara udat će se 
i onda nema tko paziti i rediti kuću. I ja znam, da ste vi 
dobro mislili i htjeli ste, da izučim pjevanje i da se 
mnome dičite, kad bih pjevala u operi i tako. I meni je 
zao, što vam ne mogu ispuniti želju, jer vi ste moji pravi 
dobrotvori i iza oca i majke prvi, koje moram poštovati i 
ljubiti i ja sam vam zahvalna za sve, što ste za mene uči¬ 
nili i ostat ću do svoje smrti i groba. Ali ja ne smijem 
sada misliti na sebe i na slavu, nego samo na dužnost. I 
moja je dužnost kod kuće. I nemojte misliti, da su izgu¬ 

bljene vaše žrtve, što ste za me žrtvovali. Ja ih ne ću ni¬ 
kada zaboraviti i tata je kazao, ako i ne ću steći slavu 
svjetsku, sigurno ću moći da se naučenim poslužim i sebi 
i drugima na korist.« 

Tako je pisala Marta i kumovima je bilo žao, ali šta 
su mogli, vidjeli su, da Marta ima pravo i bili su dobri i 
duševni i kazali su: »Marta je valjana kći i djevojka.« 

I ocu i braći je bilo drago, što je Marta ostala kod 
kuće, jer su je svi voljeli. I opet je bilo veselo u kući. I 
Marta je učila tuđu djecu svirati na glasoviru i pjevati i 
zarađivala prilične novce. I onda je opet svirala uveče 
s ocem zajedno i pjevala i djeca su slušala i bila su dobra. 
I to je istina, jer se kaže: »Tko pjeva, zlo ne misli.« I 
njena mlađa sestrica Nina imala je lijep glas i tako je 
bilo svako veče sijelo i sviralo se i pjevalo. I svi su bili 
zadovoljni i tužno su govorili: »Da je s nama još naša 
mila mama!« Ali ona je bila kod dragoga Boga na nebu i 
odozgora gledala svoju dječicu i bilo joj je drago, što 
su tako dobra. 

Onda poslije nekoga vremena došli su njezini ku¬ 
movi kapetanovi. Ali kum nije više bio kapetan nego 
major i sad je bio u penziji i hotio je da živi u domovini. 
I rekao je, makar da je u velikome svijetu ljepše i bolje, 
a u Hrvatskoj nije tako, ali on voli svoju zemlju. I to je 
istina, jer i Petar Preradović kaže: »Domovina, kakva 
bila, rođenom je sinku mila«. I to je istina, treba ljubiti 
svoju domovinu i uvijek u njoj živjeti, i najposlije kaže 
pjesnik još: »U tvom polju daj mi groba, Tvojim cvijećem 
grob mi kiti«. I ja ljubim svoju domovinu i kad budem 
velika, mnogo ću putovati i vidjeti lijepe zemlje i gra¬ 
dove, ali uvijek ću se vratiti kući i tu ću najradije biti. 

I kapetanovi jako su voljeli Martu, kao da im je ro¬ 
đena i sada su je počeli voditi na sijela i u društva i po 

plesovima i svuda. Jer rekoše, da i njoj treba malo ve¬ 
selja i razonode, jer je mlada i treba da uživa svoju mla¬ 
dost. I mladost brzo prolazi i skoro dođe starost i onda je 
kasno. I Martu su svi voljeli, jer je bila dobra i prijazna 
i jer je umjela tako krasno pjevati i svi su je rado slu¬ 
šali. I ona je umjela udarati i u gitaru, jer u ona vremena 
nije bilo toliko glasovira kao danas, i u njihovu gradu 
bila su samo dva: jedan u Martina oca, a bio je star, i 
jedan nov novcat na tri noge u obrstara. I bio je sjajan i 
imao je dug rep i iznutra je bila lijepa slika. 

I jedamput na poklade sazvao obrstar i njegova žena 
u gradu veliko sijelo i tu se plesalo i igralo i bilo je ve¬ 
selo. I bilo je mnogo gosti i gospode i gospođa i oficira i 
drugo. A bila je tu i Katinka, jer ona je bila prva dje¬ 
vojka u gradu i svakamo su je pozivali, jer je uvijek 
imala tako fine haljine, čak iz Pariza. I bila je najljepša 
od svih djevojaka. Imala je haljinu od modre svile jako 
široku i nakićenu bijelim čipkama i vijencima od ružica, 
a oko vrata tri niza bisera i u kosi cvijeća i dragoga ka¬ 
menja. Sve je na njoj blistalo kao same zvijezde. I kad 
ju je ugledala Marta, otišla je k njoj, da je pozdravi, jer 
su nekada išle zajedno u školu. Ali Katinka ju je samo 
omjerila od glave do pete, onda se okrenula i nije se 
htjela s njom ni razgovarati. I to je Katinka bila vrlo 
neotesana, jer kad nas tkogod pozdravi, treba da se i od- 
zdravi. I jer je bila tako neučtiva, to se Marti dalo jako 
nažao i ona umalo da nije zaplakala. I nije se ni ljutila, 
samo joj je bilo žao nekadanje drugarice, što je tako 
naduta i ohola, jer je znala, da oholost i glupost rastu na 
jednom stablu. I doduše, Marta je znala, da je imala samo 
sasvim skromnu haljinu bijelu, ali kao snijeg čistu, koju 
je nosila tako često i svaki put se samo oprala i bila je 
opet lijepa i lijepo pristajala uz tanki struk Martin i uz 
bijelo lice i rumene obraze. 

I nije joj bilo žao, što je u početku samo malo ple¬ 
sala. Sjedjela je skromno po strani i mnogo se zabavljala, 
gledajući, kako se sve veselo vrti i struže. A i Katu je rado 
gledala, jer je bila lijepa kao kraljica, visoka i jaka, i 
mnogo je plesala i uvijek je oko nje bilo mnogo mladića, 
pa su joj laskali i hvalili je. 

Onda je bio odmor i sad eto ti odjedamput obrstara 
sa svojom gospođom, stanu pred Martom i zamole je, neka 
im štogod na glasoviru svira i pjeva. A Marta se najprije 
vrlo prepala, ali kuma je njezina gurne laktom u rebra 
i rekne joj tiho: »Ne cifraj se, imaš ti čime da se opo- 
šteniš, što je vrednije i od svilenih haljina i biserne ogr¬ 
lice. Ajde samo.« Kuma je bila ljuta na Katinku, jer je 
vidjela, kako je bila neljubazna spram Marte i bilo joj 
je drago, što je sam obrstar Martu ispod ruke odveo u 
drugu odaju, gdje je bio glasovir. 

I zbilja Marta je svirala i pjevala i tako je bilo 
lijepo, da se soba pomalo napunila gosti i došli su i mladi 
oficiri i gospoda, da čuju i vide, i istezali vratove, jer 
takova šta još nijesu ni čuli ni vidjeli. 

A Marta se nije više ništa bojala. Njezini su prsti le¬ 
tjeli po tipkama amo tamo, kao da su okrilatili i glasovi 
se runili kao biserje i opet tutnjili kao gromovi. U ve¬ 
likoj sali ostalo je samo malo ljudi, što nije više našlo 
mjesta u sobi, i tu je sjedila sama samcata Katinka u 
plavoj svilenoj haljini i učini se kao da i ne čuje, kako 
se iz sobe ori divno pjevanje njezine nekadanje drugarice. 

A bila je mnogo ljuta u svome srcu i samo što nije 
pukla od jeda i zavisti. I zavist je smrtan grijeh kod Boga 
i valja je se čuvati kao vatre žive, jer je još i vrlo ružna. 

I na jedamput zagrmi čitava kuća od pljeskanja i po¬ 
hvale i Marta se postidjela i skromno zahvaljivala. Ali 
kuma joj je u uho šaptala: »Dobro je bilo, ali da mi se 

zato ni jesi uzoholila.« T.o Marta zacijelo ne će. Ali bila 
je vesela, što je kuma njome zadovoljna. I sada su svi 
vidjeli, kako je Marta prijatna i u razgovoru pametna a 
u vladanju skromna i fina i sve su gospođe stale oko nje, 
i gospoda, a mladići su htjeli s njom plesati. I malone za¬ 
boravili na Katinku. I odonda Katinka još više zamrzi na 
Martu, što joj je preotela prvenstvo u društvu. Ali Marti 
i nije bilo stalo do toga i ona je ostala skromna i čedna 
kao i donle. 

Poslije toga Katinka je još više željela da pokaže i 
Marti i ostalome svijetu, da je ona ipak viša i bolja i 
htjela da se popne do visoke časti. 

I tu je sada bio jedan mlad oficir i bio je grof i ona 
je htjela da se uda za nj. I on joj se puno ulagivao i 
s njom se u društvu razgovarao i govorio, kako je ona 
lijepa i tako. I svi su počeli govoriti, da će se njom oženiti 
i Katinka još više digla glavu i nos. Ali jedamput je grof 
čuo, što se to govori i rekao je, da on i ne misli o tom; 
Katinka je doduše lijepa, ali je lutka bez duše i srca i on 
takove žene ne treba. I nato je otišao iz onoga grada i nije 
se više vratio. 

I Katinka je ostala na sramoti. I od samoga jeda i 
prkosa udala se za bogata trgovca. On ju je već i prije 
prosio, ali ona ga je odbila, jer joj nije bio dosta fin i jer 
je uvijek čekala bolju priliku. I svadba je bila sjajna, 
kakova se u čitavoj županiji nije pamtila. I trajala je 
osam dana i bilo je stotinu zvanica i dvanaest djeverusa 
i sve je bilo bogato i mnogobrojno i kočije i gozba i svirka 
i sve. Poslije svadbe odvezla se Katinka sa svojim vjere- 
nikom u svoju kuću i rekla je, sada će ona istom pokazati, 
kako se to živi gospodski, kad ona uredi svoju kuću. I 
još je rekla svome bratu Josipu, da se može oženiti svakom 
djevojkom samo ne Martom. Ako nju uzme za ženu, onda 
ona više ne će za nj da zna. 

To je Josipu bilo vrlo teško, jer on je volio svoju 
sestru, makar je on bio bolji u srcu nego ona. I on je 
volio raskošan život, samo nije bio nimalo ohol. Štaviše, 
bio je sa svakim prijazan pa i s najsiromašnijim. Zato su 
i njega svi voljeli. Ali njegov stariji brat Ivo bio je kao 
i Kata, ohol i nadut, i još je bio štedljiv i škrt, a Joso 
rastrošan, pa se braća nijesu nikako slagala. I Josip je bio 
vrlo lakouman, nije se bavio nikakvim ozbiljnim poslom, 
samo je išao u lov, jahao na konju i držao fine pse. Učio 
je svašta, ali ništa nije svršio. 

I tu je on sada prvi put vidio Martu i odmah mu se 
ona svidjela i htio je, da mu bude ženom. A mislio je, lako 
će je predobiti, jer je bogat, a ona siromašna. Ali se ljuto 
prevario. Kad je pošao njezinu ocu, da je u njega isprosi, 
otac je rekao, od njega mu prosto bilo, samo ako Marta 
privoli. I neka pita nju. Ali Marta je rekla, da se ona ne 
će udati za čovjeka, koji ne radi nikakav stalni posao. 

Sad se Josip vrlo začudio i rekao, šta treba njemu 
raditi posao kod bogata oca? Imat će čime živjeti. Ali 
Marta je rekla, da ona ne će te ne će muža besposlena, i 
nema bunara tako duboka, da se jednom ne bi iscrpao, 
ako se neprestance samo iz njega grabi a ništa u njega 
ne lijeva. A on se samo kocka i hoda po terevenkama. A 
ona je čestita djevojka i hoće samo čestita muža. 

Josip se na to jako razljutio i rekao je, neka ide do 
đavola, i ima li još tako budalasta svijeta, koji će tražiti 
od bogataša da radi posao? 

Ali kad prođe nekoliko vremena, Josipu počelo do¬ 
sađivati i kockanje i piće i sve i uvijek je morao misliti 
na Martu i ljutio se na nju, ali je nije mogao zaboraviti. 
I počeo je svakakve poslove, ali ništa nije dugo radio. 

I opet je jednom došao Marti i rekao: 

— Eto, ostavio sam se i kartanja i terevenki i prija¬ 
telja i lova i svega. I pokušavao sam, da budem trgovac 

i htio sam biti sudac ili fiškal. Ali za trgovinu nemam 
srca, za suca i fiškala nemam dosta nauke, za oficira mi 
ne da bolesna noga, otkad sam jednom pao s konja. Svje- 
tujte me, mudra djevojko, što da radim pa da stečem 
Vašu ruku? 

I on se tu nasmijao i slatko i gorko. Ali Marta mu 
ozbiljno rekne, neka pođe s njom. I odvede ga u očevu 
školu i tu su prosjedili neko vrijeme. I bilo je u školi 
prijatno i veselo i djeca su čitala i učitelj je učio đake. 
Kad su izišli, onda joj se Josip posprdno nasmije i na¬ 
kloni pa reče: 

— Vi valjda ne mislite, da ja budnem meštar tuđoj 
djeci? Valjda ni jesam još na to spao. 

A onda je ona njemu kazala: 

— Molite se Bogu, da ipak najposlije ne padnete 
na to. 

I okrene mu leđa. Ona je mislila, da je učitelj biti 
plemenito zanimanje, jer je i njen tata bio učitelj. I to 
je nju uvrijedilo, što je Josip prezirao učitelje. 

Onda je opet prošlo nekoliko vremena i dogodila se 
najedamput velika nesreća. Nastala je velika vatra i u 
jednoj noći izgorio čitav imutak Josipova oca. Izgorjele 
su kuće i hambari i žito i gorjelo je osam dana. I stari 
Ilija pomagao je gasiti, ali ga ubila greda, a kad je to čula 
njegova žena, od žalosti puklo joj srce. I sada je Josip 
ostao bez igdje išta i još bez oca i matere. Ivo se srećom 
još prije oženio bogatom djevojkom i dobro živio. I Josip 
se jako stidio, što je postao siromah i razbolio se teško. 

Sada Marta šta će, bilo joj ga žao i ona ga je dvo¬ 
rila u bolesti. A kad je ozdravio, ostao je hrom u jednu 
nogu. I sada je Marta rekla, da će mu biti žena, jer nitko 
ne će kazati, da je pošla za nj zbog blaga. I Josip je ostao 
posramljen i nije htio da pristane. Ali jer nije mogao ni 

bez nje, pristane, pošto je nekoliko dana razmišljao. I 
rekao je: 

— Ne mogu više bez tebe da živim. Ti si žena od 
prave krvi kršćanske. Ti si dobra i jaka. Imat ćeš str¬ 
pljenja sa mnom, dok i ja ne ojačam. 

I tako se zaruče i Josip stane kao pomoćnik u školu 
Martina oca. I pomalo mu se svikne biti učitelj. Volio je 
djecu, a tast njegov bio je dobar i duševan čovjek i pitom 
učo i nije odviše tukao djecu, nego ih je lijepo učio i putio 
riječima i tako. 

A sad šta je na to sve kazala Katinka? 

Kad je izgorjelo sve imanje oca njezina, rekla je: 

— Baš je prava sreća, da sam se još prije udala i 
izvadila svoj miraz i svoj dio očevine. 

I to je bilo ružno, jer je Katinka samo na se mislila 
i nije ni žalila za ocem i majkom i bratom. 

Ali kad je čula, da se brat Joso ženi Martom, poručila 
mu je, da mu je našla dobru priliku, bogatu djevojku i 
ako je uzme, onda je dobro, ali ako se oženi Martom, onda 
ona više ne će za nj da zna. 

Ali Josip joj je odgovorio, da ne mari ni za kakve 
bogate djevojke, i on je zadovoljan i sretan i s Martom. 

I tako su se Marta i Josip vjenčali i kuma majorica 
pribavila mu je dobro mjesto učitelja u bogatoj varošici 
u Slavoniji. I tu su oni sada počeli lijepo živjeti. Marta je 
u vlastelinskom dvoru učila djecu svirati i pjevati, seljaci 
su svome uči donosili svakakvoga smoka i crna i bijela i 
živa i neživa i kuća je bila puna svega. I narodila im se 
dječica i Josip nikada nije požalio, što se oženio svojom 
vrijednom i veselom Martom. I svi su ih voljeli i pošto¬ 
vali, staro i mlado, veliko i malo. Ali najviše Martu, jer 
je bila valjana i pametna žena. 

Samo je Marti uvijek u srcu kopalo, što se Kata na 
njih još uvijek ljutila. Marta je htjela da u miru živi s či- 

tavim svijetom i jako joj je bilo žao, što je ona kriva 
omrazi između brata i sestre. 

I sad je ona pisala Katinki i molila, neka se ne srdi 
na Josu, neka mu opet bude dobra. I ona to ne piše zato, 
jer je Katinka bogata i ugledna, nego zato, jer voli svoga 
muža i jer je rada, da se brat sa sestrom izmiri, pa makar 
Kata i ne gledala nju i djecu. 

Ali Kata nije na to pismo ni odgovorila. Bila se još 
više uzoholila, otkad se udala. Muž joj je bio jako dobar 
i miran i sve je činio, što je ona htjela. I sagradio je ve- 
iku kuću i bilo je u kući deset soba i sve sjajno i bo¬ 
gato uređeno. Bilo je tu ogledala od poda do stropa i ve- 
lka vrata i na vratima šarke i brave od žute mjedi pa se 
sjale kao zlato i podovi su bili glatki i sjajni kao ogle¬ 
dala. I sve je bilo lijepo i bogato uređeno. I bila je kuća 
puna slugu i sluškinja. I sve je bilo gospodski i Katinka 
je nosila sve same fine haljine i kitila se draguljima i vo¬ 
zila se u sjajnim karucama. A družila se samo s prvim 
gospođama u varoši. I visoko je dizala glavu, ali pred ve¬ 
likašima bila je jako ljubezna, samo niže od sebe jedva 
bi i gledala, jer je bila vrlo ohola. Brata Josipa nije nikada 
spominjala, jer je bio siromah, samo je uvijek govorila o 
drugom bratu Ivi, a on je bio bogat i ugledan i kazala, da 
je on veletrgovac, makar je trgovao i na malo i na veliko. 

na svoju je djecu bila jako ohola. Držala ih je kao 
da su rođeni prinčevi. Svako je dijete imalo svoju da¬ 
dilju i guvernantu. I odmah su djeca morala učiti fran¬ 
cuski govoriti i njemački, a hrvatski nijesu, jer je Ka¬ 
tinka rekla, da je to prost paurski jezik. I to nije lijepo, 
jer svoj jezik treba da najprije učimo i da ga volimo. I još 
je rekla, da njezina djeca ne trebaju nikoga da slušaju 
samo nju. To je osobito upamtio najstariji sin Milan. Ali 
Katinka ga je zvala Emil, jer je tako bilo finije. Samo otac 
ga je zvao Milan, kad je bio sam. I Emil nije nikoga 

slušao, bio je žestok i naprasit dječak. I kad je išao u gi¬ 
mnaziju, nije htio da sluša učitelje. Mlađi je bio mirniji 
ali tvrdoglav i zvao se Viktor. I dječaci nijesu puno ma¬ 
rili za oca i bili su neposlušni. I kad ih je otac karao, 
onda je Katinka vikala, šta se on to pača u djecu. 

Ali najbolja je bila kći Olga. Ona je voljela svoga 
tatu. I bilo joj je žao, kad je mati na nj vikala. I ona bi 
htjela, da bude mir i da se mama i tata ne karaju. I ona 
je vidjela, da tata voli djecu i da mami nije pravo, da i 
djeca njega vole. A bilo joj je jako žao i ona je onda odla¬ 
zila dolje u tatinu sobu iza dućana i grlila ga i milovala 
i rekla mu, da ga voli i neka ne bude tužan. I sad je on 
plakao ali od radosti, što ima tako dobru kćerkicu, i re¬ 
kao je, da je ona njegova utjeha i jedina radost i nada 
i tako. I više puta, kad je majka na oca vikala, stala je 
Olgica među tatom i mamom i zaplašeno gledala od jednog 
do drugoga i sklapala ručice i govorila i plakala: Nemoj, 
nemoj, majko, tata se žalosti. I jako se rasplakala. A majka 
njena uzela Olgicu u naručje i rekla: — »Ostavi moje 
dijete; vidiš, kako si je sada rastužio. Još će se razboljeti 
i ti ćeš biti kriv.« A to nije bila istina, jer nije otac bio 
kriv niti je on rastužio kćer. I Olga je to znala i još je 
jače plakala i nije znala, šta će. Jer ona je voljela i svoju 
majku, makar je bila nepravedna. 

I ljudi su rekli, da će Katinku dragi Bog već poka- 
rati, što je tako tvrda srca. Ali ona nije marila nego je i 
dalje bila ohola i zla. A rekli su i to, da je velik grijeh, 
što ne će da se pomiri s bratom Josipom. 

A Josip je dobro živio s Martom i bili su sretni, makar 
su bili siromašni i Marta morala puno raditi, da mogu ži¬ 
vjeti. I imali su petoro djece: tri sina i dvije kćeri. I jedna 
je kći poslije bila Melankina mama. I bila su djeca dobra 
i poslušna i bogobojazna. I u kući je uvijek bilo sve veselo 
i zadovoljno, makar su došle i velike brige. Jer Josip, 

Martin muž, počeo je pobolijevati; i ona ga je vodila u 
Toplice i od jednoga doktora do drugoga i ništa mu nije 
pomoglo, jer je imao suhu bolest. Ali Marta ga je dobro 
njegovala i nije dala, da se rastuži, odmah je sjela za gla¬ 
sovir pa je svirala i pjevala i onda je rekao, da mu je 
sada bolje i rekao je, šta bi on radio, da nema tako dobru 
ženu. I svi su se voljeli i jedno se za drugo brinulo i tako. 

Ali sve to nije ništa koristilo, jer jedamput je Josip 
umro. Ali još prije napisao je pismo svome svaku, s njime 
je bio dobar, da će skoro umrijeti i molio ga, neka bude 
skrbnik njegovoj djeci i neka im pomogne. To je njegov 
šura za dobro primio, ali nije smio pred ženom ništa da 
kaže, jer bi se razljutila. I kad je Josip umro, onda je 
Marta napisala pismo svojoj zaovi Kati i javila joj, da 
je njen muž umro i da će ona sada početi kakav posao 
ili će u službu, da prehrani svoju djecu. I njen je šura 
kazao Katinki, da on hoće da se pobrine za djecu i da će 
najbolje biti, ako uzmu dvoje ili troje k sebi u kuću, dje¬ 
čake u trgovinu, a djevojke u kućanstvo. I sada je Katinka 
prvi put napisala Marti pismo i pisala je njemački: 

»Draga gospođo snaho! Razumjela sam i vrlo sam 
žalosna, da je umr o moj ljubljeni brat Josip. I ne razu¬ 
mijem, kako se razbolio, a bio je uvijek tako jak i zdrav, 
dok se još nije oženio. To je sigurno od bijede, jer nije 
imao dobar život, a mogao je dobro živjeti, da je mene 
poslušao i oženio se bogatom djevojkom, kako sam ja 
njemu jedamput pisala. Ali sada je sve prošlo i ne vrijedi 
spominjati. I dobro je, da ćete uzeti službu, samo gledajte 
daleko od ovud, jer ja ne ću da se zna, da udovica moga 
brata služi u tuđih ljudi. I za vašu djecu skrbit ćemo ja i 
moj muž. Dva sina uzet će moj muž u trgovinu, da nešto 
valjano nauče, jer za sirote nijesu gospodske nauke i vi¬ 
soke škole, nego će biti najprije šegrti, a s vremenom mogu 
postati i svoji gospodari. I vaše dvije kćeri, Ližu i Linu 

hoću da primim u svoju kuću, neka se valjano nauče 
kućnim poslovima i ženskome radu. Ali dabome tu ne će 
biti ni glasovira ni francuski niti će se u rukavicama 
spremati i mesti sobe ni nositi frizirmantli, nego će valjati 
čvrsto da se pograbi metla i kuhača i igla golim rukama 
i prati rublje i kuću rediti i sve. A kad budu poslušne i 
dobre, naći će se za njih i koja odložena haljina i cipele 
od moje kćeri Olge, i bit će još sve dosta dobro za vašu 
djecu. I brinut ću se, da ne prave sramote, nego da budu 
valjane i pristojne.« 

Kad je Marta pročitala to pismo, ujelo ju je za srce 
i ona je odmah sjela da otpiše svojoj zaovi. I vrlo je 
uljudno pisala: 

— »Vrlo poljubljena gospo zaovo. Mnoga vam i ve¬ 
lika hvala na velikoj milosti, što ste hjeli da primite moju 
djecu u svoju kuću i da se za nju brinete. Ali ja ću svoje 
sinove i svoje kćeri već sama hraniti i odgojiti i sama ću 
se pobrinuti, da ne prave nikome sramotu.« 

I zbilja Marta je svoju djecu sama othranila i dobro 
ju je zbrinula. Najstarija dva dječaka pomogli joj ku¬ 
movi da spremi u franjevački samostan u Požegi i poslije 
izučio jedan za doktora, a drugi za suca. I kćeri je lijepo 
odgojila. Naučila ih sve kućne poslove i još glasovir i 
malo francuski. A Marta je poučavala djevojčice u gla¬ 
soviru i finim vezovima i tako je hranila sebe i djecu. I 
to je bilo strašno krivo Katinki i nije Martu hjela da vidi 
i zatajila ju je pred svojim gospodskim znanicama. Ali 
to Martu nije smetalo, i drugi su je ljudi poštovali i go¬ 
vorili, da je čestita žena i valjana majka i nije se u ne¬ 
sreći poništila, nego se junački borila s bijedom i radila 
kao crv i samo je uvijek mislila na svoju djecu a za sebe 
ništa. I to Katinki nije bilo pravo, ona je o Marti mislila 
samo zlo i o njoj zlo govorila i nije joj bilo pravo, kad 
je tkogod pred njom spominjao Martu ili je hvalio. 

A djeca su Martina bila dobra i dobro se učila i Bog 
ih je blagoslovio i svi su našli sreću svoju. Kćeri su se 
udale, i to je sada jedna Melankina majka a druga je 
tetka Liza. I najmlađi sin Martin učio je za župnika i 
sada je Marta kod njega i on je jako pazi i poštuje i ona 
je sretna i uvijek vesela, makar je mnogo muči kosto- 
bolja. 

Ali onda su još bili mladi i neudati i neženjeni. I 
ljudi su mnogo pozivali u društvo kćeri, jer su um jele 
dobro svirati i pjevati. I tako se Marta jedamput sastala 
s Katinkinom kćerkom. Ali Olga nije se odvraćala od 
svoje ujne i nije nimalo bila ohola, nego je prišla k njoj, 
poljubila je u ruku a Marta nju u čelo. 

Katinka se ljutila, ali nije ništa rekla, jer je Olgu 
voljela i puštala da radi sve, kako hoće. A Olga je sve 
radila dobro, jer je bila dobra srca i svi su se čudili, kako 
je dobra pored majke ohole i nemile. A to je bilo zato, jer 
je Olgicu učio otac, da bude dobra i on je bio dobar i 
Marti i njezinoj djeci i pomagao, da se njezini sinovi ško¬ 
laju ali tako, da Katinka nije ništa znala, jer bi se ljutila. 

Ali najedamput se Katin muž teško razbolio i umro. 
I najstariji sin preuzeo je trgovinu i sve. I počelo se ži¬ 
vjeti još gospodskije. Kad je prošla godina tuge, počele 
se davati gozbe i Katinka je pozivala gospodu i gospođe 
iz prvih kuća i bilo je oficira i uvijek puna kuća gosti, 
jer je htjela da kćer uda za kakova velikog i bogatog 
gospodina. 

I zbilja tu je bio jedan mlad barun i on zaručio Olgu. 
I sada je bilo veliko veselje i Kata je svoj nos još više 
dizala, što će joj kći poći za baruna. I od same oholosti 
razobijesti se i stane novce nemilice trošiti i ona i naj¬ 
stariji sin. I spremala opremu sjajnu i gospodsku za 
svoju kćer. 

Ali tu je sada došla ona velika nesreća. Sin joj u 
jednoj noći prokartao čitav imutak — i svoj dio i miraz 
sestrin i bratov dio i materin i sve. I jer nije imao čime 
isplatiti, pobjegao je drugo jutro u Ameriku i nije se ni 
s kim oprostio. Kad je mlađi brat čuo, da su postali pro¬ 
sjaci i da nema čime da kupi apoteku, za koju je učio, 
poludio je siromah i odvezli ga u ludnicu. A zaručnik 
Olgin, barun, kad je vidio, da je nestalo bogata miraza, 
rekao je, da se ne može ženiti, jer ima mnogo dugova, 
pa ode i on iz varoši i ne vrati se više. I sirota Olga od 
žalosti se razboli i umre. 

Sad je ostala Katinka sama i spala s velike visine 
bogatstva i sjaja u najdublju bijedu i crnu žalost. I sad 
se u nesreći pokazalo, tko je pravi prijatelj. Ona silna 
gospoda, što su se gostili u njenoj kući, razbježala se 
kao pljeva na vjetru, a oni, koje je ona najviše mrzila 
i prezirala, došli su, da joj pomognu u bijedi i da je 
tješe. Nije ih bilo mnogo, jer većina rekli su, pravo joj 
je, Bog ju je pokarao, bila je ohola i sada eto ti joj, što 
je zaslužila. 

A došla je i Marta i njezina djeca. Najprije ih nije 
htjela ni da vidi. Mislila je, da su došli da joj se rugaju 
u nesreći i bijedi. Ali kad je vidjela, da joj Marta dolazi 
iz čiste ljubavi kršćanske, onda se Katinka jedamput 
strašno rasplakala i rekla, da je velika grješnica i Bog 
ju je strašno pokarao. I rekla, da ju je stid i da je naj¬ 
bolje kad bi je nestalo. Ali Marta ju je zagrlila i tješila 
i kazala, da smo svi grješnici i da nemamo pravo da 
sudimo drugima. 

I sada su se Katinka i Marta prvi put pomirile, a sin 
Martin, što je bio sudac, vodio je poslove tetkine i kad 
su isplatili sve dugove, ostalo je još nekoliko hiljada 
forinti. I onda su pisali u Ameriku i tražili sina Milana, 

ali on se dugo vremena nije javio. Istom poslije pet go¬ 
dina pisao je majci, neka ga ne zove, on ne može kod kuće 
više živjeti i od sramote pa i zato ne, jer šta je ono par 
hiljada za njega, što je ostalo? Toliko je on trošio na go¬ 
dinu samo za svoje konje i zabave. Neka ti novci ostanu 
majci i bratu, a on će se vratiti ili kao milijunaš ili neka 
mu se više i ne nadaju. Nije u Americi život nimalo lak i 
tamo ne leži zlato na ulici, kako mnogi misle pa se i on 
ne nada, da će ga ikada naći. I još je pisao majci skru¬ 
šeno i milo i molio je za oproštenje i neka se za nj Bogu 
moli. 

Od onda nije se više ni slovcem javio. A Katinka je 
plakala i mnogo se žalostila za djecom a novce je uložila 
u štedionicu i rekla, da od njih ne će trošiti ni krajcare 
nego će plesti čarape za druge i tako će sebe prehraniti, 
a novci neka ostanu i rastu pa da se nađu djeci, kad se 
vrate — jedan iz Amerike a drugi iz ludnice. 

I sad se Katinka odselila sasvim na drugi kraj grada 
i imala je sobicu i kuhinjicu i nikada više nije zalazila 
u onu ulicu, gdje je bila njezina velika kuća i gdje je 
imala deset soba i svih deset sjajno namještenih. I nije 
više vidjela svoju kuću, što je god još bila na životu. I 
tako je čitav dan sjedjela za prozorom i plela čarape i 
nikada nije pogledala na ulicu. Plela je za tuđe ljude od 
jutra do mraka, dan za danom i živjela je skoro samo 
o kruhu i vodi i uvijek je bila obučena u istu crnu ha¬ 
ljinu i na glavi je imala crnu kapicu, a kosa je njena 
bila bijela kao ovčje runo. I lice je njeno bilo bijelo kao 
papir i veliko i kao kamen i oči plave i strašno stroge, 
i djeca se na ulici od njih prepadala, kad su je vidjela 
na prozoru. Ali ona nije ni gledala i nije ni za što marila 
i nije izlazila iz kuće osim svake nedjelje rano u pet sati 
k prvoj misi, a inače je samo sjedjela i plela i čekala 
svoju djecu, da se vrate. 

Ali oni se nijesu vratili. Stariji, Milan, nije više pisao 
i nije se znalo ni gdje je, ni je li još živ ii mrtav. A mlađi 
Viktor bio je neizlječiv. I Katinka se svake godine jedam- 
put odvezla u Peštu, da ga vidi, ali on je nije ni poznao, 
nego je kazao, da je njegova majka carica i kad ona dođe 
da ga pohodi, pratit će je sjajni dvorjanici, a ona će imati 
na glavi zlatnu krunu i svi će se pred njom klanjati. 

Kad je to Katinka vidjela, strašno ju je zaboljelo 
srce i umalo da nije i puklo. I mnogo je plakala i žalo¬ 
stila se i opet se kući vratila i dalje čekala svoju djecu. 

I čekala je pet godina i deset godina i još je čekala 
petnaest godina i onda je umro Viktor u bolnici. I sada 
je čekala samo Milana ili Emila, kako ga je ona zvala. 
Ali ni on se nije vratio. I nikoga nije trpjela da joj 
dođe i da je pohodi i tješi i rekla je, da je smetaju 
tuđe stope na trijemu pa ne bi mogla čuti, kad joj dođe 
sin. Samo je Martu i njezinu djecu trpjela, i ona je do¬ 
lazila i donijela joj jela i sašila joj haljinu i djeca su 
tetki slala uz veće blagdane darove, na primjer šećera i 
kave i šunke i jaja i voća i lijepih haljina. I sad su oni 
bili jedini, koji su Katinku tješili i za nju se brinuli, da 
lakše živi, a ipak ih je ona nekada prezira! a i mrzila. Ali 
Marta je radi toga nikada nije prekoravala i kad bi Ka¬ 
tinka počela o tom, Marta ju je poljubila i rekla: »Pu¬ 
stimo, to je prošlo i zaboravljeno.« I tako se uvijek u 
nevolji poznaju pravi prijatelji. 

I jedamput je došla druga njena nevjesta, što je bila 
žena njezina brata Iva. On je već bio umr o. I sada je 
došla žena i rekla je, hoće da vidi svoju zaovu. I kad je 
sjedila u sobi i vidjela dva velika ormara, pitala je odmah, 
šta je u ormarima. I Katinka se prevarila i otvorila i ona 
je vidjela, da su bili puni do vrha bijela ruha i haljina i 
bilo je srebrnih žlica i noževa i vilica. I sad je rekla njena 
snaha, da napiše testamenat, jer je već stara i mogla bi 

umrijeti i neka sve ostavi njoj i njezinoj djeci, jer ona 
je voljela Ivu i nju, a mrzila je na Martu i Marta ne 
treba ništa da dobije. 

Kad je to čula Katinka, strašno se razljutila i skoro 
je otjerala svoju nevjestu i rekla je: 

— Sad si došla zbog moje sirotinje i novaca, je 1’. A 
jesi li ikada pitala, kako živim i imam li oda šta i ne 
treba li mi pomoći od vas? A Marta sa mnom živi u istom 
mjestu i nikada nije pitala, šta ja imam, nego mi je samo 
uvijek donosila ponuda i u bolesti me dvorila. 

— Pa mislila se tako ulagivati tebi, odgovorila je 
nevjesta. 

— Ne, nije se ona meni ulagivala, nego je ona od 
prave krvi kršćanske i ne pita, što će dobiti za svoju 
pomoć. I sad odlazi, da više od vas ništa ne vidim i ne 
čujem. 

I tako se Katinka jako razljutila, da se odmah razbo¬ 
ljela i napravila testamenat, ali da nitko nije znao, samo 
župnik. I sad je već bilo prošlo skoro dvadeset godina, 
što je otišao njezin sin u Ameriku i ona njega tako dugo 
čekala, ali nije ga dočekala, nego je jednoga dana umrla. 
Sada su pročitali testamenat i tu je pisalo, da se stvari i 
ruho i srebro i sve, što ima, ostavlja Marti i njenoj djeci 
a s novcem njezin sin, koji je bio sudac, neka radi, kako 
najbolje zna, ako se Milan za deset godina ne vrati. 

I tako je i bilo. Najprije načine lijep sprovod i sa¬ 
hrane Katinku u obiteljsku grobnicu i lijepo je iskite 
cvijećem i vijencima. Onda ostave novce u banki i raspišu 
pisma na sve strane u Ameriku i drugud, neka se javi 
Milan, da mu je umrla mati i ostavila novaca i neka dođe. 
A ostale stvari Marta je podijelila sa svojom jetrvom, 
makar u testamentu nije ništa pisalo i rekla je, neka nitko 
ne kune pokojnu Katinku u grobu. I kad je prošlo deset 

godina a Milan se nije vratio niti javio, znali su, da više 
nije na životu pa su novce odreddi za sirotinju i bole¬ 
snike u gradu. Jer Martinoj djeci ni jesu trebala, svi su imali 
dosta, da mogu dobro živjeti. I tako su oni dalje živjeli 
srećni i zadovoljni. 

I to je sada bila pripovijest o lijepoj Katmki. 
Napisala Anica zahvalna učenica uz imendan svojoj 

gospođici. 

SLIJEPA BAKA 

Ispod isturenih kapaka strujao je ljetni dašak u hla¬ 
dovinu kuće i mazio se oko lica majke i kćeri, koje su 
bile zabavljene ručnim radom. Pred kućom galamili dje¬ 
čaci podavajući se neograničenom slobodnom prazničkome 
veselju. Popodnevnu tišinu u sobi prekidalo pokadšto 
zujanje zalutale pčele i šuštanje platna pod maminim 
rukama. 

Mama kroji. Ona kroji i broji, mjeri i mozga, kako 
bi pokrojila što više košulja, pa da još ostane platna i za 
drugo potrebito ruho. Kad zareže u pređu, zveckaju škare, 
kad zadere, fijuče kao strijela iz luka. Onda opet časom 
zatihne, čuje se samo vika djece na ulici. Napolju nesmi¬ 
ljeno sja sunce. Ali i u sobi pomalo grije. 

— Ah! — zazuji iznenada kroz sobu. 

— No šta je? — pita mama prenuvši se iz svojih ra¬ 
čuna i mjera i izronivši iz gomile bijela platna, što se oko 
nje nadulo kao pjena. 

— Ah mama, tako je vruće! — zabaci Anica kosu sa 
oznojena čela. 

— Eh, šta ćeš, zato je i ljeto! — rekne mama. 

— Prsti mi se tako znoje. 

— A ti ih otari. 

— Ali mi igla ne će da bode. Platno je tako tvrdo i 
glatko. Sve se igla po njemu skliže. I prste sam već sve 
izbola. 

— Pazi, pa ih ne ćeš izbosti, — svjetovala mama ra¬ 
streseno, jer je upravo imala da riješi teško jedno pitanje. 

Anica nanovo potegne, bode, bocka u oporu pređu, 
bocka i uzdiše. Zamalo eto je opet: 

— Mama, vidi, ne valja mi igla. Ne će nikako da šije. 

— Ah, šta ne će. Samo ti šij! — sokolila majka kćer, 
koja je pod njezinim nadzorom šivala svoju prvu košulju, 
pravu pravcatu košulju, koja će se i oblačiti i nositi. — 
Pazi samo, da ti šav bude ravan i zabodljaji lijepo jednaki. 

1 — Ah, Bogo moj! još i ravno i jednako da bude? — 
cviljela Anica. — Ta to je upravo nemoguće na toj vru¬ 
ćini. Ni samo platno ne da da ga bockam. Sve mi se pod 
prstima izmiče i i i... 

— I šta još? — pita mama nedirnuta kćerinim mu¬ 
kama. Mama ima punu glavu briga i krojeva, kako će što 
bolje i svestranije iskoristiti skupocjenu pređu. 

I zapravo se zbog Anice i poduzeo čitav ovaj posao. 
Sjedi ti vam Anica tako neki dan s lutkom u naramku 
tamo pred vratima spremišta ništa zla ne sluteći i gleda, 
kako se dječaci oko bedema viju po onoj ledinici i igraju 
se hajduka. I što se borba žešće razvijala, u Anice više 
raslo srce i dođe joj pusta želja, da i ona zađe u vatru, da 
se tuče s dušmaninom i da juriša na kule i gradove. Ali 
znajući, da je vrlo opasno po trećega, ako se umiješa, gdje 
se dvoje bije, zadovoljila se samo time, da je glasnim uz¬ 
vikivanjem, poticala i bodrila sad jednu stranku sad drugu 
na sve žešće napadaje. Kad al uto zaori s prozora mamin 
glas: 

— Anice, amo te malo u kuću! 

Poslušno se Anica skinula sa stepenica i poletjela u 
kuću misleći, kakovo joj to veselje spremila mama, kad 
joj J e glas bio tako neobično živ i jasan. Kad ona u sobu, 
a to mama sjedjela za šivaljkom, onom novom čudnovatom 
spravom, na kojoj se tako silno brzo šivalo, da je čisto kao 
kakova čarolija, na krilu joj top platna, pa će — ne znam. 
što joj je odjednom došlo, — Anici svečano: 

— Anice, dijete moje, ne pristoji se tebi više da se 
igraš s dječacima ... 

— Pa ja sam samo gledala, kako se oni sigraju, — 
uleti Anica majci u riječ. 

— I to više ne treba, jer je to dangubljenje, — pri- 
niže mama. — Ti si eto već malone odrasla i vrijeme je .. . 

— O, da ću skoro nositi dugačke haljine, je li ma¬ 
mice? — ponovo se zaleti Anica i neučtivo prekine majci 
govor. Ah Bogo, pomisli na svu prešu, zar ona ne misli 
već počesto na dugačke suknje, taj znak ženske odraslosti? 
I kad nitko ne vidi, ona nateže suknju, kako bi bila dulja, 
pa se obazire unatrag i mjeri, dokle već dosiže i ne 
kuckaju li skuti već po petama. 

— Doći će i tome vrijeme, — rekne mama. — x\li 
najprije treba još da se naučiš mnogim stvarima i da se 
ozbiljno prihvatiš rada. Ja sam eto kupila top platna, da 
ga pokrojimo na košulje tebi i braći tvojoj. I ti ćeš se na 
tome platnu učiti šivati. 

Anica na tu novost zinula. Ali nije joj bilo krivo. 

— Pa ja već znam šivati. Šta tu treba istom da se uči 
mnogo. 

Rekoh, nije joj bilo ni krivo — u početku. Ona je 
voljela šiti za svoje lutke, a voljela je i gledati, kako 
mama razastire platno. A onda oni otpaci pod stolom vrlo 
dobro služe za košulje i suknje njezinim lutkama. I baš 
bi im opet trebalo koji nov komad sašiti. Familija raste, 
i opet se našle dvije nove bebe, što ih je Anica kupila za 
one dvije srebrne dvadesetice, koje je dobila od tate, jer 
je o Duhovima u crkvi tako lijepo pjevala Ave Mariju, 
da su se svi za njom ogledali i tati je hvalili. I jer djeca 
silno troše ruho i odijelo, kako to zna svaka majka obi¬ 
telji, to i Anica dakle vodi veliku brigu o tim stvarima. 
I mama ima sasvim pravo. Anica će šiti. i to prave prav- 
cate i velike košulje. 

Poslušno sjede na stolicu. Mama joj tutne u ruku 
dva povelika komada platna, pokaže joj, kako se nižu 
zabodljaji i rekne svečano: 

— Dakle, u ime Božje, počni! 

Anica se udobno namjestila, čvrsto pograbila šuštavo 
platno i stane udijevati konac u iglicu. 

— Ih, Bogo moj, šivanja! I to mi je baš nešto! 1 — 
rekne lakomisleno. — Šta sam ja već sašila košulja i ruha 
za svoje lutke. Petnaestero ih ima i svake veličine. Dosta 
je tu posla, dok se to sve zaodjene i obuče. 

I onda nastavi umovati: 

— Šivanje je mnogo veselije i zabavnije nego ple¬ 
tenje čarapa. Je li, mamice. 

Mama samo šuteći kimne glavom. 

— Mamice, ti upravo tako krojiš, kao da si učila 
geometriju, — primijeti Anica iznenada. — I ja moram 
kod gospođice vazdan crtati, kako se od četverokuta prave 
trokuti i od trokutova četvorokuti, a da bude sve iz 
jednako velikoga komada. 

Jedno vrijeine vladala tišina. Čulo se samo zveckanje 
škara, šuštanje platna i bockanje Aničine iglice. 

— Nego ovo je ipak nekako drugojačije, — pomisli 
Anica odjednom na glas i ispruži ruku sa švelom, da bolje 
vidi, šta je već i koliko je sašila. 

— Vidi, mama, koliko sam napravila? 

— Ne valjaju ti zabodljaji, — opomene mama. 1 — Ovi 
nekoliki nejednaki su. Otpori ih pa nanovo šij. 

Anica poslušno para. Ha, to baš nije zabavno. Prekine 
se konac. Valja iznova zadijevati u iglu. Šije se iznova. 
Što dulje šije, to je manje veselje. Svaki čas gleda, koliko 
još ima do kraja. Bogo moj, ta upravo kao da se još nije 
ni počelo. 

Anica bocka dalje. Hu, što je danas vruće. Već se na 
čelu i sljepočicama pribiru kapljice znoja. 

❖ 

— Sad bi već moglo biti >Amen«, — cviljela Anićina 
duša, kako ono reče Dragoš, dok je još bio malen i molio 
uveče Očenaš. 

Pa i platno kao da se počelo ozbiljno buniti. Ni njemu 
se kanda više ne da, da ga bockaju. Ni igla ne će više da 
probija platno. A prst već vas izranjen ne može da tura 
iglu. Kuša da odupire o stol. I kvrc, igla se, dakako, 
prelomi. 

Mama opomene Anicu, što nije pazila na iglu. Igle 
su skupe, i kad se lome, kriva je samo nepažnja šivačice. 
Podade Anici drugu, novu novcatu. Anica joj se pove- 
selila, što je tako sjajna i uška joj pozlaćena, pa neko 
vrijeme šuteći nizala zabodljaj na zabodljaj. Dok opet 
jednom zacvili: 

— Ah, šta je vruće, sva sam već kao okupana u znoju. 
I ovaj šav nikada ne će da dođe kraju. A što me leđa bole 
ovako vazdan sjedeći na jednome mjestu... 

Mama šuti, ništa ne odgovara. 

— Mama gle, jesam li već puno napravila. 

Mama pogleda. Trese glavom gledajući čudnovato po¬ 
sijane zabodljaje kćerine. 

— Začudo mi je, kako ti glatko i brzo ide od ruke, 
kad šiješ za lutke, a kad treba da se šije ozbiljna i korisna 
stvar, onda se prsti znoje, igla se skliže i puca, a za- 
bodljaji, da Bog sačuva, kao vojska na bojnome polju 
nakon izgubljene bitke. 

— Eh, znaš, mamice, Anica će, povjerljivo prikučivši 
se stolicom k majci, to ti je tako. Za lutke šivati, to je 
prvo igra i šala, jer je sve sitno i malo, i onda drugo, tu 
odmah vidiš, šta će biti. Ne traje dugo i gotova košulja 
ili suknjica ili haljinica. A na ovom ozbiljnom i korisnom 
šivanju od same veličine ništa se ne vidi, šta će to biti, 
već samo milju dugački šav i po njemu sitni zabodljaji 
kao zrnca prašine i čisto ih ne vidiš, pa nije čudo, što se 

tako sporo nižu i šav ostaje bez kraja i konca. To zbilja 
nije nimalo veseo posao. Šta misliš, koliko puta još moram 
zabosti, dok prevalim ove dvije milje. I Bog zna, hoću li 
ikada i doživjeti kraj? 

Mama se blago nasmije. Kroz prozor ulaze široki i 
oštri talasi dječje vike. Junaci se uhvatili u šake, biju se, 
oko njih se zamagli od prašine, vitlaju se perjanice, ruke, 
sablje, smota se klupko tjelesa i opet se razmota pa se 
bojovnici razbjegnu na sve strane. 

— Ah, mamice, — uzdahne Anica iz dna duše ne 
znam već po koliki put. — Zar tebi, mamice, nije žao tvoje 
jedinice, što se toliko pati šivanjem na tom vrućem danu 
pa još i o praznicima, koji su zato, da se praznu ju, a dotle 
dječaci slobodno smiju da se sigraju ili da se skiću bog 
te pita kuda sve po gradu. I nikome ne pada na um, da i 
njima ponude, neka i oni sašiju košulju ili tako. To je 
ipak nepravda! Zašto je to tako? 

Ova nova misao tako uzbudi Anicu, da je žestoko za¬ 
bola iglom. Igla cikne od muke, platno zacvili kao da je 
na samrti. Onda odgovori mama: 

— Zato, što su oni dječaci, a ti si djevojčica. 

— Ali ja u tome ne vidim nikakove pravde, meni je 
to vrlo krivo, — nastavi Anica. Zato što sam ja žensko, 
ja nesamo da učim škole i knjige baš kao i oni i još gdje¬ 
kad i bolje, nego osim toga još radi po kući, pomaži ovo i 
ono, i sad još i šij, i bog zna, u što ćete me još zapreći. 

— Eh, šta ćeš, — majka će s uzdahom, — taka je 
naša sudbina. U svako doba djevojka je morala prije svega 
da se razumije u sve vrste kućnoga posla, a k tome spada 
i šivanje i krojenje. Kakva bi to i bila kućanica, koja ne 
zna sašiti košulju i drugo rublje? 

— Ali zar nije dosta, da učim knjigu kao Ćiro? — 
uporno će Anica. 

— Nije. Knjiga i škola došle su k svemu ostalome, 
jer to traži novo doba. 

— Ah, teško ti nama djevojkama, kad se u ovo novo 
doba sve zlo na nas obara. 

— Da Bog da, ne snašlo te nikada gore zlo, — od¬ 
govori mama namještajući se, da šije na šivaljci. 

— Zar ima još i gorega? — rekne Anica i zavitla joj 
ruka dugom žicom konca po zraku. Čim se potroši jedna 
žica, odlane Anici i onda udije nov konac, polako i na¬ 
tenane, zavitla po zraku i zavrće uzao. Tako je ipak malo 
i razonode i vrijeme prođe. 

— Samo nemoj, da ti bude uzao velik kao topovsko 
tane, — opomene mama, u koje je bio čudan običaj, da je 
vidjela na dvije strane: i svoj posao i kćerin. 

— Ne ću, mamice. Načinit ću da bude malen majušan 
kao makovo zrnce. Vidi kolišan je, i ne vidi se. 

— Neka, neka, — mama će uposleno i baci pogled 
na kćerino šivanje. — No gle, ovi su ti zabodljaji već 
ljepši i jednakiji, i ni šav ne krivuda više tako kao u 
početku. 

To je Anici drago čuti. Čisto joj od materine hvale 
okrilatili prsti. Zašutjela, hoće da bude još ljepše i onda 
će možda i kraj prije dohvatiti. 

Opet jedno vrijeme šute i šiju. 

Napolju iznova dječaci zagalamili. Galama se pri¬ 
bližavala kući, štaviše, ulazi i u dvorište. Najednoć bane 
na vrata Ćiro i sav zadihan uleti u sobu. 

— No, šta je bilo? — zapita mama, — kako to ulaziš 
u kuću kao divljak? 

— Igramo se, — odgovori Ćiro i stane po sobi obila¬ 
ziti i fićukati. 

— Nemoj fićukati, — opomene ga sestra oštro. — Ne 
znaš li, da pred gospođama muškarci ne smiju fućkati? 

— Aula, da ti sebi čak ne utvaraš, da si i ti kakova 
gospoja! — zahihoće Ćiro. — Mama, jesi 1 takova šta čula, 
Anica hoće da je gospoja! Da se nasmijem. 

— Ako i ni jesam ja, ali je mama, da znaš, — stane se 
u Anice pomalo dizati sestrinski bijes. Oči joj se zakrijese, 
lice porumeni, gotova je, da se baci u borbu. — I ti ne 
trebaš da mi se rugaš, razumiješ li? 

— Iš, gospoja, gospoja! — sprdao se Ćiro tarući prste 
Anici pred licem. 

— Mama, Ćiro mi se ruga, — zavrisne Anica sad već 
u očitoj razdraženosti. 

— Aha i još moraš šiti, a mi se lijepo sigramo. Neka, 
neka. 

— Mama! — zakriješti Anica bijesno i pograbi ška¬ 
rice, pa da će ih baciti na brata. 

— Anice! — vikne mama i uhvati prestrašeno Anicu 
za ruku. — Jesi li pri pameti? 

Ćiro sretno umakne na vrata, a Anica u isti čas 
zaciči: 

— Jao, ubola sam se. 

4 — Eto, to ti je kazna, što si digla ruku na brata, — 
prikori je mama. 

— Samo vidi, kako krv curi, — jauče Anica. 

— Amo prst, da ga zavijem, pa ne će curiti. 

Mama vješto zavije prst u bijelo platno. 

— Ali ja sada ne mogu više šivati, — upozori Anica 
mamu. 

— Zašto ne bi mogla? Ovaj ti prst ne treba za šivanje. 
Eto vidiš, ja šijem, makar sam se posjekla na palcu, i to 
još na desnoj ruci. Ne valja se zbog svake malenkosti od¬ 
mah prenemagati. 

— Ali kad boli! 

— Ah, šta, proći će, dok se udaš. 


119 



— Pa ja i ne ću da se udam, — prpošno će Anica. — 
Ti uvijek samo kažeš, kad me štogod zaboli, proći će, kad 
se udam. A ti si se eto udala, a opet svašta te još boli. 

Mama se samo nasmjehne i stane gaziti šivaljku. 
Anica počne opet iznova. Jedno vrijeme prostrla se šutnja 
po sobi. Kroz tišinu šušti platno, zvrnda stroj, igla cvili, 
konac pjeva, kad ga provlačiš kroz tkaninu. 

Anica uluči priliku, da opet malo počine, pa zapita: 

— Mama, ljutiš li se? 

— Ne ljutim se, zašto bih? 

— Tako, jer si se smrkla, kao da će ti kiša iz čela 
— nasmije se Anica. — Ne znam, zašto stari ljudi vazda 
prave strogo i Ijutito lice, kad štogod rade ili se zamisle? 

Ne zna ni mama, jer ne odgovara. Opet iza male 
stanke i nekoliko mučnih zabodljaja zapita Anica otežući 
konac: 

— A mamice, sad ja zbilja ne razumijem, zašto se . 
ljudi još muče šijući rukom, kad mašinom ide lakše i 
brže i ljepše. Koliko ja na primjer trebam vremena, ko¬ 
liko se prolije znoja, dok nanižem samo i po rifića za¬ 
bodljaja i pored sve muke nikad ne teku ravno, kako 
treba, nego vazda ponekad bude šav malo krivudast. A 
ti časom otklepećeš na mašini čitavu milju, kao ništa. Samo 
podmetneš pod iglu platno i ni pet ni šest ono istrči ispod 
nje i čisto curi kao vodeni slap, a zabodljaji ravni i jednaki 
i sitni taman kao niz sitna bisera. A gle moje, da Bog sa¬ 
čuva, isprekrivili se kao ona stara taraba na Momićevoj 
bašči. Zašto meni ne daš, da odmah sjednem za mašinu, 
časom bih ja ovo prosvirala. 

— Ne dam ti zato, jer najprije treba naučiti rukom 
valjano šivati. Ne možeš mašinu svuda sa sobom nositi, 
kad treba štogod sašiti. 

Anica uzdahne, jer vidi, da mama ima pravo. 

— Ali to je istina, dovrgne, da se sigurno još nitko 
toliko nije izmučio iglom kao ja. 

— Kad je meni bilo jedanaest godina, sašila sam već 
čitavo tuce košulja, i to muških. 

— To je zar dvanaest košulja? — zine Anica i osta 
joj ruka s iglom u zraku od pusta čuda. 1 — Dvanaest ko¬ 
šulja! I baš velikih i za velike ljude? 

— Za velike ljude, — potvrdi mama, — za djeda 
moga. 

Aničine se oči raskolače kao dva mlinska točka. Takva 
šta još se nije čulo. 

— Sama? 

— Sasvim sama, jednu po jednu, i s kraja na kraj! 

Anica zalomi rukama. 

— Dvanaest košulja! Ta od pustih riječi puna su već 
usta. A istom da se šiju. 

— Rukom? — pozapita još jednom i s nepovjerenjem. 

— Dašto, rukom. A zar se onda znalo za drugo šivanje 
nego rukom? Da je tkogod samo i sanjao, da bi se moglo 
šivati ovako na kakovoj mašini, rekli bi mu, poludio je ili 
je čarolija kakova. I to još nije dosta. Jer nije se tu šivalo 
samo ljeti i po danu, nego, sinko moj, i po zimi i kod sitne 
uljenice, onakova žiška, kako ga palimo subotom pred 
slikom Majke Božje. Nije tu još bilo ni finih svijeća ni 
petrova ulja ni lampi. 

Ovo o rasvjeti Anicu je manje interesovalo. Njoj 
ostade u glavi samo dvanaest košulja. 

— A je li, mama, tko je za Boga bio tako nesmiljen 
pa je tebi naturio takov strahoviti posao? 

— Slijepa moja baka i teta Jetika, — odgovori mama. 

— Kako: slijepa baka? — Čitava se Anica pretvori 
u golemo pitanje. 

— Jest, slijepa baka, — ponovi mama. — I bile su 
one, baka i teta, malo strože učiteljice, nego što sam ja 

tebi. Ni teta Jetika ni baka nijesu znale za šalu. Ako je 
samo jedan zabodljaj izišao iz reda ili nije bio jednak kao 
drugi, odmah sam morala parati čitav šav. I često se do¬ 
godilo, da sam parala po dva i tri puta već sasvim gotov 
šav. Ja na njemu ne vidim nikakve mane, čini mi se i ravan 
i jednak, da ne može biti ljepši. Ali u tete Jetike oči kao 
u risa i ona je vidjela, što nitko nije na prvi pogled ni pri¬ 
mijetio. Koliko puta sam dobila po prstima! 

— Zar ove zlatne prste su bile one tvoje mučiteljice? 
Sirota moja mamica. Baš su bile zločeste ta teta Jetika 
i baka. 

— Ne dao Bog, da tako misliš, dijete moje, — ozbiljno 
odbije mama. Da nijesu bile tako stroge, kuda bih ja danas 
s vama troma? Da ne znam šivati, kako treba, tko bi vama 
svima posašio haljine, rublje i ostalo potrebno ruho? Ta¬ 
tina plaća ne bi dosegla da se naplati još i švelja. A da ja 
ne umijem, išli bismo svi poderani. Valjalo mi ljubiti svaku 
stopu i svaki prst na rukama moje stroge, ali dobre tetke 
i bake. 

Anica malo postiđeno pozašuti. Pošto je jedno vrijeme 
s najvećim pregaranjem nizala zabodljaje trudeći se, da 
izađu što jednakiji i ljepši, počne opet. 

‘— A je T mama, a kako je samo ona tvoja slijepa 
baka mogla da te uči šivati? Kako je mogla da zna, valja li 
ili ne valja, što si sašila, kad je bila slijepa i nije vidjela? 

— Oho, i te kako je ona vidjela! Nije vidjela očima, 
ali zato je ona viđala ušima i prstima bolje, nego mi drugi 
na dva oka. Prstima pipala i napipala sve što je htjela da 
zna i da vidi, ušima je slušala i čula, i ništa se od nje nije 
moglo kriti. Sve je znala, štogod se u kući događalo 
s jednog kraja do drugoga. 

— Oha, mamice, o tome mi moraš pričati, — pri- 
makne se Anica stolicom bliže i s razbudjelim zanima¬ 
njem pogleda mamicu u lice. 

— Mogu, ali valja da se marljivo šije, — pristane 
mama, — marljivo i lijepo. 

— I marljivo i lijepo, — obeća Anica i uzvrpolji se 
kao vjetar oko svoga švela. — Da vidiš, kako će to sada 
ići, kao naslikano. Ali moraš pričati iz početka, iz prvog 
najprvijeg početka, pa s kraja na kraj. Čula sam ja već 
štošta o tvojoj baki, ali sve onako napreskokce. A ja volim 
pripovijest, kad teče redom. 

Mama se namjesti, da obamiće zapućak, te tako je 
stroj mirovao i sobom se opet prostrla tišina. Napolju se 
nastavljala igra. Anica je časom slušala prazničko ve¬ 
selje braće svoje i njihovih drugova, ali bez želje, da su¬ 
djeluje. Jer se tu njoj sada sprema nešto mnogo bolje. 
Mama će pričati, i ona sada samo čeka, dok mama počne. 

— Ajde, mamice, počni već jednom. Pričaj, kako je 
bilo, kad si ti bila mala. Znaš, ja nikako ne mogu zami¬ 
sliti, da si i ti bila kao ja mala. I uopće, kako je sve bilo, 
kad mene još nije bilo na svijetu. 

Majka se prene iz kratka razmišljanja. Možda se 
upravo bila zavezla u te prošle dane, kad je bila dijete 
i bez brige provodila zlatne danke djetinjstva. Jer neka 
je i rada i posla i briga sada, ono davno djetinjstvo ipak 
zlatno je doba ljudskoga života i svaki ga se čovjek naj¬ 
radije sjeća i sa zadovoljstvom i s ganućem. 

— Kako je bilo? — odgovori mama. — Pa bilo je 
isto kao i sada, samo malo drugačije. 

Tu se mama opet malo zamisli. Ali kćerka ne po¬ 
pušta. 

— A, mamice, kako je bilo još? — zaintači. 

— Šta još! — nasmije se mama. 

— No ta pričaj već jednom! — mazila se Anica. 

— Gdje da počnem? 

— Tamo, kako te je tvoja kuma ukrala i odvezla 
k tvome djedu i baki — podsjeti Anica. 

— Dakle dobro, — prihvati mama. — To sam ti se ja 
onaj dan našla na drugoj strani široke ceste, kuda se išlo 
k vodi. Ukrala sam se od kuće, kad nitko nije pazio na 
me, pa otumarala dolje k rijeci, gdje su na velikoj zelenoj 
livadi pasle guske. Pošla ja tobože po naše jato. Uto guske 
već krenule kuci. Guscarica s dugačkim prutom goni ih 
pred sobom. Napuni se široka cesta bijelim jatima, ga¬ 
kanjem i silnom prašinom. Kad iznenada nasrne stado 
volova pa među guske. Razleti se živad na sve strane, a 
ja ostala nasred ceste i ne znam, šta ću. Stanem i gledam, 
šta će sad biti. I ne bojim se nimalo. Uto se jedan vo 
ispred drugih zatrči spram mene, zaigra nogama, zavitla 
repom, sagne glavu s onim golemim rogovima i strašno 
ričući nasrne na me, digne me na rogove, uzbaci glavom 
u vis i prebaci me preko sebe pa otrči dalje... 

- Jao, mamice! vrisne Anica zaprepašćena i po¬ 
grabi mamu za lakat. 

Jest, bilo je onda i jauka i vrištanja, kad se od¬ 
jednom opet nađoh usred prašne ceste, a oko mene loma- 
tali volujski papci, prašina se pušila, a volovi rikali. 

I ni jesu te pregazili? — pita Anica puna tjeskobe. 

— Jesu pregazili, no nijesu pogazili. Ništa mi se 
nije dogodilo, osim što sam bila sva zaprašena, čak i usta 
su bila puna prašine. Izgleda, da djeca ponekad imaju i 
po dva anđela čuvara. Jer je pravo čudo, da sam ostala 
zdrava i čitava. Ama ni dotakli me se nijesu volovi. 

A tvoja mama, šta je ona rekla? Je li se prepala? 

— No ona me doduše digla sa ceste, i htjela me je za 
kaznu istući, ali nije dala kuma, koja nam je onaj dan 
došla u pohode. I tu se još sjećam, kako su me strpali u 
kočiju pod pokrovac i zabranili mi, da se nikako ne 
javim, govoreći, da ću se s kumom odvesti k djedu i baki 
i tetkama. 

— Ja jedva dočekala. Ta nikad ljepše nego voziti se. 
Te ja se stisnem kumi do nogu i utajim se, što sam bolje 
mogla. Čujem, kako se kuma oprašta s majkom i ocem, a 
onda odjedared zovne tata: 

— Marice, gdje si? Amo te, da se oprostiš s kumom. 

Ja hoću da se odazovem i zaviknem: 

— Evo me! — i hoću da promolim glavu ispod kože. 
Ali me kuma rukom čvrsto stisne među koljena. I dok se 
ona namještala, načini se mali režak na pokrovcu i ja 
jedan hip ugledam oca na pragu gdje stoji, glavu okrenuo 
u kuću i govori: 

— Gdje je samo to dijete? 

— Ta pusti je, — odgovori mu mati. 

A ja se još bolje sakrila i tiho se nasmijala, jer sam 
tvrdo mislila, da je pusta šala i da se to tata sa mnom igra 
skrivača. 

Onda se otac okrenuo opet spram kočije i tako ga 
još i danas gledam pred sobom, kadgod ga se sjetim. Bio 
je visok i imao je malu plavu bradu i sjajne modre oči. 
Lice mu je bilo nasmijano, ali meni se ipak činilo, kao da 
je bilo malo zabrinuto i tužno. I to je bilo posljednji put, 
što sam vidjela svoga oca. Malo zatim umro je. Poslije 
sam istom razumjela, da ono nije bila šala, nego ozbiljna 
otmica. 

— Ali zašto su te oteli? Sigurno je bilo žao djedu za 
tobom, svojim djetetom, kad je bio zabrinut i tužan. 

— Moja je majka imala veliko gospodarstvo, — pri¬ 
čala mama, — pa nije mogla da nas djecu nadzire, kako 
je ona htjela i mislila, da bi valjalo. Osim toga u selu 
nije bilo škole, svijet neuglađen, pa se bojala, da ne po- 
divljamo. I zato je odlučila, da se rastane s nama, čim 
malo odrastemo. Najprije otpravi moju sestru, tvoju tetku 
Lujzu, a sad sam ja došla na red. Ali jer sam bila ljubi- 

mica tate, nije on mene nikako htio da da. I često je znao 
govoriti mojoj majci: 

— Ali da znaš, Marice ne dam od sebe. 

I zato me je tajno otpravila s kumom. 

— A je 1 ti bilo žao ostaviti tatu i mamu? — pita 
Anica sućutno. 

— Šta razumije dijete od pet godina. Djeca brzo za¬ 
boravljaju. A na djedovini bila je puna kuća mladeži 
svake dobi. Tetke i ujaci svi još mladi — sedmero na 
broju dočekali me i tetošili, pa i nijesam osjetila, da 
ni jesam kod majke. Onda su poslije nekoliko godina 
došle još dvije djevojčice vršnjakinje moje, što ih je moj 
djed uzeo u kuću, kad su iza nagle smrti oca i matere 
ostale bez igdje ikoga svoga. 

Aha, to su bile Ida i Berta, što si im jednom nešto 
kazala. Šta je to samo bilo? — uleti Anica materi u riječ. 

Ded pričaj, kako ste se ono porječkale! 

Kako? Onako po dječinski, ludo i nepromišljeno, — 
odvrati mama. Onako, kako ne valja, i zbog čega se 
čovjek kaje, kad dođe k pameti. 

J e 1 da, one su se pred tobom nešto hvalile, ■— po¬ 
ticala Anica mamu na pričanje, — da su one tobože ka¬ 
petanske kćeri... 

Pa i bile su, — potvrdi mama. — Otac im je bio 
komandant satnije, što je ležala u našem iselu. Stanovali 
smo kuća uz kuću, pa smo se zajedno igrale, i one su 
dvije vazdan bile kod nas. 

I tako se jednom prepirasmo — kao luda djeca — o 
gospodstvu naših roditelja, i jedna od njih rekla, da su 
one otmjenije od nas, jer im je otac časnik, a mi smo 
samo kćeri bilježnika. Onda ja, ljuta i brzopleta, od¬ 
brusim joj: »Ih, da te zemlja ne vuče k sebi, poletjela bi. 
Ako smo samo i bilježničke kćeri a vas dvije kapetanske, 
moglo bi se i pored vaše kapetanije desiti, da spadnete 

na milost naše kuće.« To dakako nije bilo ni pametno ni 
lijepo. I sada je to bila silna uvreda. Riječ po riječ, i mi 
se živo popravdale. One nas tuže svojoj majci, saznala i 
naša baka, pa odmah mene preda se i stane me karati, 
kako je to ružno bilo od mene, i da ne valja vrijeđati 
nikoga. Onda ja dabome zaplačem, zašto su one tako 
gizdave i ohole kao paunice. I opet će baka: šta me se 
tiče, kakav je tko, neka gledam na se i neka metem pred 
svojim vratima. Ja iznova hoću da se opravdam i zain- 
tačim, da su one nas uvrijedile i osramotile. I baka mene 
čvrsto za ruku: dok se čovjek sam ne osramoti, nitko ga 
ne osramoti! I ako se tu tko osramotio, a to sam ja ovom 
neljubaznom besjedom. Morala sam ih moliti za opro- 
štenje. Ali one nijesu sa mnom htjele više ni da govore 
niti su oprostile. Malo potom se odselile s roditeljima. Uto 
bukne buna i otac im pao u boju, a materi od tuge neko¬ 
liko dana iza toga puklo srce. 

— Joj, mamice, — uzvikne Anica, — sirota djeca! 
Pa šta je bilo dalje? 

— To se dogodilo daleko od našega sela, — nastavi 
mati. — Dobije moj djed pismo od sina, moga ujaka, koji 
je isto bio u vojsci, neka odmah dođe po Idu i Bertu, jer 
su sirotice ostale same samcate. To djed i učini. Odveze 
se u Arad kolima i dovede djevojčice i primili smo ih kao 
svoje rođene. Baka ih je tješila, govoreći, da Bog počesto 
zatvara jedna vrata i otvori stotinu. I njima će se jednom 
nasmijati sreća. I doista, kad su poodrasle, lijepo su se 
udale i udomile u lijepim kućama. 

— O, i jesi 1 im kadgod rekla, kako se ono ispunilo, 
što si im ti kazala? — zanagli Anica. 

— Kuda ti pamet? A zar se takova šta kaže, pa još 
nesretnicima? No to bi baš ružno bilo. Nasuprot, bilo 
me je sada zazbilja stid, kadgod sam se sjećala onih ne- 

promišljenih riječi, i sve sam nastojala, da im učinim 
što više ljubavi, samo da ih se one ne sjete. 

— No sada vas je bila kuća puna, — dovrgne Anica, 
— dvanaestoro djece, Bogo moj, čitava četa. 

— Hvala Bogu, i sve zdravo i živo, potvrdi mama. 
Malo po tom našlo se i trinaesto pred kućnim pragom. 
Ostavili nekakovi putnici komedijaši novorođenče i ni 
pred čijom kućom, nego opet pred našom. Primili i ovo 
nahoče pa ga hranili s ostalima. Svijet je na nas graknuo, 
jer kapetanove nijesu voljeli, bili su nekud odviše oholi, 
a za nahoče su govorili, da će u selo donijeti nesreću, jer 
je tobože vražje. Ne mare djed i baka, šta svijet na¬ 
klapa, nego primili za Boga siroče, kako treba. Tako je 
moja djedovina izišla na glas kao utočište nesretnika i 
sirota. Tko je god što trebao, došao k nama, i davalo se 
i dijelilo i nikada desnica nije pitala, šta daje ljevica. 

— A kaka je tvoja baka bila? — upita Anica, pošto 
je mama neko vrijeme šutjela. <— Pričaj o njoj, kako te 
je učila šiti. Jesu 1 ono zazbilja bile velike košulje, i baš 
dvanaest? 

— To tebi ne će nikako u glavu, je li? — nasmije se 
mama. — Nije ni čudo. U moje se doba djevojke drugo- 
jačije odgajale nego danas. Onda se nije puno iz knjiga 
učilo, ali se više radilo po kući i gospodarstvu. Čim sam 
mogla prihvatiti iglu među prste, upregoše me u posao. 
Teta Jetika skrojila košulje od najfinijeg platna, tutne 
mi u ruke švelo, pokaže, kako se izvlači žica, kako se nižu 
zabodljaji, pa onda pođe za poslom, a mene prepusti 
mome šivanju i sudbini. Izvlačim ja žice, sve mi prsti 
trnu, pa onda bockaj zabodljaje, znoj me oblijeva od 
muke... 

— Baš kao i mene! Vidiš, mama, vidiš sada, koliko se 
ja mučim? — vikne Anica. 

— Vidim, sinko. Ali slušaj dalje, pa onda sudi. 
Poslije jednoga sata vrati se teta, da vidi, koliko sam na¬ 
redila. Kad tamo, zabodljaji se svakojako nakrivili, šav 
krivudao, od znoja platno uprljano. Teta onda nemilice 
bije po prstima i ja moram parati i iznova šiti, Bog te 
pita koliko puta iznova. I dakako švelo izlazilo sve ruž¬ 
nije, uprljano, izgužvano, teta sve jače grdi i puca po 
prstima, a ja plačem, jer igla nikada ne zabode tamo, 
gdje bi trebala, nego se skliže sad na jednu stranu, sad 
na drugu. 

— Mama, sirota moja mama! — sažali se Anici i 
uvuče se mami glavom u krilo pa stane ljubiti mamine 
ruke. — Ipak je bolja jedna mama nego deset tetaka. Baš 
je bila okrutna teta Jetika. 

— Šuti i slušaj. Jednom baka imala razgovor s tetom 
Jetikom i poslije toga morala sam da sjedim s poslom kod 
bakina prozora i kad sašijem komadićak, moram ga baki 
pokazati, i ona onda »gleda«, t. j. pipa prstima zabodljaje 
i šavove i rubove i odmah zna, ako gdjegod i najmanje 
nešto ne valja. Čak ona osjeti, ako je koji zabodljaj veći 
od drugoga. I lijepo kaže, kako ću ispraviti. I kad sam 
napravila prvi šav bez pogrješke, baka me pohvali, i ja 
onda veselo šila, što sam ljepše znala, i naskoro budu mi 
šavovi ravni i jednaki. 

— Tako ću i ja, mamice, čim me prvi put pohvališ! ‘— 
našali se Anica. — Ali pričaj, šta je bilo dalje. 

— No evo, šta je. Sjedimo nas dvije ovako kao ja 
i ti, ja šivajući, baka pletući čarape za čitavu kuću. 

— Aula! Pa kako je mogla da »vidi« čarapu? Tu 
treba da se koješta dobro zna, na primjer koliko se očica 
oduzima. Pa onda peta! Petu plesti, to je ipak nešto vrlo 
teško, i pogoditi, da bude kako treba. Ne možda kao 
vreća ili torba, nego onako upravo pristala kapa za petu. 


129 


Dusi domaćeg ognjišta g 




— Sve ti to baka pipa prstima, broji očice, i sve 
pamti, te sjutra sasvim tačno zna, gdje je prestala i plete 
dalje kao ništa. 

— Ali kad spadne koje okašce pa uteče duboko? 

— I njega će ona uhvatiti. Nema ti tu uteći samo 
onako. Nekad joj ispane iz ruke igla pa se otkotrlja na 
zemlju. Ja dabome jedva dočekala, da se malo maknem sa 
stolice, pa uzmem tražiti. Pužem po podu, rastežem uko¬ 
čene noge i ruke i podulje ne nađem igle. Baka nestr¬ 
pljivo pita, šta tako dugo tražim, ta igla valjda nije 
utekla u drugo selo. Te ona sad nogom zastruže po podu 
i napipa iglu, prije nego što je ja kraj živih očiju ugle¬ 
dam. Čak i šivaću iglu našla bi, gdje je nitko ne nađe. 
Mi se čudimo, a baka nas uči i govori: »Vi mlađi ne mi¬ 
slite, kad štogod tražite, zaboravite kud što metnete, zato 
i zametnete stvari i ne možete naći. Smetaju vas oči, ras- 
tresuju vas i zato ne vidite. 

— Baš je to čudno, — uzvikne Anica. — I meni se 
više puta čini, da ja bolje vidim neku stvar, kad zatvorim 
oči, nego kad ih imam otvorene. 

— No vidiš. Tako je i moja baka gledala prstima i 
pameću, — nastavi mama. 

Ona je sve nosila u pameti, štogod je jednom čula i 
saznala. I kad je tkogod htio nešto da zna, samo ode pi¬ 
tati baku. Baka je vodila brigu o svoj kući. Znala je za 
svaku stvarcu, gdje se nahođi, i sama bi je našla, kad 
nitko nije mogao. Odmah bi osjetila tuđu ruku u orma¬ 
rima, gdje se čuvalo rublje i kućno ruho. Naređivala sve 
poslove u gospodarstvu, od najmanjeg do najtežeg u polju 
i vinogradu. Vodila je tačne račune o izdacima i priho¬ 
dima, koliko se na pr. zobi izdavalo kočijašu, koliko će 
trebati za nadničare nadnice, čak znala je, gdje je i ko¬ 
liko je koja koka snesla jaja. 

\ — O Bogo dragi, kako je samo sve to mogla da po- 

pamti, — čudi se Anica. 

— Eto, tako. Svi smo mi njoj morali svaki dan pri¬ 
laziti i kazivati, što je tko uradio, — nastavi mama, — ili 
nas je i sama zazvala i zapitkivala o ovome, o onome, sje¬ 
tila nas, opominjala, poticala. 

— To ti je tvoja baka bila baš kao matica među pče¬ 
lama! — dosjeti se Anica veselo i pljesne rukama. — 
Znaš, mamice, gospođica mi je učiteljica pričala o pče¬ 
lama i kako njihova kraljica drži čitavu državu pčela na 
uzdi, makar ona nikada nije izlazila iz pčelca. 

— Bit će tako nekako, — pristane mama i dalje se 
zaveze u pričanje. — I ništa se našoj baki nije moglo za¬ 
tajiti, ama čak ni ono, što je tko mislio. I Bože sačuvaj 
lagati. Toga naprosto nema. A kad koga pokara, to je 
upravo bilo, kao da sam dragi Bog kara. I njena sljepoća 
nimalo je nije smetala u slobodnu kretanju. Sa svojim 
štapom obilazila je po svoj kući, po dvorištu, po stajama, 
bašči, svuda. Hranila živad, hvatala kokoši, koje su joj 
bez straha prilazile, sjedale joj na krilo, penjale se na ra¬ 
mena. I poznavala ih je i po glasu i po per ju. Obično sam 
je ja morala pratiti, ali ne da je podupirem u hodanju, 
nego sam joj morala pričati o svakoj kokoši, patki ili 
drugoj živini, kakve je boje, dodavala joj, da je opipa 
i onda ih je ona zapamtila i drugi put poznala po glasu. 
Pričala sam joj o nosiljama, koliko je koja na dan snijela 
jaja, i gdje joj je leglo i morala sam jaja kupiti i njoj 
donositi. Ona ih je prebrojala i onda su se spremila. I 
sjećam se dobro, kako me je jednom zbog jaja isprašila, 
ama baš ljudski, — nasmije se mama iznenada. 

— Mama, mamice, a tko je tebe smio tući? — bunila 
se Anica, ali joj je ipak nekako godilo znati, da je i njena 
mama bila nekad mala i zločesta i trebala »šibe«, taj je¬ 
dini lijek od te djetinje bolesti »zločestoće«. 


* 

— Što ćeš, desilo se i meni koji put, da sam morala 
okusiti slanu tetu, šibu brezovu, — prihvati mama po¬ 
novo. To valjda tako mora biti, od toga kao da djeca bolje 
rastu i ljepše napreduju. Kad me je ono kuma moja do¬ 
vela u djedovu kuću, odmah se sprijateljim s Bertom ka¬ 
petanovom. Ta ja onako još na po divlja, kako sam radila 
kod kuće, vazdan hoću da vrludam napolju, penjem se po 
stablima, na tavan i sjenik i po krovovima. A Berta svuda 
sa mnom. I u to doba učinim u jednom danu dva strašna 
nedjela. Nađemo nas dvije na sjeniku gnijezdo puno jaja, 
pa njima zamijesile od prašine kolač. Nanjuši teta Jetika, 
pa udri u grdnju i hoće da me bije. A mene se donle još 
nitko nije šibom dotakao. Istrgnem se teti iz ruke pa bjež. 
Popnem se na vrh najvišega jablana u našem dvorištu, što 
je stajao s još dva druga kraj tarabe vrtne i tu se sad za- 
njišem i zakukuričem, da se sva kuća strčala i od straha 
lamala rukama. A ja gore vrištim i pjevam od puste ra¬ 
dosti, što sam tako visoko nad ovima i nad kućom i nad 
čitavim selom čak i nad samim tornjem crkvenim, i oni 
dolje ništa mi ne mogu, jer nitko ne smije k meni gore. 
Teta Jetika grdi i prijeti, teta Betika plače i zaklinje, da 
siđem, svi se uzvikali, zovu, mite. A ja ništa, ne dam se 
ni osoliti. Najposlije odu po baku. Dođe baka, podštap- 
Ijena, uspravna kao kraljica, stroga u licu, slijepe oči 
podigla put mene i zavikne, da mi se činilo kao da je za- 
svirala trublja sudnjega dana. 

— Marice, s mjesta da si sišla! 

I učini mi se, kao da raste, raste, Bogo moj, i sve je 
veća i sad će dokučiti vrh jablana. A onda teško meni. 
Te ja bez glasa s grane na granu niz jablan, ostavim po¬ 
lovicu haljine na drvetu i dolje me dočekaju ne znam 
koliko ruku pa odnesu baki. Baka mene šuteći za lakat 
odvede u kuću i zatvori se sa mnom u svojoj sobi. Sve se 
to događalo tako svečano, da su mi neprestance prolazili 

trnci od glave do pete. Bila sam čvrsto uvjerena, da ona 
onoga dana i nije bila slijepa i da je sve vidjela, jer me je 
tako oštro gledala svojim ugaslim očima, kako gledaju 
samo ljudi zdravih očiju. 

— Pa šta je onda bilo? — zapita Anica sva zadihana 
od radoznalosti i saučešća. 

— No to možeš i sama zamisliti, — nasmjehne se 
mama. — Bilo je svega, to se zna. Ali ja sam bila tako za¬ 
čuđena i čisto bih rekla ukočena od svečanog držanja 
bakina, da nijesam ni' pisnula. Istom kad je sve bilo go¬ 
tovo, baka me uzela na krilo pa me počela učiti, kako je 
to bilo ružno, šta sam učinila i da moram biti dobra i va¬ 
ljana inače me nitko ne će voljeti, onda sam se istom 
rasplakala i zajaukala. I sada me baka stala milovati, 
ljubiti i govorila mi, kako i dragi Bog onoga kara, koga 
miluje, i da će sve proći, kao da ništa nije ni bilo. I od¬ 
onda ja bih sebi prije odsjekla ruku, nego da bih štogod 
učinila preko volje bakine. Uvijek sam bila uz nju, dvo¬ 
rila je i pratila na njenim šetnjama po kući i izvan kuće. 
I baka mi je bila i mati i učiteljica i hraniteljica i hrani¬ 
teljica, naročito hraniteljica i od prestroge tete Jetike i 
od predobre tete Betike, koja bi me svojim prekomjer¬ 
nim popuštanjem i maženjem sigurno bila pokvarila. Baka 
me učila i čitati i pisati i svoje školske zadaće morala sam 
svršavati pod njezinim nadzorom. Je li, to ti se čudno čini? 
No bilo je zazbilja tako. Kad sam pisala zadaću, morala 
sam na glas čitati svako slovo i riječ, što sam napisala, i 
odmah bi me ispravila, ako što nije valjalo. I znala je, 
kad treba da se piše veliko početno slovo, kada zarez ili 
točka i drugo. Isto me je ispitivala i katekizam. Najprije 
pročitam na glas pitanje i odgovor, onda ona uzme knjigu, 
pokrije rukom list i sad ona riječ po riječ kaže pitanje, 
a ja moram da odgovaram. Ako ne znam, baka ispravi 
taman kao što stoji u knjizi. Poslije, kad sam već bila 

malo veća i bolje znala, morala sam joj čitati iz njezina 
molitvenika, iz svetoga pisma i iz drugih knjiga, kojih je 
u nje bilo podosta. Inače su joj čitale tete, obično uvečer 
zimi, osobito teta Jetika, a knjige su joj slali sinovi, moji 
ujaci, koji su bili na naukama u Beču i Pešti. Dogodilo 
se, da čitačica nije razumjela, što je čitala. Onda baka 
uzme tumačiti. I znala je sve, razumjela se u svakakve 
nauke i znanosti. Znala je dobro nekolike jezike. Govorila 
je savršeno njemački i madžarski, ponešto francuski i 
hrvatski, a razumjela je latinski i rumunjski. S gospo¬ 
dom se mogla razgovarati o svemu, pa su ova često rekla, 
da je baka filozof i da je dokučila mudrost života bolje 
nego mnoga učena glava. U mladosti i poslije, dok je 
imala još zdrave oči, čitala je strastveno, pa joj je bila 
najveća muka u njenome sljepilu, što je bila upućena na 
ono nekoliko časova, što su joj dospjeli drugi čitati. Kad¬ 
što i ona koju knjigu ili stranicu nije razumjela. Onda 
bi govorila: 

— Pusti, Boga ti, to nije vrijedno ni znati, što čovjek 
ne razumije. Okreni, čitaj dalje ... 

Ovako pričajući o starim vremenima mama obami- 
tala zapućak za zapućkom, a sada malo stala, da otpočine. 
Učini se Anici dugačka stanka, te ona iznova potakne 
mamu. 

— Mama, pričaj dalje, znaš o tom, kako je tvoja 
baka oslijepila. 

— No hajde još to neka ti pričam, pa će biti za danas 
dosta i pričanja i šivanja. Ja svoju priču a ti svoj rubić 
da svršimo, pa onda kraj. Baš da vidimo, koja će prije. 

— Eh, mamice, to nije tako baš prav račun. Pričati 
je lakše i ide brže nego šivati. Kad pričaš, možeš svršiti, 
kadgod hoćeš, ali ja svoj šav ne mogu inače nego taman 
do kraja. 

Nasmije se mama pa će onda: 

— No šuti samo, ako ja prije svršim, onda ću ja 
svršiti tvoj šav. 

To je Anici bilo pravo i mama nastavi pričanje. 

— U moje doba nije bilo na selima zabava ni sijela 
za »bolje« ljude, baš kao ni danas, pa su zimi sa svojim 
kćerima odlazili na nekoliko sedmica u gradove i veća 
mjesta, da ih izvedu među svijet i tu da se na plesovima 
i drugim zabavama pomalo provesele. Tako se i moja 
baka jednih poklada odvezla s tetom Jetikom i Betikom 
u Pečuh. Kad je bilo veselje u punom jeku, odjednom 
pozli mojoj baki, i pošto je dovedoše u stan rodici, gdje 
su bili na konaku, drugo jutro osvane baka slijepa na 
obadva oka. Sad to ti je bila velika nesreća i žalost, to se 
zna. Vodili baku od liječnika do liječnika u Beč i u Peštu, 
ali nijedan nije joj znao pomoći. Baka osta potištena, da 
se ne da reći. Kukala dan i noć, proklinjala svoj udes, 
zatvorala se u svoju sobu i ni s kim nije htjela govoriti, 
nikoga nije preda se puštala. Sama sjedila i prepuštala 
se crnome očajanju zazivajući dan i noć smrt. U kući sve 
onijemjelo i oglušilo, kao da je mrtvac na odru. 

— U to doba dođu jednoga dana dvije duvne, ne 
znam već odakle, čini mi se iz Palestine. Proputovale su 
pola Evrope kupeći milodare za nekakovo sirotište u Je- 
rusalemu ili Betlehemu, ne znam više pravo. Kod nas su 
ostale tri dana. Sve to vrijeme bile su s bakom i s njom 
se puno na samu razgovarale, a kad su otišle, osta baka 
sasvim izmijenjena. To jest, postala je opet onakova, ka¬ 
kova je bila prije nego što je zadesila nesreća. Najprije 
joj moradoše dati kolovrat i počela je presti. Onda za 
izmjenu prihvati se plesti čarape. 

— I dobro je bilo. Počela se opet kretati po kući kao 
i prije. Sa štapom u ruci pogodila je svakamo, kamo je 
god smjerala, pa smo jedva i osjetili, da je u kući slijepac. 
I samo vrlo rijetko dala se voditi. I ulicom išla je, pa je 

nijesmo smjele voditi, samo što smo je naizmjence pratile 
nedjeljom u crkvu. To je obično bila moja služba i ja 
sam je vršila s velikim zadovoljstvom. Čitave sam se 
sedmice radovala tome času, kad sam smjela s bakom 
k misi, i nije bilo gizdavijega čeljadeta u našem selu od 
mene, kad sam s bakom išla uporedo niz ulicu. Na njoj 
šušti teška svila, preko haljine prebacila u tri roglja slo¬ 
ženu maramu od bijele svile, dugačke rese dosižu do ruba. 
Na glavi šešir širokih krila zarubio veliko bijelo lice i 
srebrne kose, sa svake strane u gužvicu savijene. Jasno 
modre oči kao dvije škude gledale slobodno oko sebe, baš 
kao da sve vide. Tako stupa uspravna, visoka, ponosna 
kao kraljica. Ljudi se ustavi jaju i pozdravljaju s velikim 
poštovanjem, a ona svakome prijazno odzdravi i nazivlje 
imenom, jer je svakoga poznavala po glasu. — I jako je 
voljela društvo pa skoro nikada i nije bila sama. Svaki 
dan, osobito u suton, dolazili znanci iz sela pa prosjedjeli 
kod bake u razgovoru. A bilo je i vazdan šale i smijeha 
oko bake. Ona kao da je u svojoj sljepoći izmišljala do¬ 
sjetke, da nasmije svoju okolinu. Svaki novi došljak u 
selo načinio bi posjetu kod bake, najprije u dvorcu kod 
vlastelina, onda kod nas. I svi su je voljeli i poštovali. 
Tkogod došao u kuću, najprije pita za staru gospođu, pri¬ 
lazi joj s poštovanjem, ljubi joj finu bijelu ruku i pred 
njom stoji skromnije nego i pred groficom, suprugom 
direktora carskih dobara. I to sam ti već rekla, da je 
umjela više jezika i nikako nije trpjela, da se s prezirom 
govori o ma kojem narodu ili vjeri. Osobito je voljela 
Slavene, bili to naši »Šokci« ili »bunjevci« iz Baranje ili 
Slovaci iz daleke Slovačke. Kad bi svake godine po neko- 
lilo puta dolazili loncokrpi ili staklari.. . 

— Aha, znam, to su drotari, što viču ulicama »krpati 
lonce, obluke praviti«, Dragoševi dobri prijatelji, — uleti 
Ariica u riječ majci. ' 

— Da, ona sirotinja iz dalekih krajeva, što nema 
čime da se prehrani u svojoj siromašnoj zemlji, pa obi¬ 
lazi po svijetu, trpi svakakve nevolje i nezgode i pošteno 
teče svoj tvrdi krušac. Njih smo morali naročito lijepo 
dočekivati. U velikom se gospodarstvu vazdan nađu koje- 
kakovi kvarovi, pa se znalo nakupiti posla i za nekoliko 
dana: razbijenih prozora, prepuklih lonaca, tava i pro- 
sulja. Tu ti onda krpo sjedi pod trijemom, plete mrežu 
gvozdenu oko lonaca a kraj njega baka u svojoj stolici 
opet plete čarapu pa se s njim razgovara slovački, ma¬ 
džarski i njemački i hrvatski ispremiješano. 

Tako ti je naša slijepa baka bila cijeloj kući duša, 
a selu razgovor. I pored svoje tužne sljepoće nije izgubila 
vezu sa svijetom oko sebe niti joj je duša tamnjela od 
njene nesreće. Štaviše, govorila bi često, otkad je oslije¬ 
pila, istom pravo sve »gleda« i »vidi« i u najljepšem liku, 
jer misli samo na lijepo i prijatno, a ne vidi ružno i 
nezgrapno, što život dnevni počesto sa sobom donosi. 
Ljudi su rekli, da je to pravo čudo, ali gospodin župnik 
kazao bi, da je to milost gospodina Boga, koji joj je njenu 
sljepoću ukrasio bistrim umom i podao joj čvrstu volju, 
i jak duh, koji se nije dao satrti sljepoćom ni sapeti oko¬ 
vima tjelesnih nedostataka. I ta snaga duševna bila je 
tako obilna, da je njom mogla i druge nadijeliti, i što je 
više dijelila, više se i množila i rasla. 

Je li tkogod imao na srcu kakvu tegobu, eto ti ga 
baki, da istrese pred nju brigu svoju. Izgledala mi je kao 
kakav starozavjetni sudija, kad bi rješavala raspre, svje- 
tovala, tješila, nekad i pokudila i opet pohvalila, a vazda 
pomagala i pomogla. Koliko li je samo svađa stišala i za¬ 
vađene izmirila i u porodici i u selu. 

Ali najviše je nas djecu zapanjilo, što baka nije samo 
znala, što jest nego čak i ono, što se imalo dogoditi. Una¬ 
prijed je pogađala, kad će se na prilikp kojemu od njene 

djece štogod desiti, osobito sinovima i kćerima u daleku 
svijetu. 

Pitamo mi baku, otkuda ona sve zna, a ona veli, da 
joj daje Bog u snu, da zna. Tako joj sinovi, moji ujaci, 
nijesu ništa mogli pred njom zatajiti. Sanje su joj kazi¬ 
vale, kad je koji zanemario nauke ili propao na ispitu 
ili čak, Bože pomozi, načinio dugove. Ničega se toliko nije 
žacala koliko dugova. Govorila bi, da voli živjeti o samom 
kruhu i vodi i oblačiti se u kostret, nego da se zaduži, pa 
bilo samo i za forintu. Vazda joj je bila na jeziku poslo¬ 
vica: Tko se ne oduži, taj se ne otuži! ili: Dug zao drug, 
Dug neplaćen, grijeh neoprbšten. Kad bi koji od sinova 
pišući kući u listu štogod vješto krio, baka bi već, dok je 
djed na glas čitao pismo, između riječi pogađala, da tu 
nešto nije u redu, i djedu nije dala mira, dok nije izvidio 
stvar. I doista, nikada se nije prevarila. Često bi moji 
ujaci govorili u po šale u po ziblje, da je njihova majka 
proročica i da vidi i kroz drvo i kroz kam i preko devet 
brda i dolina. Štaviše, vidjela je ona i svakome čak u 
dušu skroz i skroz. Samo je trebala da s kime probesjedi 
četvrt sata, i već je znala, kakve je ćudi, je li pametan ili 
glup, dobar ili zao. Rekla bi, da čuje po glasu, kakav je 
koji čovjek, jer u glasu zvoni čovječje srce. 

Jednom ona mene zapita, šta je maloj Ruži, krava- 
rici. Ne znam ja ništa, nitko ne zna, zdrava je i živa i eno 
je na dvorištu i radi svoj posao. Nema baka mira. Digne 
se i sa štapom odbata u stražnje dvorište, gdje Ruža muze 
krave. Baka s njom u razgovor i ne prođe nekoliko mi¬ 
nuta, iznenada zapita: 

— A šta ti plačeš, djevojko, koja ti je nevolja? 

— Pa ja ne plačem, — u čudu će Ruža, al onaj hip 
udri u suze. 

Baka je pusti da se isplače, a onda je prinudi, da 
kaže, šta joj je na srcu. I doista, krila je jednu tugu, za 

koju nitko nije znao. Otac njen ne će da se ona uda za 
momka, koga je voljela, jer je siromah, nego hoće da je 
prisili, da pođe za stara udovca, bogataša, koji će nju 
sirotu i bez miraza uzeti. A Ruža voli i umrijeti, nego da 
pođe za nedraga. Eto, to je baka osjetila i nanjušila i 
sada će ona i pomoći. 

Te odmah sjutradan moram je ja otpratiti u grad 
grofici. Slušam ja, kako baka vodi Ružinu stvar. Ispriča 
sve o Ruži, hvali je, da je čestita i valjana, ama sirota. 
I riječ po riječ naniže, da će ona Ruži pokloniti za opremu 
toliko košulja, toliko plahta i t. d., pa onda zapita groficu, 
koliko ona misli da da momku, koji je bio kmet na nje¬ 
zinu dobru. Sad i grofica ne može drugo jači je, nego pri¬ 
loži kravu i prase i šta ti ja već znam, i za nekoliko ne¬ 
djelja slavio se u našoj kući veseli pir. Ruža se sretno 
okućila i vjenčala. I nitko veseliji i sretniji od naše bake. 
Ona je vazdan samo o tome snovala, da sve bude zado¬ 
voljno oko nje. 

— Pa ipak je bila s tobom tako stroga, — naprči 
Anica usnice. 

— I hvala joj na tom do groba, — odvrati mama sve¬ 
čano. — S djecom treba strogosti, jer samo tako pripravlja 
se čovjek za tegobe života. 

Uto Anica sretno svršila svoj šav, ali učim, kao da 
još radi, jer je rada, da mama još priča. Sunce je upravo 
zašlo za bedemom i žarko se rumenilo ognjena neba pro¬ 
sulo po sobi. Mama počela spremati švelo ali Anica bocka 
dalje. 

— No, no, bit će za danas dosta, — rekne mama i 
uzme Aničin posao u ruke. — Vidi, prilično je dobro, 
skoro i vrlo dobro. — Anica je vesela od pohvale. 

— Lako je šivati, kad se priča. Ali de, mamice, još 
ćemo malo. Sad se istom lijepo sluša, kad se spusti suton, — 
tentala Anica i zavuče glavu majci na krilo. 

Mami je bilo pravo. Ona stane prstima šuškati po 
kćerinoj glavi i dok se polako počele spuštati večernje 
sjene, nastavi da niže stare uspomene. 

— Eto, tako je i baka voljela u suton sjedjeti i pri¬ 
čati. Ako i nije znala za razliku između svijetla i mraka, 
ali ona ju je osjećala. Znala je, kad je vedro, kada na- 
oblačeno, a mnogo je voljela sunce i prirodu. Čim osvanu 
bolji dani iza teške zime, ona je po čitav dan proboravila 
napolju. Imala je svoja naročita mjesta, gdje bi presje- 
djela neki dio dana. Za kiše pod trijemom slušala je, 
kako romoni voda sa strehe i bubnja po krovu. Za ljetne 
omare sjedjela je pod velikim orahom, koji je bio tako 
granat, da je prekrilio gotovo čitavo prednje dvorište. 
Pod njim je bila tako gusta hladovina, da ni najmanja 
zraka sunčana nije mogla probiti krov od mirisava lišća. 
Tu je ona svršavala različite poslove. Trijebila grah i 
grašak, ljuštila jabuke i orahe za savijaču. Tu je plela 
vječite čarape, »nadzirala« svu kuću i primala posjete. 
Izvan orahova hlada naokolo osvojila sunčana žega i u 
n j°j j e veselo cvalo svakojako cvijeće. Sjećam je se vazda 
i vidim baku najprije u bašči i sebe s njom. To su mi* 
bili najdraži časovi. Jer neka je baka bila i stroga i od 
svakoga zahtijevala, da svoj posao radi kako valja, opet 
je znala i kad treba da se počine. Do šest sati ljeti morala 
sam da šijem i da bockam, a onda sam je smjela pratiti u 
onu veliku bašču za kućom. I tu je ona sigurno i slobodno 
hodala od lijehe do lijehe, i točno je znala, gdje je što 
posijano. Bašča doduše nije bila uređena kao po grado¬ 
vima. Bila je prava seljačka bašča, u kojoj je sve raslo 
upoprijeko. To jest bio je neki red i u njoj, ali neki oso¬ 
biti red. Povrće i cvijeće bilo izmiješano i raslo zajedno 
u slozi i ljubavi, i nije se lučilo po gospodstvu i ljepoti. 

— Sjećam se osobito jednoga dana u kasnoj jeseni. 
Bila sam onda već poodrasla. A moglo je biti, da sam onda 

s bakom i bila posljednji put u bašči za njena života, pa 
mi je zato i ostao taj dan u pameti. Čitave nedjelje davila 
nas gusta magla, iako baš nije bilo kiše, ali je sumaglica 
sve pokrila. 

Malo se prošetale amo tamo po srednjoj stazi, a onda 
sjela pod jabuku. Odavle se mogao pregledati čitav vrt 
i naš i susjedni i dalje polja i njive, jer je naše mjesto 
bilo ponešto uzvisito. Morala sam sada baki kazati, kako 
izgleda bašča. Te ja njoj pričam, kako je sva izišla rašču¬ 
pana, operušana i gola kao prosjak, koji je nekad bio 
bogat, a sada u dronjcima pocrnio od siromaštine i tuge. 
Zelenilo utrnulo, učmalo lišće, gdje je zaostalo, visjelo 
kao krpe niz izlomljele stabljike. Požutjelo, po’rđalo lišće 
graha grčilo se i savijalo na prvome mrazu i mrtvo se 
oborilo niz trklje, koje su se pružile nakrivljene kao ko¬ 
sturovi spram siva jesenskoga neba. Ruže obezlistale, 
grančice trnovite tresle se na studeni i vapile za suncem, 
što se pri zapadu časom promolilo kroz pukotinu u obla¬ 
cima, da kao na rastanku još jednom obasjava tužne 
ostatke odbjegla ljeta. Iz pustoši obranih i opljačkanih 
greda kupusa, repe i luka crvenjela se još tu i tamo po 
koja zaostala i zaboravljena đurđija kao krvave mrlje, a 
bijele lijepe kate kao samrtničke svijeće drhtale na je¬ 
senskom zraku. Najčudniji bili su mi suncokreti, koji su 
svoja pocrnjela lica tužno sunovratili k zemlji pod bre¬ 
menom bijede i propadanja i činili mi se kao ljudi, koji 
su nekamo zalutali, pa sad stoje i ne znaju, na koju će 
stranu. $ 

'— Nato meni baka stane pričati, kako ima ljudi, koji 
vjeruju, da su neki cvjetovi i biljke zaklete ljudske duše, 
koje poradi svojih grijeha moraju prebivati u drugim 
bićima, dok se ne očiste. Zato baka nije nikada dopustila, 
da se bez potrebe trati bilje, još manje je trpjela, da se 
muče životinje, sve da i nije vjerovala u one bajke, nego 

je više od šale govorila, da i u biljci i živini valja pošto¬ 
vati stvorove božje. 

— Čuješ li, — pitala bi odjednom baka, — čuješ li, 
kako svira vjetar kroz ogoljelo granje voćaka, kako šušti 
po uvelom lišću kukuruze i uzdiše kroz travu i biljke? I 
to je glasnik božji, što nosi vijest od vlatka do vlatka i 
šapće u uši učmalome rašću i zakašnjelim cvjetovima, da 
je blizu kraj. 

I doista šušne sad blizu, sad dalje, tamo nešto prsne, 
ondje zapraska, sitno zvrkne u travi, u suhim bokorima, 
a kukuruzova batva ljuljaju se amo tamo, suncokreti gla¬ 
vinjanju zamotani u svoje lišće kao žene narikače u sa¬ 
mrtničkom plaštu. 

Ja sve tako slušam, i onda ona kaže upirući se pod- 
bratkom o svoj štap: 

— Tako je to, sinko moj. Sve to živi i izvija svoj 
vijek i radi kao i mi ljudi. A kad dođe vrijeme i presahne 
vrelo života, skloni se umorno k zemlji i vrati se majci 
svega života, zemljici crnoj. 

Te jeseni odvezla sam se teti Jetiki, a kad sam se na 
ljeto vratila, nije više bilo naše dobre bake na životu. I 
ona se sklonila u krilo majci, zemljici crnoj. 

STARI SAT 


Bio je sasvim prost i običan sat, kakovih je dandanas 
jedva još naći po kućama starijeg vijeka. Ništa na njemu 
nije ni osobito ni lijepo, štaviše, lice mu je bilo požutjelo 
i nagrđeno nekakvim sitnim i krupnim mrljama, u ko¬ 
jima ničije oko ne bi više prepoznalo kićene ružice i 
cvijeće, što mu je nekad krunilo čelo povrh onih dvanaest 
rimskih u okrug namještenih brojki, za onih dana, kad se 
i on dičio mladošću i novošću. Kada je to bilo, sjećala se 
jedino baka, a i to iz svoje najprve mladosti. A i onda već 
je bio podobrano prevalio visinu i sjaj svoga života. Jer 
je i onda već kroz dugačak niz godinica otkucavao sate 
— sitne i krupne — ne zna se kolikim već naraštajima 
prije bake. 

No on, koliko mu je god život brojio godine i dane, 
još je uvijek vršio svoje zvanje, kojemu je bio posvećen 
od svog postanka. To je činio još i onda, kada je poput 
mnogih stvari, živih i mrtvih, morao iskusiti istinu poslo¬ 
vice, stare a vječno mlade, da »hvala ljudska voda je 
vrh pijeska«, i po kojoj se svaka stvar — pošto je izvršila 
svoju dužnost, smatra ostarjelom i nepotrebnom, pa se 
mora ukloniti sa svijeta. Potiskuju je na sve niže položaje, 
dok je ne sklone u kakovu ropotariju, u kojoj može, ako 
ima čim i kako, još dalje da živi, a može i da umre zabo¬ 
ravljena, zabačena. 

Naš stari sat doduše još nije bio sasvim zrio za to 
posljednje utočište svih prolaznosti. On je, kako je gore 
rečeno, još mogao da radi i da vrši svoju prirodnu dužnost. 

Samo je i on tokom svojih dana morao postepeno da silazi 
niza stepenicu ljudske cijene. Tako je morao na priliku 
da ustupi svoje mjesto novome satu, sjajnoj i gizdavoj 
šetaljci u onoj, recimo, najodličnijoj odaji, gdje se kućna 
čeljad sastaje samo u naročite dane u godini na slave i 
svečanosti, a inače bila ostalo vrijeme zaključana i pre¬ 
puštena pustoj i otmjenoj samoći. Odavle bude premješten 
redom iz sobe u sobu za prebivanje, pa onda u sobu za 
spavanje. No i tu se prilično dugo održao i vjerno otku¬ 
cavao čas, kad treba lijegati i ustajati i uopće otpravljati 
poslove kućne i životne. Dok ga tako jednoga dana i 
odavle makoše. Ne znam pravo, zašto. Moglo je biti zbog 
toga, što je Anica počela noću da čujava svakakove gla¬ 
sove, tako na priliku, hodaju po sobi i mraku nekakve 
ćurke, jato ćuraka, pućkaju i čuje im se cupkanje nogu. 
I onda se Anica strašno boji, jer se i po danu boji purana 
— pa kako ne će noću? Mama veli, to je od sata, što na 
glas kuca. I zato je stari sat napokon stigao u kuhinju, 
pretposljednju stanicu na putu života. Tu ga namjeste u 
dubak između ormara i sobnih vrata. Ovdje je najmanje 
smetao a i njega je najmanje smetalo. 

Tome se premještaju najviše veselila Kristina. Naj¬ 
prije ga je oprezno i pomno očistila, onu pločicu na še¬ 
taljci osvjetlala, da se zbilja sjala kao malo sunce, a što 
nije mogla isto da učini i sa ona dva uteza, pa oni uza sve 
trljanje i struganje ostali zeleni kao krastavci, nije bila 
kriva ona, nego upravo ti krastavci sami, jer su valjda 
već odiskona takove boje i fele. I pošto ga je onda obje¬ 
sila o čvrstu kuku, digla vijkom krastavce, pa se sitnim 
zveckanjem spustili isto tako sjajno osvjetlani lanci, po¬ 
gleda Kristina zadovoljno u novoga druga, koji će odsada 
s njom dijeliti njezine časove i satove kuhinjske. 

Odonda stari sat vrši i dalje, čisto pomlađen i po¬ 
novljen, svoju životnu dužnost, točno i savjesno. Štaviše, 

svi su rekli, da sada ide i bolje i točnije pokazuje časove, 
nego dok je bio u dječjoj sobi. I čisto je skočio u cijeni 
svih ukućana, kao da je promjenom svoga položaja izišao 
i zanimljiviji i vredniji općenite pažnje. One dvije iskri¬ 
vljene ali sada pomno ovsjetlane kazaljke neopazice ali 
ustrajno kretale se dan i noć okolo naokolo i nefaljeno 
skrenule upravo na onu od dvanaest brojka u kolu vre¬ 
mena, koja je bila na redu, a da se nikada nijesu preva¬ 
rile, a šetaljka se ljuljala neumorno tamo amo, tamo amo, 
naznačujući koračaje vremena vjerno i čvrsto prateći ih 
jednoličnom pjesmom: tak, tak, kvrc, — tak, tak, kvrc. 
Ovo je kvrcanje vazda dodavao stari sat na svršetku sva¬ 
koga stiha svoje pjesme kao pripjevak ili kao kad se na 
kraju rečenice udari točka. I kadgod je bat udarao o 
zvonce da iskucava sat, zaorilo tako odlučno i razgovijetno 
po čitavoj kući, tako uvjerljivo i zapovjedno, da je odmah 
svak znao i osjetio, da je navlas toliko sati, koliko je 
iskucao. I može se mirno reći i bez pretjerivanja, da se 
čitava kuća upravljala i ravnala po njegovu kucanju i 
kazivanju. Po njemu se ustajalo, išlo u školu, u crkvu, 
vraćalo se kući, po njemu se pristavljala govedina, pekao 
kruh i kolači, po njemu se ručavalo i večeravalo, i kako je 
on izjutra dizao kućnu čeljad iz kreveta, tako ju je u 
veče i lijegao na počinak. Taman zakuca devet, i sve živo 
u krevet. ^ 

No makar je svak u kući bio tvrdo uvjeren o nepo¬ 
grešivosti staroga dobnika, da se ništa nije ni počinjalo 
u učiteljevoj kući, a da se nije pitao starkelja na zidu 
tamo za kuhinjskim ormarom, što on misli, ipak najviše 
je u nj vjerovala stara Kristina. Njoj nije mogla toliko 
da imponira ni nova šetalica u gostinjskoj sobi u onom 
sjajnom drvenom ormaru, što je pokazivala časove i ho¬ 
dala na svojoj sjajnoj i velikoj šetaljci i to samo u one 
dane, kad su se očekivali gosti, a i onda drugo pokazivala 

Dusi domaćeg ognjišta 10 








kazaljkom a drugo javljala kucanjem. Kristina nije imala 
mnogo poštovanja ni za tatin džepni sat srebrni, koji je 
imao čudnu naviku, da se po danu u džepu prsluka istr¬ 
čavao i vrijeme pokazivao prije nego je trebalo, a noću 
ležeći na ormaru, tako zaostajao da onda nije bdo staroga 
sata i njegove tačnosti, moglo je biti svasta. Na priliku 
prekasno bi se ustajalo i čak i u školu zakasnilo A to ne 
dai Bože! Jer onda Bože pomozi svima u kuci od tatine 
liutosti' Tako je stari sat svako jutro spašavao situaciju. 

I eto zato je on za Kristinu bio upravo nepogrešiv. Da 
nije tako bogobojazna, ona bi u nj vjerovala cak kao u 
Sveto Pismo. No zato je neograničeno izdovoljila svoje 
pouzdanje time, da je mislila, — kako su govorili u uci 
_ e se i samo crkveno zvono ravna po starom kuhinjskom 
satu, jer istom što bi on iskucao podne, ih sate Zdrave 
Marije ujutru i naveče, odmah zazvoni i crkva. Stavise, 
da nije sablažnjivo, moglo se još reci, da isto sunce po 

njemu izlazi i zalazi. „„u« 

I makar je stari sat živio najposlije u onom zaba¬ 
čenom kutu kuhinje, bilo ga je čuti po svoj kuci s kraja 
na kraj: na trijemu, na ulici, u školi. Naročito u školu 
Nigdje mu kucanje nije bilo tako željno dočekivano 
n školi. Jer kad izbije sat, znači, svršetak kakve školske 
mučice ili dosadice. A kad ne izbije, to jest, kad bi star 
sat zbog kakvegod zgode ili nezgode - a to ne dao Bog^ 
_ jednom zaboravio tući, onda odmah i u školi eto ti 
nezgoda. Gospodin učitelj u svojoj revnosti ne bi onda 
znao, kada da prestane učiti ili ispitivati - a to je naravno 
najgore od svega! — nego bi išao sve da je, učio i 1I ^ C1 ^ >1 
znojio se, da je bila strahota. Jer on je sve čekao, da od¬ 
bije sat, zaboravljajući da je i na njemu kakav takav 

luk, pa da ga izvuče i pogleda... 

Eto tako stari sat radi savjesno svoj zanat po danu, 
a dabome tako isto i po noći. Tu je on istom oživio i raz- 

vijao sve sposobnosti svoje ličnosti. Kad se sve stišalo i 
naokolo šve pozaspalo, sva kuća u mraku, trijem u mraku, 
dvorište puno pomrčine i debelih mrakova: u to gluho 
doba noći prijatno je stražu čuvalo kuckanje sata i smi¬ 
reno se slušalo marljivo i neumorno hodanje: tak, tak, 
kvrc, tak, tak, kvrc, pa se čak ni Anica nije više bojala 
ćuraka i purana, jer su zvuci sata u sobu dopirali mnogo 
ublaženi onom udaljenosti od nekoliko koračaja i čitavom 
debljinom zida. Slušalo se kao kakva jednolična i ne¬ 
opasna muzika ono tak-tak-kvrc, tak-tak-kvrc. I sve noćne 
strave ustručavale bi se izlaziti iz svojih legala pred 
budnim stražarom, što čuva sanje i broji časove govoreći, 
kako sve prolazi, i noćna mora i danja briga, i da ne treba 
odviše starati se o svom živovanju, jer nad svima drži 
svoju ruku zaštitnicu On, koji je gore! 

I kako smo već vidjeli, od svih u kući stari je sat naj¬ 
više prirastao srcu staroj Kristini. I zato je za nju i nje¬ 
govo kuckanje imalo i naročitije značenje. Dok je on bio 
drugima najposlije ipak samo sprava, što označuje od¬ 
sječke vremena od šezdeset do šezdeset minuta u satu, 
nekad ugodnih, nekad neugodnih, dotle je Kristini vrijedio 
čisto kao neko živo biće, bio joj drug, s kojim se razgo¬ 
varala, posavjetovala i po danu, a još više po noći. 

Naročito noću. Tu se onda stari sat pokazivao kao 
pravi prijatelj. Kristina jedva može da dočeka devet, kad 
se u učiteljevih svaki dan moralo u krevet. Naravno, u 
prvome redu djeca, onda sam gospodin. Najdulje smjele 
su da bdiju mama i Kristina, makar se čitav bogovetni dan 
kretale ruke i noge pa se umorile i poželjele odmora i 
sanka. A bdjele su naravski ne baš od volje nego uvijek 
od neke nevolje. Kristina mora još da očisti vojsku cipela, 
a da ne bi zaspala u tom potrebitom poslu — osobito po¬ 
gledom na Dragoševe čizmice, koje se — naopako! — mo¬ 
raju sjutradan sjati kao sunce, a to nije bila laka rabota 

kad se misli, kuda ih je i kojim sve putovima i stazama 
pronio — da dakle ne bi zaspala a i inače od unutrašnje 
potrebe svoje duše, molila je očenaše, nizala ih u nepre¬ 
gledne nizove, koji su se često ispremrsivali sa zdravo- 
marijama, a stari sat im davao vjernu pratnju svojim 
jednomjernim i spokojnim tak-tak-kvrc, tak-tak-kvrc! 
No a mama je još popravljala u sobi kojekakav kvar po 
turovima i koljenima hlača, po petama čarapa i vrlo je 
čudnovato, da se ona mjesta na dječjoj odjeći nikada ne 
mogu naučiti, da se ne deru. Nema dana da gdjegod ne 
zijevaju provalije i bezdani. 

A šta se tu i može, Bogo moj? Mama uzdiše i puna 
rezignacije udara krpu na zakrpu. Igla hoda amo tamo, 
lampa dobroćudno žmirucka i dijeli materinu brigu svije¬ 
tleći kako već zna i umije. Nekad puna sućuti, zapraska 
stijenj, kao da bi htio da zametne razgovor s brižnom 
roditeljkom, da joj skrati vrijeme i olakša breme. 

Tako prođu časovi noćni u miru i tišini, dok nije red, 
da se jedan dan spusti u more vječnosti. Onda stari pri- 
jačko iza ormara kuhinjsKOg pušta glas, da se mama sva 
stresla od iznenađenja: 

— Šta, naopako? Zar je već tako kasno? 

U kuhinji zvrči sat, huče, ropće i bije, kao da se ko¬ 
trljaju gvozdene kugle poj kaldrmi. iDeset, jedanaest — o 
Bogo moj — ta to je već i ponoć. Te brže bolje u krevet. 
Sjutra treba rano ustati, posla i brige, dužnosti nanovo 
čekaju ... U ime oca ... 

Kuća utone u mrak i tišinu. I kad je sve živo osvojio 
san, počne izlaziti iz zakutaka polako i tajanstveno čudna 
družba, laka i paučinasta, pa stane sukati čarobnu pređu. 
Oplete njom spavače, pa šara i čara slike i zgode vesele, 
tužne, lijepe i ružne, a spavači misle zbiljska je zbilja, 
istina prava. Te amo te tamo, muče se i naprežu, raduju 
se i srde, boje se i nadaju se, sve kao po danu. Dragoš 

tako ulovio za rep zeca pa ga vuče k sebi i veseo je, vesela 
mu majka. Ali zec se ne da. Ne da ni Dragoš. Čvrsto drži 
rep i vuče. Ali zec je jači, potegne, pa Dragoša sa sobom. 
Brdom i dolom ide divlja trka, preko drvlja i kamenja, 
po trnju i vodi. Jedva se više može, noge ne će da nose. 
Dragoš viče, ustavi ja, grozi se: 

— Drž’ zeca, stani... 

I probudi se. Nesta zeca kao dima na vjetru. Zamrmori 
junački lovac pa se okrene na drugu stranu i ponovo 
zaspi. v 

I Ćiri dusići sna udrobili sanak. Putuje po moru, 
otkriva nove zemlje. Diže se oluja, hoće more da progutne 
lađu. Voda se penje i sada će ih sve potopiti. Strah, užas, 
zapomaganje. Mama, mama! zagrgolji i probudi se. Hvala 
Bogu, ništa. Noć. Mir. Samo sat bdije i čuva spavače. 

Tak-tak-kvrc, tak-tak-kvrc. 

Sluša mama sve te noćne glasove, pa ustaje, da vidi, 
što to njenu djecu muči u snu. Obiđe ih, namješta, po¬ 
kriva, umiruje. Te opet natrag u svoj krevet da spava 
kao zec, u svaki hip gotova, da se na najmanji šuštanj 
probudi i bdije nad svima, što oko nje dišu. I slatko se 
spava pod okriljem majčine budnosti, slatko i sigurno. 
Jer kad je mama tu, onda niti zecovi prijete, niti more 
topi, sve zlo samo bježi. A mama bdi i spavajući. Ona čak 
i ne zna, što je to prospavati noć s kraja na kraj i na dušak. 
Ah da, pomisli i prekriži se, kada će i ona jednom probo¬ 
raviti noć bez brige? 

Tak-tak-kvrc, tak-tak-kvrc, veli stari sat kao da hoće 
da kaže: 

— Ta spavaj ti samo i odmaraj se, majčice, mučenice, 
evo ja bdim za sve vas i nad svima vama. 

— Hvala Bogu, istom su dva sata, možeš se do jutra 
još naspavati — pomisli mama a u kuhinji se Kristina 

prevrne na drugi bok i pomisli isto. Kristini noćni sanak 
ne bi ni po tako sladak bio, da se barem jedamput po noći 
ne probudi. A onda joj je drago, da zna koliko je sati. Voli, 
ako je još daleko do zore. Ali ako prevari san, pa sat 
uzme da otkucava krupniju uru, onda se uzdiše, zar je već 
toliko? To je osobito u ljetno doba, kad već u sitne sate 
počne svitati. 

I tu se lijepo vidi, kako stari sat ne upravlja samo 
s čeljađu u kući, nego čak i živina na dvoru po njemu se 
ravna. Tako kada stanu padati udarci na zvono pa kazuju 
vrijeme, i makar će ga i Kristina jednom predrijemati, 
ne će ga pijevac u kokošinjcu. Odmah isturi glavu i tresne 
krilima. Uistinu, tri su sata, valja zapjevati. Kristina će se 
zaufano probuditi na tu tresku, sve da je i prečula uda¬ 
ranje staroga sata iza ormara. 

— Sad će naš Zlatko, — pomisli ona. 

I taman: »Kukuriku!« Za njim se odmah javi onaj 
Riđan u doktorovu dvorištu, s kojim Zlatko često dijeli 
megdane. I još Riđan nije svršio, prihvati desni mu susjed, 
onaj, što mu je grlo promuklo kao prepukli lonac, pa se 
samo čuje prvi i posljednji glas njegove pjesme. Još je tu 
blizu Momićev, to će« reći podvornika realke Bijelko, što 
pjeva kao da jauče, tako su mu tužni i neveseli glasi. A 
sad tako redom pristaju ostali pjevači, kukuriču na sve 
strane i nose im se glasi preko svega grada i ma da je/ 
svaki imao svoj posebni, to sitan, to krupan, to jasan ili 
promukao, ali svi zajedno sastavili skladnu i pristalu mu¬ 
ziku. Kristina ih je sve poznavala po glasu, a nabrojila 
ih je taman devet. Ovaj deveti čak je tamo u sadžije blizu 
donjovaroških vrata, iza barutane. To je malen, gaćast 
pjevčić, malen ali grlat i bahat, pravi goso na svome 
dvoru, među svojim kokama. 

Kad se svršila pjevanka i svirka jutrenja, Kristina 
se prekriži i okrene na lijevo uho. Može se još koji čas 

prespavati. Stari će sat već podsjetiti, kad bude vrijeme 
ustati. 

Tako on dalje bdi i čuva uspavale trudbenike ljude 
sve do jutra. I kako po danu, čim svane, počnu za ljude 
nove brige i novi trudovi, tako i za naš stari dobnik prava 
njegova zadaća. Ništa ljudi ne rade, da tu ne bi i on imao 
svoga udjela u općem poslovanju, bilo kakove mu drago 
vrste. Kad se svrši bučno jutro i jurnjava pretpodneva i 
pošto se poručalo i suđe umilo, kuhjnja pospremila, a za 
onih blagoslovenih popodneva, kad su svi krupni kućni 
poslovi posvršavani, djeca u školi ili na drugom kraju 
grada, Bog te pita po kakvim svojim poslima, gospodin 
isto ili u školi ili na šetnji, mama u sobi klopoće na ši¬ 
vaćem stroju: onda ti vam Kristini osvanu časovi čista i 
nepomućena zadovoljstva. Unaokolo mir i tišina, nitko ne 
smeta, ne zove, ne buni, možeš da se sa svom dušom podaš 
višemu životu, koji u času nema sveze ni s čađavim lon¬ 
cima, ni s metlom, ni s kakvim niskim stvarima. Tu bla¬ 
ženu tišinu prekida, ili bolje rečeno, ispunjava jedino ono 
prijatno tak-tak-kvrc, tik-tak-kvrc, kojim stari sat javlja, 
da vrijeme ipak prolazi i da ne stoji usprkos mira i tišine. 
I u toj zvučnoj tišini i uz te jednomjerne glasove divno se 
može i da misli, misli. Kristinu nijesu mučile teške misli, 
niti je razbijala pamet kakvim velikim problemima. Ona 
je zapravo imala vrlo malo stvari, o kojima je redovito 
razmišljala. Ali o njima je mislila tako temeljito i sve¬ 
strano, kako je samo bolje mogla. A bilo ih je troje vrste: 
Dragi Bog, skrb za svoje gospodare i briga o svome poslu 
i zvanju. To trojstvo ispunjavalo je čitav njen misaoni 
život. 

1 tako vam ona sjedi za stolom i to su časovi, kada 
smije da se pozabavi sama sobom, smije, može i mora i za 
sebe da radi. Pred sobom razastrla pregače, suknje, rekle, 
sve potrebne popravka, naoruža se iglom, škarama i 

koncem pa u ime Božje udari krpu na zakrpu, a da nikada 
ne zaboravi prekrižiti se prije nego što će zabosti iglom 
u platno. 

— Slava Ocu i Sinu i Duhu svetome!- 

Stari sat odgovara veselo odobravajući: 

— Tako-tako-kvrc, tako-tako-kvrc! 

I onda tišina, mir, blaženstvo ... 

— Sveti Josipe, moli se za nas ... Navi jeke amen! ... 
Ne smijem zaboraviti, da još večeras otrijebim grah za 
sjutrašnji ručak... I kakve će to, Bog zna, cipele opet 
donijeti Dragoš? Sigurno će biti blatne. Jer Dragoš naići 
će na blato i usred najveće ljetne suše. Gdje ga samo 
nađe? .... 

I u tom svetom raspoloženju nastala jednoga dana 
mala pobuna. Ispod širom otvorenih vrata kuhinjskih izne¬ 
nada počelo nešto puzati. Puža oprezno, strašivo nešto 
malo crno, sjajno i strašno. Puža, stoji, puža, pa opet stane, 
kao da hoće da vidi, je li sve mirno. Onda se opet sakrije 
pod vratima, pa opet izmili, oprezno, oklijevajući, na 
otvoreno polje od crvenih cigala pa spram sredine kuhinje. 
I sad ne zna, na koju bi stranu, da li ravno pa dublje 
onamo, otkuda mami miris ognjišta i svega onoga, što se 
po ognjištu i oko njega radi, — ili će nalijevo k vratima 
sobnim. 

Tu se sada naglo prekinule i Kristinine misli. Usred 
očenaša. Tamo se nešto miče. Doista miče. Kristina očima 
strijelja preko naočara. I... 

— Ih, miši te izjeli! Zar vas još uvijek ima, gadovi 
nijedni? — vikne i što je brže mogla, papuču s noge pa na 
crnoga vraga. Ali ni on ne čeka. Još nije ni spazio ubojito 
oružje, već nagne bježati glavom bez obzira. Papuča za 
njim, ne pogodi, papuča drugom, pa trećom pljus amo, 
pljus tamo i to uvijek upravo onamo, gdje nije zlotvor. 
Pa se zametne očajna hajka dvonošca sa šestonošcem, boj 

nejednak, jer svak vidi, da se sa šest nogu brže trči nego 
s dvije, i to još već i ostarjele. 

Kristina se sva zapurila od žestoke borbe, mlati pa r 
pučom na sve strane, ali najposlije i pobijedi. Taman htio 
da se Švabo zavuče u rupu pod ognjištem, kad ga stigne 
huda sudbina. 

— Šta je, Kristina, s kime se vi to bijete? — pita 
mama iz sobe . 

— Ništa, ništa, milostiva. Bio je samo žohar. Došao iz 
dvorišta — kažem ja, da oni dolaze izvana. U kući ih više 
nema. Ali pokazat ću ja njima već put natrag. 

Tak-tak-kvrc, tak-tak-kvrc, potvrdi stari sat. 

Naravno, u kući nije moglo biti više ni jednoga. Nije 
li ih Kristina lani pa i proljetos sve potamanila, da ni¬ 
jedan nije ostao živ? I neka sada kažu i gospođe i sluš¬ 
kinje, da se ne daju istrijebiti trajno, i neka i sam go¬ 
spodin govori i neka se smije, koliko ga volja, da ih je 
toliko, te je njima podrovana čitava Slavonija, zemlja ple¬ 
menita — Kristina je dokazala, da se ipak može kuća od 
njih očistiti, ako im se nađe pravi lijek. 

I ona ga je doista i našla. I to se desilo, kako rekoh, 
proljetos. Čitava se porodica na tri dana odvezla u svatove 
na selo. Tri dana, tri čitava dana ostat će Kristina gospo¬ 
darom kuće. Zasnuje velebnu misao. Iznenadit će gospođu, 
obavit će veliko ljetno čišćenje sasvim sama. Nitko ne će 
smetati: ni djeca ni gospodin ni gospođa. Moći će da radi 
po svojoj glavi i sve očistiti. 

Vrijeme kao naručeno. Toplo, puno sunca i vjetra, 
upravo toliko, da iz kuće istjera sve zle duhove zimske, 
prašinu i vlagu i drugu nečistoću. Pošto svu kuću okrene 
s vrha do tala, sve opere, omete, otare, osvjetla, najposlije 
i kuhinju ponovi. Najprije stane tajanstveno i oprezno 
sipati nekakav zelen prašak u sve pukotine i rupice, nigdje 

ne ostavi prazno ni kolika je glava zabadače. I pri tome 
mrsila je nekakve nerazumljive riječi, biva kakovu 
kletvu, čaroliju — Bože prosti! — ili šta je već bilo. Sva¬ 
kako nešto, što je moralo da pojača snagu praška i da 
nefaljeno potamani gamad. 

Kad ujutru imala je šta i vidjeti! Sva kuhinja jedno 
bojno polje iza sretne bitke. Sve puno junačkih leševa, 
crn do crna. Bilo ih sigurno na stotine. A što su pucali, 
kad ih je bacila u vatru. Svaki Švabo — top! 

Poslije ove sjajne pobjede bila je prava šala okrečiti 
kuhinju i svu osvjetlati, da je sva pjevala od čistoće i 
blijeska. 

Mama je naravno bila ugodno iznenađena došavši na 
gotov posao. U znak zadovoljstva poklonila Kristini novu 
maramu za glavu. To je onda vrijedilo taman toliko koliko 
danas nov šešir, što se tiče troška, a što se tiče nadarenice, 
to je Kristina darak primila s toliko veselja i zahvalnosti, 
kao da je od pustoga zlata. Ni djeca ne htjedoše da za¬ 
ostanu za mamom, i svako »donijelo« po štogod iz gosti, 
mada je njih manje zanijela gotova kuća i da bi voljeli, 
da se ta komedija sa Švabama odigravala u njihovoj na¬ 
zočnosti. No kad nije bilo, neka i za ovaj put. Dadoše sa 
mnogo samopouzdanja svoje darove Kristini, jedno komad 
slatke pite s mnogo grožđica i badema, drugo tri neobično 
velike i rumene jabuke, a Dragoš se nad svima iskazao, 
jer se za volju svoje drage Kristine, — koja mu svaki dan 
tako divno osvjetlava čizmice, da se sjaju kao sunce! — 
dakle za volju Kristine rastao se s prekrasnom crvenom 
šklocom, što ju je dobio od staroga svata. On ima svoju 
finu britvicu sa dva noža pa mu škloca zasada još ne 
treba. Kristini često treba ovako malen nožić, kad hoće 
štogod da para ili drugo. Neka joj ga dakle, a njemu, 
ustreba li jednom ... 

— Je 1 te, Kristina, kad vama više ne treba, ili kad 
ja izgubim svoj nožić, dat ćete mi vašu šklocu? 

Dakle, kako rekoh, bilo je to na mamino veliko zado¬ 
voljstvo, što je našla kuću u najljepšem redu. No bilo je 
tom zgodom još jedno iznenađenje, kojega se Kristina 
nije rado sjećala, a kamoli da joj ga drugi spominje. 
Pošto porodica Kristinu svako na svoj način pohvali i na¬ 
gradi za njenu marljivost, kad al podigne se iznenada 
graja. Sve slike po zidovima bile — naopako obješene. Što 
treba da bude gore, izvrnulo se dolje. Jedino tatina i ma¬ 
mina pravo su stajale i kao nekako u čudu gledale u 
ostale, što su im stršile noge uvis, glavom dolje okrenute, 
a na jednoj čak bilo nebo ozdol a more ozgor. U riječ, 
čitava konfuzicija, kako je Dragoš rekao. Sada dabome 
velik smijeh i izrugivanje Kristine. Sirota jedva se mogla 
objasniti od silne navale. Ta ona je sve slike razmetnula, 
oprala stakla, slike i okvire oprašila, sve u brizi, da ne bi 
na kojoj gdjegod zaostao kakav Švabo. A kad ih je opet 
sastavljala, no ona je upravo i naročito gledala,-da stoje 
pravo i kako treba. Doduše bila je već noć i nije se više 
dobro ni vidjelo. A ona slika, što kažu, da je ozgor nebo, 
a ozdol more, tu se uistinu nikako pravo i ne vidi, što je 
gore, a što dolje. I tako za sav trud i muku stekla smijeh 
i porugu! No to joj nimalo nije zagorčilo uzvišeno zado¬ 
voljstvo, da je vršila lijepo djelo, očistivši kuću za cigla 
tri dana od crne i dosadne gamadi. Svaki dan s novim je 
zadovoljstvom dizala s police lonce i poklopce i tave i 
zdjele i nije trebala da se uplaši, smotrivši crnu bubu, 
kako se strašna i velika izbečila i najprije se učinila ko 
mrtva, a onda, kad ju je htjela da umlati, brzo utekla, 
te onda traži i ganjaj po čitavoj kuhinji, da je najposlije 
ipak ne nađeš. Nije ih bilo više ni za lijek. I mogla je 
s ponosom da uvjeri i druge sluškinje pa i gospođe, da se 
Švabe mogu utamaniti i to sasvim i iz temelja. 

Tak-tak-kvrc, tak-tak-kvrc, potvrdi stari sat. Onda 
zvekne, kao da hoće da se nakašlje pa šklocne. 

— Ah Bože moj, to će zar sada odmah izbiti opet sat, 
— mrmorila Kristina. Jer ovo šklocanje značilo je ništa 
manje, nego kao da je sat htio da rekne: 

— Pazite, ljudi, još pet časaka i opet je jedna ura 
vašega života otišla u nepovrat. Upotrijebite ovaj pedalj 
vremena da brže bolje svršite, šta treba da se svrši u 
ovome času. 

— Bože mili, što brzo prolazi vrijeme! — uzdahne 
Kristina te na vrat na nos poreni, poždeni, posvršavaj još 
to pa ono. Ali ruke tvrde, prsti kvrgasti i nenavikli finome 
poslu iglom, mjesto da u žurbi okrilate, još se više smetu 
i otrombolje, čim ih više goniš. Žure se ruke, ali još više 
stari sat. 

— Tak-tak-kvrc, tak-tak-kvrc. 

Eto, sad će četiri sata. Još malo, doći će djeca i 
gospodin će se vratiti, hoće da užinaju. Samo da mi je još 
zakrpiti ovu rupicu. Te uzmi bockaj, igla škripi, sat 
kvrca... A1 davno još nije gotova, kad stari prijačko 
zagalami. No i to nije bilo baš tako jednostavno. Tu je 
bilo svakakvih priprava, dok se riješio, da kaže ljudima, 
e je opet nanizao šezdeset minuta na čislu vječnosti. Naj¬ 
prije zastenje, zahropće, zahuče strahovito kao u smrt¬ 
nim mukama ili kao da iz silnih dubina prti preteško 
breme. I pošto ga je sretno digao, ispusti ga polagano i 
oprezno i ono se obori na zvonce. Zvekne, za ječi, zajaukne 
i rastalegne se na sve strane. Tako jednom, tako dva 
puta pa i četvrti put. Četiri sata. 

— U ovoga našega sata baš čudan ti je glas, — go¬ 
vorila djeca. — Više puta je upravo, kao da je u njemu 
kakav živ stvor, nekaka čudnovata životinja, što jauče i 
uzdiše i tako. 

No u njega je bilo još i drugih štokakvih mušica i 
hirova. Tako on između pojedinih udaraca pravi kadgod 
odulje stanke, pa ih ispuni čudnim zujanjem i hukanjem, 
da misliš, posljednji su mu izdisaji i da uopće ne će više 
ni kucati, nego će se smiriti zavazda. A1 onda ti opet 
zagrebe i kucne dalje sve tromije i polaganije. Nekad opet 
bez ikakvog vidljivog razloga i povoda kao od puste šale 
i besposlice stane iskucavati tako brzo i naglo, da su 
udarci padali kao tuča i čisto se jedan drugom popeo na 
leđa. To je bilo, kad su došli krupni satovi, devet i dalje, 
a kad budu sitni, opet otromi i otrombolji. 

Ali i pored tih mušica i čudljivosti ostaje uvijek isti 
tačan i pouzdan u kazivanju, koliko je sati. 

Tak-tak-kvrc, tak-tak-kvrc. 

Ali kako ništa pod suncem nije savršeno, tako se i 
u našega sata s vremenom našla jedna pogrješka, jedna 
čudna navika, hir, mušica, što li, za kućnu čeljad vrlo 
neprilična, za školu preko mjere neugodna, šta rekoh, 
čak i za našega Zlatka vrlo nemila upadica. 

Dođe ti vam našemu satu pokadšto — pošto je mje¬ 
sece i godine hodao besprijekorno, i ure kazivao točno na 
minutu, — dođe ti mu odjednom te stane, stane nasred 
puta, kad se lanac još nije spustio ni za polovicu, ni za 
trećinu, ni... stane dakle i ni makac dalje. Stane usred 
bijela dana, usred mrkle noći, kadgod bilo, pa stoji i ni 
s mjesta. Stane, bez ikakva uzroka i stoji bez razloga. Ako 
se dogodi noću, Kristina onaj čas probudit će se od one 
potpune tišine, koja bi iza toga ostala. Probudit će se na- 
glije i brže, nego da je kraj nje zagruvao top. Odmah 
osjeti onu tupu, mrtvu tišinu kao neku opasnost i po¬ 
misli: šta je to sada za Boga? 

Stao je sat — ustanovi uznemirena. Prisluškuje, nije 
li se prevarila. Ništa. Sve šuti. 

Zabrinula se Kristina. Da nije tkogod umro; Jer 
kada sat stane, a inače je navijen i sve u redu, to uvijek 
na zlo sluti. Prekrsti se i izmoli očenaš dva za pokojnu 
usu. Onda se stane brinuti, kako ce se ujutru na vrijeme 
probuditi, kad je sat ne će sjetiti. Najbolje da više i ne 
spava, jer lako može i prespavati. A to znači kuću izvr- 
nutu cijelo jutro. Provest će vrijeme do ustajanja u mo¬ 
litvi i dobrim mislima. 

Sjutradan sva se čeljad skupi oko sata. Šta mu je 
opet? Pitaju, potiču, prigovaraju, pomiču šetaljku. Ništa. 
Hoda malo amo tamo, amo tamo sve laganije, sve na kraće 
korača je, najposlije se strese kao u groznici, klone i stane 
kao da je ukopan. 

Svak okuša na njemu svoju sreću, guraju šetaljku, 
dižu utege, naravnavaju kazaljke. Ništa. Ne će pa ne će. 

— Pokvaren je, trebalo bi ga odnijeti starom Turi- 
čiću, — svjetuje tata, govori Kristina. 

Ali do Turičića treba da se odnese sat, a to je dalek 
put donle. Nije doduše dalek po prostoru. U našem gradu 
ništa nije daleko. Naš je grad kao kutija igračaka, dr- 
venih lučjih kućica, kao one od kojih djeca sastavljaju 
gra.d ili selo. No druga je tu stvar po srijedi. Štogod odni- 
jeti, donijeti, popraviti, namjestiti a recimo nije naročito 
ni za život, ni za hranu, ni za obranu ili ni za kakovu pri¬ 
jeku potrebu, makar i te kako spadalo u kućni red i po¬ 
redak: za takove poslove začudo ima tako malo vremena, 
odlažu se, odgađaju, dok na njih više i ne misliš i zabo¬ 
raviš kao i na samu smrt što se zaboravlja i ne misli 
I pravo da se kaže, može se biti i bez staroga sat, kad su 
tu još dva druga, da pokazuju kućnoj čeljadi, kako im 
bude volja, pa će se znati, koliko je sati i u kući i u školi. 

A dogodi li se to za vrijeme praznika, onda se i onako ne 
pita puno za satove, niti za to, hodaju li ili ne hodaju. 
Praznici su upravo zato i tako divni i bogovski dani, što 

ne treba da se zna, koliko je sati. Čisto ti onda i godi, kad 
stari opominjač iza kuhinjskih vrata i sam spokojno dri¬ 
jema i šuti i ne zvecka dosadnim udarcima zanovijetajući, 
da treba ustati, baš kad ti se najslađe spava. Jer onda sve 
i dolazi samo sobom. Kad se jutro dobro razdani, ustaješ, 
kad ogladniš, ručaš, kad se uveče zanoći, legneš spavati. 
Nitko te ne goni, da učiš, da pišeš zadaću, da radiš ovo, 
da se kaniš onoga. Ništa! Živiš kao spahija, bez brige, i 
stari sat može mirno da počine i on. 

Ali kad opet počne škola, no onda... Ali to svaki 
đak zna i sam po sebi i ne treba ovdje dalje da se spo¬ 
minje ... 

No, ako stari sat svojom šutnjom mnogo baš ne uzne¬ 
miruje ostale ukućane, Kristini bilo je to na veliku 
smetnju. Jer ona je tako reći odgovorna za sve: za čitav 
red i poredak kućni. Na njoj je, da se na vrijeme i ruča 
i večera i sve ostalo, a to je vrlo teško sve pogoditi, kad 
nemaš za kuhinjskim ormarom staroga sata, da ti kaže, 
koliko je sati i za koliko što treba da se svrši. 

Prođe tako dan za danom, sastave se u nedjelje a 
nekad ove i u mjesece, a stari sat jednako stoji, ne hoda, 
makar ga do zgode gurali i pomicali, da mu se prošeće 
šetaljka. Ništa. On se samo strese i zastane. 

Kad al ovako jednom iznenada, kad se već nitko nije 
nadao, da će se ikada povratiti, gurne mu opet netko 
šetaljku, a šetaljka prohoda, hoda dalje, i sve dalje i ne 
staje, nego sat ide zazbilja, kao da nije stajao tri puna 
mjeseca: 

—Tak-tak-kvrc, tak-tak-kvrc! 

I sve kao i prije pokazuje minute, četvrti, polovice, 
pa kad hoće da iskucava uru, vrca se i pripravlja se hu¬ 
kom i hroptanjem sve kao i prije, stenje, uzdiše, pa onda 
zamahne čekićem i zvono zvecne, tresne, lanac kriješti i 

zvekće pa se spušta uteg i to taman za toliko karika, ko¬ 
liko kuca i koliko sati pokazuje kazaljka na licu. 

— Naš stari sat opet ide, prohodao, odsrdio se! 

— Naš sat opet kuca i kazuje ure. 

— Eh odljutio se, udobrio se. 

— Dosadilo mu stajanje i šutanje. 

Tako zadirkuju i peckaju ga, smiju mu se i rugaju, 
ali svi zadovoljni, i svima je, kao da se vratio s duga puta 
dobar drug i prijatelj. I sva kuća oživjela i svi su sada 
istom osjetili, kako je bila prazna i tiha bez staroga 
časovnika, po noći upravo nemilo mrtva i nijema. 

Kažu tati, čim dođe iz škole. Ali tata već zna, čuo je, 
ili bolje reći, vidio je na licima đaka, koji su odmah pri¬ 
mijetili, da je stari sat opet progovorio, naćulili uši i 
jedan drugome namigivali. Jer odsada ure ne će biti više 
tako dugačke, ko dosada, kad je gospodin učitelj zabo¬ 
ravljao vaditi svoj džepni, da vidi koliko je sati, pa je sat 
nauke često imao i više nego šezdeset minuta, a svaka mi¬ 
nuta iza šezdesete za svakoga je đaka beskrajna vječnost. 

— Eto, sad će stari sat zvecnuti, ■— govore đačke oči, 
— prestat će računstvo i mi ćemo odmah na dvorište, po¬ 
jest ćemo »regraciju« i usput malo ćemo se poigrati i 
po’rvati. 

I sada stari sat opet upravlja kućom i školom, kako 
mu je dužnost, a i dobra volja. Iznova vršit će svoju od¬ 
govornu službu i vodit će brigu, da nitko nikamo ne za¬ 
kasni, da se sve uradi u svoje vrijeme, u riječ, da se život 
provodi tačno i kako treba. 

Tako to onda ide nekoliko sedmica pa i mjesece, da 
se ništa ne mijenja u običajima staroga sata. Dok opet 
jednoga dana uhvati ga uja, stane usred noći ili jutra ili 
svečera, iznenada stane pa stoji i ni s mjesta. I nikakva 
sila ne može ga pokrenuti i prinuditi da hoda. Dan dva 
kućni se red pokoleba, ali onda se svak opet nauči na 

novi red, t. j. na novi nered, koji bi nastao, što se tatin t 
žepni sat i onaj gospodski u gostinjskoj sobi pleli u 
kućne poslove, mrseći sve, dok se tok vremena ne zamrsi 
kao pile u kučine i najposlije nitko više nije znao, koliko 
je zapravo sati. 

Jednom se u takovom kritičnom vremenu našla baka 
u svoje djece, da u njih zimuje. Baka ne može noć da 
prenoći, ako nema sata u kući, t. j. ako sat ne kazuje vri¬ 
jeme točno po kalendaru i po suncu. Jer nemaš sata, ne 
znaš na priliku, u koji čas izlazi ili zalazi mjesec. A to 
je vrlo važna stvar i da se prokaže, kakvo će biti vrijeme, 
kiša, ili će biti sunca i tako. Ona je nekad u svojoj kući 
imala po tri sata i svi su morali da idu, iako baš i ni jesu 
jednako pokazivali časove, ali hodati su morali. Satovi 
su tu, da hodaju i da kažu, koliko je sati. Svako jutro ona 
je zato prije svakog drugog posla redom navijala i na- 
ravnavala svoja tri sata. 

— Kakva je to kuća, u kojoj satovi ne idu? — ka¬ 
zala je baka. —Tu nema ni reda ni zakona. U takovoj 
kući sve ide naopako. Ništa se ne svršava u svoje vrijeme. 
Časovi se prodangube, vrijeme prolazi uludo. A vrijeme 
je dragocjeno. Izgubljeno, nepovraćeno. A onda si bez koristi 
pošao stotinu koračaja oliže grobu. Ništa gore od izgu¬ 
bljena dana. Danguba je propast života vremenskoga a 
prečesto i vječnoga. Znate li, šta kaže Sveto Pismo? Drvo, 
koje ne nosi roda, treba da se posiječe i sažeže. 

~ Ali, bakice, ovaj sat nije drvo, — sjeti baku Dra- 
goš, da bi prekinula »prodiku«, od koje on i onako nije 
razumio ni riječi. Jer što će prodika, kad treba da se po¬ 
pravi sat? A baka će ga popraviti. Baka sve zna, znat će 
i to. Dakle ... 

Dabome da nije drvo, — odgovori baka i oprezno 
stane pokretati sat. 

Dusi domaćeg ognjišta 11 




Iznutra je sve od gvožđa: točko vi, šarafi, pera, i sve. 
Sat je kao čovjek, ima svoje srce i svoju pamet i svoj 
govor i svoju voljicu. I tko ne umije da postupa sa sato¬ 
vima, ne umije ni s ljudima. 

_ Bit će da je prašan, — odluči baka. — Valja ga 

otvoriti, pogledati i očistiti. 

Da, to će biti najbolje, uglave djeca i spreme se, da 
pomognu baki gledati, kakav je iznutra. To je ono pravo. 
Oprezno se sat skida, metne na stol, da se lanci ne zamrse, 
utezi ne otkidaju ... 

Eto ga sada tu. Svi se oko njega skupe kao doktori 
oko bolesnika, kad drže konsilium. S najvećom se nape- 
tošću pratilo nastojanje bakino oko otvaranja vratašca. 
Nije se odmah dalo. Ali najposlije zasunka škripne, vrata 
se otvore ... 

Kad al imaju šta vidjeti. Zavrištaše, ustuknuše daleko 
od sata. 

— Eto vam, zašto taj vaš sat ne ide! — veli baka 
gotovo vesela i zadovoljna, sto je otkrila uzrok šutnji i 
nepokretnosti staroga sata. 

Svi su vidjeli! Iz utrobe sata provrvi kao iz mravi¬ 
njaka. Provrve rojevi crnih velikih buba, onih velikih 
crnih kukaca, od kojih je Kristina jedva jedvice očistila 
kuću, a za koje veli tata, da je njima podrovana cijela 
Slavonija! Zar ih nije Kristina sve do cigloga potamanila 
i svaki božji danak metlom prerovala sve zakutke, sve 
pukotine i rupetine, tako da se pred njom nije mogla sa¬ 
kriti ni buha, a kamoli crn golem Švaba! I eto ti ih u 
starom satu, a poslije onoga krvoprolića i klanja! 

Eh, lako umakoše po nekoji iz općega potopa, izne- 
soše žive glave i skloniše ih u to sigurno zakloniste. I 
kome će pasti napamet, da ih i tu još traži? Kristina bi 
još prije sumnjala na mjesec, da će im dati zaklona, a ma 

na sat — ni u snu! I tako se oni tu mirno kotili i množili, 
zatrpali svu unutrašnjost sata, pa se kotačići naravno 
ni jesu mogli ni maknuti, kamoli sat hodati! 

Podigla se graja i hajka, kao da su provalili u kuću 
vuci ili hajduci. Iz početka jadni Švabe nijesu znali, šta 
je to i kako li im je, jer nijesu navikli na svijetlo danje, 
zabiiješteni, obezumljeni razbježali se glavom bez obzira, 
kud je koji stigao. Razlijevaju se sa stola kao crna voda, 
padaju na tavanice, bježe, trče, lete, jer osjećaju smrtnu 
pogibiju. Nasta progon šestonogoga zvjerinja kao ono 
nevine dječice betlemske. Tko lopatom, tko metlom, tko 
papučom, kišobranom, vitlaju, biju, mlate na sve strane. 
Proganjaju ih pod ormarima, u zapećku, preko praga u 
kuhinju, svuda, kuda se jadna živina razbježala u svome 
smrtnom strahu. Dragoš gađa pucaljkom u njih, onom 
istom, kojom je strijeljao vrapce i golubove a usput po¬ 
godio u gradske prozore. Mama mu otme opasno oružje, jer 
su više bili u opasnosti lonci i druge stvari nego stravom 
okrilatjele i hitronoge bube. Ali uza svu njihovu brzinu 
bojno se polje zamalo napuni crnim lešinama. Sila nad¬ 
vlada pravdu. 

Kad se sve opet smirilo, uze baka sat preda se i stane 
da mu razmeće utrobu. Oko stola skupila se djeca i s naj¬ 
većim saučešćem pratila zanimljivu operaciju. Bože, što 
ima samo točkova i šarafa i štokakvih drugih besposlica. 
Hoće da ih Dragoš opipava rukama, al ne da baka, da ne 
bi kojega kotačića nestalo, jer usfali li samo i jedan jedini 
šarafić, sat ne može da se sastavi ni da hoda. 

— Pa i ja bih znao sastaviti sat — rekne Ćiro, koji 
je pažljivo gledao i sve tačno razmotrio, kako je baka 
opet sastavljala razvrgle dijelove, pošto ih je pomno oči¬ 
stila od prašine i uljem namazala. A bio je prašan i pun 
nečisti, kao kad se Bog te pita koliko godina nije čistio, i 
još se u njemu gnijezdilo onoliko zvjerinje? 


* 

— Zašto ne? — odvrati baka i zavrti čvrsto posljednji 
vijak, — sve se može naučiti, samo treba ozbiljno učiti. 
Ali svaki posao ište i svoj način, i svaki način svoj začin. 
A sat ište osim toga još i opreza i strpljivosti baš kao i 
ljudi što traže i potrebuju blagosti i dobrih riječi. 

Još se nije dan ni usutonio, kad se stari sat opet 
našao na svome mjestu u kutu između zida i ormara i 
počeo da hoda pravo i veselo. 

— Baš se sav ponovio i pomladio, 1 — kliču djeca i 
tiskaju se, da mu budu što bliže, da mu ogledaju čisto 
umiveno lice i sjajno osvjetlanu šetaljkinu ploču, koja 
se doista bliještila kao sunce hodajući amo tamo, amo 
tamo kao namazana. Njegovo tak-tak tako je bilo me¬ 
kano, kao da hoda po samome perju, a prijašnjemu sipiji- 
vom kvrcanju nije bilo više traga. Kad je izbijao sat, niti 
je hroptao ni uzdisao, nego lijepo i čisto, glasno i jasno 
izbrojao udarce: cin, cin, cin, milota slušati. Sva kuća 
ušima striže od zadovoljstva, što je stari sat opet pro¬ 
govorio, a kuhinja se naročito nadula od ponosa, da se to 
čudo našlo upravo u njoj. 

— Jeste I’ vidjeli, — vrisne Anica i podigne kažiput 
uvis, da bolje čuje, — jeste V vidjeti, dok sat izbija, sve 
nešto zveckaju i lonci od veselja. 

Jest, svi su čuli, a Kristini se čelo uozbiljilo. 

Zvali tatu, da i on čuje. Čuje i on pa stane tumačiti, 
da je titranje uzduha, uzdušni valovi i tako dalje... 

— Besposlica ! — mrsi Kristina u sebi. Ona je gospo¬ 
dina svoga vrlo poštovala i držala ga za najučeniju glavu 
od svih, što ih je poznavala, ali kad stane tumačiti ova- 
kove stvari, jasne kao sunce, kad na priliku u vatri cvili 
ili kad u zidu kucka ili koji sud sam sobom zvecne: to 
ona nikako ne trpi, jer je to grjehota. I ona to sve bolje 
zna. Ono uvijek nešto znači, opominje... Ali njoj se da¬ 
bome ne pristoji da gospodinu ukršta riječ, i zato je i 

bolje da šuti. Jer rašta da joj se kaže, da je praznovjerna 
i da su to sve bablje priče? 

No sat će na to nesmetano, zadovoljno: 

— Tak, tak, tak, tak ... 

Tako, tako- 1 

No dabome, da je tako! 

Ali eto što se nedugo iza toga dogodilo! Ni bakin 
lijek nije trajno izliječio staroga sata. Poslije nekoliko 
mjeseci sasvim pristojna vladanja odjednom ga nanovo 
uhvati uja, i on opet stao i ne da se ni osoliti. Ovaj put 
ponudio se Ćiro, da će ga on popraviti. Mama mu nije puno 
ni branila. Ta i onako im se već svima popeo na glavu 
svojim mušicama i hirovima. I možda na njemu i nema 
više puno da se pokvari. 

Ćiro će najprije pogledati, da nijesu opet Švabe po 
srijedi. Nijesu! A sada će pod asistencijom Dragoša i 
Anice razložiti točkove. I baš je bilo veselo ovako razvi¬ 
jati, odvijati vijke i kotačiće i pera i sve drugo. Onda 
briše prašinu, maže uljem, pa opet sve sastavi, prišarafi, 
zakuje. No da, ne treba istom napomenuti napose: sat je 
odsada posvema onijemio, omrtvio. Čak ni šetaljka se nije 
dala pomicati ama ni za širinu prsta. Čitav sat jedna je¬ 
dina revolucija, konfuzicija i opozicija, — ispričavao se 
Ćiro. I zato ne može ništa ni da bude iz svega. Najbolje će 
biti, da odnesu stari sat gospodinu Turičiću. Ćiro njega 
pozna od viđenja, jer je gospodin Turičić Makslov ujak, 
a Maksl je Ćirin školski drug i prijatelj. 

Mama odobri, i Ćiro odnese nesretni časovnik gospo¬ 
dinu Turičiću. 

Dućan gospodina Turičića stajao na kraju grada sa¬ 
svim kod gradskog bedema, tamo blizu barutane — u 
kojoj srećom nije bilo baruta. Kućica imala je samo dva 
prozorka i jedna vrata. Polovicu vrata zapremio velik 
staklen ormar. Tu su bili izloženi svakojaki satovi: mali, 

veliki, srebrni, zlatni, fini i prosti. Između njih bio je 
jedan naročiti, koji je od svih najprije pritegao poglede 
svakoga prolaznika, jer je bio sasvim neobičan. 

Okrugli sat stajao je na pećinici, a više njega na 
zlatnoj motkici ljuljala se dva mala zlatna derančića. Ama 
ljuljali se gore dolje, gore dolje taman kao i Ćiro i drugi 
dječaci što bi se ljuljali, čim se gdjegod namjere na 
praznu i besposlenu dasku ili gredu, podupru je na sredini 
kamenom ili drugim čim stanovnim, te onda njih dvojica 
popnu se svaki na jedan kraj daske i haj, ljuljaj se jedan 
dolje, drugi gore, pa naizmjence jedan gore, drugi dolje, 
baš kao što pjevaše slavni pjesnik Gundulić: Tko bi gori, 
eto je doli, a tko doli, gori ustaje. Gdjekad ustaje i dolje, 
i to sasvim bez svoje volje, kad se ljuljačka naglo hita 
s prevelike visine i baci na priliku Ćiru nenadano sa 
sebe... To se Ćiri češće događalo, jer je bio Ćiro čudne 
sreće u svojim junačkim djelima. A to je bila osobito 
gimnastika, Ćirina najmilija razbibriga. Ćiro je inače mi¬ 
ran kao janje. Ali kad treba preskočiti jarak ili baru, 
popeti se na drvo ili na drugu kakvu vratolomnu visinu, 
kad bude izvoditi kakovu vježbu na prečki, Ćiro skače, 
penje se, ljulja se to sjedećke, to viseći laktom ili kolje¬ 
nom, radi žestoko, pun vatre i zanosa, ali malo kad izradi, 
da ne zapne gdjegod nogom, laktom, promaši cilj i gimna¬ 
stičke produkcije i vratolomije često se svršavale tra¬ 
gično, to će reći nesretno, makar je Ćiro bio i nebojša i 
vratoloman prvak svagdje. Zaleti se bez računa pa tresk, 
mjesto na meti nađe ti se iznenada, gdje nije ni mislio 
ni namjerio: licem i nosom na kaldrmi, laktom o tvrdom 
zidu, čitav u bari ili u jarku. I to samo zato, što se pre¬ 
kinulo uže, izmakla motka, poklizla ruka ili noga — sva¬ 
kako lude besposlice, zbog kojih osta junak na sramoti 
i još u stotinu opasnosti, da razbije glavu ili da slomi 
ruku ili nogu. Tako se mama rijetko kad vraćala s ka¬ 

kova izleta ili pohoda s čitavom djecom, svagda ili se 
štogod ostavilo ili ponijelo, što se nije htjelo ni mislilo 
— natučeno čelo, izgrebeno lice, razbit nos a rasporene 
hlače bolje da se i ne spominju. Pa zato mama nije 
više ni izlazila s djecom na dulje i na podalje, da ne bi 
ponijela iglu i konca, bočicu arnike i platna za zavoje. 

No i zato eto, što je Ćiro bio po privatnom svom ćeifu 
neustrašiv gimnastičar a nesamo ponosit gimnazijalac po 
zvanju sadašnjem, zato su ga naravno mnogo zanimala 
ona dva već spomenuta zlatna derančića na satu, što se 
ljuljahu, i on nikada ne bi propustio, da stane pred izlo¬ 
gom urara Turičića, da ih gleda kroza staklo i da broji, 
koliko puta se oni to dizali gore dolje, gore dolje, jer to 
bi dakako imalo da znači sekunde to dizanje i spuštanje 
i tako su zapravo ovi dječačići mjerili vrijeme, i to je 
bila vrlo zanimljiva stvar, o kojoj se moglo i razmišljati i 
računati i s drugovima debatirati. 

Ali osim ovoga prezanimljivoga sata dragi su mu 
bili i svi ostali, jednostavni i nejednostavni, što tuku i 
biju, hodaju i kucaju. I bio je već odavna željan, da ih 
sve vidi izbliza i da ih ćuje sve zajedno. Prava muzika. 
Od prilike onako, kao kad kucaš u drombumlje. Drom- 
bulje su u ono doba bile naročito omiljeli instrumenat 
dječji. Kad ih turiš među zube i staneš prstom trgati u 
jezičac, sva ti glava zazvoni i zasvira kao kakva mala 
banda. 

I sada će se dakle Ćiro nagledati i naslušati satova. 
Bilo ih je doista svake vrste i fele. Svaki ima svoje lice 
i naokolo lica dvanaest brojki, u sredini dvije kazaljke. 
Ispod lica vise utezi i šetaljka, pa vitla amo tamo, amo 
tamo. Rekao bi jednako i po taktu kao četa vojnika kada 
maršira. I kazaljke malone sve jednako pokazuju, ma- 
lone, jer je bilo i ponegdje razlike. Ima tu tako i jedan 
sat s kukavicom na krovu, lijepo izrezuckanom. Pa onda 

zgodan je i onaj s kulom, oko koje se biju Turci u čal- 
mama i vojnici u modrim hlačama i visokim crnim šuba- 
rama, pucaju topovi, konji se upropanj dižu, junaci mašu 
sabljama, po zemlji leže mrtvi i ranjeni. Kroz prozorak 
kule vidi se zvono, a pod zvonom malen satić. 

Pošto je Ćiro sve naokolo razgledao i popamtio, svrati 
pogled gospodaru svih ovih blagoslovenih satova. Stari 
urar imao je na čelu zelen zaslon, da bolje vidi. Sjedi za 
prozorom, pred njim na stoliću sijaset sitnih stvarčica. U 
ruci kliješta, u drugoj sat, pa sada tu nešto vadi i umeće, 
šarafi, namješta. U jedno oko utisnuo nekakvu okruglu 
kutiju, sa staklom na dnu — bit će sitnozor ili durbin. 

Starac je bio jako zgrbljen, glava malone utekla 
među ramena i pleća. Kosa dugačka, povijala se po ple¬ 
ćima, a brada do pojasa. Nije ni pravo dizao oči, kad je 
Ćiro ulazio i počeo da izručuje svoju poruku. Samo mahne 
glavom i rekne: 

— Metni to tamo na onu klupu. 

Ćiro učini, ali još ne odlazi. Stane i hoće da gleda 
majstora na djelu. 

— Nije teško sastavljati sat, — počne, — kad se ima 
alat i sve. 

— Dabome, alat je sve, — odgovori urar ispod zelena 
štita. — Bez alata nema zanata. 

— Znam, — potvrdi Ćiro. — Da sam imao alata, ja 
bih ga bio sigurno popravio i on bi išao. 

— Tako, ti si ga popravljao! I on bi išao! Vidi vraga. 

— Stari digne prvi put lice i pogleda Ćiru oštro i ispi- 
tljivo kroz onaj durbinčić. Ćiri se učinio strašan kao ka¬ 
kovo jednooko strašilo ili kiklop, jedan od onih orijaša, 
što se bacahu čitavim stijenama na nedužnoga Odiseja. 

— No to će biti lijepa parada, to tvoje popravljanje, 

— nastavi stari pa se nasmije srdito i porugljivo. 

— Dobro sam ga popravio, ali nije htio da ide, — 
tumačio Ćiro. 

— Hahaha! A došao si ovamo zar, da ga ja naučim 
hodati? Je 1? Najprije ga pokvare iz temelja, a onda 
neka ga stari Turičić popravi. 

— Već je star. Sigurno su već istrošeni kotačići i 
vijci, — govorio Ćiro sigurno i uvjerljivo, trebat će ih iz¬ 
mijeniti. Znate, baka ga je zimus popravila i išao je vrlo 
dobro, ali onda iznenada opet stao. I nitko nije znao zašto. 

— Tako, i baka zar! I nitko nije znao, zašto je stao. 
No ja ću valjda saznati. Otvorit ću ga i pitat ću ga, a on će 
mi možda kazati, šta mu je. Treba samo strpljivosti i dobro 
srce. Da, naročito dobro srce, pa će opet prohodati. Gledaj 
ove točkove i vijke i pera. To je sve sada još mrtvo i ni¬ 
jemo, bez duše. Ali kad sastavim, kako treba, sve udesim 
bez naglosti, bez nestrpljivosti, odjednom oživjet će u 
njemu duša, zakucat će srce i hodat će i kazivat će opet vri¬ 
jeme, kako treba. Toga ima samo u urara. On jedini zna, 
kako treba, on čuje čak i vrijeme, kako ide. Drugi su 
ljudi brbljavi, nestrpljivi, i ne čuju zato ništa. 

Ćiro misli svoje misli. I rekne na glas: 

— Je 1 te, gospodine Turičiću, kad bi se izmislio sat, 
koji bi uvijek išao, i ne bi ga trebalo svaki dan navijati, 
nego jedamput kad se napravi i onda bi išao, išao i ne 
stao nikada. Bi 1 se to moglo napraviti? 

— Perpetuum mobile! Tko bi njega izmislio i na¬ 
činio, taman vrijedio bi, kao da je našao kamen mudraca, 
— odgovori majstor. 

— I je 1 te, gospodine majstore, onaj sat s velikom 
slikom, ima muziku? — pita Ćiro dalje. 

— Ima ih još nekoliko tu s muzikom. A onaj ima 
osim nje još nešto. 

— A što on ima? 

— Ima fratra kapucina, sasvim malena, pa kad je 
podne, onda on izlazi na ona vratašca i zvoni podne. 

— Aaa! — zine Ćiro. To bi on htio da vidi. 

— No sada će skoro podne. Ako hoćeš, pričekaj dotle, 
pa ćeš vidjeti. 

To je Ćiro jedva dočekao. I još više oslobođen raspit- 
kuje za kukavicu, kako to ona svaki sat otkukava, pa za 
one satove, što pokazuju minute na manjoj pločici ispod 
kazaljke i štošta drugo. 

— Baš ima čudnih satova u vas, — završi Ćiro svoj 
studij satova ovom pohvalnom rečenicom. 

— O to sve nije ništa. Ima satova još mnogo čudno- 
vatijih, — raspriča se stari urar. — Viđao sam ih dosta 
po svijetu. Tako u Pragu ima kula i na velikom satu dva¬ 
naest apostola, te oni u podne redom izlaze i biju čekićem 
u zvono. A u Švicarskom jednom gradu vidio sam tako 
golem sat, da se na njemu moglo vidjeti nesamo koliko 
je sati i minuta i sekundi, nego i koji je dan i mjesec, i 
vidjelo se, je li ljeto ili zima ili drugo koje godišnje doba 
i viđao se mjesec, kako izlazi i zalazi, pa i sunce je na tom 
satu hodalo preko neba i opet zapadalo, a izjutra čuo se 
čak i pijevac, kako kukuriče. I još su tu bili trubljači, 
svirali u trublje, a bubnjar udarao u bubanj. I još svašta 
je bilo. 

— A joj, i to je sve odista ovako hodalo i radilo? — 
zinuo Ćiro slatko i lakomo gutajući čudnu priču. 

— Da, i sve u svoje vrijeme točno na čas, kroz či¬ 
tavu godinu i jednu za drugom. 

Ćiro je bio zapanjen. Takova šta vidjeti, štaviše, izu¬ 
miti, ishitriti. To je majstorija! 

— I je l 9 te, ima li još gdje tako čudnih satova? — 
pitao nezasitno Ćiro. 

I majstor je pričao i sve se više raspričao kao od 
davne želje, da jednom opet progovori ljudskome čelja¬ 

detu. Jer ne sjedi li on čitav bogovetni dan tu za stolom 
i krpa satove i popravlja i sluša muziku vremena, i koliko 
on to voli, jer voli svoj zanat, toliko voli i da misli o 
vremenima, što su prošla, o doživljajima, što ih je do¬ 
živio. 

I dok žubore satovi svoje tak-tak-tak, tik-tik-tik, žu- 
bore svi zajedno kao da šušti suho granje na vjetru, dotle 
žubori glas staroga urara, priča teče o stranim zemljama, 
kojima je prolazio, svuda slagao i razlagao točkove i gra¬ 
dio satove i mjerio i slušao vrijeme, kako hoda i prolazi. 

Najedamput nastalo silno neko gibanje i komešanje 
na sve strane. Podigla se graja od udaraca u kovinu, u 
zvonca, u žice, po svim tonovima zvoni, bije, zveči sitno, 
krupno, jasno, duboko i muklo, koje brže bolje nagli i 
juri, koje polagano, teško i dostojanstveno, sve spušta bat 
na nakovanj. Dvanaest sati. Zakuka kukavica, zasvira u 
jeanome satu Rakocijev marš, u drugom pišti po tankim 
žicama pjesma, u trećem cupka sitan, fin starinski tanac. 
Ćiro stoji na sredini dućančića, okreće glavu sad na jednu 
stranu, sad na drugu, hvata glasove, ali se svi uskomešali 
u jednu nerazmrsivu, smiješnu i strašnu zbrku, od koje ti 
se vrtio mozak. Ćiri je bilo, kao da će iz svih onih satova 
onaj čas provrvjeti nekakvi čudni ljudi, čitava Četa, voj¬ 
ska, narod iz neke nepoznate zemlje, pa će odmah povesti 
ludo kolo okolo njega. 

— Ovo je baš čudna muzika, — rekne najposlije. 

— Eh, to ti je ta muzika vremena. 

— Pa i ne idu svi ni jednako, — odjednom će Ćiro, 
pošto se udaranje i svirka pomalo smirila i jedan po jedan 
sat zamukao, te samo još tu i tamo koji zakašnjeli odva- 
ljivao zadnje udarce. 

1 — Eto, nije drugojačije. Zar nije onaj stari car to¬ 
like godine svog života potratio, da naravna dva samo 
sata, neka bi išli na dlaku jednako? I nije mogao. Nema 

toga. Nema ni dva čovjeka na svijetu, ni dvije živine ni 
dva lista na ovome svijetu da bi bili jednaki navlas. 

Digne se urar pa ode od sata do sata, penje se po 
ljestvama do onih, što su visjeli naviše, prigiblje se onima, 
što su bili niže, vadi iz kutija, iz izloga, od svakuda, pa ih 
redom navija i kazaljke im namješta, popravlja. 

Eto, sad pokazuju svi jednako, — primijeti Ćiro 
zadovoljno. 

— Ne će dugo, brzo će opet koji prestizavati, koji 
zaostajati. Šta ćemo, svako je ljudsko djelo nesavršeno. 

Nato stari urar natuče velik šešir na glavu, zaključa 
pomno za sobom vrata i uputi se s Ćirom spram Zlatnoga 
vola, gdje će ručati. 

Ne treba napose spominjati, da je Ćiro odsada po¬ 
često dolazio u malu urariju pod gradskim bedemom. I to 
nesamo da pita, je li već gotov njegov sat, nego jer mu je 
omilio zanat gospodina Turičića. 

— Vidiš, ti bi mogao učiti urarski zanat, — rekne 
jednom gospodin Turičić, kojemu je drago bilo, što se to 
Ćiro toliko zanima njegovim zanatom. 

— Pa ja bih to odmah znao, —- skromno će Ćiro, — 
to nije baš ni teško. 

Hohoho! To ti tako misliš. A imaš li strpljenja i 
srca i duše? 

Ćiro na to i ne odgovori nego nastavi: 

— Ja bih najvolio da izumim sat, koji bi sve poka¬ 
zivao kao onaj u Švicarskoj, što ste vi vidjeli, samo još 
mnogo finiji. Na primjer tamo bi moralo biti čitavo nebo 
i sve zvijezde i zemaljska kugla i morala bi se okretati 
za dvadeset i četiri sata, i na jednoj strani sja sunce, a na 
drugoj je noć i mjesec i zvijezde i sve tako. 

— Aula, ta to si ti zbilja nakanio, da pretekneš sve 
urare na zemlji! Neka, neka, sve je moguće i bit će još 
svašta na svijetu. 

— I znate, gospodine Turičiću, — raskuraži se Ćiro i 
povjeri se neobičnom iskrenošću, — znate, ja bih još 
svašta izumio. Tako na priliku jednu spravu, da se može 
letjeti po zraku. Ja mislim, da to ne bi bilo tako teško. Jer 
kad mogu letjeti ptice i šišmiši i leptiri, zašto ne bi 
mogao i čovjek, samo treba da napravi krila i sve onako, 
da bi ga držalo u zraku, i tako. Je 1 te, da bi se to moglo? 

Stari se urar nije smijao nego rekne: 

— Rekao sam već, da je svašta moguće, pa može i to. 
Tko je još pred šezdeset godina sanjao, da ćemo se voziti 
bez konja, i da će sama para vući čitav lanac kola i to još 
s teškim teretima i da ćemo se za dan i noć odvesti u Beč, 
kamo je trebalo i osam i više dana vožnje, a nije tome ni 
tako odavna? Ja sam stalan, da ćeš se i ti još moći voziti 
po zraku, kao što se sada vozimo po vodi i letjet ćeš i bit 
će još svašta u svijetu, o čemu sada još i ne sanjamo. Ništa 
nije više nemoguće. 

To je Ćiri bilo vrlo drago čuti i on je tvrdo odlučio, 
da će svakako izumiti nešto veliko, nečuveno, nemoguće, 
da će se čitav svijet čuditi i diviti. 

Međutim je vrijeme nemilice napredovalo i donosilo, 
što je moralo doći. Tako je došlo, da je porodica promije¬ 
nila mjesto, ostavila stari zavičaj, pošto ju je najprije 
ostavio dragi tata, da se više ne vrati. 

I pošto je tako porodica osirotjela voljom Svevišnjega 
s jednim će dijelom njezinim i stari sat još prokrstariti 
lijepom našom domovinom — uzduž i poprijeko. I gdjegod 
ga vješali o zid, pokazivao je vjerno i neustrašivo satove 
i časove, vesele i tužne, kucao i otkucavao suzama i 
smijehu, dobroj i zloj kobi, nekad pohvaljen, nekad i po- 
kuđen, nekad požurivan, nekad ustavljan, sve prama ne¬ 
stalnoj ćudi i promjenljivom raspoloženju ljudi, kojima 

je kazivao trenutke u vječitom pokretu vremena i bi¬ 
vanja. 

Prolaze tako godišta kao ništa i jednoga dana opet 
je trebalo seliti u drugo mjesto. I tu se sada mnoga stvar 
našla suvišna i na smetnju i neupotrebu. 

— Šta ćemo s ovim satom? Da ga ostavimo. Star je i 
ružan. Šta da ga vučemo sa sobom još dulje po svijetu? 
I onako se toga vašara i previše nakupilo. 

Ostaviše ga, ostaviše Janji iz Šestina, mladoj seljan- 
čici, što već tolike godine pere ruho i svake se nedjelje 
pod starim satom nađe u razgovoru s Anicom. Vršnjakinje 
su i imenjake, i dobro se paze. Darivale se uzajmice milo- 
štama, a o svom imendanu iza ljetne vedrine gostile se u 
Anice u gradu. 

— Neka bude Janjin sat, — reče Anica, — neka i ona 
zna, koliko je sati i neka nas se sjeća. 

I nakon daljih godinica, kad je bilo opet i sretna po¬ 
vratka u divnu prijestolnicu hrvatskoga roda, slučajem 
sastale se vršnjakinje i imenjake Janja i Anica. 

— Ao, frajlice, a baš ste ostarili, — pozdravi Janja 
Anicu radosno joj stisnuvši ruku svojom tvrdom, od 
zemljoradnje žuljavom desnicom. 

— No, baš ni vi, draga moja Janjo, ni jeste se pomla¬ 
dili, — vrati Anica milo za drago. 

— Kako bih? Kaj misli ju? Ima u mene petero djece, 
pa dok se to othranilo i na noge postavilo, ode mladost u 
nepovrat, — reče Janja s čitavim ponosom sretne majke. 

— A šta ja da kažem? — prihvati Anica veselo. — U 
vas, kažete, petero djece, a ja svaki danak, što dođe, imam 
na brizi stotinu i više. Sad recite, koja od nas ima više raz¬ 
loga, da je ostarjela? 

— Jest, istina je, — potvrdi Janja i sklopi ruku na 
crvenom pasu. — Od djece nam dolazi starost i ni od čega. 
Ali da vam nešto kažem, frajlice, znate li još onaj vaš stari 

sat, što ste mi dali, kad ste ono pred onoliko godina otišli? 
Još je on u mene i ide vazdan dobro i točno pokazuje ure. 
I ni jedamput nije stao niti se pokvario. Baš vam još i sada 
hvala. 

_ Da Bog da, otkucavao vam još mnoge sretne ča¬ 
sove, — zaželi Anica svojoj imenjaki, i pošto se srdačno 
porukovaše, rastale se ostarjele vršnjakinje. I to je bio po¬ 
sljednji glas o starome satu. 

ZMAJ U ŠKRIPCU 

Jednom Dragoš opet ispremiješao čitavu kuću. Ne¬ 
što mu je trebalo. Trebalo mu je mnogo. Trebalo mu 
odmah. Hoće da gradi zmaja. Jedan njegovih drugova, 
Stipica, Adolf, koji li, jutros pustio prvi ovoga proljeća 
zmaja nebu pod oblake. Onda se već zna, da i Dragoš 
mora imati svoga zmaja. Nije se dalo ni zamisliti, da bi 
on ostao bez njega. Nije li već dosta, da ga je drugi pre¬ 
tekao. 

Stane kao vihar prevrtati kućom. Od vrha do tala 
ispretražio ju je, dok je našao, što mu je trebalo: papira, 
konopca, tutkala i Bog te pita, čega još. O svakoga se 
zadijeva, svakoga za štogod pita, ište, moli, zapovijeda, 
viče, zanovijeta. Svi se domari našli usplahireni, uzne¬ 
mireni, viču, prepiru se, karaju, ljute se. Ama što tko re¬ 
kao, htio ili ne htio, Dragoš ne popušta. On hoće, to mu 
se mora i učiniti, pa baš se i svijet izvrnuo. 

Najposlije se kuća opet pomalo smirila i časkom svi 
odahli. Izgleda, Dragoš je sve našao, što mu je trebalo. 
Ali, jok, još mu nešto treba. Najvažnije. Nož. 

— Kristina, daj nož! — vikne Dragoš. 

Kristina stisne usne. Šuti, kaq da nije ni čula. 

— Kristina, nož mi daj! — podigne se glas jače. 

Kristina još jače stište usne i ne čuje. 

— Kristina, odmah da si mi dala nož! 

Ovo je sad već dreknulo na najvišoj kajdi, što je 
bilo u Dragoševu grlu. Sva je kuća zaječala od strave. 
Morala najposlije i Kristina da se odazove. 


176 


— Ne dam. Da ga opet gdjegod posiješ, a ja onda 
traži. Ne dam. Sve sam ti dala, što si iskao, ali noža ne dam. 

— Moraš dati, noži ni jesu tvoji! — prijetio Dragoš 
i stao pred Kristinu kao pjevčić, kad hoće da se pobije 
s drugim pijevcem. 

Kristina šuti, ništa ne govori. Samo joj suđe u ru¬ 
kama zvekeće. 

Ovakva šutnja i naočita nemarnost Dragoša razja- 
ruje do bjesnoće. Ko razdražen lav zavitla mami u sobu. 

— Mama, Kristina ne da noža. 

Mama začas izroni iz valovlja bijeloga platna, što 
se oko nje nadvilo kao bijeli oblaci. Šije ponjave, ko¬ 
šulje, šta li. Žuri se. Hoće još danas toliko i toliko da 
svrši. Sjutra čekaju opet drugi radovi. Ta toliko se toga 
obija majci oko glave. Da ima deset ruku, svih bi deset 
bilo zaposleno. A te ruke u poslu lete, kao da su okrila- 
tile. Ne smetajte. 

Ali, jok, Dragošu treba nož. 

Mama se na prvu dreku odmah i ne odazove. Sva joj 
je pamet obuzeta poslom. 

— Mama, ta Kristina ne da mi nož. A meni treba, 
odmah mi treba. Ona je sve zaključala u svoj ormar. 

— Pa što ću ti ja? — najposlije se odazove mama 
ponešto nervozna. — Ako ne da, ne da. 

I sad se dogodi, što se u familiji zvalo »posljednjim 
argumentom« Dragoševim. Zaurliče, kao da ga je tkogod 
natakao na ražanj, baci se na pod i stane bijesno mlatiti 
nogama. 

To mamu najposlije sasvim otrijezni iz njezina rad¬ 
noga zanosa. 

— Ta podajte mu već jednom taj nož, Kristina, — 
vikne mama kroz otvorena vrata. 

Dragoš odmah skoči kao uboden. 

— Mama je rekla, da mi podaš nož! — slavodobitno 
zaviče Dragoš u kuhinju. 

Kristina samo što ne proplače. 

— Kako ću mu dati? Raznesu sve nože po čitavoj 
kući, pa kad hoću prostrijeti stol, nema nijednoga. Pro- 
dangubim sat, dok ih sve pokupim s brda i s dola. Neki 
dan čak nađem jedan prebijen u drvarnici. Ako koji 
usfali, mene pitaju za nj. 

Tu Dragoš opet zaintači vikati. Te onda mama nešto 
blažim glasom dozivi je Kristinu: 

— Podajte mu samo, Kristina. A ti, ako ga ne vratiš 
zdrava i čitava do objeda Kristini, znaš već, šta te čeka. 
Ako ga pokvariš, jao tebi. 

Kristina uzdahne i pođe k ormaru. 

— Ne ću ga pokvariti i vratit ću ga živa i zdrava. 

Potom zavlada u kući opet običan mir i tišina. 

Dragoš se sa svojim vašarom namjestio na stolu u 
trijemu. Tu je bio papir od novina, tu konopac, tu na ta¬ 
njuriću zamućen kelj od brašna i vode. Dragoš u sav jek 
gradi zmaja. Kroji, slaže, lijepi, sav se oznojio od posla. 
Nekad i što složi, opet razloži, što slijepi, razlijepi. 

Ali najposlije nekako se nađe gotov zmaj. Dragoš 
odmah s njim pred kuću na poljanicu. Ali jao, zmaj i ne 
misli da se digne, kamoli da leti. Dragoš se zatrkuje, diže 
rukom zmaja, baca ga u zrak, ali zmaj ne će pa ne će, 
nego po zemlji nevoljice se vuče, po travi, po prašini. Či¬ 
tava ulica pomaže, sva njena djeca tu su, dižu. nose, 
podupiru. Sve uzalud. Zmaj ne će da leti pa ne će. Već 
onako vukući se po prahu i kalu moj ti vam se zmaj sav 
ožuljao, potrgao, rascijepio, raspao. 

Dragoš udri u plač i jauk, kad se ovako jadan i svla¬ 
dan vratio s bojnoga polja vukući za sobom tužne ostatke 
nesretnoga zmaja. A bješe tako divan vjetar i tako modro 
nebo i toliko djece, da gledaju, da se dive i da zavide. 

I sad gle gdje osta na sramoti, ne htjede zmaj da se 
pokaže. 

Zaječala kuća iznova od podruma pa do krova. Jer 
Dragoš je opet trebao i ovog i onog, da načini drugoga 
zmaja, i jer se Dragoš zagrozio svima, što mu se htjeli 
rugati, da će načiniti i boljega i ljepšega. Naprosto zmaja, 
kakova ni u koga nema. 

Ali kuća kao da se umorila od Dragoševa prvašnjega 
zuluma. Ne će ništa da poda. Nitko mu se ovaj put ne 
odazivlje, nitko ne razumije tugu i želju njegova srca. 
Tu mama, tu Kristina, tu Anica: nitko za njegove muke 
ne pokazuje ni razumijevanja ni smilovanja. Svi ga gone 
od sebe. 

— Imao si, što si htio, a sad izdiri, — odlučnu pro¬ 
govori mama riječ. 

U taj čas eto ti bake iz crkve. Ako ga svi ostavili, 
baka će pomoći. 

Baka u svojim haljinama ponijela miris tamjana. 
Baka se u crkvi pomolila za sve svoje mile i drage, žive 
i pokojne, da im Bog da, što im treba. Baka će načiniti i 
zmaja za Dragoša, jer njemu sada prije svega treba zmaj. 

— Baka će načiniti zmaja! 

Ko kad iza teške oluje sunce probija oblak, tako se 
Dragošu razvedri lice. Baka će napraviti zmaja. I bit će 
ljepši i bolji nego ičiji. To se zna. Baka sve razumije, 
sve zna. Ne uvezuje li ona djeci knjige, nije li Anici na¬ 
pravila torbu za školu, ne umije li skucavati kutijice i 
škatuljice, a kad ustreba, bolje će pokrpati cipele nego 
i sam majstor Polcer. Pravi je majstor baka. Načinit će i 
zmaja, da će ga biti šta vidjeti. 

Dragoš stoji kao na vretenu i gotov je da se razleti 
na sve strane, čim baka čega ustreba. Na stolu razastrla 
papir, veliki i debeli papir. 


* 


179 




— Eh, lako je praviti zmaja, koji će letjeti, kad se 
ima čim, — reče Dragoš i od zadovoljstva uzdahne. 

— A gdje si ti, bakice, čuvala taj papir, da ja nije- 
sam za nj znao! — pitao Dragoš. — Ovo je doista pravi 
papir, da se od njega načini zmaj, pa se ne će tako lako 
potrgati. 

I opipa papir ko netko, tko se u stvar razumije. 

■— Tvoja sreća, da ti nijesi znao za taj papir, — na¬ 
smije se baka, — ne bi ga danas više bilo, da se gradi 
zmaj. 

I Dragoš se nasmije i veli, da je istina, što baka kaže. 

Te sad baka počne krojiti i rezati. Najprije tijelo na 
čitiri roga, sprijeda tupo, straga oštrljato, kako se već 
pristoji zmaju. 

— Samo neka bude velik, bakice, — poticaše Dra¬ 
goš, — znaš, mnogo veći nego Adolfov. Pi, šta mi je nje¬ 
gov malen! 

— Ako bude, kolik si ti, bit će dobar. Šta misliš? 

— Bit će dobar, potvrdi Dragoš. 

Sad bi baka naokolo stranice utvrdila prutovima. 

— Ovi su prutovi predebeli i preteški, — rekne 
baka — i ne znam, hoće li htjeti da leti. 

— Šta, zar da ne leti? A šta će mi zmaj, ako ne leti? 

— Da nam je trske, — proslijedi baka, — šuplje 
trske, ta bi valjala. 

— Trske, trske, — uzvrpolji se Dragoš ko zrnje na 
rešetu. Pa dakako trske treba. 

Dragoš se zadiše, namršti obrve, čitavo mu lice za¬ 
igralo od napornoga mišljenja, odakle da se uzme trska. 
Zavrti se oko sebe, gleda, zvjera na sve strane. 

— Trske, trske! — vikne pa se zaleti amo tamo kao 
muha po praznome loncu. 

Ali onda odjedared stane kao ukopan i klikne kao 
soko sivi: 

— Ha, ja znam! — i ko iz puške izbačen odleti preko 
dvora pa u drvarnicu pa uz ljestve na tavan više drvar¬ 
nice. I još baka nije imala kad da s nekim nepovjerenjem 
pogleda za unukom, kad ču, kako nešto šušti i pljušti niz 
ljestve, kao da se niz brdo šuma valja. 

— A moj Bože, gdje si to našao? Ta valjda ne će 
trebati čitav snop! Vrati to natrag, gdje si našao, pa 
izvuci samo dvije tri najtanje i najjednakije trske. 

Dragoš stoji nasred ljestava sa svojim tovarom pa 
ne može ni naprijed ni natrag. Pokuša izvući dvije naj¬ 
ljepše trske, ali kako će, kad ne može ni da gleda od silne 
prašine, što je uzvitlale metlice na kraju trske. A teret 
bome prignječio ga nemilice, prašina štipala u nosu. Ali 
momče šuti, ne tuži se, ne jauče, već časom trsku tura 
gore, a trska njega dolje i tako se bore, tko će nadvladati. 
Trska šušti, praska, puca, Dragoš stenje, huče. 

Je li se u tome času sjetio, kako se još pred ne¬ 
davno kao dvogodišnje deranče jednom popeo na kumin 
tavan i to po strašno strmim i vratolomnim ljestvama! 
I kako kuma, ugledavši ga gore, gdje stoji sa starom sa¬ 
bljom u ruci i čakom na glavi sve do polovice očiju, zalo¬ 
mila rukama i uzviknula: 

— A kuda si se to do vraga popeo? 

Dragoš zakliktao od pusta veselja: 

— Vidi, kuma, našao ja soda ju. 

I pošto ga onda kuma sretno skinula i postavila na 
sigurnu zemlju, i Dragoš pošao kući, čitavim je putem 
duž taraba ponavljao nove zanimljive riječi : 

— Do vaga popeo, do vaga popeo. 

— A šta ti to mrndaš? — pitao ga kum, koji se 
upravo vraćao iz škole. 

— Imao ja soda ju kod kume, — glasio brzi odgovor. 

Kad nekoliko vremena poslije toga Dragoš zateče 
mamu, gdje stoji na stolici pa nešto na ormaru sprema. 

Dragoš stane, raskreči noge, ruke složi unatrage i oštro 
uzvinuvši obrve zapita strogo: 

— A kuda si se to, mama, do vaga popela? 

Nekad bilo, sad se spominjalo. I teško da se Dragoš 
u onaj kritični čas ičega sjećao, kad je preko svoje volje 
onako brzo sletio niz ljestve zajedno s oštrom trskom. 
Srećom odmah se našla i baka pa ga iskopa ispod šiblja 
svega izgrebena, ožuljana, prašna. Dragoš šuti, ništa ne 
govori, a šuti i baka, jer nije voljela suvišna i beskorisna 
razgovora. A osim toga držala je, da činu, koji se sam 
osvetio, ne treba suditi. 

Kad se baka i unuk opet nađu za poslom oko zmaja, 
djelo je brzo i lijepo napredovalo. Pošto sve četiri stra¬ 
nice trskom podviju i koncem sašiju, da bolje drži, kliče 
Dragoš: 

— Eh, ovo će baš držati, jer je ovaj konac baš čvrst 
pa se ne će zmaj raspasti ko onaj moj prvi. Je li, baka, 
ovaj je konac vrlo čvrst? 

— Kako nije? Sama sam sijala konoplju, sama mo¬ 
čila i trla i oprela. Boljega ne ćeš nigdje naći, — potvrdi 
baka i kitama od papira okiti krajeve repa i zaušnice. 

Pošto privežu dug konopac nasred krsnice, Dragoš 
pograbi zmaja i hoće da poleti. 

— Čekaj, kad već, tad već — da mu još lice napra¬ 
vimo! — ustavi ga baka i donese iz kuhinje komad 
ugljena, modrila za rublje i krpu crvena papira, u koji 
se umata cikorija. 

Gleda Dragoš, što će to sada još biti. Kad al ono 
baka ugljenom načini dvije obrve kao zmije, pod njima 
oči kao dva mlinska točka, oboji modrilom. U sredini se 
izbočio nos kao paradajz sa širokim nozdrvama. Čisto 
vidiš, kako iz njih suče plamen. A istom usta — ja šta 
rekoh: ralje su to! — strahovito zinula i zubi golemi, 
pravi zmajski zubi zaprijetili grozno, i među njima, iz 

razvaljenih laloka, vitlala jezičina crvena kao krv. Kad 
pogledaš zmajsko lice, užas te hvata i smrtna strava. 

Dragoš kao očaran poskakuje oko stola, plješće ru¬ 
kama i ne zna, šta bi od radosti. 

-— No takova zmaja zbilja nitko još nije imao, nije¬ 
dan dječko, je Y te, bakice? — reče s neizrecivim zado¬ 
voljstvom. 

I nije mogao odoljeti, da ne izleti časom pred kuću, 
gdje su djeca još bila u igri, pa im se pohvali: 

— Ha, sada ćete vi vidjeti, što je zmaj! 

Vrati se brže bolje u kuću, a djeca sva za njim pa 
u dvorištu stali pa zinuli i od velikoga čuda onijemili. 
Dragoš hoće da pograbi zvijer, ali uto mu Anica dovikne: 

— Tako zar, a što se kaže baki? 

To je Dragoš malone i zaboravio. Zaleti se u baku, 
burno je zagrli i poljubi, kud je u hitnji stiglo, pa reče 
slatko, umiljato: 

— Hvala, bakice, što si mi načinila tako lijepa zmaja. 

I nato izleti nadvor. Uzme zmaja u jednu ruku i 
diže ga visoko nad glavom, da ga je svega prekrilio kao 
krov. U drugu ruku uzme klupko s kanafom i ispraćen 
četom djece iziđe na poljanicu pred kućom. 

Tu je jedini zaostao Adolf i zabavio se oko svoga 
zmaja, kojemu je trebalo svaki čas popravka. Kad ugleda 
Dragoševa zmaja, osta zapanjen. A onda vidjevši, kako 
se svi dječaci sjatili oko Dragoša, reče »Pi!«, okrene se 
uvrijeđen i ode svojim putem. 

Dječki prionuli, da učine čast novoj zvijezdi, zmaju 
ljutome, podigoše urnebes i svi hoće da pomognu, da ga 
dignu i nose, dok ne uhvati vjetra i stane letjeti. 

- Tu je premalo mjesta, — reče Dragoš, — među 
kućama ne će dobro moći letjeti. Ajdemo na egzercirplac, 
tamo će biti više mjesta. 

_ Ajdemo! — zaurliče četa i povorka krene. Putem 

pristalo, štogod je stiglo i s Dragošem školsku klupu 

grijalo. .. , 

_ Hura, Dragoš ima zmaja, velikoga zmaja, gle, 

kako je strašan, zubi mu kao grabi je, sad će koga zgra¬ 
biti — vikali oni malo veći. A oni najmanji samo što se 
nijesu u istinu stravili. Ali ipak ne mogli da ne pođu 

s gomilom. . ,. 

Najjači osvojili mjesto kraj Dragoša. Gurajući 
druge drže ga se čvrsto s jedne i s druge strane, prihva¬ 
tili to za komad konopca, to za kraj repa, sa zanosom 
gledajući u zmaja više Dragoševe glave. Pođoše svečano 
i važno kroz gradske ulice put novogradskih vrata. Četa 
rasla i kad se nađu na prvome mostu preko šanca, na¬ 
rasla je na jedno dvadesetak glava. Među učesnicima 
našle se i dvije tri djevojčice, koje pristadoše uz bracu 
svoju, a bila je tu i Mica stolara Friča sa svojim najma¬ 
njim bracom, kojega je za sobom vukla u kolicima, t. j. 
u sandučku na točkove. Sjedi dijete u košuljici, u rukama 
velik komad kruha s pekmezom, pa slatko jede, pola 
jede, pola po licu maže. 

Prebaci se vesela četa preko mosta i bedemova i 
ispane na potaracani drvored. Kestenovi upravo stajali 
u najljepšem svom proljetnom ruhu i nakitili se bijelim 
svijećama svojih cvjetova. Posvuda se protiskivala ze¬ 
lena trava, a grmlje se osulo mladim lišćem. Po modrom 
se nebu gonili oblaci igrajući se kao nestašna janjad po 
zelenom polju. 

Tako dođu i do ledine. Prostrla se nadaleko i naši¬ 
roko sve onamo do donjega grada, i do nove varoši. Po 
n j°j se rastumarali vojnici i vježbaju u skupovima i po¬ 
jedince. Trče, skaču, lijegaju na zemlju, ustaju. Drugi 
opet sviraju u borije, udaraju u bubnjeve, ori se na sve 
strane. 

Tu na praznoj i prostranoj polovici ledine ustavila 
se hrabra četa. Sva je ledina isposuta bijelim zlatosrca- 
stim zvjezdicama krasuljka. Po njoj struže proljetni vje¬ 
tar i on će sada divno ponesti zmaja u nebeske modre 

visine. ... , , ., 

_ Drž’te — zapovjedi Dragoš dvojici odabranika, 

— dignite zmaja i kad reknem, onda ga bacite uvis. 

Dječaci to jedva dočekaju. Drže zvijer pobožno kao 
da je slika s oltara. Dragoš odmata konopac s klupka, a 
ostala se pratnja poredala u dva reda pa zinula i rado¬ 
znalo gleda, što će sada biti. 

_ Maknite se! — komandira Dragoš, — pustite. — 

vikne drugovima i zaleti se niz ledinu. Zmaj se odmah 
od prve znatno zatresao, zatreptao. Vidi mu se, koće da 
leti. I najednom stane se dizati i sve se više penjaše i sve 
manji postajaše, što je Dragoš dalje odmicao. Kad to vide 
ostali, nagnu s urnebesom u trku kao jato ždralova. Sva 
se ledina ustalasala pod njima. Pa sad za Dragošem uz 
polje, niz polje, hrabra četa obigrava ledinu kao vihar. 
I Mica najprije poletjela za drugima, za njom se klan- 
cala kolica s bracom, kotrljala, gore dolje preko krti- 
njaka pa niz rupe i jarke, a dijete u sandučku treska se 
kao orah na rešetu, vrišti i plače do neba se čuje. 

_ Šuti, ne deri se, vidi zmaja, kako leti! — ušutka- 

vala seka bracu. Pa opet udri dalje. Najedamput se ko¬ 
lica spotaknu o osobito pakostan krtinjak, prevrnu se, 
i dijete se izvali. Sad nije bilo kuda, već sjedni na travu 
i tješi rascvijeljeno momče, koje ne mari za zmaja i ko¬ 
jemu se na licu pekmez sa suzama pomiješao u nepro¬ 
zirnu kašu i pokrio sve jednom slanoslasnom prevlakom. 

Međutim zmaj učinio svoju dužnost, štaviše, sve 
većma sticao slavu izvrsnim letom takmičeći se s golu¬ 
bovima, što su onuda po drveću imali svoja gnijezda pa 
se nemalo začudili neobičnoj golemoj ptici. 

Čak i vojnici, što su bili najbliži, prestali vježbati pa 
gledaju, šta se tu radi. Mladi časnik, koji se dosadno pod 
kestenovima amo tamo šetao i palio cigaretu za cigare¬ 
tom, stao bliže, da i on to čudo vidi. 

Kad se Dragoš treći put vraćao niz polje, a to vjetar 
jače zahvati zmaja, pa ga pred Dragošem ponese sve brže 
i brže, da ga je Dragoš jedva mogao stizavati. Leti zmaj 
kao zmaj, a Dragoš kao bez duše. Najednoć izmakne mu 
se konopac iz ruke i zmaj onako slobodan zavitla u visine 
kao suri orle pa ravno na kesten među najviše granje i 
tu se namjesti. 

— Ode zmaj! — vrisnu svi u jedan glas. 

— Moj zmaj! Pomozite! Držite! Odleti mi zmaj, — 
vrišti Dragoš, ruke k nebu diže. 

Vojnici se smiju, dječaci viču, zapomažu, bubnji svi¬ 
raju, trublje ječe, pravi urnebes. 

Stane Dragoš pod kesten, bulji uvis, zaskakuje se, 
lama rukama, hoće zmaja da skine. Sve uzalud, zmaj se 
zadio upravo o najdulju granu, što se mimo ostale daleko 
u polje isturila, pa okrenuo strašno svoje lice dolje spram 
očajnoga Dragoša, izbečio zube, isplazio jezik, krevelji 
se, strahota ga gledati, čisto mu se vidi sila i kako prijeti 
i ruga se. 

Dragoš je blizu da zaplače od očajanja. Tako divan 
zmaj pa da ostane na sramoti. Vojnici bezdušnici samo 
se smiju, stoje i gledaju. Gledao i mladi oficir, što je 
nadzirao vježbanje. Dragoš ga je poznavao, to jest viđao 
ga je počesto na čelu njegove čete, kad bi se vraćala sa 
vježbe, a viđao ga i pred kazinom, gdje je pio pivo ili 
kavu. Mladi poručnik držeći ruke naopako strašno se 
dosađivao jednoličnim svojim poslom oko vježbanja 
vojnika, pa je zato pri prvoj pojavi zmaja sa zanima¬ 
njem motrio njegov junački let. Ta zar je baš tako i 
odavna, što se i sam gonio sa zmajevima? Videći zmaja 

u nevolji, namigne dvojici momaka, a ovi jedva doče¬ 
kali, da se časom izmaknu dosadnome sagibanju i pru¬ 
žanju koljena, te kao iz puške upute se pod kesten, da 
skinu zmaja. Stanu pod stablo, da izmjere visinu očima. 

— A uteče li? — jedan će pa se nasmije Dragošu. A 
drugi će za njim: 

— Baš se visoko popeo, ko zmaj. 

Kako da ga skinu? Nije to tako laka stvar. Ne skida 
se zmaj šale, kad se jednom popeo tako visoko. To i sam 
Dragoš vidi. Uzalud dohvaćaju momci granu, ne mogu 
je uhvatiti. Tresu donjim granama, vuku. Zaludu. Zmaj 
se samo pokadšto malo potresa, pa ništa. 

Pošto su pokušali i ovako i onako, odjednom Dra¬ 
gošu svane u glavi ponosna misao. Zar on sam ne bi 
mogao skinuti svoga zmaja? 

I ni pet ni šest k debelom stablu, pripije se uz hra¬ 
pavu koru, pa da će puzati gore. Sad momci razumjevši 
i oni, što je Dragoš naumio, pomognu mu na drvo, gu¬ 
raju ga odozdola i eto ti ga, dohvati se grane pa s jedne 
grane na drugu, dok ne stigne na zmajevu, legne po njoj 
potrbuške i stane puzati. Granje po njemu struže, lišće 
šušti, grana se pod njim ljulja. Već može razabrati zmaja 
kroza splet grančica. 

— Još bliže, — viču odozdola i nebrojene se ruke 
ispružile, da dočekaju zmaja. 

I grana se počela svijati k zemlji. 

— Još bliže, — zadreknu djeca, — tresi granom. 

Dragoš trese, što bolje može. Na to zmaj nije bio 
spreman, zaljulja se i on, beči oči, krevelji se strahovito. 
Pod njim urnebes dječji, skaču amo tamo, ruke se usta¬ 
lasale, da hvataju zmaja. Na Dragoša nitko više i ne 
misli i ne gleda. A ipak on visi na tankome kraju grane, 
visi kao prezrela jabuka, koju će najmanji vjetrić otresti 
i oboriti na zemlju. I nitko ne mjeri, kolika je visina od 

grane do zemlje. Nitko ne misli, da tu Dragoševe sitne 
kosti, čitav njegov mali život visi o jednoj tankoj grani. 
Stenje i huče, da samo zmaj stigne zdrav i čitav dolje, 
a ne stenje niti misli, hoće li i on zdrav i čitav stići na 
tvrdu zemljicu. Srećom znamo, da svako dijete, i dobro 
i zločesto, ima svoga anđela čuvara, po potrebi i dva, 
te tako se i Dragošu našao u nevolji, pa ga prihvati i 
sretno skine s drveta. U času kad se svi zagledali u zmaja, 
kako se strašno kreveljeći i šušteći prebacivao s grane 
na granu, mladi poručnik napeto promatrao, kako će se 
za njim spustiti junački izbavitelj gizdavoga zmaja. I 
doista nekakvo veliko crno klupko stane se kotrljati 
medij granjem i sad ... sad će ... Uto brže bolje časnik 
potrči pod drvo i vikne raširivši ruke: 

— Skoči! 

Klupko skoči i Dragoš se sretno nađe na zemlji, raz- 
mota se i nađe, da osim ljudski izgrebena lica, ruku i 
koljena sve ostalo našlo se zdravo i čitavo. 

Kao pravi junak iza bojnog okršaja! — pozdravi 
ga poručnik. 

Gore je prošao zmaj. Lice mu na sve strane izde¬ 
rano, vise s njega krpe kao s bojna barjaka iza topov¬ 
ske vatre. Kroz one rupe prolazio vjetar i ne će da leti. 
Zato četa nemajući više što da gleda, spremi se kući. U 
zadnji se čas Dragoš sjeti svoje dužnosti, vrati se poruč¬ 
niku, skine šešir i rekne učtivo i bez smetnje: 

— Gospodine poručniče, lijepa hvala, što ste me, što 
ste me . .. 

— No, što sam te? 

Što ste mi spasli život, — dovrši Dragoš slavno. 

— No baš nijesam život, ali možda koju ruku ili 
nogu, odgovori poručnik i pruži Dragošu ruku. 

A Dragoš vas pocrveni od tolike časti, gdje se s njim 
rukuje jedan oficir, pa pogleda u svoju pratnju, vide li 

ga. Vide oni, ali više gledaju zmaja, gdje se lelujao više 
Dragoševe glave. 

Kad povorka s Dragošem na ćelu stigne blizu grada, 
padne Dragošu napamet, da udari preko bedema i da 
makar još jedamput kuša, ne bi li zmaj ipak još poletio 
i onako ranjen i sakat. Dosta ga je nosio, možda se i 

odmorio. . v . , v 

To je i drugima bilo pravo. Samo djevojčice odose 

cestom u grad, jer se mali braco u kolicima strašno de¬ 
rao i iskao, da ga kući voze mami. 

Svi pokušaji, da zmaja još jednom dignu u zrak, 
ostali bez uspjeha. Ni poklici ni prijetnje, ništa ga nije 
moglo sklonuti, da se digne sa zemlje. Čisto kao da ga 
je stid, što je ovako ružno ograisao i lice nagrdio. 

Najednom netko iz družbe vikne: 

— Eto šancfrajta (straža), bjež’te! 

I što bi dlanom o dlan, dječaci prhnu i razlete se na 
sve strane. Poleti i Dragoš glavom bez obzira vukući za 
sobom ostatke svoga zmaja. Tako se odjednom nađe 
potrbuške u jarku, a zmaj na njemu, pokri ga svega. Tu 
se ušuti i ne da znaka od sebe misleći: 

— Sada što Bog da i sreća junačka! 

I čekaše sa zebnjom, ali ne dočeka ništa. Straži ni 
traga ni glasa. Prođe ovako neko vrijeme. Dragoš pod 
sobom osjeti nemilu vlagu. To je na dnu jarka bilo nešto 
blata i on sa strepnjom pomisli na svoje haljine. I ako 
baš i nijesu bile najnovije, ali trebalo ih je svakako ču¬ 
vati. I koliko je tu mama bila po srijedi, toliko i on sam 
nije volio prljava i zamazana odijela. 

Uto odjednom ču nekakovo tiho jecanje i stenjanje. 
Prividi mu se, kao da dolazi nekuda odozdola, iz zemlje, 
odakle li. Digne oprezno glavu i proviri ispod zmaja. 
Pošto razvidi okoliš, utvrdi, da je bio blizu bedemskoga 
ruba, a oni glasovi dolazili iz samoga šanca. 

Odmah pomisli, da je jedan od dječaka zaostao na 
Jcordonu, pa ne može naprijed ni natrag. A po glasu pre¬ 
poznao je svoga prisnoga prijatelja Stipicu. 

Dragoš isturi glavu oprezno povrh šanca. Jest, 
Stipica je bio. Tri metra pod Dragošem prilijepio se 
btipica uza stijenu zida, ruke raširio kao raspet, nogama 
se odupirao i gotovo upijao u uski kameni trak a licem 
pritisnuo uza zid pa ječao i tiho jaukao tako bijedno i 
nevoljno, da bi isti kamen proplakao. 

učinitirfr!tŽ e OC ! m ! h , bi ° r ČistU ’ da 86 tu mora nešt0 
učiniti! Treba prijatelja izbaviti pošto poto. 

v. — Stipica, — zovne Dragoš u po glasa, — Stipica 
sta radiš tamo dolje? p a ’ 

već fin! V j\ bil ° , dakako - Iu P° Pranje, ali Stipici je 
Htio bi dl J v, dskl ,, g ? a aj egovoj nevolji bio utjeha. 
7* ° b da Vldl ’ ^kuda dolazi taj glas, ali ne smije ni 

bi nat^ 116 / 1 da dahne ‘ J er da se samo i makne, mogao 
i natraske da sleti niza zid u dubinu, a ta je još bila i 

puna vode. On zato samo tiho zastenje i zacvili. 

Zašto ni jesi s drugima utekao? - pitao Dragoš. 

INo i to je pitanje bilo suvišno. I Dragoš kao i svaki 

demski 0 ^ 0 JC Znati ’ Šta ZnaČi ’ kad tk °^° d sleti niz ke- 
demski zid pa se nogama nađe na kordonu. Dragoš je 

g"m°a KordoTČ PUS *T S . traha *» dru- 

g ma. Kordon, brate moj dragi, nije mačji kašalj ili ko 

kakvćigod promenada. Treba samo da pogledaš pa da 

u±- om y eiino p v ifa i2b °“"“ kan, e L s :::, z ■: 

uzdu 2 sredine opa sala zid pa se vije oko čitave utvrde 
i odmah ces shvatiti, kako je onome pri duši, koji se po 
kakvoj nevolji našao, da se po toj stazi šeta. Više nfela 

strmina u d^i S<rmi r •“ - ViSinU ’ aiže ”j e S a s druge straue 
strmina u dubinu i ta jos ima suviše i vode i bara s kre- 

ketavim žabama i drugim strahotama. Valja da je srca 

junačkoga i glave bistre i čvrste, koja se ne će zavrtjeti 

na pogledu provalije pod sobom. Pa i on će oprezno ste- 
rati stopu pred stopu, rukom se hvatati zida s jedne 
strane i oči ravno na put pred sobom upirati, jer ne dao 
Bog pogledati na stranu, gdje nema ništa osim zraka i 
praznine. Smjesta bi ga povuklo k sebi dolje. Tko je 
manje junačkoga srca, početveronožit će se i pužući pre- 
valjivat će neizrecive putove dječjih pustolovina, punih 
željene strave i slatkoga straha. Mnoga bi se majka obe- 
zumila, da zna za te pustolovine i vratolomije, na ko¬ 
jima sinak traži prvo svoje junačko lovorje. 

Dragoš i ne pita dalje, zašto Stipica nije s drugima 
otišao. Dok su ti drugi smjeliji, jači, neustrašivi sretno 
prevalili opasni put, pa sretno zaobišli svekolike bedem- 
ske okuke do onoga mjesta, koje je valjda samo djeci 
poznato i gdje su vremenske nepogode i dječje noge izro- 
vale u zidu jame, pa će se tu kao po ljestvama spustiti u 
šanac i onda poznatim stazama kući — dotle je jadni 
Stipica stao na kordonu, gdje se našao, noge raskračio, 
ruke raširio te tako kao raspet čitavom se prednjom 
stranom prilijepio, pripio uza zid, da mu se čisto i nos 
spljoštio na vlažnoj lišajem obrasloj cigli i tako čekao 
svoju sudbinu. Dragoš sve to zna, kao da gleda očima, a 
isto zna, da ne smije druga ostaviti na cjedilu. Ali kako 
da mu pomogne? 

No brzo se smisli. Naokolo je sve tiho, moći će se 
nešto početi. Nagne glavu nad bedem i rekne utješljivo: 

— Šuti, Stipica, šuti i čekaj. Otrčat ću u grad i 
dozvat ću pomoć. 

— Nemoj otići, mene je strah! — propišti Stipica i 
još se tješnje pripije uza zid. 

— Ne budi lud. Kako ću ti pomoći, ako ne odem? — 
odrješito će Dragoš. — Vidjet ćeš, brzo ću se vratiti. Bez 
konopca i motke ne možeš napolje. 

To je Stipica vidio, pa samo uzdahne. 

Nato se Dragoš izmota iz jarka, brže bolje očisti se 
od blata, koliko se dalo, a onda strugne preko trave kao 
strijela pa na cestu. Zatrča se, što je bolje mogao, pre- 
stigne i Miču s njenim kolicima i rasplakalim bracom i 
tako stigne u grad pred prvu kasarnu. Tu su vojnici u 
dvorištu oko bunara prali ruho i odijelo. Po klupama i 
stolovima razastrli bijele kapute i modre hlače pa ih 
trljali kefama, da je voda štrcala na sve strane. Na vrhu 
stepenica stajao debeli stražmeštar i nadzirao posao. Du¬ 
gački, kao koplje zafrknuti brkovi presijecali mu ru¬ 
meno lice u dvije pole. Donju polu ispunio podvoljak, a 
gornju zapremio nos, jer se oči jedva i vidjele, kako su 
bile propale u salo. 

Odmah stane Dragoš pred gospodina stražmeštra. 
skine smjerno šešir i kićenom besjedom javi pokorno 
nezgodu svoga druga i zamoli pomoć. 

Stražmeštar naduo obraze, da su zasjali kao uljem 
namazani, brk nakostrušio, podbočio se i strašno mrštio 
obrve. Kad Dragoš svrši i opet namjesti šešir, stražmeštar 
zamahne štapom po zraku i zarokće: 

— Niks kravatiš, abtreten! 

Ali Dragoš se ne da smesti. Stipica čeka u sto stra¬ 
hova i ne smije da ne dočeka pomoć. Zato Dragoš okrene 
njemački: 

— Melde gehorsamst... 

Kad svrši njemačku besjedu, kako je već ljepše 
znao i mogao, opet zauče brkati silnik: 

— Niks tajč! Abtreten, marsch! 

Sad, šta će tu Dragoš? Ovaj čovo tu gore ne umije 
hrvatski, ne zna njemački, a Dragoš osim ova dva jezika 
ne umije nijednoga više. Podbije ga znoj od brige, kako 
da kaže, šta mu treba. I još ga odavle gone. Kamo će, na 
koju li stranu? 

U tom času niz trijem vojarne zazvekeću sitne ma- 
muzice časničke, zazveči sabljica. Stražmeštar kao lopta 
odskoči u stranu, ukoči se i metne ruku na kapu. Pojavi 
se mlad časnik. Tanak u pasu, malone golobradast, lijep 
i sjajan od pete do glave. Crveni pantaloni liče mu, da 
ga je milota gledati. Dragoš ga pozna, kao što pozna sve 
oficire gradske posade. Vidio ga i na čelu satnije i na 
konju i pred kazinom. 

I ako se s njim još nije lično razgovarao, on sad 
bez straha pristupi korak bliže, uzvine svoje neodoljivo 
plave oči gore spram časnika i ponovi s mnogo srdač¬ 
nosti svoju prijavu i molbu, ovaj put zbog sigurnijeg 
uspjeha pola hrvatski, pola njemački. 

Gospodin se časnik držao vrlo važno i strogo. Ali kad 
je razumio, stane najprije palicom da tucka po presjaj- 
nim sarama čizme, a onda mu preko lica preleti lukav 
osmijeh. Mahne dvojici momaka i zapovjedi im, da skinu 
ljestve i debeo konopac pa neka pođu s ovim dječakom, 
treba da skinu zalutalo dijete s kordona. 

Vojnici poslušaju. Dragoš se pred oficirom ispruži, 
što je više mogao, digne ruku k rubu šešira i pozdravi 
po vojničku. Poručnik isto tako ozbiljno otpozdravi, a 
onda se nasmije i rukom veselo zamahne na Dragoša. Ta 
Bože moj, koliko je tome vremena, što je i on ovako tu¬ 
marao s drugovima po gradskim bedemima i drugim za¬ 
branjenim stazama pa zapadao u ovakove đačke nevolje. 
Mažda je tome jedva pet šest godina, jedva koj # a više. Pa 
zato je on sasvim dobro shvatio položaj Dragošev i nje¬ 
gova druga. A osim toga poznavao je i Dragoša — a tko 
Dragoša nije poznavao? Nema ga u čitavom gradu od 
jednih vrata do drugih, tko ga ne bi znao i po dobru i po 
zlu, samo to zlo nije bilo i rđavo. 

Međutim se Dragoš s vojnicima otputi na »lice 
mjesta«. Išao je pred njima, da ih vodi. I taman mu bi, 

kao kad se igra vojnika, a on na čelu zapovijeda četom. 
Ali ovo su bili odrasli ljudi, brkati, stari. I zato mu se 
čitavo to poslanstvo učinilo izvanredno važno i dabome 
i on sam sebi nekuda neobičan, kao da to i nije on, već 
netko drugi, a opet je on, samo mnogo, mnogo veći, čisto 
kao odrastao. I to ga je napunjalo takim zadovoljstvom, 
da nije znao, kako bolje da to istakne svojim držanjem. 
Isprsi se, što je bolje mogao, nadme obraze, a što je sna¬ 
žno i tvrdo noge premetao, sva je kaldrma pod njima 
ječala. Vojnici su poslušno išli za njim i nimalo se nijesu 
začudili malome vođi svome. Befel je befel, a njima je 
njihov starješina zapovjedio, da pođu za ovim dječakom 
i eno oni pošli, pa sad bilo baš na kraj svijeta. A nije 
im baš ni bilo krivo, da s ovo malo šetnje zamijene bu¬ 
dalasto pranje haljina, što je zapravo ženski posao. 

Putem oni ipak pored svega respekta za ovoga svoga 
maloga vođu pomalo zametnu razgovor s njim, da sa- 
znadu, kamo i pošto ih on to sada vodi. Dragoš im drage 
volje ispriča svu priču o zmaju i njegovu letu i o svemu, 
što se poslije toga dogodilo. 

Vojnici se čude i naizmjence uzvikuju: 

— Aula! Vidi ga, bolan! Naopako! 

Pošto iziđu na zadnja vrata, ukaže im se postrance 
daleko na dnu bedema Stipica, gdje još vazda visi na zidu 
kao veliki pauk ili kukac. 

— Loza mu njegova, — rekne jedan od vojnika, — 
kako je samo dospio onamo. 

— Pa, Boga ti, ko i svaki drugi što bi dospio, na- 
traške i potrbuške kao rak, — odgovori drugi momak. 

Pošto još zaobiđu bedem, Dragoš potrči preko livade 
pa se nadvije nad šanac i pita: 

— Stipica, jesi li još živ? Evo, došla je pomoć! 

Stipica samo zastenje, od straha sav je već izne¬ 
mogao. 

Vojnici se odmah dadu na posao. Spuste ljestve, na¬ 
čine od konopca petlju i bace dolje. 

— Zabaci petlju preko glave, provuci ruke kroz 
nju, pa stegni u pasu, — viknu mu odozgora. 

— Ne mogu! — vrišti Stipica nevoljnički. 

— E, ako ne možeš ti, ne možemo ni mi da te izvu¬ 
čemo, — viču vojnici. 

A Dragoš prijateljski i uvjereno bodrio: 

— Ne boj se, to nije teško, samo glavu malo odmakni 
od zida, mi ćemo ti petlju prebaciti preko glave, i onda 
ti jednu po jednu ruku provuci. 

Još nekoliko puta ponavljalo se odozdola očajno »ne 
mogu, ne mogu«, ali najposlije ipak opaše se Stipica 
užetom. 

— A sad se popni na ljestve, zapovjedi Dragoš, koji 
se pun zanimanja i bez straha potrbuške glavom nadavio 
na zid. 

— Ne mogu! — vrištao Stipica ponovno krijući ne¬ 
prestance lice na stijeni zida. 

— Pa onda ostani gdje si, ako ne možeš, — razljuti 
se Dragoš i od nestrpljivosti najvolio bi, da je on na 
Stipičinu mjestu i sve ga ruke i noge svrbjele, da se ne 
spusti niz ljestve. 

Najposlije se Stipica ipak odvaži i ne krećući gla¬ 
vom napipa rukom ljestve, pa stišćući oči nekako ga 
sretno izvuku. 

Sad sjednu svi na travu, da malo otpočinu od na¬ 
pora i straha. 

Vojnicima se nimalo nije žurilo natrag u kasarnu i 
ne bi im bilo krivo, da se ovdje malo odmore od kasarn- 
skoga posla. Stali razgledavati zmaja i čuditi se. 

— Ih, Bog ga ubio, kako se to fino nakinđurio. 
Pravi pravcati zmaj. 

* 

— Bio je ljepši, — nježno Dragoš pogladi zmaja, — 
i tako je krasno letio, dok ga nije pograbio kesten pa ga 
zapleo među granje i tu se potrgao. 

— Vidi kestena. Pa baš pograbio, — ozbiljno će 
momci i legoše na travu. 

Ali Dragošu se žurilo kući, jedno tamo sunce već 
zapalo, a drugo osjeti neugodnu vlagu na svojem tijelu 
i još neugodniju zebnju u svojoj duši, kad pogleda na 
svoje odijelo. Samo da ne vidi mama prije nego što se 
sastane s Kristinom. 

— Da nam je sada lula duhana među zube, ne bi 
bilo na odmet, — rekne jedan od vojnika. — Ima li možda 
u tebe koji cigarčić? 

Dragoš se zgrane. Njega pitaju, ima li cigaru? 

— Nemam — odvrati preko srca. — Ja još ne pušim. 

I bješe mu u taj čas od srca žao, što još nije počeo 
ovim zabranjenim voćem. Drugovi njegovi svi već po¬ 
malo zapušili, kad se moglo od starijih, samo Dragoš još 
nije. Još mu je suviše ljut list duhanov i nemilo štipa u 
nosu. Osim toga još mu je živo na pameti Ćirin prvi po¬ 
kušaj u tom junačkom poslu. Bogo moj, kad se samo sjeti, 
kakav ti se one večeri braco vratio kući! Vuče se uza zid 
nemoćan, nevoljan, u licu žut kao limun, oči izvraćene od 
strašne muke. Sva se kuća strčala. Kristina nosi umivalo, 
baka moči krpe, mama drži Ćiri glavu. I to sve poradi 
jednoga cigarčića! Baš se isplatilo! Ne, Dragoš ne mari još 
za ovakovo veselje. Ali to on ne će da pokaže. Štaviše, šta 
bi u ovaj čas dao, da može posegnuti u džep i dijeliti 
duhan i cigare među nove prijatelje. Da zabašuri porazni 
fakat, da u njega još nema toga bilja, rekne brzo: 

— Ja ću vam donijeti cigara, u moga tate ima puna 
kutija. Ali sad moramo natrag. 

— Evala, ta ti valja, povesele se momci, pa ajdemo 
de, kad zapovijeda naš mali oficir. 

U svakojakom razgovoru upute se u grad i na vra¬ 
tima se rastanu. Dragoš odjuri kući, hrupi u sobu 
k mami, ali se sprijeda mudro pokrije potrganim zma¬ 
jem, pa vikne: 

— Mama, mama, molim, daj mi od tatinih cigara 
dvije, ali odmah, molim. 

— Kakve cigare? Zar ništa drugo? Što će tebi cigare? 

— Meni doduše ne trebaju, — ogradi se Dragoš 
svečano, — ali ja sam obećao dvojici vojnika, jer su 
izbavili Stipicu. Ali znaš, mama, od onih finih mi daj, 
što je tata dobio za imendan. 

— Kako obećao, kako ti dolaziš do toga? Kakova 
ti imaš posla s vojnicima? Šta je sa Stipicom? — gomi¬ 
lala mama pitanje na pitanje u čudu i zabrinutoj sumnji. 
Jer Dragoševi su putovi gdjekada neispitljivi i nedo- 
sežni i nikada se ne zna, kamo će najposlije odvesti. 

Uzme Dragoš na dušak pričati, šta je i kako je, i 
najposlije i o nezgodi Stipičinoj. Tu se najdulje zadržao, 
jer je bila najzanimljivija i puna živopisnih momenata. 

Sluša mama i kosa joj se počela ježiti. Uzme sinka 
šuteći i dok on veselo pričaše, ona ga opipavala, da vidi, 
jesu F mu kosti čitave i pri tome nije dakako mogla da 
ne opazi mokro i zablaćeno odijelo i po njemu porasute 
rupe i ožiljke. Najposlije kliče: 

— Nesretno dijete! A kuda mi se to sve promećeš? 
Hoćeš jednom da izgubiš glavu. 

— Ali mama, pa ja nijesam bio na kordunu. Sve 
sam vrijeme ležao u jarku i pokrio se zmajem, — mirio 
je sinak zabrinutost majčinu. 

— Ao, jadni sine, vidi se, gdje si bio. Tko će ovo 
očistiti, zakrpati? 

— Mama, nemoj se ljutiti, slatka mamice, ja ću to 
već očistiti i — i ti ćeš zakrpiti, — uze ugursuz milovati 
mamu po obrazima, — samo daj mi sada cigare, molim 

te, odmah mi ih daj. Obećao sam, pa moram svakako 
održati riječ. 

Tko je ikada mogao odoljeti da uskrati Dragošu, 
kad je on štogod htio i molio? Sve prigovore mamine, 
sve razloge za uskratu Dragoš je još jačim razlozima 
suzbijao. Ako su cigari i tatini, ali mama smije od njih 
uzeti i onda neka kaže tati, i tata joj ne će ništa. I Dra¬ 
goš umije tako vješto dokazivati, da mama prosto nije 
mogla drugojačije, nego mu poda, što je iskao. 

— Zar mi ni jesi sama uvijek rekla, da se obećanje 
mora izvršiti? 

Na taj argumenat dakako nije bilo daljega govora. 

— Ali odmah da si se vratio! zaprijeti maminski, 
kad je sinak s cigarama izletio kao vihar. 

— Odmah! — jekne već iz veže. 

U vojarni nađe sretno svoja dva vojnika i poda im 
obećano. Odmah se sjati hrpa momaka oko Dragoša i 
stotina se ruku ispruži spram njega. Svaki hoće toga 
blaga. 

— Pa ja nemam više, — branio se Dragoš. 

I snažno razmakne laktove i progura se kroz gomilu 
pa jurne kući. 

Ovdje je međutim već bio došao tata iz kazine i prvo 
mu je pitanje bilo, jesu li svi kod kuće, kao svaki dan 
što pitaše. I naopako, ako koje usfali. Ali malokad bi se 
to desilo, jer su svi znali, da se treba na vrijeme naći kod 
kuće. Ovaj put baš pitao tata još napose za Dragoša, i eto 
nevolje, Dragoša nema. Jedva mama umiri tatu, rekavši, 
da je sinak čas prije bio kod kuće i da mora odmah doći. 

— Djeca treba da su sva kod kuće, čim zađe sunce, 
— reče tata i stane nemirno šetati amo tamo po sobi. — 
Uopće, odviše su slobodna i razularena, pa to vrludanje 
ponapolju samo ih navada na svakakve pustolovine i opa¬ 
snosti. Evo što se maloprije dogodilo. Joso je Jarošev 

pao s korduna i nasukao se na gvozdenu kuku kazamat- 
skoga prozora. Donijeli ga kući s rasporenim trbuhom. 

— Isuse! — zavapi mama i problijedi. Ta nije li se 
danas i njen sinak prometao po zlosretnome kordunu? 

Stade razmišljati, bi li tati pričala današnje zgode 
sinovljeve ili bi čekala do sjutra, dok stvar malo ishlapi? 

Uto eto ti Dragoša. On je čuo tatine posljednje 
riječi i jako se uplašio. Da su dječaci pokadšto na vrato¬ 
lomnoj šetnji po kordonu sletjeli niza stijenu pa nažu- 
ljali i izgrebli lice i ruke, to se događalo. Ali lice i ruke 
brzo opet zacijelile, pa nikom ništa. Ali zapeti o kuku na 
onoj strahovitoj zračnoj vožnji u dubinu, to se još nije 
čulo. Dragošu se naježi kosa na glavi. I Joso je bio u zma- 
jevoj povorci i bio je prvi, koji je skočio niz bedem. 

Dragoš se šulja u kuću i onoga večera malo ga je 
bilo čuti. Ćutio se nekako kriv, makar mu se čitava 
zgoda, pa i Josina nesreća, činila vrlo zanimljiva kao 
kakova priča o junačkim i viteškim pustolovinama. Uju- 
tru još nije pravo ni svanulo, Dragoš se probudi i ču tatu 
gdje se nakašljao. Sad Dragoš brzo skoči iz kreveta pa 
k tati. Nije to bilo ništa neobično, ali se ipak već po- 
odavna nije desilo. 

— A gle, šta ćeš ti tu? — pitao tata, ali nije branio, 
da se Dragoš udobno namjesti kraj njega. I Dragoš brzo 
počne najumiljatijim i najkrotkijim glasom: 

— Tata, nemoj se ljutiti. Ali zbilja ja nijesam kriv. 
Dečki su sami pošli za mnom, kad sam nosio zmaja. I da 
znaš, ja nijesam bio na kordunu... 

— No, još bi nam i to trebalo! — prene se tata 
odjednom, pošto je za Dragoševih riječi počeo opet malo 
drijemati. 

— Ne, zbilja, — brzo prihvati Dragoš riječ i nastavi 
na dušak. — Ja sam samo pomogao Stipici, da je izišao, 
jer on nije mogao sam. Da si ga samo čuo, kako je tužno 

jecao. Bilo bi ga i tebi žao. Pa onda nije bilo nikoga 
osim mene. Svi su drugi bili vec utekli, a ja sam onda trčao 
po dvojicu vojnika i oni su donijeli ljestve i konop i 
tako smo ga izvadili. I ja sam njima obećao dvije cigare 
od tvojih i molio sam mamu i dala mi je. Je li tata, ti se 
ne srdiš. I oni su te lijepo pozdravili i zahvalili. Je Y de 
tata, ja ni jesam kriv, što se siroma Joso unesrećio? I 
meni ga je jako žao, ja ga nijesam zvao, da ide sa mnom, 
kad sam išao sa zmajem na ledinu. Samo da znaš, kako 
je divno letio. Ali sada je sav potrgan. Ah samo da Joso 
ne umre. Molio sam se dragome Bogu, da ga ozdravi. Je li, 
tata dragi, ti se ne srdiš? 

I Dragoš završi s velikim uzdahom. 

Šta će sada tata? Da je Bog te pita kako srdit, ovoj 
ispovijedi sinovi joj ne bi mogao odoljeti. Ali ipak rekne 
strogo, tatinski: 

— Hm, ja mislim, da tebi ne bi nimalo škodilo, da 
bi ti se iz glave istresle takove opasne pustolovine. 

— Dragi tata, molim te, nemoj. Ja nikada više ne 
ću sa zmajem na bedeme ... 

Taj dan imale su sve tri škole i sve kuće gradske 
pune ruke posla oko izviđa jučerašnje kordonske ne¬ 
sreće. I vojnička se vlast umiješala i izdala strogu za¬ 
branu, da se nijedno dijete ni đak ne smije pokazati ni 
u blizini bedema, kamoli na bedemima ili u šančevima. 
Koga uhvate, zatvorit će ga u »štokaus«. U školama se 
držale stroge istrage i svi sudionici bili su kažnjeni za¬ 
tvorom od više sati. Gimnazijalci dobili su čak i karcer. 
To znači zatvor u crnoj, tamnoj samici. Ni Dragoša nije 
minula gorka čaša, makar on nije razumio zašto. Jer 
niti je on koga zvao, da pođe s njim, niti je skakao po 
kordonu, štaviše, spasio je čak život prijatelju. I to mu 
je sada nagrada, da je morao pored Stipice i još nekoli¬ 
cine odsjediti u zatvoru. Još su morali pisati strašno du¬ 

gačke račune. Sve same brojke zbrajati, i to bez kraja 
i konca. Sve vrvi od brojki na teki. I ni riječi nije se 
smjelo govoriti. Prosto ni dahnuti. 

Jer tamo za stolom sjedio je tata, i tata je u školi 
bio sasvim drugi čovjek nego tata kod kuće. I kad nije 
bilo ništa, pri čistome miru, kad se samo učilo, tata je 
bio sasvim, sasvim drugačiji. I svi su strepili pred ovim 
tatom učiteljem, pa dabome i Dragoš. 

Ni glaska nije bilo čuti u školskoj sobi. Tata učitelj 
piše na svome stolu, tinta prska na sve strane,^ guščje 
pero škripa a papir cvili. Dječačke olovke stružu, nižu 
brojke i kite njima bilježnice uzduž i poprijeko. 

Bilo je već podne prošlo. Mali krivci klonuli. Nije 
šala, od doručka se nije okusio ni zalogajak; klupa tvrda, 
a danas je četvrtak. Bože, što bi se sve moglo poduzimati 
na tome blagom danu đačke mladeži! A ništa, sjedi i 
piši i dosađuj se. Doleti kadgod muha kroz otvorena 
vrata, ustumara se zvrndajući po školi pa opet izleti. 
Blago njoj, napolju joj sja sunce, drveće se zeleni, a 
ovdje u sobi mračno je i neprijatno. 

Đaci sve čekaju, kada ce gospodin učitelj ustati i 
izići. Ta i njemu valjda već treba odmora. Pa onda i 
ručak. Zar nije već podne prošlo? Tata sigurno žabo-, 
ravio i na ručak i na tu gladnu djecu. Raspisao se, pero 
mu samo leti. Valjda piše kakovu pripovijetku, pa će 
je štampati u Smilju. Dragoš voli čitati u Smilju, ali sada 
bi još više volio jesti. 

Tužno pogleda napolje. Kako to samo kokoši slatko 
čeprkaju i birkaju. Blago njima, one vazda štagod izgrću 
iz zemlje. Što je samo vrijeme dugačko! Svaki trenutak 
kao sat. Eto ti i Ćire odnekale. Što on treba da namiguje 
i da im tare prste? Dragoš nehotice stisne pesnicu pa brat¬ 
ski prijeti. 

— Mir! — zagrmi tata i bljesne preko naočala očima 
po krivcima. Oblije ih znoj, jer kud su zadaće i same 
teške, tud se s praznim želucem još mučnije rješavaju. 
K tome još čulo se iz stana zveckanje suda, a iz kuhinje 
dolazili svakojaki preugodni mirisi. I Dragoš pomisli, 
kakvi bi to mogli biti mirisi, da 1 od palačinaka ili dru¬ 
goga kakova peciva. Sad bili kakovi mu drago, od njih 
samo su rasle zazubice, a želuci se od želje svijali kao 
prazni mjehovi. Gleda u tatu, ne bi li ga željom i po¬ 
gledom nekako potakao, da se jednom diže i iziđe. Ali 
tata, izgleda, i ne misli da iziđe prije reda i vremena. 

I nije izišao. Ovaj put izdržao je zajedno s đacima. 
Prosjedio s njima čitavo vrijeme i kad isteče rok za¬ 
tvoru, otpusti ih, pošto im prije očita malu opomenu. 

— Tko se suviše ustumara po svijetu, lako nagraisa! 

S tim riječima u ušima ode svaki svojoj kući. 

Od toga dana prestalo je za dugo vremena tumara- 
nje po gradskim bedemima i šančevima. Nekoliko se 
dana ni o čem nije govorilo, nego o jadnome Josi, kojemu 
su liječnici morali sašiti trbuh. Sašili živo meso pravom 
iglom i koncem. To se nije čulo, otkad je Dragoš pamtio.. 
Da je koji slomio nogu ili ruku, to se događalo. Onda se 
sapelo u sadru i bolesnik poslije malo vremena mogao 
opet hoditi ili raditi. Najobičnije nezgode bili su razbi¬ 
jeni nosovi, ogrebena lica, natučena čela, modrice gdje 
god hoćete, ali rana, koje je trebalo šivati, to je da se 
pripovijeda. 

Dragoš je od svih drugova najrevnije vodio brigu 
o bolesnom drugu. Svaki je dan odlazio pred Josinu kuću 
i tu šetao gore dolje i stražario, dok se ne bi tkogod po¬ 
kazao na prozoru, da pita, kako je Josi i hoće li skoro 
ozdraviti. Ali mnoga je nedjelja prošla, i nitko ga nije 
smio vidjeti, jer je dugo nad njim lebdjela crna šmrca. 

To je Dragošu vrlo mučno bilo. On se strašno bojao, 
da Joso ne bi umro. Joso je doduše bio stariji od Dra- 
goša, ali je bio smjela i junačka prkonjica i to je Dra- 
goša silno privlačilo. Osim toga u Jose je bilo igračaka 
kao ni u kojega drugoga dječaka. Samo njegov zmaj 
nije valjao ništa, bio je malen i nije visoko letio. 

Tu. se sada Dragoš sjetio, kako bi bilo, da iskrpi 
svoga zmaja i dotjera tako, da će biti kao nov, a onda 
da ga pokloni Josi. Tim darom ispaštao bi Dragoš svu 
svoju krivnju, ako je uopće bio i najmanje kriv Josinoj 
nezgodi. 

Kako misli, tako i učini. Njegov se zmaj ponovio 
i pomladio, da je bila milina gledati ga. Ali nije se njime 
igrao, jer je nastupilo kišno doba, pa ga je spremio na 
tavan više drvarnice. 

Iza nekoliko nedjelja Dragoš jednoga dana ugleda 
Josu na prozoru. Sav se od radosti uskakao na ulici, šešir 
uvis bacao i pitao Josu: 

— Jesi li ozdravio? Kada ćeš opet doći da se igramo? 
Da znaš, kako je sada lijep moj zmaj. Iskrpao sam ga 
i ništa se ne vidi, da je bio poderan. Kao nov je. I svega 
sam ga ofarbao. Strašno je lijep. Vidjet ćeš! — završi 
Dragoš lukavo radujući se, kako će iznenaditi druga. 

Kad je Dragoš svršio, Joso zaokruživši rukama oko 
ustiju načini kao trubu i vikne Dragošu dolje: 

— Slušaj! Tvoj zmaj, pih, to je jedno ništa. Ali ja 
sam, dok sam ležao bolestan, izmislio zmaja, kakvoga 
nigdje više nema. I čim ozdravim, naoinit ću ga. Svi ćete 
samo zinuti od čuda. 

Dragoš je već i sada zinuo. Bio je na svašta spre¬ 
man, ali to ga je prenerazilo. Prošla ga sva radost s nje¬ 
govim zmajem. Šta će mu sada, kad će Joso sam sebi na¬ 
praviti i to takova, kakova svijet još nije vidio. 

Kad dođe kući, odmah se zavuče u drvarnicu, skine 
zmaja s tavana i svega ga isprelomi i rastrga. Onda natre 
šibicu i zapali ga u jednome kutu pa s tugom i srdnjom 
gledaše, kako je gorio i izgarao. 

Da po slučaju ono veče Kristina nije trebala triješća, 
za ovo se Dragoševo nedjelo kao i za mnogu drugu pusto¬ 
lovinu njegovu ne bi saznalo, ili tek tako kasno, kad bi 
već postala pričom. 

No Kristini je, kako rekoh, trebalo iverja i ona tra¬ 
žeći ga po drvarnici amo tamo naiđe i na zlokobno mjesto. 
Odmah je ona znala, čije je to djelo. Ali jer je voljela 
mir u kući a voljela je i Dragoša, nije odmah kazala 
mami. Nego uzme Dragoša preda se pa mu šapne s puno 
prijekora: 

— Kako si smio napraviti vatru u drvarnici? Zar ti 
ne znaš, kako su se drva i triješće mogli lako zapaliti, 
da je samo jedna iskra na njih skočila, pa bi izgorjela i 
drvarnica i sva kuća i svi mi u njoj? 

Dragoš se strašno uplašio Kristininih riječi. Čisto 
mu počela kosa rasti od prepasti. Pa zato uzme tajiti. 

— A čiji je ovo rep? 

Tu sada Dragoš nije više mogao dalje. Ovaj kra¬ 
jičak zmajskoga repa, što je bio malo nagorio, izdao je 
istinu. Dragoš zaplače: 

— Draga Kristina, molim te, samo nemoj mami ništa 
kazati. 

Nesrećom u taj hip iziđe mama iz sobe i ču posljed¬ 
nje riječi. 

— Što da meni Kristina ne kaže? 

Tako iziđe djelo na vidjelo. U kući nastane graja. 
Došao tata sa šetnje pa čuo i on. Učini se sudnji dan. 
Dragošu dosudiše davno već obećane i namijenjene šibe. 
Samo se nije odmah znalo, tko će mu ih podijeliti. Baka 

odmah pobjegla u sobu. Ona ne pača u te stvari, dokle- 
god su roditelji tu. Onda će mama tati: 

— Ti si otac ... 

A tata mami: 

— A ti si mati. Imam ja dosta posla i s tuđom 
djecom. 

Tako je ostalo na mami. Mama s teškim uzdahom 
sinka za ruku pa u sobu. Sinak zaurliče, kao da je već 
na kolcu. Mama dohvati onu tanku šibicu, što je bila 
zataknuta za ogledalom, svuče grješniku hlače pa za¬ 
mahne rukom. 

Dragoš čvrsto stisne oči, diže ruku, da ustavi šibu 
i zajauče, da ti se srce cijepalo: 

— Mama, slatka mamice, samo nemoj jako... 

O GUSKAMA I DJEDOMRAZU 

i. 

U dudovu granju zalepetala krila, jedan, dva puta, 
a onda zakukurikne: 

— Kukuriku, zora je tu! 

— A šta to bunca stari? — zakvocne iza sna jedna 
od kokoši. Ta još je mrak. I ponovo zavuče glavu pod 
krilo, pa da dalje drijema. 

Nitko se ne odazivlje. Samo u gustom kestenu pred 
kućom trapovijesno zaživka vrapčad, ali odmah zamukne. 

No vrijeme ne stoji, i pijetao ponovo zove: 

— Kukuriku, danak je tu! 

— Aa, to zar treba već ustati! 

I na dvoru babe Katuše stalo se pomalo kretati. 
Glave se izvlače ispod topla perja, protežu se noge, pro- 
tresuju krila. 

Onda tu i tamo zakokodače, zapijuče, pa jedno po 
jedno sleti s različitih strana i sjedala: s duda, s bunara, 
s taraba, iz pojate, pa se razide po čisto pometenom dvo¬ 
rištu. Zakvocalo, zakokodakalo, zapijukalo, sve gladno i 
veselo. 

Posljednje su guske. Gusak, starješina isturio vrat 
ispod suše, da vidi, je V prilika, da izvede družinu svoju. 
Jest prilika: sva se ostala živina našla na svojoj strani: 
kokoši na buništu, pilad po troskotu, što se žilavo držao 
uz tarabu, patke u bari pred bunarom. Gusak graknu dva 
tri puta oštro, i to je znak, da jato ostavi slamu, na kojoj 

je prospavalo noćcu, i da izide nadvor. Odmah ga poslu¬ 
šaju pa sve jedna po jedna guska išetale, te jedna za 
drugom ravno na korito, da piju i da se miju. 

Uto škljocnu i brava na kuhinjskim vratima i sve 
što je god živo na dvoru, kao ubodeno leti pred kuću pa 
na vrata. Nastade gužva i urnebes. 

Domaćica sa sepetom u ruci dočekuje gladnu živad. 
Samo što je ne srušiše navalnici. Zamlatala krila, zatrep- 
talo perje. Nasrnulo sa svih strana staro i mlado, čak i 
golubovi i vrapci sa susjedova krova bez straha i stida 
pali među krupnu i sitnu pernatu stoku, da ugrabe mrsan 
zalogajak. Baba Katuša jedva se drži na nogama, tako su 
sa svih strana na nju navalili. Da može dahnuti, baci šaku 
dvije kukuruze amo tamo. Odmah se sve okrene na onu 
stranu, ali brzo se i to zrnje pozobalo pa opet natrag babi 
Katuši, sve jedno preko drugoga skače, guraju se, tuku 
kljunovima a najbezobrazniji popnu joj se na ramena, na 
glavu, samo što je ne raznesoše živu. Zobi ju iz sepeta, iz 
ruke, iz pregače. Katuša miri, kara, psuje, ali joj je drago, 
pa se brani samo onako od šale i dragosti. Zove i miluje, 
to glasom, to rukama, pa zapjeva slatko i umiljato: 

— Koke moje, kokoko! Patke moje slatke. A ta 
guska vodu pljuska... O ti bezobraznice crna, hoćeš 
ovome pilencetu da otmeš zrnce? Iš otolen. A vi tamo, 
guske moje, po strani gladujete, ne daju vam k jaslama. 
Guraju vas lakomice. Hajde, hajde, ovo samo vama. 

I Katuša baci nekolike šake kukuruze preko sve 
ostale živadi među guske, što su se dosada uzalud mučile 
da ugrabe zalogajak. 

— A sad se žurite, da vam opet ove patke sve ne 
pozoblju pred nosom. 

Uto je i sepet bio prazan i gosti se stanu polako razi¬ 
laziti. Još se po koja koka osvrće za babom Katušom, 

zaviruje na kuhinjska vrata, ko nije još sasvim sita, ali 

baba goni pregačom: 

— Odlazite, bilo je dosta. Nosite se. 

Razmiljela se po dvorištu živad i uputila na svoj 
svagdašnji posao. Kokoši odmah na bunište, da nogama 
izgrću, što se izgrtati može, pilići uče od starijih pa noži¬ 
cama marljivo grebu po zemlji, patke otišle u pačinja , 
da brboću po blatu, a guske još uvrijeđene pačjim bezo- 
brazlukom časom neodlučno postajkivale po dvoru, pijuc- 
nule vode iz korita pa onda se uputile k vratima i tu stale 
da čekaju. Čekaju i u po glasa se razgovaraju. 

— Jeste 1’ ih vidjele, kako su bezobrazne te patke — 
u najvećem se gnjevu razgakala najstarija od gusaka. 
— Bez stida guraju se među narodom, grabe najbolje za¬ 
logaje pred nosom, čak iz ždrijela istrgnut će ti. Prava 
sramota. A pri tome stoji ih dreka, da oglušiš. Gledajte 
samo, kako su proste i nezasitne i kako nepristojno 
mljašću i melju širokim kljunom kao lopatom. Prosta- 

kuše nijedne! . v 

— Li, li, li, zalila ju mlade guske, ko dugo im je če¬ 
kati, a ne mare za ogovaranje starijih. Njima je sav svijet 
još i lijep i dobar i nije im stalo slušati, kako se prežvaču 
tuđe slabosti i mane. 

Gusak mrko šuti. No kad su se sada i patke uputile 
vratima, spopadne ga nestrpljivost i on zagrakće ljutito. 

— No, sad bi nam baba već mogla otvoriti vrata, da 
ne moramo tu čekati s ovom prljavom bagrom. 

Nato oholo digne glavu i okrene patkama leđa. To 
patke ni najmanje ne zbuni. Čim je došla domaćica, da 
otvori vrata, a to patke bezobzirce nagrnu, guraju se 
ispred gusaka, hoće prve da iziđu. To guske silno uvrijedi, 
one se pune prezira uklone i otmeno puste neotesanu 
čeljad ispred sebe, te istom se otvore vrata, patke glasnim 
graktanjem navale napolje, zafrckaju tustim repovima pa 

brže bolje niz prašljivu cestu. Vidjelo im se, da znaju, 
kamo idu. Za njima u doličnom razmaku dostojanstveno 
odšetaju guske. Otmjeno isture vratove i oholo kljuno¬ 
vima zabodu u jutrenji svježi zračak. Na čelu išao gusak 
pozorno gledajući na sve strane i na glas gačući opo- 
minjao jato svoje na oprez, naročito mladež, koja je išla 
u sredini, a stare guske za njima. Mlado ludo, hoće da se 
zaustavi na svakom kamenčiću, na svakom zelenom 
vlatku, pa matore guske imaju pune ruke posla, da ih 
vrate u red i da ih nauče pristojnosti. 

S naukom ne možeš dosta rano da počneš. A ovo su 
guščići već izrasli iz dječjih stopa. Pokrilo ih i tvrdo 
perje, jedva još gdjegdje izviruje čuperak pahuljice, pa 
im je i vrijeme, da se nauče redu i lijepome vladanju. 
Zato je najbolja zgoda, da se izvedu u svijet. Dok su bili 
još maleni, hajde de, nije se moglo s njima daleko. Va¬ 
ljalo ih čuvati i svaki im koračajić pomno nadzirati. Pa 
i zlatni su bili onako žuti žućeni, kad su se izvalili iz ja¬ 
jeta, pa se odmah gotovi po dvoru razmiljeli kao dukati. 
Bogo moj, kolike samo brige s njima, da ih obraniš i od 
jastreba pticolovca i od psa lajavca i od mačka mišo- 
mora, koji nekad i ne zna da razlikuje ni mlado pilence 
ni gušče od miša glodavca. I dakako valjalo ih dobro raz- 
birati, da se ne miješaju s ostalom stokom. Jer tko se 
miješa među mekinje, izjedu ga svinje. A na to mladež 
slabo gleda. Zar ona puno mari za razliku roda i staleža? 
Kad na dvoru zakvoca kvočka onako prostački kako je i 
sama prosta i tobože revno i brižno, što je izgrtala iz 
zemlje crva ili bubu pa zove svoju pilad, onda polete i 
guščići s ostalom krilatom dječurlijom, pa se otimaju o 
masni zalogajak nimalo ne mareći, da li im se pristoji ili 
ne pristoji društvo. Dok ih ne primijeti kvočka pa ljuto 
udara kljunom po nevinoj guščjoj dječici. I sad ono 
vrišteći prhne preko svega dvorišta, prhne kao žuta lop- 

tica, da su sitna krioca zatrepetala kao barjačići, a ne¬ 
spretne nožice zatitrale zrakom kao vesalca. 

Dakako da su sada matore guske bijesno zagakale 
i u sav glas psovale kvočku. Kako samo smije dirati u 
njihovo dijete? Tko je ona, prostakuša jedna kokošja? 
A onda po zalutalom guščetu, zar ono ne zna, da inu ono 
ni jesu parovi? Sad ima što je tražilo. 

— Da, da, da, zga, ga, ga, potvrđivale ostale guske. 
Svak svome i sa svojim. 

I ponosito isturavale vratove. 

— Fuj, grdne li prašine, — zakašlje se gusak, što je 
vodio jato, zakašlju se za njim i ostali. — Fuj, fuj, fuj. 
Kako samo uzvitlaše prašinu pred nama te pogane patke. 
I još vele, da su nama rod. S onako kratkim vratom i 
krivim gegavim nogama. Onako kratka vrata i krivih 
nogu nema zacijelo nijedna živina svega krilatoga naroda. 

Tu guska stane, da malo odahne, a to upotrijebi jedno 
brzopleto gušće pa zaliliče lukavo i veselo: 

— A je 1’ bako, zar su im vratovi krivi, što uzvitlaše 
prašinu? Pa i oko nas se vije, a u nas su dugi vratovi, je V 
da jesu? 

— Šuti, što blebećeš, ludo! — izdere se na nj gusak i 
zahvati jezičavo momče kljunom po krilu. 

— Li, li, li, — procvili gospodsko dijete, — ja sam 
vidjelo kratki vrat i duge noge, li, li, li. 

— Zga, ga, zga, — prihvate stare guske. — Treba 
svakako da se zna, tko je tko i što je tko i kakav je tko. 
Ono su tamo pred nama prosta čeljad, to pamtite, prosta 
i nečista. Prosta, jer su zdepasta tijela, a nečista, jer vole 
nečistu vodu. Valja do sebe držati. Vi ste roda i slavna i 
gospodskoga i otmjena, da i junačna. Je li, starješino? 

— Zda, da, zda, — odgovori gusak i prihvati riječ 
oholo i ponosito. — Staro smo mi pleme i otmjeno. Znate 
li onu divnu bijelu pticu, bjelju od snijega, duga i vitka 

vrata, a držanja kraljevskoga? Znate li labuda gizdava 
našega roda diku i slavu, naš ponos i čast? To je nama 
rod, a ne patke prljavice, nitkovice. Na labuda mi ličimo 
i vratom i kljunom i tijelom svim. 

I gusak se nadme, isturuje vrat i diže glavu, što je 
igda mogao, da pokaže, koliko on liči na toga otmjenog i 
lijepog rođaka labuda. 

Starije guske ponosito zagakale. 
v ~ Tak, tak, tak, a jedna između njih požuri se, da 
kaže, što i ona zna pa zablebeće hitro: 

— Da, da, da, dadadada, naše je pleme otmjeno i 
staro i slavno. O jednim našim praprapraroditeljima i 
šukundjedima čak pišu i povjesnice slavna djela ju¬ 
načka. Da! 

• v ~ ^ ni ’ n |nini, zaninaju guščići i hoće da čuju, što 
pišu knjige o njihovim šukundjedovima. 

— Da, zda, zga, ded pričaj, seko, — potiču i ostale 
guske, 1 — kako bješe ono? 

I stara guska počne svečano i uzbuđeno: 

— Da, da, dadadada, davno je to bilo, kad je najveći 
i najslavniji grad na čitavome svijetu jednom pritisnuo 
neprijatelj, pa ga opkolio sa svih strana. Ne može nitko 
unutra, ali ne može ni napolje. Još malo i od gladi poginut 
ce svi. A dušmanin tajno potkapa bedeme, čak kuša da se 
popne na zid, pa još malo i uljest će u grad i poklat će 
sve staro i mlado. Da. A1 sada čujte našu diku i slavu! 
K-ad ono guske, preslavni preci naši, što su noćivale na 
bedemu, osjete, gdje se netko penje uza zid gradski, a to 
one iz svega grla zagakaše i dušmanina tako zaplaše, da 
se smjesta digao i pobjegao i tako se grad oslobodio od 

velike pogibije. Da, da, tako je to bilo, tako stare knjige 
pišu. J 6 

— Sik, sik, sik, zasikće gusak. Bio je bijesan, što 
njemu ta sjajna historija nije prije napamet pala pa ga 

je pretekla guska. Ne trpe gusaci, da je itko pametniji i 
učeniji od njih, a osobito ženske. Zato se strašno razga- 
lami i stane ružiti guščiće, neka pamte, što im je rekao 
on, a osobito guske neka samo onda govore, kad ih tko 
stariji pita. 

Guščići zalilaju poslušno, a starije se guske samo 
zgledale postrance, što mu je to opet, matorome gusanu? 

I jedna od srednjih i ne čekajući, da nju zapitaju, od 
svoje zapita lukavo, brzopleto: 

— A nu, gušo, ti koji sve znaš i umiješ, reci nam, 
je 1’ istina, da na Martinje u svakoj kući po jednu našega 
slavnoga roda zakolju, ispeku i iz jedu? 

Hu, što su zajauknule, zalilikale, zacičale ostale na 
tu strahotu. Stane ih hvatati jeza i čitavo im se tijelo po¬ 
krije ježurinama. I sam se gusak zgrozio, ali ne smije da 
pokaže, jer nije junački. Razbjesni se iznova, što nije on 
iznio tu stravičnu priču, nego ga opet pretekla guska, te 
on upravo otvorio kljun, da se izdere na neopreznu gusku, 
kad al padne mu srećom na pamet, da je bolje, da dosto¬ 
janstveno prešuti svoj jed i zato samo opomene ozbiljno 
i strogo: 

— što blebećeš, ludo, i plašiš djecu? To su bajke, 
tko će u to vjerovati. Treba im pametno govoriti. Al da¬ 
bome, u ženske pa tražiti pamet! Bolje će biti, da slušate 
razborite priče i istinu. A taka je eto istina i to, što ću 
vam sada kazati. Još i nije baš najveća naša slava, što 
nam je rod junačan, nego je vele i pametan. Da nije pa¬ 
metan, a zar bi učeni i pametni ljudi, kad su htjeli da 
nešto pametno i učeno napišu, izabrali guščje pero, da 
njime okite knjigu? I to su učinili, sve se pisalo našim 
perom, ni pačjim, ni kokošjim, nego upravo guščjim, dakle 
našim, jer su znali, da se samo guščjim perom može pa¬ 
metno pisati. 

— Ihihihi, ninini, lilili, — zalila drugo jedno brzo¬ 
pleto i jezičavo gušče isturujući otmjen vratić, kako je 
vidjelo, da radi gusak, — to može doduše biti istina, ali 
zato nas najprije zakolju, da iščupaju pero, a to niti je 
veselo niti slavno i zdravo. 

— Lilili, potvrde sada i druge guščice, a stare samo 
nešto zarogobore. Dok se jedna ne oglasi: 

— Bome čupaju nas već i žive, a to je još manje 
veselo i zdravo. 

— Zzzzga, zzda, zgagaga, ne blekećite koješta, — za- 
krči im riječ najoštrija teta guska, *— čisto mi se ježi koža! 

U takovim poučnim i veselim razgovorima prođoše 
svojom ulicom, koja je bila dugačka sve do kraja. Tu na 
uglu osjeti gusak prvi zračak s Drave i odmah zakrene 
niz malu uličicu, a jato za njim. Tako stignu na dravsku 
obalu. Po velikoj zelenoj ledini uvalile se prostrane bare, 
koje su se sjale kao goleme sinije i ogledala, a među njima 
bijel jele se bijele mrlje, sve guščja i pačja jata. Patke se 
odmah bace u bare i veselo zaplove po zelenoj žabokre¬ 
čini, pačjoj naročitoj poslastici, pa stanu lakomo hrbotati 
i brljati. Kad to vide mladi guščići, hoće i oni da navale 
za patkama u baru. Al eto ti starih i odmah stanu učiti: 

— Kuda ćete, — zasikće starješina oštro i ljuto. — A 
što smo vam rekli malo prvo, da se ne miješate s poganim 
patkama. Nijeste li čuli, da vam one nijesu prilika. Ne 
vidite li, kako po tom smrdljivom glibu neuljudno mljašču. 
Fuj! I ti kljunovi njihovi što su im široki, bože prosti, 
prave kljunetine. Odmah da ste ovamo došle! 

Mlade guske poslušaju, ma da su se jedva otkinule 
pogledima od pataka. A patke niti znaju niti mare, što se 
o njima govori. Veselo brboću onim prostim kljunovima 
po blatu i slatko mljašču, sve ti zazubice rastu, kako im 
sladi. Osobito mlade patkice ne mogu dosta da se nave- 
sele i nazabavljaju na zelenoj vodici. Nekad, kao da ih 

je napopala obi jest. iznenada se izvrnu, glavom zarone u 
glibovitu dubinu, rep isprave uvis i njime zatreskuju kao 
barjačićem, a nogama se upiru o površinu zelene, ras- 
cvale vode kao da je daska. Tako stoje nekoliko hipova 
na glavi u vodi, dok ne izgrnu crviće ili glistu ili masnu 
bubu, onda se opet uzvrate, izrone glavu, zatrepte repom 
i zaveslaju nogama komadić puta dalje. To tako nekoliko 
puta naprave, sve glavom dolje, repom gore, te u vodu, te 
iz vode, dolje, gore, dolje, gore, kao na vretenu. Prava 
komedija. Samo što je sve sobom zabavljeno, pa nema kad 
da gleda na tuđe majstorije. 

Samo jedna iz jata babe Katuše, ono najmlađe gušće, 
stalo usprkos zabrane, pa u ćudu blejalo u patke, što se tu 
kao pravi pelivani prevrću i izvrću. Ali eto ti opet stara 
guska dojuri, udari kljunom po neposlušnici i zagakće: 

— Iš otale, sram te bilo gledati nepristojne stvari. 
Ni jesi li čula, da ovdje nije naše mjesto? 

Odu guske dalje, polako, dostojanstveno, da sebi 
nađu svoje mjesto gospodsko na zelenoj paši, odvojeno 
od ostale fukare. Pred barom nađe se drugo društvo, ša¬ 
rena debela kvočka i oko nje četica malih majušnih pa- 
čića. Ne znaš, otkuda se stvorili, ali sva je prilika, utekli 
iz jedne od onih kuća tamo na brijegu, i to sigurno naj¬ 
prije dječica, a onda kvočka brže bolje za njima pa onda 
i s njima. A lako, da je i to prvi put, jer kad se mala 
pačad ovako iznenada našla pred ovom golemom barom 
— ta čitavo je more! — a ona stala u prvi kraj kao zapa¬ 
njena i čudom se zagledala u zelenu vodu. Bogo moj, što 
je velik svijet i što je divan! A oni, pačići, što su i oni 
divni, ma da su sitni sićani. Vidi im se, istom se izvalili 
iz jajeta. Čisti i žuti, kao dukati zlatni nanizali se na kraju 
bare. Milina ih gledati. Zna to i mati im kvočka šarena, pa 
se šepiri od gizde, pa se banči od ponosa kao banica kakva. 
Ima li još koja koka ljepšega podmlatka od njezina? 

214 


Malo su ljetos okasnili, ali zato i jesu, da ih gledaš i da 
im se čudiš. U sav se glas raskvocala, neka svijet vidi i 
zna, što su lijepa djeca! 

A ta dječica eto ugledala pred sobom nešto, što nije 
ni zemlja ni trava, a ipak se po njemu hoda. Zamirisalo 
im neobično i mamilo, mamilo! Ne može se odoljeti. Ne 
znaju mališani, da je to miris vode cvatuće, pune prve po¬ 
slastice za pačje želučiće, divne, zelene žabokrečine. 

Ne znaju. Ne pitaju. No se najednoć kao ubodeni 
jedno po jedno u baru hitaju. I jeste li vidjeli čudo? Voda 
ih zelena dočekala na svome krilu, kao mila majka dje¬ 
čicu dragu, pa ih ponijela veselo i slavno. 

Ostala kvočka sama na travi. Kao da ju je grom 
ošinuo, stajala je i gledala zapanjeno za svojom djecom. 
Šta se to sada tamo dogodilo? Njena sitna, nejaka dječica 
na vodi! Stane očajno letjeti krajem bare sve amo tamo, 
udara krilima, zatrkuje se, ne mari što se spotiče o de¬ 
bele grude busena, kvoče, zove. Ništa! Djeca je više i ne 
čuju, ne slušaju, ne mare za dozivanje materino, plove, 
veslaju, okretno i brzo i odlaze, odlaze sve dalje po ze¬ 
lenoj bari... 

Zaleti se kvočka do dva do tri puta za pačićima, ali 
ne da joj voda! Tko je ikada i vidio, da je koka ulazila 
u vodu?! Šta će samo, za Boga! Vika je stoji i jauk, kamen 
bi se smilovao! Čisto je čuješ, kako zapomaže: 

Kuku meni, jadnoj! utekoše mi djeca. Jastreb će 
ih izjesti, ajme, pomozite, ta utopit će se, utopiti i kvoc, 
kvoc, kvoc. 

Ali nitko ne čuje, nitko se ne smiluje, nitko ne po¬ 
maže. Živina bez brige pase, a ono nekoliko guščaradi 
samo stoji, pa se smije, što kvočki utekoše pačići, pa se 
razbančila kao zmaj, pa se smiješno zatrkuje vodi, a ne 
sm y e 11 n J u > pa se zaskakuje — čitava komendija! I bez- 
dušna dječurlija zalilaju: 


215 





— A ti koko kokorajko, kamo tvoja pilad? 

Međutim se mala žuta četica primakla ostalim pat¬ 
kama i ugledala njihove majstorije, pa brže bolje stala i 
ona da kušaju kako se to stoji na glavi kao oni veliki 
patkovi. Te hajde ojunači se pače, zaroni glavom, digne 
trticu, jednom, dvaš, trećom, ali jao, svaki put polegne 
natrag i mali se pelivan prevrne. 

Eh, šta ćemo, ne ide to tako odjednom, sve treba da 
se nauči i svaki je početak težak. 

Eto, tako se promeću i uživaju patke. Vole one gustu 
vodu i masni glib i zato ih preziru guske, jer njima godi 
samo bistra voda i zelena trava, a od gliba i blata zaziru. 

No lijepo ih je vidjeti na zelenoj livadi. Kao veliki 
i bijeli cvjetovi rasule se amo tamo po ledini. A gdje su 
se u jato stučile, vidjeti su kao ponjave na bjelilu, što 
čekaju na poljevušu, da ih orosi bistrom vodicom. I mir¬ 
nije su guske nego patke, manje blebeću. Žvaču tia\u i 
zadovoljno gaguću. 

A kad zaprijeti opasnost, naiđe pseto ili čovjek, onda 
eto ti gusana, razljuti se, rasteže vrat, savije ga do zemlje 
pa odozdola pun krvave prijetnje zasikće, da ga je stra¬ 
hota pogledati. Svako će sad ljudsko dijete nefaljeno bje¬ 
žati glavom bez obzira, da ga ne ujede bijesna ptica za 
nogu. Jer gusani kad su ljuti, hvataju samo za noge. Dobri 
su oni čuvari svoga jata. Nije im dosta, što će dušmanina 
otjerati iz okolice svoje družine, nego će još daleko za 
njim trčati, ružeći i psujući ga. 

Zvoni livada od zadovoljna patakanja pataka, od 
grngusanja gusaka, od lilikanja guščića. I pošto se sito 
napaslo, stalo pa se uzme ogledavati, šta će se sada raditi. 
Tu livada popušta, tamo voda mami, a guščari s dugim 
prutovima šeću između gusaka, stoje i čuvaju živinu, da 
ne izmakne. A kad vide, da je sve mirno, uzmu se igrati: 
dječaci kamena s ramena, djevojčice zavrsuju petlje ili 


216 


se svi zajedno igraju klisa. Najprije se pogađaju, koje 
će prvo, pa broje: 

— Od Dunava do Dunava, do dva cara carevina, 
gusen, gusenica, palipuška palipan, drž’ se, seko, za katan, 
katan bio đulistan. Klinčića, varčica, zvekac! ... 

Nekad tako u igri i zaborave pa i ne gledaju stoku. 
A to naše guske jedva dočekale. Već odulje gusan vreba, 
pa se sve polako primiče Dravi, pa tobože nehajno pase 
travu, brčka po pijesku, a jednim okom gleda na čuvare 
i na njihove dugačke prutove. Ta ne može se ni čitavi 
bogovetni dan živjeti samo o travi i zemlji. Nije guska 
stvorena, da noge lomi o grudu i kamen. Pa onda i djeca 
odrasla, treba ih uvesti u pravi, rođeni njihov elemenat. 
Te on sada odjednom rastegne i ukoči vrat i oštro za- 
gakne. To je znak, da se svak uzme u pamet. I svi gledaju 
u starješinu, što će sada biti. A gusak razapne krila, digne 
noge sa zemlje, savije velikim lukom po zraku pa nasred 
Drave. Jato njega odmah razumjelo, pa sve, staro i mlado, 
širi krila i silnom grajom padne na rijeku pa odmah niz 
rijeku. 

II. 

Kad se guščari dosjetili jadu, polovica paše prazna. 
Sve što je bilo blizu obale, sletjelo na rijeku. I da ste je 
samo vidjeli sada! Sama se voda raskliktala i raspojasala 
od tolikoga živinskoga veselja, i bijesno uživala pa kao 
oslobođen konj jurišala pijana niza svoje korito. 

Stare se guske odmah snađu na vodi. Mlade ni same 
nijesu znale, kako im bi. Kad se ono stare raskrilile pa 
podigle sa zemlje i guščići učinili isto i ne znajući, što će 
od njih biti. Pa kad padoše u vodu, i ona ih nosi, ostadoše 
u čudu, jer to je bila ljepota, kakove oni još nijesu 
osjetili. Prošiknula ih od glave do repa slatka groza i 
čitav mali njihov guščji život zatrepti od prevelike sreće. 

Ta to je onaj pravi život, to se odmah vidjelo, i ovo je 
sada pod njima pravi elemenat njihov, na kojemu se osje¬ 
tili tako sigurno i čvrsto kao da su se na njemu rodili. 

Haj, što je divno ovako slobodno klizati se niz vodu. 
Ne trebaš ni najmanje da se upinješ. Noge samo onako 
kao od šale i igre zaveslucaju, a ti sjediš mirno i mekano 
i pored tebe prolazi svijet s jedne i s druge strane kao 
ništa. Kljunovi se bezbrižno isturuju, gutaju mirisavi 
uzduh, razgakuješ se s drugaricama, pričaju se Bog te 
pita kakve zgode i zgodice, i ne staraš se ni za što. Jer se 
za sve drugo brine gusak. Pozorno stremi glavom u na¬ 
predak, pazi na sve strane, čim se pomoli kakova opasnost 
ili zapreka, odmah na glas opomene, da se čuvaju. Kraj 
njih izmiče obala s gradskim kućama, izmiču vodenice, 
čamci i žitarice, sve zaostaje za njima, samo vesela dru¬ 
žina perjata juri niz vodu sve dalje i brže. 

Odjednom se pred njima visoko u zraku ispopriječila 
grdna jedna stvar, od koje te namah strava hvata. Ne¬ 
kakvo dugačko rešeto prebačeno preko sve rijeke stoji 
na golemim izveruganim nogama a noge u vodi zabodene. 
Izgleda kao veliki gusinjak ili kokošinjac. Ali eto ti još 
gore strave. Kroz rešeto počne plaziti velika crna zmija, 
strahovito suče kroz visoku njušku guste oblake dima, 
tutnji, grmi, da umreš od straha. 

Guščići se uplaše, zaciče, hoće da se okrenu natrag. 

— Ne bojte se ništa, — samosvijesno ih miri gusak, 
— to strašilo ljudi zovu željeznicom, što prolazi mostom 
preko vode i u njoj se ljudi voze. Jadnici nemaju krila 
da lete niti umiju ovako ustrajno plivati povrh vode kao 
mi, pa se upinju i izmišljaju svakakve sprave, da se njima 
brže promeću preko vode i zemlje. Samo naprijed, djeco! 

— Ali ako se na nas sruši pa nas zgnječi? — zalile 
guščići. 


— Ne blebećite koješta, rekao sam vam, da vam ne 
će ništa biti, — odvrati gusak pa se zaleti ispod mosta, a 
drugi prezajući za njim. 

Guščići sretno prošli ispod mosta pa se čudili starje¬ 
šini, kako on svašta zna i lijepo ih uči korisne stvari. A 
stare matore guske natjecale se i preticale živo gačući, da 
pokažu, da i one to već odavna znaju. 

Pomalo s jednoga i drugoga kraja nestajalo kuća i 
sivi vrbici počeše da prate niz vodu naše društvo i ukrase 
im put. Ravno pred njima počela voda svjetlucati. Iz nje 
se stane dizati sunce. 

To je guske još više zanijelo. Veselo zarone glavama u 
ognjenu vodu. 

Na jednoć zacikne jedno gušče. Šta je, šta je? Nešto 
veliko ispod njega prošlo. Dugačko je, repato, nijemo i 
strašno. 

Riba! Tako dakle izgledaju ribe! 

— Naprvo, naprvo, ne zadržavajte se! — viču stariji 
i imaju puna krila posla, da djecu stjeraju u red. Svaki 
čas im dođe štogod napamet, da stanu i gledaju. 

Tako plivaju veselo niz vodu, niz vodu, kad al odje- 
dared na jednome zavoju iznenada ispred njih iskrsne 
druga neka strahota, još grdnija od one prve, jer je do¬ 
lazila po samoj vodi. Golemo je i bijelo kao prava grdo¬ 
sija, iz nje suklja crna para, zviždi strahovito i pred sobom 
goni vodu i reže je, da se sva zapjenila i stravično šumjela 
i pljuskala. 

Prepadnu se guščići; hoće da uteku, vrište od straha 
i groze. Zagrajaše: 

— Pregazit će nas, potopit će nas. 

— Mir i ne bojte se, — zagraktaše matore guske u 
jedan glas. — To je lađa, jedna od onih sprava, o kojima 
smo vam pričale. Napravili ljudi kutiju, ugledali se u nas 

i naše noge, pa joj sa strane namjestili lopate i njima se 
pomiče naprvo, nosi ljude i stvari. 

— Za mnom! — zapovjedi gusak i zaobiđe lađu sa 
svojim jatom. 

Kraj njih s velikim pljuštanjem i šuštanjem prohuji 
lađa. Zaljulja se pod njom čitava Drava s kraja na kraj. 
Voda se zatalasa pod guskama, načine se brda i dolovi, 
časom ih dizalo, časom potezalo u dubinu. Ljuljale se 
guske gore dolje, gore dolje i pošto mlade preture prvi 
strah, zaciktaše od zadovoljstva, radujući se veseloj igri 
pa zablebetale, čegrtale i brgljale — kao prave guske. 

Što su dalje odmicale, voda je bivala veća i silnija. 
Na jednoj se strani vrbici počeli razmicati, osvane pro¬ 
strana zelena livada, okružena gustom šumicom vrbovom. 

— Stigli smo! grakne gusak i zakrene spram kraja 
pa prvi iziđe na suho. Za njim ostala družba. 

To je sada bilo veselje! Na čitavoj livadi nitko osim 
našega jata. Druge su valjda čete već prije isplivale i 
našle sebi zgodu, ali ovakove zacijelo nije bilo ni blizu 
ni daleko. 

Sve je to sada njihovo i gusta sočna trava i crvi u 
njoj i sunce, što je toplo sjalo, i hladak šumski. I odmah 
navale guske lakomo da pasu, jer su od puta ljudski ogla¬ 
dnjele i izmorile se. 

Tako provedu jutro u slatkoj paši u ornom razgo¬ 
voru. I ništa ih nije smetalo u njihovu veselju. Nije tu 
bilo ni pasa, ni dječurlije, ni ljudi, ni druge živine. 

Kad se diglo sunce na po neba i guske se site napasle, 
sklone se u hladovinu pod vrbe da planduju. Tu se sad 
jedne vivaju, pomno ispreoru kljunom perje uzduž i po¬ 
prijeko, svako perce provlače kroz kljun, bište se pod 
krilima, po prsima i repu. Pa kad ovako dotjeraju svoju 
haljinu, onda dohvate iz trtične žlijezde masti pa se na¬ 
mazu od glave do pete, da im bude lakše plivati. Pošto 

svrše svoju toaletu, onda legnu, ture glavu pod krilo da 
malo i prodrijemaju ljetnu omaru. Druge opet to čine sto¬ 
jeći na jednoj nozi. Treće opet mjesto da spavaju, brboću, 
kljunom po travi pred sobom, ili se u po glasa razgova¬ 
raju, Bog te pita o čemu. 

Samo gusak starješina ne spava, ne planduje. On 
neprestano pazi i čuva stražu. Doduše i on mora da po¬ 
čiva. Ali to čini stojeći i podvlačeći nogu pod trbuh, te 
nekad pogleda jednim okom u stranu, drugim u nebo, da 
vidi, ne sprema li se na kišu. Čim štogod šušne, odmah 
nategne vrat i oštro zabode kljunom po zraku i prijeteći 
zagrakće, da mu se družba uzme na oprez. Ali družba zna 
već po glasu gusakovu, je li odista opasnost, pa se i ne 
odazivlje na svaki njegov poziv. 

Tako podne polako napreduje, sunce grije a omara 
pritište. Hoće san da svlada i junačkoga čuvara, jer je 
stražarska služba naporna, osobito iza obilna ručka i da¬ 
leka puta. I zato se ne čudite, što je naš gusan časom klo¬ 
nuo, zaglavurdao i očima žmirkao. I samo što ne zabode 
glavu u perje. 

U taj se čas dogodi nešto strašno. U vrbiku prasne, 
kao da je grom zagruvao i na livadu izleti najednom sura 
zvijer, dugouha i nogata, prebaci se visokim skokovima 
dva tri puta preko plandišta guščjeg i padne na pijesak 
kraj vode, zakopka nogom, protegne se i najposlije se 
smiri kao posječena cjepka. 

Gusak istrgao glavu između perja, zatreptao od vrha 
do tala, svako se perce zatreslo na njemu. No prije nego 
što je i dospio, da upozori svoje jato, a ono ponovno izleti 
iz šikare pseto pa k vodi i onome mrtvome zvjeretu i ko 
ludo stane oko lovine skakati i lajati. To je bilo i za gu- 
sana našega previše. Obezumio i on te kao pomaman stane 
biti krilima po zraku, pa se zaleti okolo livade naokolo 
grakćući i sikćući očajno i po dužnosti: 

— Spasite se, bježite! Kuku nama, hajduci, izgibosmo! 

I onda glavom bez obzira baci se u vrbovo šiblje, 
gdje je bilo najgušće. Za tren isprazni se livadica, jer su 
se i ostale guske razletjele na sve strane u guštaru, 
odakle se čulo zapomaganje i graktanje i udaranje kri¬ 
lima i praskanje granja i lišća. 

Na livadi osvane čovjek s puškom i stane parati 
mrtva zeca. Izvadi drob i zatrpa utrobu travom i lišćem, 
Pseto oko njega skače i vrišti od zadovoljstva, što ulo- 
više tako dobar plijenak. 

Nekoje su guske vidjele mesarski posao čovjekov, 
pa se od strave skamenile. Druge se stravile od psa, ljute 
živine, koje se guske najviše boje i pobojavaju. 

Polako se jato vraćalo na plandište oprezno zvje¬ 
rajući na sve strane, ne prijeti li kakva nova opasnost. 
Kad se našle na okupu, stade ih uzrujan žagor i gak: 

— Jeste 1’ vidjele strahotu? Ono uhato i nogato kako 
je slet jelo — kao zmaj kakov? A ono pseto, ubio ga Bog, 
zar nigdje od njih ni jesmo sigurne? A istom čovo, što 
* ono učini s onim zvjeretom! Tko je ikada još vidio ta¬ 
kovo što? 

Pojavi se i gusak. Bio je sav počupan, a po bijelome 
perju našle se crvene mrlje, kako se u šiblju do krvi 
ogrebao. Kao pravi junak, a silno ponosan svojim ra¬ 
nama išeta među družinu, isprsi se pa se spremi samo¬ 
dopadno i važno da progovori govor, kako je on eto spa- 
sao jato, on sam od silna dušmanina, kako se divovski bio 
i tukao i zadobavio časnih rana, i... i. 

Ali družba njega i ne čuje i ne sluša, no se uputila 
k vodi, gdje su mladi guščići čalabrkali po krvavom 
drobu zečjem. Kad to vide stare, bez ikakova suspreza- 
nja stanu i one hvatati šta su mogle da dohvate, pa po¬ 
češe razvlačiti crijeva, krvave konopce, preko sve livade. 
Gusak stoji čas dva, ne zna, šta će. Vidi, izgubio vlast 

nad lakomom družbom, a opet nova i nenadana gozba 
mami i miriše, te šta će, kako li će, pokori se prijekoj 
nuždi pa se uputi i on, da uhvati barem još koji krajičak 
zečjih crijeva... 

III. 

Uto se i sunce počelo sklanjati zapadu i gusak poda 
znak, da je vrijeme povratku. Spuste se jedno po jedno 
k vodi pa će istim redom, kako su došle, i natrag. Ali brzo 
se ostave plovnje i veslanja. Mučno je jezditi uz vodu, 
jer Drava je derava, pa koliko divno nosi niz vodu, to¬ 
liko je spora i opora, kad se pođe uz vodu. Pogotovo je 
nepriličan takov napor, kad je pun trbuh. Zato se čitavo 
jato uputi opet kraju. Lijepo se nanižu jedna za drugom, 
na čelu gusak te jedna od matorih, onda guščići, a zavr¬ 
šila se povorka opet kojom starom guskom. Tako uzmu 
pješčanom obalom pješke putovati spokojno se razgova¬ 
rajući o današnjim doživljajima. A tih je, kako smo vi¬ 
djeli, bila lijepa kita. Bilo je što da se priča i prepričava, 
te kljunovi u neprestanom kreketanju kao, no kao prave 
guske. Putem im se ništa nije osobito desilo, osim što su 
srele djecu, gdje se kupaju u Dravi. 

— Ih i to oni sada zovu kupanje! — naruga se jedna 
mlada guščica. — Kao vreće propadaju u vodu i samo im 
glave vire napolje. 

Najposlije dohvate i prve kuće gradske. Tu sad 
sretnu i druga jata to gusaka, to pataka. No ne daj Bože 
s ikojim se miješati. Svako jato ostaje za sebe i nipošto 
da bi se koja od njih odvojila i pošla u drugo jato. Samo 
kad ih stigne putem kakova nezgoda, kola ili krave, što 
se s paše vraćaju kući, onda se za čas poremeti lijepi red 
i sve se izmiješa: i guske i patke i mislio bi, nikada se 
više ne će sastaviti svojta k svojti. Ali da! Istom prođe 
opasnost, kad ono zagraja i stade ih dozivanje i naskoro 

se nađe svoj svome i opet se vrati stari red i tako odvo¬ 
jena jata lijepo i uredno nastavila svoj put, dok ne stignu 
kući. I kako su bile umorne od puta i gladne, kad se 
ono na vratima sretoše s patkama, navale sve zajedno, 
i guske i patke, koje će prve uljesti u dvorište. Jer kad si 
ljudski izgladnio i izmorio se, onda se slabo misli i na 
gospodstvo i na otmjenost, nego se samo juri, gdje su 
pune jasle kukuruze i meka slama, da se nasitiš i odmoriš. 

Tako guskama prolazili dani, jedan po jedan, pro¬ 
lazilo ljeto i jesen se približavala. Trava je počela gubiti 
svoju sjajnu zelen i slast. Vrbici se kraj Drave zašare- 
njeli, srebrno tkivo njihove haljine okitilo se rumenilom 
i žutilom, omrknulo rđom i zalilo se bakrom. Sunce kasno 
izronilo iz Drave, a rano u njoj potonulo. 

Jednoga dana baba Katuša uhvati dvije guske naj¬ 
teže i najdeblje, sveže im noge pa ih u korpi odnese na 
trg. Tu su se rođene sestrice zauvijek rastale. Nijesu 
imale ni vremena, da se pozdrave i viknu jedna drugoj 
zbogom. Jednu kupi kuharica gospođe savjetnikovice, a 
druga se nađe u učiteljevu dvoru. Tata je dobio za jednu 
napisanu — ne znam, je li bila knjiga ili drugo šta 
novaca iz Zagreba i rekao mami: 

— Hajde, neka je i nama jedno Martinje. 

Guski u učiteljevu dvoru nimalo se nije sviđalo. 
Jedno što je ona tu bila jedina guska, pa je strašno jau- 
kala za svojim jatom, za svojim dragim sestricama, ma¬ 
terama i dostojanstvenim gusakom. A drugo, kakvo mi 
je to dvorište? Zar se to uopće može tako i zvati? Nema 
tu smetlišta, ni trave — da ne govorim o troskotu da 
se može čeprkati i bube izgrtati, nema blata ni vodene 
jame — pa neka bi bila i za patke samo. A nema ni pa¬ 
taka, da ih možeš ljudski prezirati i reći im, kako su niže 
od tebe. I zar se to može zvati živad, one tri četiri koke, 

osobito ona žuta trkljasta, s golim vratom i crnim pjega¬ 
ma? I onda ona onolika djeca, što se svaki čas zaletavaju 
po dvoru i gone mirnu čeljad, da se mora skloniti za 
bunar, ako ne će da je pregaze. 

I bude guski svaki dan teže. Od tuge i dosade nije 
mogla ni jesti ni piti. Tada dođe nekakova žena, uhvati 
gusku i stane je opipavati od glave do pete. Da samo zna 
ovo kršteno čeljade, kako je to pipanje guskama neu¬ 
godno. Sve su guske vrlo golicave i zato se sirota guska 
strahovito uzvikala, neka je već jednom pusti. Ali došlo 
još gore. Žena uzme gusku pod svoje desno koljeno, 
otvori joj silom kljun i stane joj u ždrijelo trpati kuku¬ 
ruzu, koliko je samo stalo, a kad guska nije više mogla 
da guta, onda uzme prstom turati niz vrat, doklegod je 
dosegla. To je nesamo skrajnji bezobrazluk, što se činio 
jednoj guski tako odličnoj po rodu i starini, nego je to 
još i strašno okrutno i nečovječno. Ne znadu li ljudi, da 
to boli? 

Sirota guska iza svakoga zalogaja umalo što se ne 
zadavi. Silom je morala gutati, a nije joj nimalo išlo u 
tek. Htjela bi da viče, da se brani, ali joj žena rukom 
stiskala kljun a nogom krila, da nije mogla ni da se 
makne. Najposlije zatvori je žena u tijesan sanduk, iz 
kojega se nije ništa vidjelo i gdje je bio mrak i po danu 
i po noći. Tu je jadna guska mogla sada puno da raz- 
mišlja, jer šta je znala drugo da radi ovako sama bez 
ikoga svoga? U noći k tome strašila ju je strašna lupa. 
Nekakve zvijeri skakale okolo sanduka i preskakivale 
ga i glodale po njemu, da je guska od strave morala da 
viče, što je igda mogla, ne bi li koga dozvala, da je izbavi. 
Ali onda jutrom, kad bi je žena izvadila, počela je nova 
muka s hranom, te ne znaš, šta je gore: u sanduku sa¬ 
moća s parcovima naokolo, ili danju davljenje kukuru¬ 
zom i drugim štokakvim bljutavim jelom. No koliko se 

god žalostila zbog nemila života i hude sudbine, guska od 
dana u dan debljala na silu božju i postajala sve teža. 

Tako je to išlo neko vrijeme. Jednoga dana nestalo 
guske iz sanduka, a da sirota više ne zna pričati, što se 
s njom dalje desilo. Na dvoru se kokoši otimale oko ne¬ 
kih konopaca i razvlačili i razapinjali ih preko svega 
dvorišta. Na kuhinjskim vratima visjela vreća, sva na- 
duvena od finoga bijelog perja. A na stolu za ručkom u 
velikoj zdjeli zamirisala prekrasna, zlatosjajna pečenka. 
To je bilo na Martin je, a pečenka bila je — no to će lako 
svak pogoditi. Na dan svetoga Martina u svakoj se pri¬ 
stojnoj kući nađe pečena guska. Zašto to biva, ne znam. 
Bit će možda zato, da se proslavi bogata jesen za njene 
obilne plodove i darove, a može biti i poradi drugoga ka¬ 
kova razloga. Dosta na tome, masno je pecivo i, bez 
sumnje, nitko se na nj ne će ljutiti, a malo tko će se sjetiti 
muka, što ih je žrtvovano živinče moralo podnijeti, dok 
se napokon smirilo u pečenjari. A istina je samo to, da se 
tim događajem počinje prava jesen. 

Osvanule duge, kišne i burne večeri. Ne možeš da 
ih ispuniš, tako su dugačke. Što se god moglo da radi, 
učinilo se: uči se iz knjige, zabaci se igra, šeprtlji se za 
stolom, po sobi. Rezuckalo se, lijepilo, kuckalo, crtalo. 
A večer još nije puna, jos zijevaju časovi i satovi, da ih 
čimgod ispuniš. Dakako i večeralo se — ponajviše krum¬ 
piri s guščjom masti. Ali ni te gozbe ne možeš da otežeš 
u beskraj. Večer još traje. A spavati se još ne da. 

Te onda kud ćeš, šta ćeš: u kuhinju Kristini. Ali 
oprezno. Da nijesi mahnuo rukom, dahnuo dahom, jer 
pred Kristinom na stolu leži čitavo brdo, pahuljavo, la- 
gašno, bijelo: prebi jela odjeća Martinske guske. Kristina 
čiha perje. Djeca oprezno i tiho — koliko im je to bilo 
moguće — posjedala oko nje. Bit će mirna i ne će ni da- 

hom dahnuti ni rukom mahnuti, samo Kristina neka 
priča. 

Doduše Anica i Ćiro nekako su već izrasli iz carstva 
priča Kristininih. Ali Anica ipak još rado sluša, a Ćiro, 
on se doduše voli podrugivati bajkama stare služavke, ali 
najposlije šta se i može drugo da radi za dugih zimskih 
večeri? Kad nema šta bolje, neka se i pričama zatuče 
koji čas. A što se tiče Dragoša, njemu još u sav jek cvatu 
ruže u perivoju priče i bajke i on ne zna još za drugo 
veselje, bolje i ljepše . 

— Dakle, Kristina, pričajte, — gurne je Dragoš 
ljubazno laktom u rebra. 

Kristina šuti. Valjda smišlja, što da priča. Kroz ti¬ 
šinu čuje se kuckanje staroga sata i nekakva čudna mu¬ 
zika u ognjištu. To svira, pjeva, uzdiše, jauče. Uvijek 
po dva do tri glasa najedamput. Huhuhi, huhuhi ... 

‘— Šta je to, Kristina, što to jauče u ognjištu i di¬ 
mnjaku? — pita Dragoš prezavo. 

Kristina šuti, ništa ne odgovara. Dragoš ponovi pi¬ 
tanje. Onda će Ćiro nestrpljivo: 

— Ta šta pitaš? To vjetar huče kroz dimnjak. 

— Vjetar? — šapne Kristina. Vidi joj se, ne vjeruje. 

— A da što bi bilo drugo? 

Reci, Kristina, šta je, ti znaš, — Dragoš zaintači. 

Kristina se prekrsti, ogleda se plaho i šapne: 

— To cvile nevoljne duše u čistilištu. 

— A jao! — zajaukne Dragoš. — Duše u čistilištu? 
Je 1’ te, Kristina, tamo gori vatra? Vidio sam sliku u 
crkvi, kraj crnog oltara. Crvena vatra gori i u njoj stoje 
grješnici, dižu ruke i mole se Bogu. Jesu 1 to one duše? 
A zašto cvile u dimnjaku? 

1 — Da se za njih Bogu molimo. 

— Ama to nije istina, — Ćiro će, — kakve duše? To 
cvili zrak, jer je nejednako ugrijan. Onaj hladni izvana 

htio bi unutra, a topli napolje, jedan drugoga ne pusta, 
pa se u tijesnim pukotinama taru jedan o drugi i otuda 
cviljenje. Eto, sad ću otvoriti vratašca i prestat će. 

Ćiro otvori vratašca i odmah prestane cviljeti. 

— No, šta sam rekao? 

Krista samo zaklima glavom i rekne kroza zube: 
— Znam ja, što znam, a vi vjerujte, štogod hoćete. 
— Ama ti nama trebaš da pričaš, — sjeti Dragoš 

Kristinu. 

— Pa kad ne vjerujete ... 

— Pričajte samo, Kristina, — Anica će, — mi sve 
vjerujemo. — I Anica nastavi marljivo čihati perje. 

Ćiro međutim izvukao između lonaca sa police lijepo 
bijelo krilo guščje i počeo razvijati perje mrmoreći u 

sebi: . . . 

— Evo, kad bih ja ovako poizlijepio voskom i po¬ 
vezivao pero uz pero, mogao bih sebi načiniti krila i le¬ 
tjeti po zraku. v -p 

— Uh, ti bi letio po zraku? — grakne Dragos. — lo 

ne može ni jedan čovjek. . 

— A šta ne bi mogao? Kad su mogli letjeti u pra¬ 
staro doba, zašto ne bi i danas? Samo treba znati krila 

načiniti. , , „ , , ., 

_ A tko je letio u prastaro doba? — lakomo zapita 

Dragoš. , 

— Pa to se zna, tko je bio, — nehajno odvrati Ciro. 

— To se i u školi uči. 

— Znam i ja to, — brzo prihvati Anica i stane pn- 

_ Bio ti vam jedan Grk i imao sina. Načinili oni 

sebi krila od ptičjeg perja, voskom ih slijepili i konop¬ 
cem povezali. I sada su mogli divno letjeti čak i preko 
mora. Kad al sin uzletio previsoko, došao preblizu sunca, 
ono rastopilo vosak, krila se raspala i siromah dječak pao 
u more i naočigled oca svoga utopi se. 

— Jao, — vikne Dragoš, — siromah dječak! — Kri¬ 
stina zagledavši se u Anicu s najvećim se saučešćem 
zaplače: 

— Ah, bijedno dijete, bijedni otac! A je li to istina, 
prava pravcata? 

Nato će Ćiro smijući se: 

— Bit će otprilike onako istina kao i one vaše duše, 
što cvile u ognjištu. 

— O mladi gospodine, vi ste previše pametni! — 
zaglavurda Kristina i otare suze. Bila je sva jedan je¬ 
dini prijekor. 

— Ostavi tu perušku, 1 — rekne Anica Ćiri, koji je 
počeo izvlačiti pero za perom iz krila. 

— A što će ti? 

— Meni ne će ništa, ali u kuhinji treba i po kući. 
To valjda i sam znaš. 

— Ih, opraši njom ognjište i police, pometi brašno 
s daske. To bi se sve moglo i s malom metlicom. A 
ja bih ... 

— A ti bi... 

— No ja bih sasjeko pera, da njima pišem. I tata 
piše guščjim perima. 

— No tata, ali tko danas još piše tako? Ja ne bih 
mogla drugim osim gvozdenim. A ne bi baš ni ti mogao. 
— Bih ja. Ali ... 

— Ta molim te ostavi se ćorava posla. Vidiš kako od 
tvoga vitlanja perje leti. 

Anica bratu istrgne iz ruke perušku i baci je na vi¬ 
soki ormar, da je ne može doseći bratac. 

Malo popošute, da slušaju cviljenje vjetra u ognji¬ 
štu. Izađe tata, da uzme žeravku za lulicu. 

— No, djeco, šta mi radite? — rekne i sagne se da 
otvori vratašca. 

— Slušamo, kako svira u dimnjaku, — odgovori 
Anica. — Čuješ li i ti? 

Tata poposluhne malo onda rekne: 

— Čujem. Vjetar gudi kroz ognjište. 

_ No što rekoh? — slavodobitno vikne Ćiro, da je 

perje počelo letjeti. — Pomisli, tata, Kristina veli, da su 
to duše u čistilištu, što cvile. 

Tata na to ne odgovori ništa nego se okrene Anici, 

digne prst i reče: 

— A čuješ li ti, koliko tu svira glasova? 

Anica napne uši i sluša. Onda će veselo: 

— Čujem tri glasa. Jest zaista tri glasa. 

— A bi li znala koja su to tri glasa? — digne tata 
obrve nasred čela, kako radi u školi, kad đake pita ka¬ 
kvu tešku stvar. 

— Bih znala. Aha! Dva su jednaka, samo jedan niži, 
drugi viši. Oktava. Treći je među njima. Bit ce terca. 

— Pogodi! — radosno prihvati tata. Brzo ajde u sobu 
i pokušaj na glasoviru. 

Anica poleti u sobu i zahvati u tipke tri zvuka. Tata 
u kuhinji sluša i poređuje. 

— Fis dur, fis, dijete moje ... 

— Pa nijesam puno ni pogriješila, samo za po glasa, 
— veselo će Anica. 

Za stolom sjede mama i baka, čitaju, pletu, šiju. 

— Šta je bilo? — pita mama Anicu. 

— Znaš, mama, probamo glasove, što u ognjištu pje¬ 
vaju. Pomisli, Kristina veli, da to cvile duše u čistilištu. 
Ali tata veli, da je vjetar. I ja mislim, da je vjetar. I sad 
smo pogodili i koji su to glasovi. 

— No pa hvala Bogu, — rekne mama, — kad već i 
vjetar po notama cvili. 

IV. 

U kuhinji se međutim ponovila prepirka zbog pri¬ 
povijedanja. Kristina se dala napokon namoliti pa se 
stala iskašljavati, da bolje teče pričanje. Svi se smjeste, 
da što bolje čuju. 

— Dakle pričat ću vam o Djedomrazu, — počne 
Kristina, pošto strpa šaku iščihana perja u vreću. 

— Tko je taj Djedomraz? — pita Dragoš. 

— Šta pitaš? Čut ćeš već, — pouči ga seka Anica. 

Kristina prihvati: 

— Dakle pošao Djedomraz na put. Digao se još za 
noći, uzeo kvrgastu štapinu, zaogrnuo se gustom bundom, 
na glavu nabio čupavu šubaru i tako krenuo u svijet. 
Bio je vas bijel, a bijela mu i kosa do ramena i brada do 
pojasa. Istom se pokazao, a to oko njega golomrzica, i 
sve živo pred njim bježi. Više njega u zraku klikću ždra- 
lovi, divlje guske pište, sve što leti i puže, posakriva se 
u svoje ležaje i duplja, da umakne pred Djedomrazom. 
Starcu iz očiju teku krupne suze pa se po bijeloj bradi 
smrzavaju i pretvore u sjajna staklena zrna. Stužilo mu 
se u srcu, što je tako sam i što mora tumarati po svijetu 
i svakamo nositi strah i bijedu. Jer kudgod nogom stane, 
sve se kočilo i skorilo; kad dahne, zemlja se pokriva sit¬ 
nim bijelim iglicama, a bilje sahne i umire. Na golomra- 
zici drhtale uvele travke kao lešine, umotane u pljesnive 
krpe, stoje kao iz grobova izvađene i igraju bjesomučno 
u ledenoj vjetrušini. — Tužni Djedomoroz... 

— Kako si to rekla »Djedomoroz?« — uleti Dragoš 
pripovjedačici u riječ. — Djedomraz se kaže. 

— Pusti, Kristina kaže, kako govore u njezinu zavi¬ 
čaju, — uputi Dragoša tata, koji je šetao tamo amo iz 
sobe u kuhinju i opet natrag, pušio lulicu i slušao pri¬ 
čanje. — Samo Vi dalje pričajte, Kristina, ne dajte se 
smesti. 

Kristina poslije male stanke nastavi tiho: 

— Tužni Djedomraz ustumarao se i tražio, gdje bi 
se smirio uza kakvo živo stvorenje. Tako dođe u ogo¬ 
ljelu šumu. Pomisli, da se zavuče pod gusto jelinje, gdje 
su srne imale svoje ležaje. No čim se pomoli na ulazu pod 
spušteno jelovo granje, otjeraše ga srne hukajući na nj 
toplim dahom svojim. 

— Tu mu dakle nije bilo stanka. Valja da pode 
dalje i da nosi smrt i stravu sa sobom. Pomisli, da ide u 
grad; ljudi su milostiviji od životinje, pustit će ga, da se 
u njih ogrije i nagleda svijetla i radosti. Tamo će u onu 
visoku palaču, što su joj prozori tako sjajno rasvije¬ 
tljeni, kao da u njoj sunce sja. Ondje je veselje, čuje se 
pjesma i svirka, a gdje ljudi pjevaju, tamo su i srca do¬ 
brostiva. 

— Stane dakle na vrata i zakuca. Čim otvore, a to 
zastruji takova toplina, da je starac odmah od nje tako 
oslabio, te samo što se nije raspao. Tužno uvidi, da mu 
ni tu nije bilo dobro. Uputi se do manje kuće i pogleda 
željno kroz okno. U sobi sjedila porodica spokojno oko 
stola, na stolu svjetiljka, a u peći gori vesela vatra. Ta 
vatra, to je njegova smrtna dušmanka. On je voli, voli, 
a ona njega mrzi, mrzi do krvi. Ali da mu je uljesti u tu 
sobu i sjesti za stol i porazgovarati se i slušati, što ljudi 
govore. Samoća, samoća tako je tužna i bolna. 

— Zašto da ne pokuša? Da se zavuče kroz pukotinu 
prozora? Eto tu jedna ima, dosta velika, da se provuče, 
jer Djedomraz se umije stvoriti tako tanak, da će svuda 
proći, pa baš i kroz uho iglino. Još se nije ni sasvim pro¬ 
vukao, a to baka za stolom progovori: 

— Djeco, mene hvata zima u nogama, gledajte, da 
gdjegod nije prozor dobro pritvoren. 

— I netko ustane pa ravno k prozoru, prodrma ga 
malo i bolje pritisne kvakom. Pukotina se zatvori, a 

Djedomraz da nije brzo umakao, bilo bi ga zgnječilo. 
Tako se opet našao sam na ulici, u noći i mraku. Huda 
njegova pratnja, pustopašni, goropadni vjetrovi huču i 
urliču i gone ga naprijed te se jedva od njih odvoji i 
zađe u samotnu uličicu. 

— Tu opet pogleda kroz jedan prozorak i vidi hrpu 
ljudi, kako su se stisli oko crne i hladne peći, u licu po- 
modrili, u ruke dušu i tresu se. 

— Ha, ovi će me pustiti! veselo pomisli Djedomraz 
i nije trebao puno tražiti, kuda će proći, jer je kuća bila 
puna pukotina, stakla na prozorima razbijena, a mogao 
je i na vrata, jer su šuplja i poraspucana uzduž i popri¬ 
jeko. Kad je ušao unutra, čisto i njega hvatala jeza od 
studeni. 1 ni jesu ga odavle otjerali. Sio je na stolicu za 
stol i stao da raste, raste u šir i u vis pa se raširi po svoj 
sobi. Na staklima od njegova daha procvjeta prekrasno 
ledeno cvijeće, ljudi u hrpi ušutjeli, na obrazima im se 
zaledile suze, a tijelo im se ukočilo od zime. 

— No ta tišina nije baš vesela, pomisli Djedomraz 
u sebi. On je to sebi drugačije zamišljao. Dodija mu i 
šutnja, te se digne i pođe dalje. Na ulici sretne djevoj¬ 
čice. Drhtale su i hukale u pomodrjele ručice. I on priđe 
k njima, da ih omiluje, ali djeca ga se prepadoše, stanu 
hukati na nj i bježati. 

- To mu je bilo žao. Kako ne će? Sjetio se svoje 
braće, veseloga i nestašnoga momčeta Proljeća, pa sjaj¬ 
noga i toploga Ljeta i sestre, bogate i bajne Jeseni i 
kako ih svi ljudi vole, jer je svako nešto donosilo djeci 
zemlje, što ju je veselilo. Samo njegove su ruke prazne, 
sam dolazak njegov donosi strah i odvratnost. 

— Zato pođe natrag u carstvo svoga oca, da od njega 
izmoli štogod bilo, pa da i on obraduje dječicu majke 
zemljice. Otac, car svih stvorova, sjedio na prijestolju, 

oko njega banovi i knezovi, sveci i ugodnici. Progovori 
silnim glasom, da je zatutnjelo i nebo i zemlja: 

— Tko od vas zna pomoći bratu Djedomraza, da ga 
ljudi toliko ne mrze? 

Digne se sveti Nikola s visokom biskupskom ka¬ 
pom na glavi i svinutim štapom u ruci, te reče svečano: 

— Za koji dan ljudi će slaviti moj god. Neka Dje- 
domraz dobroj dječici nosi milošte i saspe ih u cipele na 
prozoru noću, kad spavaju. 

— A tko će Djedomrazu dati milošte? pita opet Otac. 

Javi se bogata Jesen i sjajno Ljeto i napune mu 
brentu orasima, jabukama, suhim šljivama, smokvama i 
drugim slatkim voćem i smokom. 

Veselo uprti Djedomraz brentu na leđa i brže 
bolje othramuca dolje k ljudima i ostavi na prozorima 
svoje darove, gdje su god izložili male nove cipelice. 
Nažalost na mnogim prozorima, za kojima spavahu dje¬ 
čica, nije bilo cipela, jer ih ili nijesu ni imali ili su imali 
samo po jedne i te su bile poderane, pa zato ujutru, 
kad su se jedna djeca radovala darovima svetoga Nikole, 
druga su kukala i plakala, jer nijesu ništa dobila. 

—_ Opet se Djedomraz snuždio i žalostio, što je to¬ 
liko djece ostalo neobdareno i neobradovano. Popne se 
na brdo i tu sjedne i zaplače. Suze su mu samo tako 
vrcale iz očiju da se i na obrvama i trepavicama hvatalo 
krupno inje. I stade čupati kosu i bradu, koja je bila pa- 
huljava i runjava kao runo jagnjeta od mjesec dana, i 
stane na sve strane razbacivati šakama. U zraku zaigra 
runo tanko i pahuljavo, spusti se na zemlju i pokrije 
krasnom, mekanom perinom. I pobijeli brdo i dolina, 
livada i šuma, sve se izravna pod mekom prostirkom i 
bijaše lijepo vidjeti očima. 

— Sada da ste vidjeli! Istrče djeca i ona u novim 
cipelama i ona u starim poderanim, iskrpanim i neiskr- 

panim i ona bez cipela, zalete se u meku bjelinu, ruju po 
njoj, grcaju, mijese grude pa se ganjaju i grudaju, lete 
bijele grude amo tamo, pršti bjelina kao prašina u oči 
^ vrat, od puste radosti sve vrišti, ijuče, lica se rumene,' 
oci žare, toplo im je, radost ih grije. Kad se zasite igre' 
potraže ona mjesta, gdje su juče bile barice, pa poku¬ 
šaju nogom da stanu. I zbilja, voda se skrutila, ona ih 
ponese, djeca se tociljaju, lete po ledu kao strijele, ža¬ 
losna im majka, a veseo cipelar! A koja djeca nemaju 
cipela, da po ledu deru donove, brzo skuju dvije tri le¬ 
tvice i eto ti saonice pa hajd po staklenoj površini kao 
vjetar! 

Na drugom se mjestu našla druga zabava. Ode 
Djedomraz vidjeti šta je. Ne boje ga se više dječica, šta- 
više, raduju mu se, a on je sretan i veseo. Tu sad djeca 
valjala silne grude snijega, popnu grudu na grudu, na¬ 
prave noge i ruke, nasade glavu, naprave dugačku bradu, 
nabiju šubaru, u ruke metnu štap i plješćući u ruke za- 
igraju kolo oko njega smijući se i viču: 

— Glete Djedomraza, glete Djedomraza! 

Pogleda Djedomraz u kip od snijega, počeše se 
za uhom i reče sam sebi: 

— To se zar oni meni rugaju? Šta načiniše? Zar 
sam ja to baš tako ružan i mator? 

— I bi° bi se razljutio, uvrijedio, da nije vidio ve¬ 
selje dječje. Tako mahne samo rukom, počne tresti bra¬ 
dom i kosom i stane prhati nov snijeg, pokrije nanovo 
zemljicu i sve barice i Djedomraza dječjega. Onda Dje¬ 
domraz othramuca natrag na brdo, tu zasjedne, sakrije 
glavu među dlanove i zaspi. — A sada ćemo i mi ići spa- 
va lk završi Kristina i pokupi badrljice pa ih baci u 
ognjište. 

Zagrajaše djeca. Zar je to već svršetak priče? Šta 
je bilo dalje s Djedomrazom? 

Ali Kristina se nije dala umoliti. Možda će drugi 
put svršiti priču. Danas je umorna i pospana. Bit će dana, 
bit će i priča. 

S tom nadom legoše djeca na počinak. Glave im za¬ 
rone u mekane jastuke i kad pozaspaše a to iz dušeka 
i jastuka počeše tiho izlaziti sitni, sitni dusići lagani, pa¬ 
lmi javi kao dašak, pa povedu kolo sitno i lagano oko 
glava sitnih i mladih, suču zlatne sanke, pletu priče o 
sreći i zadovoljstvu, stvaraju čarobno carstvo. Misle li o 
sebi dusići, sjećaju li se, da su nekad bili gizdava ha¬ 
ljina ponosite ptice, sjećaju li se zlatne mladosti svoje 
zelene ledine i divnih šetnja po Dravi? Sjećaju li se na¬ 
pokon i onoga, što dođe iza radosti, tamnoga sanduka pa 
kljukanja i naopako — tužnoga jadnoga svršetka? 

Ne znamo. Samo znamo, da se našlo jedno osobito 
čvrsto i oštro pero — je li bilo baš guščje? — pa sve to 
zabilježilo, što sam vam sada ispripovjedila. 

I to je ta priča o guskama i Djedomrazu. 

